
Calul lui Danios străbătea în galop drumul încins de soare 
care ducea spre Lăcașul Leului, un târgușor din Siria de Sus, 
întemeiat de ilustrul faraon Seti. Egiptean după tată și sirian 
după mamă, Danios îmbrăţișase onorabila meserie de factor 
poștal și se specializase în predarea mesajelor urgente. 
Administraţia egipteană îi asigura calul, hrana și uniforma; 
Danios primise și o locuinţă de serviciu la Sileh, oraș de la 
graniţa de nord-est, și poposea gratuit în staţiile de poștă. Pe 
scurt, o viață frumoasă, mereu pe drumuri și întâlnirea cu 
sirience pline de bunăvoință, dar dornice, câteodată, să se 
mărite cu un funcţionar care o lua imediat la sănătoasa atunci 
când legătura devenea prea serioasă. 

Danios, căruia părinţii îi aflaseră adevărata natură datorită 
astrologului din sat, nu suporta să trăiască obligatoriu într-un 
anumit loc, chiar și în braţele unei iubite pline de nuri. Nimic 
nu conta mai mult pentru el decât distanţele pe care le 
străbătea zilnic pe drumurile pline de praf. 

Conștiincios și metodic, factorul era bine văzut de către 
superiorii săi. Încă de la începutul carierei sale, nu rătăcise 
niciodată vreo scrisoare și scurtase deseori timpul de predare 
a scrisorilor pentru a face pe placul vreunui expeditor grăbit. 
Împărțirea corespondenţei cât mai repede posibil era o 
obligaţie de onoare pentru el. 

Când Ramses devenise faraon, după moartea lui Seti, 
Danios se temuse, la fel ca mulți alţi egipteni, că tânărul 
suveran ar putea fi un mare războinic trimițându-și armata 
ca să cucerească Asia, cu speranţa de a reface un imens 
imperiu al cărui centru fusese cândva Egiptul. În timpul 
primilor patru ani de domnie, Ramses extinsese templul de 
la Luxor, terminase uriașa sală cu coloane de la Karnak, 
începuse construcția templului său pentru veșnicie pe malul 
de est al Thebei și întemeiase o nouă capitală în Deltă, 
Pi-Ramses; dar nu schimbase politica externă a tatălui său 
care consta în respectarea unui pact de neagresiune cu hitiţii, 
faimoșii războinici ai Anatoliei. Aceștia din urmă se părea 
că renunțaseră să mai atace Egiptul și respectau protectoratul 
acestuia asupra Siriei de Sud. 

Viitorul se arăta a fi surâzător dacă schimbul de scrisori 
militare între Pi-Ramses și fortărețele de pe Drumul lui Horus 
nu s-ar fi intensificat ca niciodată până atunci. 

Danios îi întrebase pe superiorii săi, ca și pe ofiţerii pe 
care-i întâlnise; nimeni nu știa nimic, dar se vorbea despre 
tulburări în Siria de Nord și chiar în provincia Amurru*, aflată 
în zona de influenţă egipteană. 

Era limpede că mesajele pe care le transmitea Danios 
aveau drept scop să-i pregătească pe comandanții fortărețelor 
de pe Drumul lui Horus, linia de fortificaţii de la nord-est, să 
intre cât de curând în stare de alarmă. 

Datorită acţiunii viguroase a lui Seti, Canaan**, Amurru 
și Siria de Sud formau o întinsă zonă tampon care apăra 
Egiptul de o invazie neașteptată. Desigur, era nevoie per- 
manent de o supraveghere atentă a prinților din aceste ținuturi 
agitate și, câteodată, mai trebuiau și treziţi cu forța la rea- 
litate; aurul Nubiei potolea repede intenţiile de a trăda care 


* Aproximativ Libanul de astăzi. 
** Provincia Canaan cuprindea Palestina și Fenicia. 

apăreau la fiecare schimbare cât de mică în viaţa politică 
locală. Prezenţa trupelor egiptene și paradele militare 
combinate cu mari serbări, ca acelea ale secerișului, erau 
celelalte mijloace eficace pentru a menţine o pace destul 
de fragilă. 

În mai multe rânduri, în trecutul nu prea îndepărtat, 
fortărețele de pe Drumul lui Horus își zăvorâseră porţile și 
interziseseră oricărui străin să mai treacă frontiera; hitiţii nu 
le atacaseră niciodată, așa că teama că s-ar fi putut da lupte 
grele se risipise. 

Știind toate acestea, Danios era optimist; hitiţii cunoșteau 
vitejia armatei egiptene, egiptenii se temeau de violenţa și 
cruzimea războinicilor din Anatolia. Cele două ţări, care 
riscau să iasă sleite de puteri după un conflict direct, aveau 
tot interesul să rămână fiecare pe poziţiile ei, rezumându-se 
doar la atacuri și riposte verbale. 

Ramses, angajat într-un program de lucrări importante, 
nu avea de gând să provoace o înfruntare directă. 

Danios trecu în plin galop prin faţa stelei din granit care 
marca limita domeniului agricol aparținând micii așezări 
Lăcașul Leului. Brusc, trase de frâul calului, apoi se întoarse. 
Un amănunt neobișnuit îi atrăsese atenţia. 

Factorul poștal descălecă în faţa lespezii cioplite. 

Revoltat, el observă că bolta de deasupra fusese distrusă 
și că mai multe hieroglife fuseseră lovite cu ceva dur. 
Inscripţia magică, devenită acum indescifrabilă, nu mai 
putea oferi protecţie acelor locuri. Cel care săvârșise o 
asemenea faptă avea să fie judecat și condamnat cu cea 
mai mare asprime; distrugerea unei pietre de o asemenea 
importanţă era o crimă pasibilă de pedeapsa cu moartea. 

Fără nici o îndoială, factorul era primul martor al acestei 
drame pe care trebuia s-o semnaleze fără întârziere guverna- 
torului militar al regiunii. Atunci când acesta va afla despre 

nenorocire, va înainta un raport amănunțit adresat direct 
cancelariei faraonului. 

Un zid de cărămizi înconjura casele; de o parte și de 
alta a porţii de intrare, fuseseră instalaţi doi sfincși culcaţi 
pe labele din față. Băiatul rămase pe loc, înmărmurit de 
uimire; cea mai mare parte a satului fusese devastată, cei 
doi sfincși erau răsturnaţi pe o parte, ciopârțiți. 

Lăcașul Leului fusese atacat. 

Nici un zgomot nu se auzea dinspre case. De obicei, 
atmosfera din locul acela era foarte însufleţită: instrucția 
infanteriștilor, antrenamentul călăreţilor, discuţiile aprinse 
din piaţa centrală, din jurul fântânii, chiotele copiilor, răgetele 
măgarilor... Tăcerea aceea neobișnuită îi puse factorului un 
nod în gât. Simţind că îl arde cerul gurii, destupă burduful 
cu apă și bău cu lăcomie. 

Curiozitatea învinse teama. Ar fi trebui acum să pornească 
la drum și să dea alarma la cea mai apropiată garnizoană, 
dar vru să afle mai multe. Danios îi cunoștea pe aproape toți 
locuitorii din Lăcașul Leului, de la guvernator la hangiu; cu 
unii era chiar prieten bun. 

Calul sforăi și se ridică pe picioarele dindărăt; mângâin- 
du-l pe coamă, factorul îl linişti. Dar animalul nu mai vru să 
meargă mai departe. 

Danios intră pe jos în târgușorul cufundat în tăcere. 

Magaziile de grâu sparte, chiupurile de lut făcute ţăndări. 
Din rezervele de hrană și de băutură nu mai rămăsese nimic. 

Micile case cu etaj nu mai erau decât ruine; nici măcar 
una nu scăpase atacatorilor, cuprinși de o nebunie a 
distrugerii care nu cruțase nici locuința guvernatorului. 

Zidurile micului templu erau și ele năruite. Statuia zeului 
fusese sfărâmată cu lovituri de măciucă și capul se afla la 
câţiva metri distanţă. 

Peste tot aceeași tăcere deplină, apăsătoare. 

În fântână, leșurile catârilor uciși. În piaţa centrală se 
vedeau resturile unui foc în care arseseră mobile și papirusuri. 

Duhoare. 

Un miros greu, acru, greţos îi tăie factorului răsuflarea și-l 
atrase către măcelărie, situată la marginea de nord a așezării, 
sub un portic larg, la adăpost de bătaia razelor de soare. 
Acolo se tranșau vitele tăiate, se prăjeau bucăţi mari de 
carne într-un cazan uriaș și se frigeau la jar zburătoarele 
vânate. Un loc plin de viaţă, unde factorul prânzea cu mare 
plăcere, după ce împărțea corespondenţa. 

Când îi văzu pe oameni, Danios simţi că nu mai are aer. 

Erau cu toții acolo: soldaţi, negustori, meșteșugari, bătrâni, 
femei, copii, doici. Toţi cu beregata tăiată, aruncaţi unii 
peste alții. Guvernatorul fusese tras în ţeapă, trei ofiţeri ai 
detașamentul din garnizoană spânzurați de grinda care 
susținea acoperișul măcelăriei. 

Pe un stâlp de lemn, o inscripție cu caractere hitite: 
„Victorie a armatei puternicului suveran din Hatti, 
Muwattalis. Așa vor pieri toți dușmanii săi.” 

Hitiţii... După cum le era obiceiul, făcuseră un raid de o 
violență cumplită, fără să cruţe pe nici unul dintre cei care 
le ieșiseră în cale; dar, de data aceasta, ei ieșiseră din zona 
lor de influență pentru a lovi nu departe de graniţa de nord-est 
a Egiptului. 

O spaimă cumplită îl cuprinse pe tânărul poștaș. Dacă 
detașamentul acela hitit se mai afla încă prin împrejurimi? 

Danios se dădu înapoi câţiva pași, fără să-și poată dezlipi 
ochii de spectacolul acela îngrozitor. Cum puteau fi unii 
atât de cruzi ca să măcelărească astfel niște ființe umane și 
să le lase și neîngropate? 

Simţind că-i ia capul foc, Danios se îndreptă către poarta 
cu sfincși. 

Calul său nu mai era acolo. 

Îngrijorat, factorul scrută zarea, temându-se să nu-i vadă 
apărând pe soldaţii hitiţi. În depărtare, la poalele unui deal, 
se vedea un nor de praf. 

Care... Care de luptă se îndreptau către el! 

Înnebunit de spaimă, Danios o luă la fugă cât îl ţineau 
picioarele. 


Pi-Ramses, noua capitală a Egiptului, întemeiată de 
Ramses în inima Deltei, număra deja mai bine de o sută de 
mii de locuitori. Înconjurat de două braţe ale Nilului, de 
apele lui Ra și ale lui Avaris, orașul se bucura de o climă 
plăcută, chiar și vara; nenumărate canale străbăteau așe- 
zarea, pe un lac special amenajat se puteau face plimbări 
plăcute cu barca, iar iazurile pline cu pește îi așteptau pe 
împătimiţii pescuitului cu undița. 

Aprovizionat din belșug cu cele mai diferite alimente 
venite din câmpia roditoare care-i înconjura, Pi-Ramses își 
luase și numele de „orașul ca de peruzea”, datorită plăcuţelor 
albastre din lut smălțuit care, cu luminozitatea lor aparte, 
împodobeau fațadele caselor. 

Era, într-adevăr, un oraș destul de neobișnuit: aşezarea 
armonioasă și pașnică se afla într-o strânsă convieţuire cu o 
cetate militară care cuprindea patru cazărmi uriașe și un 
arsenal aflat în imediata vecinătate a palatului. De câteva 
luni, muncitorii lucrau aici zi și noapte, din mâinile lor ieșind 
care de luptă, armuri, sulițe, lănci, scuturi și vârfuri de să- 
geată. În mijlocul atelierelor, o mare topitorie asigura bronzul 
necesar armelor. 

Unul dintre carele de luptă, solid și, totodată, ușor, tocmai 
ieșea pe poarta atelierului. Se afla acum la capătul drumului 

care urca spre curtea mare, înconjurată de un portic larg, 
alăturându-se șirurilor de alte vehicule de același fel deja 
fabricate. Șeful meșterilor îl bătu pe umăr pe tâmplarul care 
făcea ultimele retușuri. 

- Uite acolo, jos, la poarta atelierului... El este! 

— Acela este? 

Tâmplarul privi mai atent. 

Da, chiar el era, faraonul, stăpân peste Egiptul de Sus și 
peste cel de Jos, Fiul luminii, Ramses. 

În vârstă de douăzeci și șase de ani, urmașul lui Seti 
domnea deja de patru ani și se bucura de dragostea și 
prețuirea supușilor săi. De statură atletică, înalt de peste un 
metru și optzeci, cu o figură prelungă încadrată de un păr 
blond bogat și strălucitor, frunte înaltă, arcade proeminente 
acoperite de sprâncene bine conturate și stufoase, nas lung, 
ascuţit și puţin coroiat, buze pline și maxilarul de jos bine 
pronunţat, Ramses emana o forță copleșitoare pe care cei 
din jur o considerau fără ezitare ca fiind supranaturală. 

Pregătit vreme îndelungată pentru domnie, de către un 
tată care-l învățase ce însemna să fie rege chiar și cu preţul 
unor încercări dure, Ramses moștenise autoritatea străluci- 
toare a lui Seti, gloriosul său părinte și predecesor la tron. 
Chiar și atunci când nu era îmbrăcat în veșmintele cerute 
de etichetă, impunea respect prin simpla sa prezenţă. 

Regele urcă panta abruptă și începu să examineze carul 
abia terminat. Împietriţi de emoție, șeful echipei de meșteri 
și tâmplarul așteptau cu teamă verdictul său. Faptul că 
Faraonul venea el însuși ca să inspecteze pe neașteptate 
fabrica trăda interesul pe care el îl arăta față de calitatea 
armelor produse aici. 

Ramses nu se mulțumi doar cu o privire superficială. 
Pipăi fiecare piesă din lemn, mișcă oiștea și încercă să-și 
dea seama de soliditatea roților. 

- O treabă bună, aprecie el, dar va trebui să vedem pe 
teren cât de solid este carul. 

— Facem și asta, Maiestate, se grăbi meșterul să spună. 
În cazul unui accident, vizitiul ne va arăta care este piesa 
slabă și noi vom repara totul. 

— Aveţi multe defecţiuni de felul acesta? 

- Nu, Maiestate, și atelierul nostru profită de ele ca să 
îndrepte greșelile și să folosească un material cât mai bun. 

— Ai grijă să nu precupețești nici un efort. 

- Înălţimea ta... Aș putea să vă întreb ceva? 

— Te ascult. 

— Războiul... o să-l avem curând? 

— Ţi-e cumva frică de așa ceva? 

- Noi facem aici atâtea arme, dar parcă n-am dori un 
război. Câţi egipteni vor muri, câte femei vor rămâne 
văduve, câţi copii își vor pierde tatăl! 

— Măcar de te-ar auzi zeii! Dar știi care este datoria 
noastră dacă Egiptul ar fi în primejdie? 

Meșterul își coborî privirile. 

— Egiptul ne este mamă, este trecutul și viitorul nostru, îi 
aminti Ramses. El ne dă totul fără să ţină nici o socoteală, el 
este binefacerea care se pogoară asupra noastră în fiecare 
clipă... O să-i răspundem cu nerecunoștință, cu egoism și 
cu lașitate? 

- Noi nu ne dorim altceva decât să trăim, Măria Ta! 

- Dacă va fi nevoie, Faraonul își va da și viaţa pentru ca 
Egiptul să trăiască. Spor la treabă, meștere. 


Cât de zâmbitoare și plină de viaţă era capitala sa! 
Pi-Ramses era un vis împlinit, o clipă de fericire pe care 
timpul o consolida cu fiecare zi care trecea. Vechea așezare 
Avaris, oraș blestemat prin venirea năvălitorilor din Asia, 
fusese transformat într-un oraș fermecător și elegant în care 

salcâmii și sicomorii își ofereau umbra ca adăpost atât celor 
bogaţi cât și celor năpăstuiţi de soartă. 

Regelui îi plăcea să se plimbe pe câmpia din afara 
orașului, prin vegetaţia ei luxuriantă străbătută de poteci 
mărginite de flori și de canale tocmai bune pentru scăldat; 
își înfigea cu toată plăcerea dinţii într-un măr cu gust de 
miere, îi plăcea gustul de ceapă dulce, se plimba prin 
plantațiile nesfârșite de măslini care dădeau la fel de mult 
ulei cât nisipul de pe malul mării, respira cu nesaţ miresmele 
grădinilor de flori. Plimbarea suveranului se încheia pe faleza 
de unde se putea vedea portul interior, acolo unde activitatea 
nu înceta niciodată în depozitele care adăposteau bogăţiile 
orașului, metale prețioase, lemn rar, rezerve de grâu. 

În săptămânile din urmă, Ramses nu se mai plimba nici 
la câmp, nici pe străzile orașului său de peruzea, ci zăbovea 
îndelung în cazărmi, în tovărășia ofiţerilor de rang înalt, a 
soldaţilor de pe care și a pedestrașilor, cu toții fiindu-i 
recunoscători pentru condiţiile bune de locuit din noile 
construcţii. 

Militarii de profesie, printre care se aflau și mulți merce- 
nari, erau bucuroși de soldele mari și de hrana mai mult 
decât îndestulătoare. Se plângeau însă destul de des de 
instrucția foarte severă, regretând că nu se angajaseră cu 
câţiva ani mai înainte, atunci când pacea părea să nu fie 
ameninţată de nimic. Trecerea de la instrucţie, oricât de 
dură ar fi fost ea, la lupta împotriva hitiţilor nu atrăgea pe 
nimeni, nici chiar pe cei mai experimentați dintre ei în arta 
războiului. Se temeau cu toții de cruzimea luptătorilor 
anatolieni care nu fuseseră învinși niciodată. 

Ramses simţise teama strecurându-se puţin câte puţin în 
sufletele oamenilor și încerca să lupte împotriva ei vizitând 
pe rând, în fiecare zi, cazărmile și asistând la manevrele 
executate de diferite unităţi ale armatei sale. Regele trebuia 

să apară senin în faţa soldaţilor, sa le inspire încredere, cu 
toate că, uneori, în adâncul sufletului, și el se simţea îngrijorat. 

Cum să fii pe deplin fericit în acest oraș pe care Moise, 
prietenul său din copilărie, îl părăsise după ce se aflase în 
fruntea echipelor de zidari evrei care înălțaseră palate, vile 
și case de rând? Sigur, Moise fusese acuzat că omorâse un 
egiptean, pe Sary, cumnatul regelui. Dar Ramses se îndoia 
și acum de vinovăția evreului, căci Sary, bătrânul său 
preceptor, uneltise împotriva lui și se purtase într-un mod 
josnic faţa de muncitorii care-i fuseseră puși la dispoziţie. 
Oare nu căzuse Moise într-o capcană? 

Atunci când nu era asaltat de amintirea prietenului său 
dispărut, despre care nu mai știa nimic de atâta timp, regele 
petrecea multe ceasuri în tovărășia fratelui său mai mare, 
Șenar, ministru de externe, și a lui Acha, șeful serviciilor 
sale de spionaj. Șenar facuse tot posibilul ca fratele său mai 
mic să nu devină faraon, dar faptul că dăduse greș părea să-l 
fi făcut mai înțelept, așa că-și lua rolul în serios. Cât despre 
Acha, un diplomat inteligent și sclipitor, el fusese coleg de 
universitate cu Ramses și cu Moise, bucurându-se de 
încrederea fără margini a regelui. 

Zi de zi, cei trei bărbaţi citeau mesajele venite din Siria 
și încercau să evalueze cu toată luciditatea situaţia de acolo. 

Până când ar mai fi putut Egiptul să suporte înaintarea 
hitiţilor? 

Ramses examina cu cea mai mare atenţie harta imensă 
a Orientului Apropiat și a Asiei, atârnată pe un perete al 
biroului său. La nord, regatul Hatti* cu capitala sa, Hattușaș, 
în inima platoului Anatoliei. Mai la sud, imensa Sirie, întinsă 
de-a lungul Mediteranei, traversată de Orontes. Principalul 
punct de forţă al ţării: Kadesh, aflat sub controlul hitiţilor. 


* Turcia 

La sud, provincia Amurru și porturile Byblos, Tyr și Sidon, 
aflate sub stăpânire egipteană, apoi Canaan, ai cărui prinți 
erau credincioși faraonului. 

Opt sute de kilometri despărțeau Pi-Ramses, capitala 
egipteană, de Hattușaș, reședința lui Muwattalis, suveranul 
hitit. Luând în seamă existenţa unui lac care pornea de la 
granița de nord-est până în centrul Siriei, cele două ţinuturi 
păreau să se afle la adăpost de orice încercare de invazie. 

Dar hitiţii nu erau mulțumiți cu acel statu-quo impus de 
Seti. Pornind de pe teritoriul lor, războinicii anatolieni urmau 
să facă o străpungere pe direcția Damascului, principalul 
oraș al Siriei. 

Aceasta era, cel puţin, convingerea lui Acha, bazată pe 
informaţiile primite de la informatorii săi. Ramses avea 
nevoie de o certitudine înainte de a se pune în fruntea armatei 
sale, cu intenţia declarata de a-l izgoni pe dușman către 
nord. Nici Șenar și nici Acha nu se simțeau în stare să emită 
o părere decisivă; doar faraonul, el singur, urma să ia asupra 
lui povara unei hotărâri și a unui ordin de atac. 

Fiind o fire impulsivă, Ramses fusese tentat să contraatace 
încă din clipa în care aflase de mașinaţiile hitiţilor; dar 
pregătirea trupelor sale, al căror nucleu fusese deja mutat 
de la Memphis la Pi-Ramses, mai cerea încă multe săptă- 
mâni, dacă nu chiar mai multe luni. Această întârziere, pe 
care regele o suporta cu oarecare febrilitate, ar fi putut duce, 
poate, la evitarea unui conflict inutil: cam de zece zile nu 
se mai primise nici o informaţie alarmantă din centrul Siriei. 

Ramses se îndreptă către voliera din palat unde trăiau, 
bine îngrijite, păsări colibri, gaiţe, piţigoi, pupeze, nagâţi și 
multe alte zburătoare, bucurându-se de umbra sicomorilor și 
de apa din bazinele pe care pluteau nuferi albaștri. 

Era convins că o va găsi acolo, îngânând pe strunele 
lăutei notele unei străvechi melodii. 

Nefertari, marea doamnă a regelui, blânda întruchipare 
a dragostei, singura femeie care-i umplea sufletul. Deși nu 
se trăgea dintr-un neam de rang prea înalt, ea era cea mai 
frumoasă printre frumoasele palatului și glasul ei, dulce ca 
mierea, nu rostea cuvinte fără noimă. 

Pe când frageda Nefertari era sortită unei vieţi consacrate 
meditaţiei, ca preoteasă închisă într-un templu de provincie, 
prințul Ramses se îndrăgostise nebunește de ea. Nici unul 
nici celălalt nu se aștepta ca apropierea lor să ducă la formarea 
unei perechi regale hărăzită să conducă destinele Egiptului. 

Cu părul său de un negru strălucitor, cu ochii de un 
albastru verzui, plăcându-i tăcerea și reculegerea, Nefertari 
îi cucerise pe toţi cei de la curtea faraonului. Discretă și 
înțeleaptă, ea era o demnă tovarășă de viaţă a lui Ramses și 
astfel se împlinea minunea unei armonii depline între regină 
și soțul ei. 

Meritamon, copila pe care i-o dăruise regelui, îi semăna 
întru totul. Nefertari nu mai putuse avea și alți copii, dar 
această suferință părea să treacă în zbor peste ea, ca o adiere 
a primăverii. lubirea care o unea de nouă ani cu Ramses i se 
părea că este una dintre cauzele fericirii poporului său. 

Ramses o contemplă în tăcere fără ca ea să-l observe. 
Ea părea să vorbească în șoaptă cu o mică pupăză care se 
rotea în zbor în jurul ei, scotea câteva sunete vesele și se 
așeză pe antebraţul reginei. 

— Eşti prin apropiere, nu-i așa? 

El făcu câţiva pași înspre ea. Ca de obicei, ea îi simţise 
prezenţa și gândurile. 

— Astăzi, păsările sunt cam nervoase, îi explică ea. S-ar 
părea că vine vreo furtună. 

— Ce se mai aude pe la palat? 

— Lumea încearcă să-și omoare timpul, se glumește pe 
seama lașităţii dușmanilor, este lăudată puterea armatelor 

noastre, se pun la cale viitoare căsătorii și se negociază 
eventuale avansări. 

— Și despre rege ce se spune? 

— Că seamănă din ce în ce mai mult cu tatăl său și că va 
ști să apere țara de nenorociri. 

- De s-ar putea adeveri vorbele acestea ale lor... 

Ramses o cuprinse în braţe pe Nefertari și ea își rezemă 
fruntea de umărul soțului său. 

— Veşti proaste? 

- Nu, totul părea în ordine. 

— Incursiunile hitite au încetat? 

— Acha nu a mai primit nici un mesaj alarmant. 

- Suntem gata de luptă? 

- Nici unul dintre soldaţii noștri nu arde de nerăbdare să-i 
înfrunte pe luptătorii anatolieni. Veteranii sunt de părere că 
nu avem nici cea mai mică șansă să-i învingem. 

— Așa crezi și tu? 

- Ca să porţi un asemenea război, îţi trebuie o anumită 
experienţă; eu nu o am. Însuși tatăl meu a renunţat să se 
angajeze într-o aventură atât de riscantă. 

- Dacă hitiţii și-au schimbat modul de a acţiona, înseamnă 
că sunt convinși că victoria nu poate să le scape. În vremurile 
de demult, reginele Egiptului au luptat din răsputeri pentru 
libertatea ţării lor. Cu toate că am oroare de violenţă, voi fi 
alături de tine dacă lupta este singura soluţie. 

Ca la un semnal, păsările din volieră fură cuprinse de o 
agitaţie gălăgioasă. 

Pupăza se refugie pe creanga cea mai înaltă a unui 
sicomor, celelalte păsări se răspândiră în toate direcţiile. 

Ramses și Nefertari ridicară privirile și observară un 
porumbel călător care zbura cu greutate; sleit de puteri, părea 
să nu-și mai găsească locul în care trebuia să ajungă. Regele 
întinse braţele ca și cum l-ar fi chemat. Porumbelul se așeză 
în faţa suveranului. 

De laba dreaptă avea fixat un mic sul de papirus, lung 
de numai câţiva centimetri. Scris cu hieroglife mărunte, dar 
perfect citeţe, textul purta semnătura unui scrib al armatei. 

Pe măsură ce citea, Ramses avu impresia că un pumnal 
îi străpungea inima. 

— Aveai dreptate, îi spuse el reginei: ne ameninţă o 
furtună... Și este pe cale să se dezlănţuie. 


Marea sală de primire de la Pi-Ramses era una dintre 
minunile Egiptului. Se ajungea la ea urcând o scară 
monumentală, străjuită de statui ale inamicilor înfrânți. 
Toate aceste figuri reprezentau forţele răului, mereu 
renăscânde, pe care doar Faraonul le putea ţine în frâu 
folosindu-se de Maat, legea armoniei, atât de grăitor 
încarnată de frumoasa regină. 

În jurul ușii de intrare în sală, simbolurile puterii monar- 
hului, pictate cu albastru pe fond alb și plasate în chenarele 
tradiţionale, forme ovale evocând cosmosul, regatul 
Faraonului, fiu al creatorului și reprezentant al acestuia pe 
pământ. Oricine ar fi fost acela care trecea pragul dome- 
niului lui Ramses se minuna descoperindu-i frumuseţea 
senină. 

Pardoseala era formată din plăcuţe de teracotă colorate 
și lăcuite, închipuind bazine și grădini înflorite. Se putea 
vedea și o rață plutind pe un lac azuriu și un pește boulti 
strecurându-se printre florile albe de lotus. Pe pereţi, o 
adevarată feerie în verde palid, roșu intens, albastru deschis, 
galben auriu și alb sidefiu însuflețea imagini ale unor păsări 
care se zbenguiau pe deasupra bălților. Și privirea se lăsa 
atrasă de frizele florale întruchipând lotuși, maci roșii și albi, 
margarete și albăstrele. 

Mai mult, capodopera acestei săli care reprezenta un 
imn închinat naturii devenite un simbol al măreției 
suveranului era imaginea unei tinere femei aflate în profundă 
meditaţie în faţa unui pâlc de nalbe roșii. Asemănarea cu 
Nefertari era atât de izbitoare încât nimeni nu se îndoia că 
era un omagiu adus de suveran iubitei sale soții. 

Când urcă spre tronul său de aur, pe o scară având ultima 
treaptă împodobită cu un leu furios care înșfăca în fălci 
dușmanul venit din neant, Ramses aruncă o privire fugară 
acestor flori aduse din sudul Siriei, ținut care, deși aflat sub 
protecție egipteană, îi dădea mare bătaie de cap. 

La apariţia sa, mulțimea curtenilor amuţi. 

Nu lipseau miniștrii și locţiitorii lor, preoţii care aveau în 
grijă respectarea ritualurilor, scribii regali, magicienii și 
ajutoarele lor pricepute în științe sacre, oamenii răspunzători 
pentru ofrandele zilnice, paznicii secretelor, marile doamne 
care dețineau funcţii oficiale, bărbaţii și femeile acceptaţi 
aici datorită lui Rome, intendentului palatului, un om politicos 
cu toată lumea, dar deosebit de scrupulos. 

Rareori chema Ramses atâția oameni în palatul său pentru 
a le comunica lucruri importante despre care toată țara urma 
să audă în cel mai scurt timp. Fiecare dintre cei prezenţi își 
tinu răsuflarea, presimţind că urma să se anunțe o nenorocire. 

Regele purta coroana dublă, roșu cu alb, a Egiptului de 
Sus și a Egiptului de Jos, simbol! al unităţii de nezdruncinat a 
țării. Pe piept i se vedea sceptrul puterii, sekhem, reprezen- 
tând puterea Faraonului asupra elementelor și forțelor vieţii. 

- Un detașament hitit a distrus Lăcașul Leului, un sat 
întemeiat de părintele meu. Barbarii i-au măcelărit pe toți 
locuitorii, bărbaţi, femei și copii. 

Un murmur de indignare se ridică în vasta sală. Nici un 
soldat din nici o armată nu ar fi avut dreptul să facă așa ceva. 

— Un poștaș de-a! nostru a descoperit această mârșăvie, 
continuă regele. Înnebunit de groază, el a fost găsit de una 
dintre patrulele noastre și așa am aflat totul. Pe lângă acest 
masacru, hitiţii au distrus și sanctuarul din centrul așezării, 
profanând stela lui Seti. 

Impresionat la culme de cele auzite, un bătrân cu o 
înfățișare impunătoare, care avea în grijă arhivele palatului 
și deţinea funcţia de „șef al secretelor”, ieși din mulţimea 
curtenilor și se înclină în faţa faraonului. 

— Măria ta, avem dovada că hitiţii sunt cu adevărat cei 
vinovaţi de această crimă? 

— lată semnătura lor: „Victoria armatei puternicului 
suveran din Hatti, Muwattalis. Așa vor pieri toți dușmanii 
săi.” Trebuie să vă mai spun și că prinții din Amurru și 
Palestina urmează să jure credinţă hitiţilor. Mulţi egipteni 
din aceste ţinuturi au fost omorâţi, iar cei care au scăpat cu 
viaţă s-au refugiat în cetățile noastre. 

— Bine, Maiestate, dar asta înseamnă... 

- Război. 


Biroul lui Ramses era încăpător și luminos. Ferestrele largi, 
încadrate de pătrate vopsite în albastru și alb, îi permiteau 
regelui să se bucure de perfecțiunea fiecărui anotimp și să 
soarbă cu nesaț parfumul florilor de tot felul. Pe gheridoane 
aurite se puteau vedea buchete de trandafiri. Pe o masă lungă 
din lemn de salcâm se aflau nenumărate suluri de papirus. 
Într-un colţ al încăperii, o statuie din diorit îl înfățișa pe Seti 
așezat pe tron, cu ochii aţintiţi undeva departe, dincolo de 
hotarele vieții pământești. 

Ramses îi convocase la sfat doar pe câţiva dintre oamenii 
săi de încredere, adică pe Ameni, credinciosul său prieten și 
secretar particular, pe fratele său mai mare Șenar și pe Acha. 

Palid la faţă, cu mâinile lungi și fine, mic de stat, plăpând 
și aproape chel la douăzeci și patru de ani, Ameni își con- 

sacrase întreaga existenţă slujirii lui Ramses. În lipsa oricărui 
exerciţiu fizic, cu o constituţie fragilă, Ameni muncea din 
răsputeri. Zi și noapte așezat în faţa biroului său, dormea pe 
apucate și era în stare să cerceteze într-o oră mai multe 
dosare decât întrega sa echipă de scribi într-o săptămână, 
deși aceștia erau dintre cei mai destoinici care existau în 
regat. Slujbaș de încredere al lui Ramses, Ameni ar fi putut 
primi orice post de mare demnitar, dar el prefera să rămână 
în umbra faraonului. 

- Magicienii au făcut ceea ce era necesar, spuse el. Au 
făcut statuete din ceară cu înfățișarea asiaticilor și a hitiţilor, 
aruncându-le apoi în foc. De asemenea, au scris numele lor 
pe vase și cupe din teracotă, după care le-au sfărâmat. 
Le-am cerut să repete în fiecare zi acest ritual până ce armata 
noastră va pleca la luptă. 

Șenar ridică din umeri. Fratele mai mare al lui Ramses, 
mic de stat și grăsuliu, avea faţa rotundă ca o lună plină și 
obraji bucălaţi. Cu buze groase și pofticioase, ochi mici 
căprui, cu vocea mieroasă și unduitoare, el își răsese șuvița 
de barbă pe care și-o lăsase în semn de doliu pentru tatăl 
său, Seti. 

— Să nu ne bazăm atât de mult pe magie, ceru el. Eu, ca 
ministru al Afacerilor externe, propun să ne rechemăm 
ambasadorii din Siria, din Amurru și din Palestina. Sunt niște 
neghiobi care n-au fost în stare să observe pânza de păianjen 
urzită de hitiţi în ţinuturile aflate sub protecţia noastră. 

— S-a făcut deja acest lucru, spuse Ameni. 

— Ar fi trebuit să mi se spună și mie, îi replică, îmbufnat, 
Șenar. 

— Important este că s-a făcut și gata. 

Fără să ia în seamă acest schimb tăios de cuvinte, Ramses 
puse degetul arătător într-un loc anume de pe harta mare 
întinsă pe masa din mijlocul încăperii. 

- Garnizoanele de la frontiera de nord-est au fost puse în 
stare de alarmă? 

- Da, Maiestate, răspunse Acha. Nici un libian nu va 
putea intra pe teritoriul nostru. 

Singurul vlăstar al unei familii nobile și bogate, Acha 
era un aristocrat desăvârșit. Distins, rafinat, arbitru al ele- 
ganței, având o figură alungită și cu trăsături fine, priviri 
agere, oarecum zeflemitoare, vorbea mai multe limbi străine 
și era un specialist în relaţii internaţionale. 

— Patrulele noastre controlează fâșia de coastă libiană și 
zona deșertică de la vest de Deltă. Fortăreţele noastre se află 
în stare de alarmă și ar putea face faţă cu ușurință unui atac, 
deși așa ceva mi se pare improbabil. Nici o căpetenie nu este 
în stare la ora actuală să unească la un loc triburile libiene. 

— Presupunere sau siguranţă? 

— Siguranţă. 

— În sfârșit o informaţie liniștitoare! 

— Este singura, Maiestate. Informatorii mei tocmai mi-au 
transmis apelurile disperate ale notabilităţilor din Megiddo, 
punct de sosire al caravanelor, din Damasc și din porturile 
feniciene spre care se îndreaptă o sumedenie de vase 
comerciale. Raidurile hitite și dezordinile provocate în 
regiune compromit deja serios tranzacţiile comerciale. Dacă 
nu intervenim cât se poate de repede, hitiţii ne vor izola de 
partenerii noștri înainte ca noi să-i putem învinge. Lumea 
pe care Seti și strămoșii săi au întemeiat-o va fi distrusă. 

— Crezi tu, oare, Acha, că eu nu-mi dau seama de asta? 

— Suntem vreodată pe deplin conștienți, Maiestate, de 
un pericol de moarte care ne pândește? 

~ S-a făcut tot ce era posibil pe căi diplomatice? întrebă 
Ameni. 

— Locuitorii unui orășel au fost măcelăriți, le reaminti 
Ramses; după o asemenea grozăvie, ce diplomaţie ar mai 
putea fi de folos? 

- Războiul va face mii de morți. 

— Oare Ameni ar propune să ne predăm? întrebă maliţios 
Șenar. 

Secretarul particular al regelui strânse din pumni. 

— Retrage-ţi cuvintele, Șenar. 

- Ai fi dispus chiar să te baţi cu mine, Ameni? 

- Ajunge, le-o reteză Ramses. Păstraţi-vă energia pentru 
apărarea Egiptului. Șenar, ești pentru o intervenţie militară 
imediată și directă? 

— Am îndoieli... N-ar fi mai bine să așteptăm și să ne 
pregătim mai bine apărarea? 

- Serviciile de intendenţă nu sunt pregătite, spuse Ameni. 
A pleca într-o campanie insuficient pregătită, improvizată, 
ne-ar duce la o adevărată catastrofă. 

- Cu cât zăbovim mai mult, aprecie Acha, cu atât revolta 
se va întinde în Canaan. Trebuie s-o înăbușim foarte repede 
pentru a crea o zonă tampon între noi și hitiţi. Dacă nu, ei 
vor avea la dispoziţie un cap de pod pentru a pregăti invazia 
în Egipt. 

- Faraonul nu trebuie să-și riște viaţa într-un mod 
nechibzuit, izbucni nervos Ameni. 

— Mă acuzi cumva de imprudenţă? îl întrebă Acha pe un 
ton glacial. 

- Tu nu știi care este situația reală a trupelor noastre! 
Soldaţii nu sunt încă echipați corespunzător, deși fabrica de 
efecte militare lucrează din plin. 

- Oricâte greutăți am avea, trebuie să restabilim fără 
întârziere ordinea în regiunile aflate sub protecţia noastră. 
Este vorba aici despre supraviețuirea Egiptului. 

Şenar se feri să intervină în cearta celor doi prieteni. 
Ramses, care avea aceeași încredere în Ameni ca și în Acha, 
îi ascultase cu cea mai atenţie. 

- Plecaţi, acum, le porunci el. 

Rămas singur, regele privi soarele, acest creator al luminii 
care îl zămislise și pe el. 

Ca fiu al luminii, el avea capacitatea de a privi direct 
astrul zilei, fără a-și vătăma vederea. 

„Respectă în fiecare existenţă strălucirea și geniul 
soarelui, îl sfătuise Seti, caută în fiecare ființă ceea ce este 
de neînlocuit. Dar tu vei fi singur atunci când vei hotărî. 
lubește Egiptul mai mult decât pe tine însuţi și vei afla astfel 
calea pe care trebuie s-o urmezi”. 

Cugetă la spusele celor trei bărbaţi. Șenar, nehotărât, nu 
voia să-i supere pe ceilalți; Ameni dorea să păstreze patria 
ca pe un sanctuar și refuza realitatea exterioară; Acha vedea 
lucrurile în ansamblul lor și nu căuta deloc să ascundă 
gravitatea situaţiei. 

Alte gânduri îl asaltară pe rege: Moise fusese amestecat 
și el în acest vârtej? Însărcinat să-l găsească, Acha nu reușise 
să-i dea de urmă. Iscoadele sale nu-i dădeau nici o 
informaţie. Dacă evreul reușise să plece din Egipt, se putea 
îndrepta fie spre Libia, fie spre Edom sau Moab, fie spre 
Canaan sau Siria. Într-o perioadă de liniște, n-ar fi durat mult 
până să-l găsească. Acum, dacă Moise mai era în viaţă, 
doar printr-o minune ar mai fi putut afla unde se ascundea. 

Ramses ieși din palat și porni spre cartierul în care locuiau 
generalii săi. Singura sa grijă trebuia să fie aceea de a grăbi 
pregătirea armatei sale. 


Șenar trase cele două zăvoare din lemn, închizând ușa 
biroului său de ministru al Afacerilor externe, apoi privi pe 
ferestre pentru a se asigura că nimeni nu se afla în curtea 
interioară. Pentru și mai multă siguranţă, ordonase paznicului 
aflat în anticameră să plece și să se posteze la capătul 
coridorului. 

— Nu ne poate auzi nimeni, îi spuse el lui Acha. 

- N-ar fi fost mai prudent să ne întâlnim altundeva? 

- Trebuie să dăm impresia că lucrăm zi și noapte pentru 
siguranța ţării. Ramses a ordonat ca funcționarii ce lipsesc 
de la serviciu fără un motiv bine întemeiat să fie daţi afară 
imediat. Suntem în război, dragul meu Acha! 

— Ei, nu încă. 

— Este limpede că regele s-a hotărât deja! L-ai convins tu. 

- Sper, dar să fim prevăzători. Câteodată Ramses este 
imprevizibil. 

— Șmecheria noastră era perfectă. Fratele meu a crezut 
că eram nehotărât și că nu îndrăzneam să iau o decizie, de 
frică să nu-l supăr. Tu, din contra, hotărât și dur, ai făcut ca 
slăbiciunea mea să iasă și mai mult în relief. Cum ar fi putut 
Ramses să-și închipuie că noi eram înțeleși dinainte? 

Mulţumit, Șenar umplu două cupe cu un vin alb de la 
vila din Imau, renumită pentru viile sale. 

Biroul ministrului Afacerilor externe, spre deosebire de 
cel al regelui, nu era un model de sobrietate. Scaune cu 
lotuși pictați pe tăblii, perne brodate, gheridoane cu orna- 
mente din bronz, pereţii împodobiţi cu picturi reprezentând 
scene de vânătoare prin mlaștini și, mai ales, o colecţie de 
vase exotice provenind din Libia, Siria, Babilon, Creta, 
Rhodos, Grecia și Asia. Șenar era nebun după așa ceva; plă- 
tise sume uriașe pentru cele mai multe dintre aceste exem- 
plare unice, dar pofta lui de a cumpăra alte și alte vase 
creștea neîncetat, așa că umpluse cu minunăţiile acelea 
vilele pe care le avea la Theba, la Memphis și aici, în 
Pi-Ramses. Crearea noii capitale, pe care el o considerase 
drept o victorie de nesuportat a lui Ramses, era în opinia lui 
doar o întâmplare norocoasă. Șenar li se alătura celor care 
aveau să-i dea lui puterea, aceștia fiind hitiţii și se apropia 
astfel și de locurile în care se produceau asemenea vase 
nepreţuite. Faptul că le vedea, le putea mângâia cu duioșie, 
că își amintea cu exactitate locul de unde le procurase îi 
dădea o plăcere infinită. 

— Ameni mă îngrijorează, mărturisi Acha. Este destul de 
isteţ și... 

— Ameni este un imbecil și un neputincios care își duce 
zilele în umbra lui Ramses. Servilitatea lui îi astupă regelui 
ochii și urechile. 

— Cu toate acestea, a criticat felul în care m-am 
comportat. 

— Scribul ăsta prăpădit crede că Egiptul există de unul 
singur în lume, că se poate adăposti în spatele fortărețelor 
sale, închizându-și frontierele și împiedicând astfel orice 
inamic să-i invadeze teritoriul. Fiind un pacifist înverșunat, 
este convins că retragerea în propria carapace este singura 
șansă de a trăi în pace. Era inevitabilă o confruntare cu tine, 
dar aceasta ne va folosi. 

- Ameni este cel mai apropiat consilier al lui Ramses, 
obiectă Acha. 

— Sigur că da, într-o perioadă de pace; dar hitiţii ne-au 
declarat război și tu ai fost foarte convingător. Însă uiţi de 
regina mamă Tuya și de marea soție regală Nefertari. 

- Crezi că lor le place războiul? 

— Îl urăsc, dar reginele Egiptului au luptat întotdeauna 
până la ultima picătură de energie pentru salvarea celor 
Două Țări și au luat deseori hotărâri demne de luat în seamă. 
Marile doamne de la Theba au fost acelea care au reorganizat 
armata și au îndemnat-o să-i alunge din Deltă pe năvălitorii 
hicsoși. Tuya, respectabila mea mamă, și cu Nefertari, 
magiciana iscusită care a vrăjit întreaga curte, n-o să se 
abată de la această regulă. Ele îl vor determina pe Ramses 
să pornească la atac. 

- Bine-ar fi ca optimismul tău să se adeverească. 

Acha își muie buzele în vinul tare și aromat, Șenar își 
goli cupa cu lăcomie. Deși purta cămăși și tunici care costau 
o avere, el nu reușea să fie la fel de elegant ca diplomatul 
din faţa sa. 

- Se va adeveri, dragul meu, se va adeveri! Nu ești tu 
șeful rețelei noastre de spioni, unul dintre prietenii din 
copilărie ai lui Ramses și singurul om de care el ascultă în 
ceea ce privește politica față de alte țări? 

Acha aprobă spusele lui clătinând din cap. 

— Suntem aproape de realizarea țelului nostru, continuă 
înfierbântat Șenar; fie că Ramses va fi ucis în luptă, fie că 
va fi învins; fiind dezonorat în al doilea caz, va fi nevoit să 
renunţe la putere. În amândouă dintre aceste situaţii, eu voi 
apărea ca fiind singurul în stare să negocieze cu hitiţii și să 
salveze Egiptul de la dezastru. 

- Va trebui să plătești scump această pace, îi reaminti 
Acha. 

— N-am uitat de planul nostru. O să-i satur de aur pe 
prinții din Canaan și din Amurru, o să-i fac cadouri ca-n 
povești împăratului hitiţilor și o să fac tuturor celorlalţi 
promisiuni peste promisiuni! Poate că Egiptul va trece printr-o 
perioadă oarecare de sărăcie, dar eu voi domni. Și egiptenii 
o să-l uite repede pe Ramses. Prostia și sentimentul de turmă 
de care dă dovadă poporul, lepădându-se astăzi de ceea ce 
iubea ieri: aceasta este arma de care eu voi ști să mă folosesc. 

-Ai renunţat la ideea unui imperiu uriaș, din inima Africii 
până pe platourile Anatoliei. 

Șenar păru să cadă pe gânduri. 

- Sigur că da, ţi-am pomenit de așa ceva, dar era ceva 
doar din punct de vedere comercial... Dacă va fi din nou 
pace, vom putea crea o mulţime de porturi comerciale noi, 
vom înfiinţa numeroase alte drumuri pentru caravane și vom 
avea legături economice strânse cu hitiții. Sigur că atunci 
Egiptul va deveni prea mic pentru mine. 

-Şi dacă imperiul la care te gândeai ar fi fost și... politic? 

— Nu înţeleg ce vrei să spui. 

— Muwattalis îi conduce pe hitiţi cu mână de fier, dar la 
curtea sa de la Hattușaș se pun multe la cale. Două 
personaje, unul în văzul tuturor, Uri-Teșub, celălalt pe ascuns, 
Hattușil, preot al zeiţei Iștar, sunt consideraţi cei mai 
îndreptăţiți pentru a urma la tron. Dacă Muwattalis ar muri, 
și nu în vreo luptă, unul dintre cei doi ar veni la putere. Dar 
cei doi bărbaţi se urăsc de moarte, iar susținătorii lor sunt 
gata să se sfâșie între ei. 

Șenar se scărpină în barbă. 

— Crezi că astea nu sunt doar niște simple bârfe de palat? 

— Sunt foarte sigur. Regatul hitit este în pragul destrămării. 

— Dacă s-ar fărâmiţa în mai multe teritorii, un salvator 
le-ar putea unifica sub steagul său și... aceste teritorii ar 
deveni provincii egiptene. Acela ar fi, Acha, uriașul imperiu! 

Babilonia, Asiria, Cipru, Rhodos, Grecia și ţinuturile nordice 
se vor afla sub protecția mea! 

Tânărul diplomat zâmbi. 

- Faraonilor le-a lipsit ambiția pentru că ei nu se îngrijeau 
decât de fericirea poporului lor și de prosperitatea Egiptului. 
Tu, Șenar, ești făcut dintr-un alt aluat. De aceea, Ramses 
trebuie eliminat într-un fel sau altul. 

Șenar nu se simţea un trădător. Dacă boala n-ar fi întune- 
cat mintea lui Seti, lui i-ar fi oferit tronul răposatul faraon. 
Victimă a unei nedreptăţi, Șenar voia să lupte ca să obțină 
ceea ce îi aparţinea de drept. 

Îi aruncă lui Acha o privire scrutătoare. 

- Bineînţeles că nu i-ai spus nimic din toate astea lui 
Ramses. 

— Fii liniștit, dar toate mesajele pe care le primesc prin 
agenții mei stau în orice moment la dispoziţia regelui. Toate 
sunt înregistrate și păstrate în acest minister, nu poate fi furat 
sau distrus nici unul, pentru că ar atrage atenţia asupra mea 
și aș fi bănuit de trădare. 

— Ramses a făcut până acum vreo inspecţie? 

— Până acum niciodată, dar ne aflăm în pragul unui război. 
Așa că trebuie să-mi iau măsuri de precauţie și să nu fiu luat 
prin surprindere de un control inopinat de-al său. 

— Și cum ai să poți face așa ceva? 

- Ți-am mai spus: nu lipsește nici un raport, toate sunt 
complete. 

— Păi, în cazul ăsta Ramses știe totul! 

Acha își trecu încet degetul pe marginea cupei de 
alabastru. 

- Șenar, spionajul este o meserie grea; faptele ca atare 
sunt importante, dar interpretarea lor este și mai importantă. 
Misiunea mea este să fac sinteza faptelor și să ofer regelui o 
interpretare pentru a-l face să acţioneze. În situaţia de faţă, 

el nu mă poate acuza nici de moliciune, nici de nehotărâre: 
am insistat pentru ca el să organizeze cât de repede o 
contraofensivă. 

- Tu faci jocul lui, nu pe acela al hitiţilor! 

- lar tu nu ai în vedere decât faptul în sine, îi replică 
Acha; cât despre Ramses, așa va acţiona și el. Cine i-ar 
reproșa lui așa ceva? 

- Vorbește mai limpede. 

— Mutarea trupelor de la Memphis la Pi-Ramses a pus o 
mulțime de probleme de aprovizionare și toate astea sunt 
greu de rezolvat cât ai bate din palme. Îndemnându-l pe 
Ramses să se grăbească, vom obține un prim avantaj: un 
handicap imposibil de recuperat pentru soldații noștri al căror 
echipament este insuficient atât calitativ, cât și cantitativ. 

~ Și celelalte avantaje care ar fi? 

— Terenul în sine și amploarea trădării aliaţilor noștri. 
Fără să-i ascund nimic lui Ramses, nu am insistat asupra 
gravităţii pericolului. Ferocitatea raidurilor hitite și masacrul 
de la Lăcașul Leului i-au îngrozit pe prinții din Canaan și 
din Amurru ca și pe guvernatorii din porturi. Seti îi ţinea la 
respect pe războinicii hitiţi; nu este cazul lui Ramses. Cele 
mai multe dintre căpeteniile locale, de teamă să nu fie 
nimiciţi și ei, vor prefera să se pună sub protecţia lui 
Muwattalis. 

— Sunt obsedaţi de gândul că Ramses nu le va veni în 
ajutor și au decis să atace primii Egiptul pentru a fi pe placul 
noului lor stăpân, împăratul din Hatti... Ce zici de asta? 

— Este o interpretare a faptelor. 

— Și ești de acord cu ea? 

- Varianta mea cuprinde câteva amănunte în plus. 
Tăcerea unora dintre orașele noastre de bază înseamnă oare 
că le-a cucerit inamicul? Dacă lucrurile ar sta astfel, Ramses 
ar întâmpina o rezistenţă mult mai puternică decât ar fi fost 

de așteptat. În plus, se pare că hitiţii au dat o mulţime de 
arme răsculaților. 
Buzele lui Șenar căpătară o expresie de lăcomie. 

- Nişte surprize nemaipomenite vor avea batalioanele 
egiptene! Ramses ar putea fi înfrânt chiar în această primă 
bătălie, chiar înainte de a da piept cu hitiţii! 

- Este și aceasta o ipoteză care poate fi luată în calcul, 
aprecie Acha. 


La capătul unei zile istovitoare, regina mamă Tuya se 
odihnea în grădina palatului. Săvârșise ritualul zorilor într-o 
capelă a zeiţei Hathor, soarele feminin, apoi pusese la punct 
unele probleme de protocol, acordase o audienţă unor curteni 
care se plângeau mereu de tot felul de lucruri și, la cererea 
lui Ramses, avusese o întrevedere cu ministrul Agriculturii, 
după care stătuse de vorbă cu Nefertari, marea soție regală. 

Mărunţică, cu ochi mari și migdalaţi și cu privirea 
pătrunzătoare, nasul fin și drept, bărbia aproape pătrată, Tuya 
era o autoritate morală incontestabilă. Pieptănată cu șuviţe 
răsucite, în formă de ciucuri, care-i acopereau urechile și 
ceafa, era îmbrăcată cu o rochie lungă dintr-o țesătură de in 
minunat plisată. La gât purta un colier de ametiste cu șase 
șiraguri; la încheieturile mâinilor avea brățări de aur. La 
orice oră a zilei, Tuya era îmbrăcată fără cusur. 

Pe zi ce trecea, Seti îi lipsea tot mai mult. Pe măsura 
trecerii timpului, absenţa răposatului devenea mereu mai 
crudă și văduva își dorea să ajungă în sfârșit la marea trecere 
în neant prin care putea să-l întâlnească pe iubitul său soț. 

Perechea regală îi oferea suficiente motive de bucurie: 
Ramses avea stofă de mare suveran și Nefertari pe aceea de 
mare regină. La fel ca Seti și ea însăși, ei își iubeau cu 
ardoare ţara și ar fi fost gata să-și sacrifice viaţa pentru ea 
dacă destinul ar fi cerut-o. 


RAMSES — BĂTĂLIA DE LA KADESH 37 


Când îl văzu pe Ramses venind înspre ea, Tuya înțelese 
de îndată că fiul său era pe cale să ia o hotărâre crucială. 
Regele îi oferi brațul mamei sale și făcură câșiva pași pe o 
alee presărată cu nisip, printre tufele de cătină roșie înflorită. 
Aerul era cald și înmiresmat. 

-O să avem o vară tare călduroasă, spuse ea. Din fericire, 
ai ales un ministru al Agriculturii foarte priceput; digurile 
vor fi consolidate, iar bazinele de colectare a apelor pentru 
irigaţii vor fi lărgite. Apă va veni destul de multă pe NII și 
recoltele vor fi îmbelșugate. 

- Domnia mea ar fi putut fi îndelungată și fericită. 

— De ce n-ar fi așa? Ai fost ales de zei și chiar și natura îţi 
oferă cu dărnicie binefacerile ei. 

— Războiul este inevitabil. 

— Știu, fiul meu. Ai luat cea mai bună decizie. 

— Aveam nevoie să știu că ești de acord cu mine. 

— Nu, Ramses; din moment ce Nefertari gândește la fel ca 
tine, perechea regală este pe deplin capabilă să acţioneze. 

— Tatăl meu renunţase să mai lupte împotriva hitiţilor. 

— Pentru că hitiţii păreau să fi renunţat la lupta împotriva 
Egiptului. Dacă ar fi încălcat armistițiul, Seti ar fi trecut fără 
întârziere la atac. 

- Soldaţii noștri nu sunt pregătiți. 

— Le este frică, nu-i așa? 

— Cine le-ar putea face vreo vină pentru așa ceva? 

- Tu. 

— Veteranii povestesc lucruri îngrozitoare despre hitiţi. 

- Și faraonul s-ar putea speria și el de poveștile lor? 

— Timp pentru a risipi nălucirile... 

-= Nălucirile nu se pot risipi decât pe câmpul de luptă, 
când curajul va salva cele Două Țări. 


Meba, fostul ministru a! Afacerilor externe, nu-l putea 
suferi pe Ramses. Convins că regele îl destituise fără nici un 
motiv, el nu aștepta decât ocazia potrivită ca să se răzbune. 

La fel ca mulți dintre curteni, spera ca faraonul să dea 
greș și, după patru ani de succese, să fie doborât de împre- 
jurările potrivnice. 

În mijlocul unui grup de notabilităţi, bogatul și elegantul 
Meba, cu figura lătăreaţă și cu un aer marţial, discuta despre 
ultimele evenimente din înalta societate a capitalei. Mâncă- 
rurile erau delicioase, femeile strălucitoare; trebuia să piardă 
timpul până la sosirea lui Șenar. 

Un servitor îi șopti lui Meba câteva cuvinte la ureche. 
Imediat, diplomatul se ridică. 

- Prieteni, sosește regele; ne face onoarea de a se afla în 
mijlocul nostru. 

Mâinile lui Meba tremurau. Ramses nu obișnuia să apară 
în felul acesta la o asemenea reuniune neoficială. 

Spinările se încovoiară într-un salut respectuos. 

— Sunt peste măsură de onorat, Maiestate! Vreți să luaţi loc? 

— N-are rost. Am venit să anunţ că începe războiul. 

— Războiul... 

- În toiul acestor petreceri, aţi aflat cumva vorbindu-se 
de prezenţa dușmanilor noștri la porţile Egiptului? 

— Asta este prima noastră grijă, îl asigură Meba. 

— Soldaţii noștri speră ca războiul să poată fi evitat, vorbi 
un scrib mai îndrăzneţ. Ei știu că vor trebui să mărșăluiască 
prin arșiţă, purtând un echipament greu, înaintând pe drumuri 
grele. Chiar dacă ţi-e sete nu ţi-o poţi domoli pentru că apa 
va fi cu porţia. Chiar dacă nu te mai ţin picioarele, trebuie 
să înaintezi, să uiţi că te doare spatele și că stomacul îţi 
este gol. Să te odihnești când ajungi la un popas? Nici o 
nădejde din cauza corvezilor pe care trebuie să le îndepli- 
nești înainte de a cădea frânt de oboseală. În caz de alarmă, 
sari în picioare într-o clipă, cu ochii încă împăienjeniţi de 
somn. Hrana? Nu prea bună. Curăţenie? Aproape deloc. Ce 
să mai vorbim de săgețile și de sulițele dușmane, de primejdia 
care te pândește la tot pasul, de moartea care-și cere tributul! 

- Imagini demne de un om al scrisului, observă Ramses; 
cunosc și eu acest text vechi și mă emoționează și pe mine. 
Dar, astăzi, nu mai poate fi vorba despre literatură. 

— Noi avem toată încrederea în vitejia armatei noastre, 
Maiestate, afirmă Meba, și știm că va ieși învingătoare chiar 
dacă va trebui să îndure o mulțime de suferinţe. 

— Emoţionante cuvinte, dar ele nu-mi sunt suficiente. Știu 
cât sunteţi de curajoși, tu și nobilii aici de faţă, și sunt mândru 
să accept în clipa aceasta cererea voastră de a vă angaja ca 
voluntari în armată. 

— Maiestate... Armata noastră de profesie ar fi suficientă 
în acest scop! 

— Ea are nevoie de oameni de nădejde pentru a-i instrui 
pe tinerii recruți. Nu este cazul ca nobilii și cei avuţi să dea 
un exemplu în această privință? Sunteţi așteptați cu toții la 
cazarma cea mare chiar de mâine dimineaţă. 


Orașul de peruzea era în plină fierbere. Transformat în 
bază militară, în post de comandă al carelor de luptă, în 
centru de adunare a regimentelor de infanterie și în bază 
navală pentru flota de război, aici aveau loc manevre și se 
făcea instrucţie din zori și până la căderea întunericului. 
imputernicind pe Nefertari, pe Tuya și pe Ameni cu rezol- 
varea problemelor interne ale ţării, Ramses stătea toată ziua 
la arsenal și în cazărmi. 

Prezenţa monarhului liniștea spiritele și le dădea curaj 
tuturor; el verifica calitatea lăncilor, a săbiilor și a scuturilor, 
trecea în revistă deteșamentele de recruți, vorbea îndelung 
cu ofiţerii superiori ca și cu soldaţii de rând, promiţându-le 
și unora și altora solde pe măsura vitejiei lor în luptă. 
Mercenarii erau și ei asiguraţi că vor avea câștiguri frumoase 
dacă se străduiau din răsputeri pentru victoria Egiptului. 

Regele dădea o mare atenţie îngrijirii cailor; de calităţile 
lor fizice depindea, în mare măsură, soarta bătăliilor. În 
mijlocul fiecărui grajd, construit din piatră și prevăzut cu 
jgheaburi, se afla un rezervor de apă care servea atât la 
adăparea animalelor, cât și la menţinerea curăţeniei. În fie- 
care zi, Ramses trecea în inspecţie pe la grajduri, examina 
caii și-i pedepsea cu asprime pe grăjdarii care nu-și făceau 
exemplar datoria. 

Armata concentrată la Pi-Ramses începea să funcţioneze 
ca un corp viu condus de o minte ageră la care apelau cu 
toţii când apărea vreo problemă. Mereu binevoitor, acţionând 
cu rapiditate, regele nu lăsa lucrurile la voia întâmplării și 
rezolva la faţa locului orice neînțelegere. O încredere 
neabătută se instala în rândul oamenilor. Fiecare soldat 
simţea că ordinele erau date cu bună credinţă și că deta- 
șamentele formau o adevărată mașină de război. 

Faptul că-l vedeau pe faraon printre ei, că puteau 
câteodată chiar să-i și vorbească, erau niște privilegii care 
îi minunau pe soldaţi, fie ei gradaţi sau nu. Mulţi dintre cei 
de la curte ar fi fost fericiţi să aibă un asemenea noroc. 
Felul de a se purta al regelui dădea oamenilor săi o energie 
neobișnuită, forțe proaspete. Cu toate acestea, Ramses 
rămânea, prin firea lucrurilor, ceva îndepărtat și de neatins. 
El era Faraonul, o ființă unică în care pulsa un alt fel 
de viaţă. 

Când suveranul îl văzu pe Ameni intrând în cazarma în 
care, cândva, prinţul Ramses îl salvase din mâinile celor 
care-l schingiuiau, tresări pe dată de emoție. Credinciosul 
său secretar nu avea o amintire prea plăcută despre astfel 
de locuri. 

- Te pomenești că ai venit să te antrenezi în lupta cu 
sabia sau cu lancea! 

— Poetul nostru a sosit la Pi-Ramses și ar vrea să te vadă. 

- Ai avut grijă să-l instalezi cum se cuvine? 
- Într-o locuință absolut la fel cu cea de la Memphis. 


Aşezat sub un lămâi, pomul său favorit, Homer sorbea 
dintr-o cupă cu vin înmiresmat, dres cu anason și coriandru, 
și fuma frunze de salvie îndesate într-o cochilie groasă de 
melc care-i servea drept pipă. Cu pielea strălucind din cauza 
uleiului de măsline, el îl salută pe rege cu o voce stinsă. 

— Rămâi așezat, Homer. 

- Mai sunt încă în stare să mă înclin în faţa stăpânului 
celor Două Țări. 

Ramses se așeză pe un scăunel pliant, alături de poetul 
grec. Hector, pisica sa tărcată, alb cu negru, îi sări pe 
genunchi. Îndată ce începu s-o mângâie, ea se porni să toarcă 
satisfăcută. 

- îţi place vinul meu, Maiestate? 

— Este cam aspru la gust, dar miroase tare bine. Ce mai 
faci? 

— Mă cam dor oasele, mă lasă tot mai mult vederea, dar 
clima de aici îmi mai alină durerile. 

— Îți place casa asta? 

- E perfectă. Bucătarul, servitoarea și grădinarul sunt 
mereu în preajma mea; sunt niște oameni cumsecade care 
mă răsfaţă având grijă să nu mă deranjeze. Erau și ei, la fel 
ca mine, curioși să vadă noua capitală a domniei-tale. 

- N-ai fi fost mai liniștit la Memphis? 

- La Memphis nu se mai întâmplă absolut nimic! Aici, în 
schimb, este în joc soarta lumii. Cine s-ar pricepe mai bine 
decât un poet să aprecieze asemenea clipe? Ascultă aici: 
Apollo va coborî din ceruri, plin de mânie. Va înainta, 
asemenea întunericului nopţii, și va lovi. Arcul său de argint 
va scoate un sunet înfricoșător, săgețile îi vor străpunge pe 
războinicii dușmani. Puzderie de ruguri se vor aprinde ca 

să-i poată arde pe morți. Cine-ar putea scăpa dintr-un ase- 
menea măcel? 

- Sunt versuri din Iliada ta? 

- Așa este, dar ele vorbesc doar despre trecut! Orașul 
acesta ca de peruzea, cu atâtea grădini și oglinzi de apă, se 
transformă într-o tabără militară! 

— N-am de ales, Homer. 

- Războiul este o rușine pentru omenire, o dovadă că 
omul este o specie degenerată, manipulată de forțe nevăzute. 
Fiecare vers din Iliada este ca un descântec pentru a alunga 
violența din sufletele oamenilor, dar puterea mea magică 
mi se pare deseori insuficientă. 

- Tu trebuie, în orice caz, să scrii mai departe și eu trebuie 
să guvernez, chiar dacă regatul meu se transformă într-un 
câmp de luptă. 

- Acesta va fi primul război pe care-l porţi, nu-i așa? Și 
va fi chiar marele vostru război... 

- Războiul mă îngrozește la fel ca pe tine, dar eu nu am 
nici timpul, nici dreptul să mă tem. 

- Nu poate fi împiedicat? 

— Nu poate. 

— Fie ca Apollo să-ți oțelească brațul, Ramses, iar viaţa 
să-ți fie aliat. 


De statură mijlocie, cu ochi căprui și vioi, maxilarul 
împodobit de o bărbuţă tăiată ascuţit, Raia devenise 
negustorul sirian cel mai bogat din Egipt. Trăind de mult 
timp aici, avea mai multe magazine la Theba, la Memphis 
și la Pi-Ramses; vindea carne conservată de prima calitate 
și vase de lux aduse din Siria și din Asia. Clientela sa, oameni 
bogaţi și rafinaţi, nu se dădeau în lături să plătească un preț 
ridicat pentru capodoperele unor meșteri străini, expuse cu 
ocazia banchetelor și a recepţiilor pentru a-i impresiona pe 
invitaţi. 

Politicos și discret, Raia se bucura de o reputaţie 
excelentă. Dezvoltându-și rapid afacerile comerciale, cum- 
părase vreo zece corăbii și trei sute de măgari cu care putea 
transporta rapid alimente și diverse obiecte dintr-un oraș în 
altul. Având mulţi prieteni în administraţie, armată și poliţie, 
Raia era unul dintre furnizorii curţii și ai nobilimii. 

Nimeni nu se îndoia că binevoitorul negustor era unul 
dintre spionii aflaţi în serviciul hitiţilor, că primea de la ei 
mesaje cifrate, ascunse în unele vase marcate cu un semn 
anume și că el le transmitea informații prin intermediul unuia 
dintre agenții săi din Siria de Sud. Cel mai mare inamic al 
faraonului era astfel informat într-o manieră amănunțită și 
precisă despre evoluţia situaţiei politice din Egipt, starea de 

spirit a populaţiei, capacităţile economice și militare din 
cele Două Țări. 

Când Raia se prezentă în faţa administratorului 
somptuoasei reședințe a lui Șenar, slujbașul fratelui mai mare 
al lui Ramses păru foarte încurcat. 

— Stăpânul meu este foarte ocupat. Nu pot să-l deranjez 
sub nici un motiv. 

- Aveam stabilită o întâlnire, îi aminti Raia. 

- Îmi pare rău. 

- Oricum, anunţă-l că sunt aici și spune-i că mi-ar face 
plăcere să-i arăt un vas extraordinar, o piesă unică făurită 
de un meșter care și-a încheiat astfel cariera. 

intendentul căzu pe gânduri. Știind cât de pasionat era 
Șenar de piesele de colecţie exotice, se hotărî să-l anunţe, 
chiar cu riscul de a-l deranja. 

După un sfert de oră, Raia văzu ieșind o tânără cam 
prea mult fardată, cu părul fluturând în vânt și cu un tatuaj 
pe umărul său stâng dezgolit. Fără nici o îndoială, era una 
dintre frumoasele locatare străine ale celui mai luxos bordel 
din Pi-Ramses. 

- Stăpânul vă așteaptă, spuse administratorul. 

Raia trecu printr-o grădină minunată care avea în mijloc 
un bazin mare, umbrit de palmieri. 

Cu o figură obosită, Șenar se răcorea pe un scaun comod. 

-O ștrengăriță frumușică, dar obositoare... Vrei bere, Raia? 

— Cum să nu, cu plăcere. 

— Multe dintre femeile de la curte nu visează decât să 
mă aibă de soț, dar o asemenea nebunie nu mă atrage deloc. 
Când voi domni, va fi destul timp ca să-mi găsesc o soţie pe 
măsura mea. Deocamdată, mă distrez cum pot mai bine. Și 
tu, Raia... N-ai intrat încă sub papucul vreunei femei? 

— Să mă ferească zeii, stăpâne! Negustoria mea nu prea 
îmi lasă timp pentru distracţii. 

- Am aflat de la administratorul meu că mi-ai păstrat o 
piesă splendidă. 

Dintr-un sac de pânză căptușit cu bucăţi dintr-o țesătură 
mai groasă, negustorul scoase încet un vas micuj din porfir, 
a cărui toartă întruchipa un corp zvelt de căprioară. De jurul 
împrejurul vasului se vedeau scene de vânătoare. 

Șenar mângâie vasul, examinându-i fiecare detaliu. Se 
ridică și-i dădu ocol din ce în ce mai fermecat. 

- Ce minunăţie... ce minunăţie fără seamăn! 

— Și costă o nimica toată. 

- Intendentul meu o să-ți dea banii. 

Fratele mai mare al lui Ramses vorbi cu voce scăzută. 

- Ce poţi să-mi spui despre mesajul pe care mi-l trimit 
prietenii mei hitiţi? 

- Oh, stăpâne! Acum mai mult decât oricând, ei sunt 
hotărâți să vă sprijine și vă consideră urmașul lui Ramses. 

Pe de o parte, Șenar se servea de Acha ca să-l păcălească 
pe Ramses; pe de altă parte, își pregătea viitorul datorită lui 
Raia, cel care-i aducea mesajele de la hitiţi. Acha nu știa 
ce rol are cu adevărat Raia, Raia nu-l știa pe cel al lui Acha. 
Șenar era singurul care stăpânea acest joc, muta pionii după 
placul său și nu le lăsa aliaţilor săi secreți nici o posibilitate 
de a comunica între ei. 

Singura necunoscută, dar extrem de importantă, erau 
hitiţii. 

Punând cap la cap informaţiile obținute prin Acha și pe 
acelea pe care i le asigura Raia, Șenar își construia o poziţie 
solidă, ferindu-se de riscuri inutile. 

— Cât de puternică este ofensiva, Raia? 

— Mai multe detașamente hitite au făcut raiduri ucigașe 
în Siria centrală, în Siria de sud, pe coasta feniciană și în 
provincia Amurru, ca să-i înspăimânte pe locuitori. Cea mai 
importantă ispravă de-a lor este distrugerea Lăcașului Leului 

și a stelei închinate lui Seti. Au impresionat atât de mult 
imaginaţia oamenilor încât pot apărea schimbări nesperate 
de alianţe. 

- Fenicia și Palestina se află sub controlul hitiţilor? 

— Chiar mai mult decât atât, cele două ţări s-au răsculat 
împotriva lui Ramses! Prinții aflaţi în fruntea lor au luat armele 
în mâini și ocupă acum punctele strategice de unde i-au 
alungat pe soldaţii egipteni. Faraonul habar n-are că va întâlni 
în cale, una după alta, mai multe valuri de apărare care îi vor 
secătui forţele. De îndată ce pierderile suferite de Ramses vor 
fi destul de mari, armata hitită se va năpusti asupra lui și-l va 
nimici. Va fi șansa ta, Șenar; vei urca pe tronul Egiptului și 
vei putea încheia o alianţă durabilă cu învingătorii. 

Previziunile lui Raia erau oarecum diferite de cele ale 
lui Acha. În cele două variante ale planului, Șenar ar fi de- 
venit faraon în locul lui Ramses care ar fi fost mort sau învins. 
Dar, în primul caz, el ar fi fost vasalul hitiţilor, pe când în al 
doilea, ar fi pus mâna pe imperiul lor. Totul depindea de 
gravitatea înfrângerii pe care o suferea Ramses și de pierde- 
rile pe care le provoca armatei hitite. Prea multe posibilități 
de manevră nu existau, desigur, dar succesul era posibil și 
ținta cea mai de seamă era luarea puterii în Egipt. Pornind 
de la aceasta, ar fi putut urma și alte cuceriri. 

— Care este poziţia orașelor comerciale? 

- Ca de obicei, ele sunt de partea celui mai puternic. 
Alep, Damasc, Palmira și porturile feniciene au uitat deja de 
Egipt și i s-au închinat lui Muwattalis, împăratul din Hattușaș. 

- Nu este un fapt îngrijorător pentru prosperitatea 
economiei egiptene? 

- Nici vorbă de așa ceva! Hitiţii sunt cei mai buni 
războinici din Asia și din Orient, dar nu se pricep deloc la 
comerţ. Ei vor avea încredere în voi ca să puneţi din nou pe 
picioare schimburile internaționale... și să vă puteţi bucura 

de beneficiile obținute în urma acestora. Nu uita că eu sunt 
negustor și am de gând să rămân în Egipt și să fac avere 
aici. Hitiţii ne vor aduce stabilitatea de care avem atât de 
mare nevoie. 

- Tu o să fii ministrul meu de finanţe, Raia. 

- Dacă va fi pe placul zeilor, o să ne îmbogăţim. Războiul 
nu va dura o veșnicie, important este să stăm de-o parte și să 
culegem roadele care cad din pom. 

Berea era foarte bună, umbra dădea o răcoare plăcută. 

- Comportarea lui Ramses mă neliniștește, recunoscu 
Șenar. 

Neguţătorul sirian se întunecă la faţă. 

- Ce a făcut faraonul? 

- Se află mai tot timpul în câte una dintre cazărmile sale 
și le transmite soldaților săi o energie pe care altfel ei n-ar fi 
avut-o niciodată. Dacă o să continue tot așa, o să ajungă cu 
toții să se considere de neînvins! 

— Altceva? 

- Fabrica de arme lucrează zi și noapte. 

Raia se scărpină în barbă. 

- Asta nu-i prea grav... Întârzierea pe care o are faţă de 
hitiţi este prea mare ca s-o poată recupera. Cât despre 
influența lui Ramses, va dispărea încă de la primele încleștări 
cu dușmanul. Când egiptenii se vor afla faţă în faţă cu hitiţii, 
să vezi ce înspăimântați o să fie. 

- N-ai impresia că subestimezi trupele noastre? 

- Dacă ai fi asistat la un atac al hitiţilor, nu ai condamna 
pe nimeni că a murit de frică. 

- Un om, cel puţin, nu va fi câtuși de puţin impresionat. 

— Ramses? 

- Mă refer la șeful gărzii sale personale, un uriaș sard pe 
nume Serramanna. Este un fost pirat care și-a câștigat 
încrederea lui Ramses. 

- Parcă am auzit și eu de el. Dar ce-ai cu omul acela? 

- Mă deranjează faptul că Ramses l-a numit în fruntea 
unui regiment de elită, format în cea mai mare parte din 
mercenari. Acest Serramanna poate deveni un exemplu 
incomod, îndemnându-i și pe alţii să dea dovadă de eroism. 

— Pirat și mercenar... Este ușor de cumpărat. 

- Ei bine, nu! ÎI iubește fără margini pe Ramses și 
veghează în preajma lui credincios ca un câine. Și dragostea 
unui câine nu poate fi cumpărată. 

- L-am putea elimina. 

— M-am gândit și eu la asta, dragă Raia, dar ar fi de 
preferat să nu recurgem la acte brutale și în văzul lumii. 
Serramanna este un luptător desăvârșit și nu are încredere în 
nimeni. Este în stare să facă faţă oricărui eventual atac. Și 
un asemenea asasinat l-ar pune pe gânduri pe Ramses. 

— Ce anume ai dori să fac? 

— Un alt mijloc pentru a-l îndepărta pe Serramanna. Nici 
tu și nici eu nu trebuie să fim implicaţi în vreun fel. 

- Sunt un om prudent, stăpâne, și mă gândesc la o 
soluţie... 

- Încă o dată: sardul ăsta are un instinct la fel de ascuţit 
ca al unei fiare. 

- O să te scap eu de el. 

- Pentru Ramses ar o lovitură foarte serioasă. O să te 
răsplătesc pe măsură. 

Negustorul sirian își frecă palmele. 

- Mai am o veste bună să-ţi dau, stăpâne Șenar. Știi în 
ce fel comunică trupele egiptene aflate în afara ţării cu 
Pi-Ramses? 

— Prin curieri călare, semnale optice și porumbei călători. 

- În zonele în care au izbucnit răscoalele, doar porumbeii 
călători mai pot fi folosiţi. Și cel mai important crescător al 
acestor prețioase păsări nu seamănă câtuși de puţin cu 

Serramanna. Deși lucrează pentru armată, n-a rezistat ispitei 
banilor. În felul acesta îmi va fi ușor să distrug mesaje, să le 
interceptez sau să le înlocuiesc cu altele. Serviciile de 
informaţii egiptene pot fi dezorganizate prin propriile lor 
mijloace... 

— Minunată idee, Raia. Dar nu uita să-mi mai găsești și 
alte vase ca acesta. 


Serramanna nu vedea cu ochi buni acest război. Uriașul 
sard, dând uitării meseria de pirat ca să devină șeful gărzii 
personale a lui Ramses, se simţea bine în Egipt, locul în 
care își îndeplinea îndatoririle, și îi plăceau egiptenii cu 
care petrecea multe clipe plăcute. Nenufar, noua sa iubită, 
le întrecea pe toate celelalte dinaintea ei. Pe lângă 
sentimentele pe care le aveau unul pentru celălalt, ea reușise 
să-l stoarcă de puteri pe el, un sard adevărat! 

Războiul acesta era, într-adevăr, blestemat pentru că îi răpea 
atâtea momente de fericire, iar misiunea lui de a veghea asupra 
securităţii lui Ramses nu era deloc un lucru de joacă. De câte 
ori suveranul nu luase în seamă îndemnurile sale la prudenţă! 
Dar regele acesta era cu adevărat mare și Serramanna îl ad- 
mira. Dacă trebuia să omoare hitiţi pentru a salva domnia lui 
Ramses, ei bine, va omorî cât mai mulți. Și spera chiar ca, 
într-o bună zi, cu propria sa sabie, să-i ia gâtul lui Muwattalis, 
cel pe care soldaţii lui îl numeau „marea căpetenie”. Sardul 
rânji: o „mare căpetenie” care conduce o bandă de barbari și 
de ucigași! Dacă și-ar fi putut împlini ceea ce-și pusese în 
gând, Serramanna și-ar fi parfumat mustăţile răsucite și ar fi 
luat cu asalt și altele ca Nenufar. 

Când Ramses îi dăduse comanda corpului de elită al armatei 
egiptene, însărcinat cu misiuni periculoase, Serramanna își 
simţise sufletul plin de unul dintre acele sentimente de mândrie 

care-ţi redau vigoarea tinereții. Din moment ce stăpânul celor 
Două Țări îl onora cu o asemenea încredere, sardul voia să-i 
demonstreze, cu arma în mână, că nu se înșelase. Prin pregătirea 
pe care o făcea cu oamenii aflați sub comanda sa, îi îndepărtase 
deja pe fanfaroni și pe cei cam prea bine hrăniţi; nu-i păstra 
decât pe luptătorii adevăraţi, în stare să se bată chiar unu con- 
tra zece și să îndure, fără să crâcnească, cele mai grele răni. 

Nimeni nu cunoștea data plecării trupelor, dar instinctul 
lui Serramanna o simțea apropiată. În cazărmi, soldaţii 
deveneau nervoși. La palat, ședințele de stat-major erau tot 
mai dese. Ramses se sfătuia deseori cu Acha, șeful serviciilor 
sale de spionaj. 

Multe știri proaste se transmiteau din gură în gură, dar 
pe șoptite; răscoala se întindea neîncetat, multe dintre 
persoanele de vază care erau credincioase Egiptului fuseseră 
executate în Fenicia și în Palestina. Cu toate acestea, în 
mesajele aduse de porumbeii călători ai armatei se spunea 
că fortărețele rezistau și respingeau atacurile inamicului. 

Pacificarea Canaanului n-ar fi prezentat nici cea mai 
mică dificultate; se credea că Ramses va hotărî, probabil, 
să înainteze către nord, în direcţia provinciei Amurru și a 
Siriei. După aceea, ar fi urmat confruntarea inevitabilă cu 
armata hitită ale cărei detașamente se retrăseseră, după cum 
spuneau agenţii de informaţii, către sudul Siriei. 

Serramanna nu se temea de hitiţi. Deși erau cunoscuţi 
peste tot ca niște ucigași nemiloși, el ardea chiar de nerăbdare 
să se lupte cu barbarii aceia, să doboare cât mai mulți și să-i 
vadă luând-o la fugă urlând de spaimă. 

Înainte, însă, de a da bătălii necruțătoare pe care 
egiptenii să le păstreze peste veacuri în memorie, sardul 
avea o misiune specială de îndeplinit. 

Plecând de la palat, Serramanna nu avu mult de mers 
până în cartierul atelierelor, din vecinătatea antrepozitelor. 

O activitate neobosită se putea observa în păienjenișul de 
străduţe pe care se aflau dughenele tâmplarilor, ale croitorilor 
și ale cizmarilor. Ceva mai încolo, înspre port, se îngrămă- 
deau căsuţele sărăcăcioase ale cărămidarilor evrei. 

Apariţia uriașului făcu vâlvă printre muncitori și familiile 
lor. De când Moise fusese nevoit să fugă, evreii nu mai aveau 
o căpetenie de nădejde care să-i apere de orice formă de 
autoritarism și să le redea mândria pe cale de a fi uitată. 
Văzându-l apărând pe sard, faimos printre toţi locuitorii 
orașului, nu se așteptau la nimic bun. 

Serramanna îl apucă pe un puști de bucata de pânză 
care-i încingea mijlocul. 

— Nu mai da din mâini, măi băiete! Unde stă Abner, 
cărămidarul? 

- Nu știu. 

- Vezi că mă supăr! 

Băiatul luă în serios ameninţarea și se potoli. Fu de acord 
chiar să-l conducă pe sard până la locul unde ședea Abner, 
într-un colț al camerei de primire, purtând pe cap un văl. 

— Vino cu mine, îi porunci Serramanna. 

- Nu vin! 

— De ce ţi-e frică, amice? 

— N-am făcut nimic rău. 

- Deci nu trebuie să te temi de nimic. 

— Lasă-mă în pace, te rog! 

- Regele vrea să te vadă. 

Pentru că Abner se ghemuise lângă un perete, sardul fu 
nevoit să-l ridice cu o singură mână și să-l așeze pe spinarea 
unui catâr care porni la pas pe drumul spre palatul din Pi-Ramses. 


Abner era înspăimântat. 
Ingenuncheat în faţa lui Ramses, nici nu îndrăznea să 
ridice privirile înspre faraon. 

~ Cercetarea asupra dramei petrecute nu demult nu mă 
mulțumește, începu regele. Vreau să știu ce s-a petrecut 
acolo cu adevărat; tu, Abner, tu știi totul. 

— Maiestate, eu nu sunt decât un biet cărămidar... 

- Moise a fost acuzat că l-a ucis pe Sary, soțul surorii 
mele. Dacă se dovedește că el a comis într-adevăr această 
crimă, va trebui pedepsit în cel mai aspru mod cu putinţă. 
Dar de ce ar fi făcut el așa ceva? 

Abner sperase dintotdeauna că nimeni nu se va interesa 
vreodată de rolul lui precis în această întâmplare; însemna 
să nu ia în seamă prietenia dintre faraon și Moise. 

— Poate că Moise a înnebunit pe neașteptate. 

- Încetează să-ţi mai baţi joc de mine, Abner. 

— Maiestate! 

- Lui Sary nu-i plăcea deloc de tine. 

— Palavre, nimic altceva decât palavre... 

— Nu, sunt mărturii! Vorbește. 

Tremurând ca varga, evreul tăcea în continuare. Stătea 
cu capul plecat, neputând să reziste privirii lui Ramses. 

— Eşti, oare, un laș, Abner? 

— Sunt doar un cărămidar care vrea să trăiască liniștit, 
Maiestate, iată ce sunt. 

- Cei înţelepţi nu cred câtuși de puţin în întâmplare. 
Cum se face că erai și tu amestecat în această tragedie? 

Abner ar fi trebuit să continue să mintă, dar vocea 
faraonului nu-i dădea răgaz. 

— Moise... Moise era șeful cărămidarilor. Eram dator să 
mă supun lui, la fel ca și tovarășii mei, dar autoritatea sa nu-i 
convenea lui Sary. 

— Acesta din urmă te-a bătut? 

Abner bâigui ceva imposibil de înţeles. 

— Vorbește limpede, îi ceru regele. 

— Sary... Sary nu era un om bun, Maiestate. 

— Era șiret și totodată crud, știu foarte bine asta. 

Abner văzu că Ramses era de acord cu el și mai căpătă 
curaj. 

— Sary m-a amenințat, mărturisi evreul; m-a obligat să-i 
dau o parte din ceea ce câștig. 

- Şantaj... De ce l-ai ascultat? 

- Îmi era frică, Maiestate, foarte frică! Sary m-ar fi stâlcit 
în bătaie, mi-ar fi luat tot... 

- De ce nu ai făcut o plângere împotriva lui? 

— Sary avea o grămadă de relaţii în poliţie. Nimeni n-ar 
fi îndrăznit să-i stea în cale. 

— Nimeni, în afară de Moise! 

- Din păcate pentru el, Maiestate, din păcate... 

- O nenorocire de care tu nu ești străin, Abner. 

Evreului îi venea să intre în pământ, să scape de 
ascuţimea de spirit a acestui suveran care pătrundea în 
sufletul lui așa cum un burghiu trece prin lut. 

- Tu ai avut deplină încredere în Moise, nu-i așa? 

- Moise era bun și curajos... 

- Haide, Abner, spune-mi adevărul! 

— Da, Maiestate, am avut toată încrederea în el. 

— Ce a făcut el? 

— A acceptat să-mi ia apărarea. 

- În ce fel? 

- Poruncindu-i lui Sary să mă lase în pace, bănuiesc... 
Moise nu era deloc un lăudăros. 

- Faptele, Abner, doar faptele. 

-= Mă odihneam la mine acasă când Sary a năvălit peste 
mine, peste măsură de furios. „Câine evreu, a urlat el, ai 
îndrăznit să vorbești!” M-a lovit, mi-am acoperit faţa cu 
mâinile și am încercat să fug. Moise a intrat în casă, s-a luat 
la bătaie cu Sary și Sary a murit... Dacă Moise n-ar fi apărut, 
eu aș fi fost cel mort. 

— Altfel spus, un caz de legitimă apărare! Datorită 
mărturiei tale, Abner, Moise va putea fi achitat de tribunal 
și-și va recăpăta locul printre egipteni. 

— Nu știam, eu... 

- De ce tăceai, Abner? 

— Mi-era frică! 

- De cine? Sary a murit. Te-a mai ameninţat altcineva? 

~ Nu, nu... 

- Ce te sperie atât de tare? 

- Judecata, poliţia... 

— Minciuna este o greșeală gravă, Abner. Dar s-ar putea 
ca tu să nu crezi că pe lumea cealaltă există o balanţă care 
va cântări faptele fiecăruia dintre noi. 

Evreul își mușcă buzele. 

— Ai tăcut atâta timp pentru că te temeai ca anchetatorii 
să nu se intereseze de tine. Nu te-ai gândit deloc că puteai 
să-l ajuţi pe Moise, omul care ţi-a salvat viaţa. 

— Maiestate! 

— Asta-i adevărul, Abner: voiai să rămâi în umbră pentru 
că tu însuţi ești un șantajist. Sarramanna a știut să dezlege 
limba cărămidarilor începători pe care tu îi exploatezi fără 
nici un pic de rușine. 

Evreul îngenunche din nou în faţa regelui. 

- Îi ajut să-și găsească de lucru, Maiestate... Merit pe 
deplin ceea ce primesc de la ei. 

— Tu nu ești decât o canalie, Abner, dar în ochii mei 
valorezi enorm, pentru că tu îl poţi salva pe Moise mărturisind 
motivul gestului său. 

— Dumneavoastră... dumneavoastră mă iertați? 

- Serramanna te va duce în faţa unui judecător care își 
va lua mărturia. Sub jurământ, o să descrii faptele așa cum 
au fost, fără să uiţi chiar și un singur amănunt. Să nu mai 
aud vorbindu-se despre tine, Abner. 


Pleșuvul, funcţionarul de la Casa Vieţii din Heliopolis, 
avea misiunea de a controla calitatea alimentelor pe care i 
le aduceau agricultorii și pescarii. Foarte conştiincios și 
neobosit, el examina fiecare fruct, fiecare legumă, fiecare 
pește. Vânzătorii se temeau de el, dar îl și respectau pentru 
că le plătea întotdeauna preţul corect; nimeni, însă, nu putea 
deveni furnizorul său favorizat pentru că nu cădea niciodată 
în capcana rutinei și nu făcea nimănui nici o concesie. Nu 
conta decât calitatea desăvârșită a alimentelor pentru ca, 
astfel, ele să poată fi binecuvântate prin ritualuri și oferite 
zeilor, înainte de a fi împărțite oamenilor. 

După ce alegea marfa cea mai bună, Pleșuvul trimitea 
cele cumpărate la bucătăriile de la Casa Vieţii, supranumite 
și „locul pur”, pentru că grija faţă de igienă era permanentă. 
Preotul nu era zgârcit cu inspecţiile inopinate, urmate 
câteodată de pedepse aspre. 

În dimineaţa aceea, se îndreptă către rezervele de pește 
uscat și sărat. 

Zăvorul din lemn al ușii, al cărui mecanism nu-l cunoșteau 
decât el și ajutorul lui, fusese sfărâmat. 

Uluit, împinse ușa. 

Înăuntru domneau ca de obicei liniștea și penumbra. 

Îngrijorat, mai făcu câţiva pași, dar nu simţi prezenţa 
nimănui. Se mai linişti întrucâtva și se opri în faţa fiecărui 
ulcior; etichetele indicau felul și numărul peștilor puși la 
conservat, precum și data la care fuseseră puși la sare. 

Lângă ușă era un loc gol. 

Fusese furat un ulcior. 


Toate damele de la curte visau la onoarea de a servi în 
Casa reginei. Dar Nefertari ținea seama, în primul rând, de 
pricepere și de seriozitate și mai puţin de avere sau de rang. 
La fel ca Ramses când își organizase guvernarea, ea 
provocase multe surprize alegând tinere de origine modestă 
ca țesătoare, coafeze sau cameriste. 

Era printre ele o brunetă frumoasă, născută într-un cartier 
sărac din Memphis, care primise slujba mult râvnită de 
lenjereasă a marii soţii regale; trebuia să aibă în grijă 
veșmintele preferate ale reginei care, deși avea la dispoziţie 
o garderobă uriașă, avea o slăbiciune deosebită față de 
rochiile de modă veche și de un șal pe care de multă vreme 
îl purta cu mare plăcere în ceasurile de seară. Nu era doar 
din cauză că se ferea de răcoarea sfârșitului de zi, ci, mai 
degrabă, pentru că își amintea că se acoperise cu acel șal, 
cuprinsă de visare, în noaptea de după prima întâlnire cu 
prințul Ramses, tânărul energic, dar și delicat în același timp, 
pe care ea îl refuzase mult timp înainte de a-și da seama cât 
de mult îl iubea. 

La fel ca și celelalte angajate de la Casa reginei, lenje- 
reasa nutrea pentru suverană o adevărată venerație. Nefertari 
știa să guverneze cu graţie, să poruncească având surâsul 
pe buze; nici o îndatorire nu i se părea neînsemnată pentru 
a fi neglijată și nu accepta nici scuze pentru întârzieri, nici 
minciuna. Când apărea vreo neînțelegere, reginei îi plăcea 
să vorbească ea însăși cu servitoarea în cauză, ascultând și 

explicaţiile acesteia. Prietenă și confidentă a reginei mamă, 
marea soție regală cucerise inimile tuturor celor din jur. 

Lenjereasa parfuma toate țesăturile cu esențe provenind 
din laboratorul palatului și avea mare grijă ca veșmintele să 
nu facă vreo cută nedorită atunci când le aranja în lăzile de 
lemn și în dulapuri. La căderea serii, ea se duse să caute 
șalul cel vechi cu care regina obișnuia să-și acopere umerii 
chiar și atunci când îndeplinea ultimele ritualuri ale zilei. 

Faţa fetei se făcu albă ca varul. 

Șalul nu mai era în locul obișnuit. 

„Imposibil, își spuse ea, poate că am încurcat lada”. Mai 
căută în alta, apoi în alte câteva, după care umblă și prin 
dulapuri. 

Nimic. 

Lenjereasa le întrebă pe cameriste, pe coafeză, pe spă- 
lătorese... Nimeni nu putu să-i spună ceva. 

Șalul preferat al lui Nefertari fusese furat. 


Consiliul de război se reunise în sala de primiri a palatului 
din Pi-Ramses. Generalii aflaţi în fruntea celor patru armate 
veniseră la chemarea regelui, comandantul suprem al 
trupelor. Ameni nota totul și urma să întocmească după aceea 
un raport. 

Generalii erau scribi înaintați în vârstă, mai mult oameni 
de litere, având cu toţii moșii întinse și cu experienţă în 
administraţie. Doi dintre ei luptaseră împotriva hitiţilor, sub 
ordinele lui Seti, dar confruntarea fusese scurtă și fără prea 
mare amploare. În realitate, nici unul dintre acești ofițeri 
superiori nu luase parte la un război adevărat al cărui sfârșit 
să nu poată fi prevăzut. Cu cât o asemenea înfruntare se 
apropia, ei erau tot mai încurcaţi. 

— Starea armamentului nostru? 

— Bună, Maiestate. 

- Producţia de arme? 

- Continuă fără răgaz. Așa cum ai poruncit, plata fierarilor 
și a celor care fac săgeți a fost dublată. Dar ne trebuie în 
primul rând săbii și pumnale pentru lupta corp la corp. 

— Carele de luptă? 

— În câteva săptămâni, numărul lor va fi suficient. 

- Caii? 

- Sunt bine îngrijiţi. Animalele vor porni la luptă într-o 
condiţie fizică excelentă. 

- Moralul oamenilor? 

— Aici este buba, Maiestate, recunoscu cel mai tânăr 
dintre generali. Prezenţa voastră este binevenită, dar circulă 
în continuare o mie și unu de zvonuri despre cruzimea și 
invincibilitatea hitiţilor. Cu toate că noi căutăm să le 
dezminţim, poveștile astea prostești lasă urme în sufletele 
soldaţilor. 

— Chiar și în cele ale generalilor mei? 

— Nu, Maiestate, bineînţeles că nu... Dar mai rămân unele 
îndoieli în anumite privinţe. 

- Care? 

- Ei bine... Inamicul ne este cumva cu mult superior ca 
număr? 

— O să începem prin a restabili ordinea în Canaan. 

- Hitiţii se află deja acolo? 

— Nu, armata lor nu s-a aventurat atât de departe de 
propriul teritoriu. Doar detașamentele de comando au 
răspândit peste tot teama, înainte de a se întoarce în Anatolia. 
l-au convins pe micii regi locali să ne trădeze, astfel încât 
să provoace o mulţime de conflicte care să ne slăbească 
forţele. Nu va ieși nimic din asta. Recucerirea rapidă a 
provinciilor le va da soldaţilor elanul necesar pentru a con- 
tinua înaintarea spre nord și a obține o mare victorie. 

- Unii sunt îngrijoraţi... în privinţa fortărețelor noastre. 

- N-au nici un motiv. Alaltăieri și ieri, vreo zece porumbei 
călători au sosit la palat, aducând vești liniștitoare. Nici o 
fortăreață nu a căzut în mâinile inamicului; ele au proviziile 
și armamentul necesare pentru a rezista unor eventuale 
atacuri, până la venirea noastră. Trebuie, însă, să ne grăbim; 
am întârziat doar cam mult. 

Spusele lui Ramses aveau valoarea unui ordin. Generalii 
se înclinară în semn de salut, după care ieșiră din sală pornind 
către cazărmile lor, cu intenţia fermă de a grăbi pregătirile 
pentru plecare. 

- Nişte incapabili, bombăni Ameni, punând jos condeiul 
bine ascuţit cu care scrisese. 

— Eşti cam aspru, aprecie Ramses. 

— Uită-te la ei: niște fricoși, putred de bogaţi, obișnuiți 
cu o viaţă prea ușoară! Până acum și-au omorât timpul mai 
mult trândăvind în grădinile vilelor decât să lupte pe câmpul 
de bătălie. Ce-o să facă în faţa hitiţilor a căror singură ţintă 
în viaţă este războiul? Generalii tăi sunt deja morţi sau gata 
s-o ia la fugă. 

— Crezi că ar trebui să-i înlocuiesc? 

- Prea târziu și la ce bun? Toţi ofiţerii tăi superiori sunt 
de aceeași teapă. 

- Ai vrea ca Egiptul să renunțe la orice intervenţie 
militară? 

-Ar fi o greșeală fatală... Trebuie să reacționăm, ai drep- 
tate, dar situaţia este clară: capacitatea noastră de a învinge 
depinde de tine și numai de tine. 


Noaptea târziu, Ramses îl primi pe prietenul său, Acha. 
Regele și șeful serviciilor de spionaj nu-și puteau permite 
prea multe clipe de răgaz; în capitală, încordarea se făcea 
simțită din ce în ce mai puternic. 

De la una dintre ferestrele biroului faraonului, unul lângă 
celălalt, cei doi bărbaţi priviră îndelung cerul întunecat al 
cărui suflet era format din mii de stele. 

- Ceva nou, Acha? 

- Situaţia s-a împotmolit: pe de o parte răsculații, pe de 
alta fortărețele noastre. Susţinătorii noștri așteaptă ca tu să 
intervii. 

- Fierb eu însumi de nerăbdare, dar nu am dreptul să risc 
viaţa soldaţilor mei. Insuficient pregătiţi, material de război 
insuficient... Prea mult timp ne-am lăsat legănați de iluzia 
unei păci durabile. Trezirea la realitate este brutală, dar 
salvatoare. 

- Să te audă zeii. 

- Te îndoiești cumva de ajutorul lor? 

- Vom fi, oare, la înălţimea evenimentelor? 

- Cei care vor lupta sub comanda mea vor apăra Egiptul 
cu preţul vieţii lor. Dacă hitiţii și-ar atinge scopurile, aici ar 
domni tenebrele. 

- Te-ai gândit oare că ai putea fi ucis? 

- Nefertari va asigura regența și, dacă va fi necesar, va 
domni ea însăși. 

- Ce frumoasă este noaptea asta... De ce oare oamenii 
nu se gândesc la altceva decât la a se omori unii pe alţii? 

— Am visat la o domnie pașnică. Soarta a hotărât altfel și 
eu voi face cum este scris. 

- i-ar putea fi potrivnică, Ramses. 

- Nu mai ai încredere în mine? 

- Poate că mi-e puţin frică, așa cum îi este fiecăruia. 

— Ai dat de urma lui Moise? 

- Deloc. Se pare că a dispărut. 

— Nu, Acha. 

- De ce ești atât de sigur? 

-Pentru că tu n-ai mișcat nici măcar un deget ca să-l găsești. 

Tânărul diplomat nu-și pierdu cumpătul. 

— Ai refuzat să-ţi trimiți agenţii pe urmele lui Moise, 
continuă Ramses, pentru că nu dorești arestarea și 
condamnarea lui la moarte. 

- Moise nu este prietenul nostru? Dacă eu îl aduc în Egipt, 
va fi imediat condamnat la pedeapsa capitală. 

— Nu, Acha. 

— Tu, faraonul, nu poți încălca legea! 

- Nici nu-mi trece prin minte. Moise va putea trăi liber 
în Egipt, căci justiţia îl va găsi nevinovat. 

— Dar... Nu l-a omorât el pe Sary? 

- În stare de legitimă apărare, după o mărturie înregistrată 
conform legii. 

— Minunată știre! 

— Caută-l pe Moise și găsește-l. 

— N-o să fie ușor... Dată fiind învălmășeala de acum, s-ar 
putea să se afle într-un loc în care să nu putem ajunge. 

- Găsește-l, Acha. 


Cu un aer furios, Serramanna intră în cartierul cărămi- 
darilor. Patru evrei tineri, veniţi din Egiptul de Mijloc, nu se 
dăduseră în lături să-l acuze pe Abner de șantaj și de jecmă- 
neală. Obţinuseră cu ajutorul lui un loc de muncă, dar 
plătiseră cu vârf și îndesat! 

Poliţia își făcuse datoria într-un mod jalnic. Sary era un 
personaj dubios, dar încă influent, iar Moise era un om 
incomod; moartea primului și dispariţia celui de-al doilea 
nu aduceau oare decât avantaje? 

Poate că indicii preţioase nu fuseseră luate în seamă; 
sardul pusese și el, ici-colo, o mulţime de întrebări, înainte 
de a intra din nou pe ușa lui Abner. 

Cărămidarul studia o tăbliță acoperită de cifre, mușcând 
în același timp dintr-un codru de pâine frecat cu usturoi. 
Când dădu cu ochii de Serramanna, ascunse tăbliţa sub șezut. 

- Ei, Abner, îţi faci socotelile? 

- Eu nu sunt vinovat de nimic! 

- Dacă mai încerci să continui cu șmecheriile tale, o să 
ai de-a face cu mine. 

- Mă apără regele! 

- Nici să nu te gândești la așa ceva. 

Sardul luă de pe masă o ceapă dulce și mușcă din ea. 

- N-ai nimic de băut pe aici? 

- Ba da, în cufărul ăla... 

Serramanna dădu la o parte capacul. 

- Pe zeul Bes, uite aici ceva cu care poți face o beţie pe 
cinste! Amfore pline cu vin și cu bere... Da’ știu că meseria 
asta a ta rentează. 

— Astea sunt... cadouri. 

— E mare lucru să fii iubit. 

— Ce tot vrei de la mine? Am depus mărturie! 

- Nu mă pot abține, îmi place tovărășia ta. 

— Am spus tot ce știam. 

— Ai tu impresia asta. Pe când eram pirat, îi interogam eu 
însumi pe prizonieri; mulți dintre ei nu-și mai aminteau prin 
ce cotloane își ascunseseră averea. Prin puterea mea de 
convingere, până la urmă își aminteau. 

- Eu nu sunt bogat! 

— Nu mă interesează banii tăi strânși la ciorap. 

Abner scoase un suspin de ușurare. Pe când sardul destupa 
o amforă de bere, evreul ascunse mai bine tăbliţa sub rogojina 
de sub el. 

— Ce ai scris acolo, pe tăbliţa aia de lemn, Abner? 

- Nimic, absolut nimic... 

~ Pun pariu că ăia sunt banii pe care i-ai stors de la frații 
tăi evrei. Ar fi o dovadă bună pentru un tribunal. 

Înspăimântat, cărămidarul nu mai spuse nimic. 

— Am putea cădea la învoială, amice; eu nu sunt nici 
poliţist, nici judecător. 

- Da' ce... ce vrei să-mi propui? 

- Pe mine mă interesează Moise, nu tu. Tu îl cunoșteai 
bine, nu-i așa? 

- Nu mai bine decât alții... 

- Nu minţi, Abner. Tu urmăreai să obţii protecţia lui, așa 
că l-ai pândit ca să știi ce fel de om era, cum se comporta, 
cu cine se întâlnea. 

— El își petrecea timpul muncind. 

- Cu cine se întâlnea? 

- Cu șefii de șantiere, cu muncitorii, cu... 

— Și după ce-și termina munca? 

— Avea plăcerea să discute cu șefii de clan evrei. 

— Despre ce vorbeau? 

- Noi suntem un popor mândru și neîncrezător... 
Câteodată mai vrem și noi să fim independenți. În ochii 
unui grup mic de fanatici, Moise apărea ca o călăuză. Când 
construcţiile din Pi-Ramses se vor termina, nebunia asta va 
fi repede dată uitării. 

— Unul dintre muncitorii aflaţi sub „protecţia” ta mi-a 
spus de vizita unui personaj ciudat cu care Moise a stat mult 
timp de vorbă, între patru ochi, în locuinţa ta de la 
cărămidărie. 

— Așa este... Nimeni nu-l cunoștea pe omul acela. Se 
spunea că ar fi un arhitect venit din sud pentru a-i da lui 
Moise anumite indicaţii tehnice, dar nici n-a călcat pe vreun 
șantier. 

~ Cum arăta? 

— Cam la șaizeci de ani, înalt, slab, cu o figură de pasăre 
de pradă, nasul mare, pomeţii ieșiţi în afară, buzele foarte 
subțiri, bărbia ascuţită. 

— Îmbrăcat? 

— O tunică obișnuită... Un arhitect adevărat ar fi avut 
niște haine ca lumea. Ai fi jurat că omul ăla voia neapărat 
să treacă neobservat. N-a vorbit decât cu Moise. 

— Era evreu? 

-— Sigur, nu. 

— De câte ori a venit la Pi-Ramses? 

- De cel puţin două ori. 

— De când a fugit Moise, l-a mai văzut cineva pe aici? 

— Nu. 

Însetat, Serramanna goli o amforă de bere dulce. 

- Sper că nu mi-ai ascuns nimic, Abner. Altfel, m-aș 
enerva rău de tot și s-ar putea să nu mă mai pot stăpâni. 

— Ți-am spus tot ce știam despre omul ăla! 

- Eu nu ţi-am cerut să devii un om cinstit, ţi-ar fi 
neînchipuit de greu; oricum, încearcă, cel puţin, să nu-mi 
mai ieși în cale. 

- Ți-ar plăcea... să-ți mai dau câteva amfore ca aceea 
pe care tocmai ai băut-o? 

Sardul îi apucă evreului nasul între degetul mare și 
arătător și i-l strânse cu putere. 

— Ce-ar fi dacă ţi l-aş smulge ca să te învăţ minte? 

De durere, Abner fu gata să leșine. 

Serramanna ridică din umeri, ieși din casa cărămidarului 
și o luă în direcţia palatului pradă gândurilor. 

Aflase multe în urma cercetărilor sale. 

Moise complota. Urmărea să ajungă în fruntea unei 
mişcări evreiești, fără îndoială ca să ceară noi avantaje pentru 
poporul său și, poate, chiar un oraș al lor, independent, în 
Deltă. Dacă omul misterios era un străin care venise să le 
făgăduiască evreilor un ajutor din afară? Într-un asemenea 
caz, poate că Moise era vinovat de înaltă trădare. 

Ramses nu ar fi acceptat cu nici un chip asemenea 
presupuneri. Înainte de a i le prezenta și de a-l pune în gardă 
pe rege în privinţa celui pe care-l credea prietenul său, 
Serramanna trebuia să găsească și dovezi pentru aceasta. 

Sardul puse mâna pe mânerul unui vas cu cărbuni încinși. 


Iset cea frumoasă, prima soţie a lui Ramses și mama lui 
Kha, fiul acestuia, avea la dispoziţie apartamente somptuoase 
în Pi-Ramses, în incinta palatului. Deși relaţiile cu Nefertari 
erau fără nici un cusur, ea prefera să trăiască la Memphis și 
să-și petreacă timpul cu banchete în cursul cărora frumuseţea 
sa se afla în centrul atenţiei. 

Cu ochii verzi, nasul mic și drept, buzele fine, graţioasă, 
vioaie și mereu veselă, Iset cea frumoasă era condamnată 
să ducă o existenţă luxoasă și lipsită de orice grijă. Deși 
încă tânără, nu mai trăia decât din amintiri. Fusese prima 
iubită a lui Ramses, îl iubise nebunește și încă îl mai iubea 
cu aceeași patimă, dar fără a dori să lupte pentru a-l recuceri. 
O zi, o oră, ea îl urâse pe acest rege căruia zeii îi hărăziseră 
toate calităţile; nu avea el și darul de a seduce, din moment 
ce sufletul lui îi aparţinea lui Nefertari? 

Da, măcar dacă marea soție regală ar fi fost urâtă, 
proastă și greu de suportat... Dar Iset cea frumoasă se 
declarase învinsă în faţa farmecului și strălucirii ei și 
recunoștea că era o ființă extraordinară, o regină pe măsura 
lui Ramses. 

„Ce soartă ciudată, cugeta tânăra femeie, să-l vezi pe 
bărbatul iubit în braţele alteia și să admiţi că o asemenea 
situaţie cumplită este dreaptă și bună”. 

Dacă s-ar fi întâmplat ca Ramses să apară în faţa ei, Iset 
cea frumoasă nu i-ar fi făcut nici un reproș. S-ar fi abandonat 
în braţele lui, cu aceeași frenezie ca în primele lor clipe de 
iubire, într-o colibă de stuf pierdută pe întinsul câmpiei. Chiar 
de-ar fi fost păstor sau pescar, o dorinţă la fel de intensă ar fi 
mânat-o înspre el. 

Iset nu era câtuși de puţin atrasă de putere; n-ar fi fost în 
stare să îndeplinească îndatoririle unei regine a Egiptului și 
să facă faţă obligaţiilor care-i reveneau lui Nefertari. 
Necunoscând invidia și gelozia, Iset cea frumoasă mulțumea 
puterilor din ceruri pentru că îi dăruiau o fericire neasemuită: 
aceea de a-l putea iubi pe Ramses. 

Ziua aceea de vară era una fericită. 

Iset cea frumoasă se juca fericită cu Kha, băieţelul ei 
de cinci ani, și cu fata lui Nefertari, Meritamon, care urma 
să împlinească în curând patru ani. Cei doi copii se înțele- 

geau de minune; pasiunea lui Kha pentru citit și scris nu se 
dezminţea și el o învăţa pe surioara sa cum să deseneze 
hieroglifele și chiar îi conducea cu pricepere mâna atunci 
când fetiţa se încurca. Astăzi, lecţia cuprindea desenarea 
păsărilor, lucru care cerea abilitate și precizie. 

- Hai să ne scăldăm, apa este grozavă. 

— Prefer să învăţ, îi răspunse Kha. 

— Dar trebuie să înveţi și să înoți. 

— Nu mă interesează așa ceva. 

— Poate că sora ta ar vrea și ea să se mai odihnească. 

Fiica lui Ramses și a lui Nefertari era tot atât de frumoasă 
ca și mama ei. Aceasta ezită să intervină mai ferm, temându-se 
să nu-l supere nici pe unul, nici pe celălalt dintre copii. 
Fetei îi plăcea să înoate, dar nu dorea nici să-l necăjească 
pe Kha, doar el cunoștea atâtea secrete! 

- Îmi dai voie să mă duc în apă? îl întrebă îngrijorată pe 
fratele ei. 

Kha rămase o clipă pe gânduri. 

- Bineînţeles, dar să nu întârzii prea mult. Trebuie să 
faci din nou desenul cu puiul de prepeliță; capul nu este 
destul de bine rotunjit. 

Meritamon alergă către Iset cea frumoasă care era fericită 
că Nefertari îi acorda atâta încredere încât îi permitea să 
participe la educaţia fetiţei. 

Tânăra femeie și copilul se lăsară să alunece în apa 
curată și răcoroasă a unui bazin de la umbra unui sicomor. 
Da, era o zi plină de fericire. 

La Memphis, căldura începea să devină înăbușitoare. 
Vântul dinspre nord nu mai bătea și adierile fierbinţi uscau 
gâtlejurile oamenilor și ale animalelor. Între acoperișurile 
caselor se întinseseră pânze groase care dădeau umbră pe 
străduțele orașului. Sacagiii nu-și mai vedeau capul de atâta 
treabă. 

În vila sa confortabilă, magul Ofir nu resimțea arșiţa de 
afară. Nişte deschizături făcute în înaltul zidurilor asigurau 
o circulaţie a aerului. Locul acela erau liniștit, odihnitor și 
foarte potrivit pentru reculegerea absolut necesară ca să-și 
pună în aplicare farmecele. 

Ofir se simţea cuprins de un fel de agitaţie; de obicei, 
libianul își punea în practică știința cu răceală, aproape cu 
indiferenţă. Dar niciodată nu făcuse ceva atât de greu și 
acum era entuziasmat de importanţa misiunii sale. El, fiu al 
unui consilier al lui Akhenaton, împlinea răzbunarea 
acestuia. 

Ilustrul său musafir, Șenar, fratele mai mare al lui Ramses 
și ministru al Afacerilor externe, sosi pe la jumătatea 
după-amiezii, când străzile orașului, atât cele principale cât 
și cele mai mici, erau pustii. Șenar preferase să călătorească 
într-un car aparținând aliatului său Meba; un servitor mut 
conducea vehiculul. 

Magul îl salută cu mult respect pe Șenar. Acesta, ca și 
data trecută când se întâlniseră, era vizibil posomorât; 
libianul, cu profilul său de pasăre de pradă, avea o privire 
ca de gheaţă. Cu ochii săi de un verde închis, nasul pro- 
eminent, buzele foarte subțiri, semăna mai degrabă cu un 
diavol decât cu un om. Cu toate acestea, glasul său și 
mișcările erau pline de blândețe și ai fi putut crede, în unele 
momente, că ai în faţă vreun preot bătrân ale cărui cuvinte 
picură liniște în sufletele credincioșilor. 

- De ce m-ai chemat, Ofir? Nu-mi place deloc genul 
acesta de invitație. 

— Pentru că am continuat să lucrez pentru cauza noastră, 
Stăpâne. N-o să fiţi dezamăgit. 

— Sper, pentru tine în primul rând. 

— Dacă aţi avea bunătatea să veniţi cu mine... Doamnele 
acestea ne așteaptă. 

Șenar îi oferise magului această locuinţă pentru ca el 
să-și vadă în liniște de vrăji, ajutându-l astfel să pună mâna 
pe putere. Bineînţeles, fratele mai mare al lui Ramses fusese 
precaut și trecuse casa pe numele surorii sale, Dolenta. O 
serie de aliaţi preţioși de care se putea folosi după cum 
dorea... Acha, prietenul din copilărie al regelui și complotist 
iscusit, negustorul sirian Raia, spion hitit mai priceput decât 
toți și, în prezent, acest Ofir pe care i-l prezentase naivul 
Meba, fostul ministru al Afacerilor externe căruia îi luase 
locul făcându-l să creadă că hotărârea de a-l schimba fusese 
luată de Ramses. Ofir reprezenta o lume ciudată și 
periculoasă în care Șenar nu avea nici cea mai mică încre- 
dere, dar puterea lui de a face rău i se părea demnă de luat 
în seamă. 

Ofir pretindea că ar fi creatorul unui proiect politic menit 
să reînvie erezia lui Akhenaton, să impună cultul zeului 
unic, Aton, ca religie de stat și să instaleze pe tronul Egiptului 

o urmașă necunoscută a regelui nebun. Șenar îl lăsase pe 
Ofir să înţeleagă că era de acord cu răspândirea sectei sale, 
mesajul ei putându-l atrage pe Moise. Acesta era motivul 
pentru care vrăjitorul intrase în legătură cu evreul, vrând 
să-i dovedească faptul că urmăreau același ideal. 

Șenar se gândea că o opoziţie din interiorul ţării, chiar 
redusă, ar fi fost un obastacol în plus în calea lui Ramses. La 
momentul potrivit, urma să se descotorosească de toţi acești 
aliaţi incomozi, căci un om care deţine puterea nu trebuia 
să aibă trecut. 

Din nefericire, Moise comisese o crimă și dispăruse. Fără 
sprijinul evreilor, Ofir nu avea nici o șansă reală să adune 
un număr suficient de partizani ai lui Aton și să-i zdruncine 
puterea lui Ramses. Magul își dovedise, desigur, priceperea 
atunci când Nefertari năștea, ajungând chiar să pună în 
pericol viaţa reginei și pe aceea a fiicei sale, Meritamon. 
Dar și una și cealaltă rămăseseră în viaţă. Cu toate că regina 
nu mai putea avea un alt copil, vrăjile făcute la casa regală 
fuseseră mai puternice decât cele ale libianului. 

Ofir devenea inutil, ba de-a-dreptul incomod; așa încât, 
atunci când primise mesajul lui prin care îl ruga să vină cât 
putea de repede la Memphis, Șenar se gândea chiar să-l 
elimine. 

— A sosit musafirul nostru, le anunţă Ofir pe cele două 
femei care ședeau în penumbră și se ţineau de mână. 

Una dintre ele era Dolenta, sora lui Șenar și a lui Ramses, 
o brunetă veșnic obosită; cea de-a doua, Lita, o blondă 
rotofeie pe care Ofir o prezenta ca fiind nepoata lui Akhe- 
naton. Șenar o considera drept o înapoiată mintal, supusă 
voinţei vrăjitorului. 

— Sora mea se simte bine? 

— Mă bucur să te văd, Șenar. Faptul că ești aici mă face 
să cred că suntem pe drumul cel bun. 

Dolenta și soţul său, Sary, speraseră în zadar ca Ramses 
să le ofere o poziţie privilegiată la curte. Deziluzionaţi, ei 
începuseră să comploteze împotriva regelui. Fusese nevoie 
ca Tuya, regina mamă, și Nefertari, marea soţie regală, să 
intervină împreună pentru ca Ramses să-i trateze cu clemență 
după ce intrigile lor au fost descoperite. Perceptor în tinereţe 
al lui Ramses, Sary ajunsese la funcţia de contramaistru; 
înăcrit şi certăreţ, el se năpustise cu înverșunare asupra 
cărămidarilor evrei. Nedreptăţile și mârșăviile sale stârniseră 
mânia lui Moise și duseseră chiar la moartea sa. Cât despre 
Dolenta, ea era de-a dreptul fermecată de Ofir și de Lita. 
Femeia brună și înaltă nu mai jura acum decât pe Aton, 
zeul unic, și milita pentru reîntoarcerea populaţiei la cultul 
său și detronarea lui Ramses, faraonul nelegiuit. 

Ura pe care o nutrea Dolenta față de rege îi convenea 
lui Șenar care îi promisese un rol de primă importanţă în 
viitoarea organizare a statului; într-un fel sau altul, el urma 
să se folosească de această forță negativă îndreptată 
împotriva fratelui său. Când nu ar mai fi putut suporta demența 
surorii sale, Șenar ar fi exilat-o. 

- Ai mai aflat ceva de Moise? întrebă Dolenta. 

~ A dispărut, răspunse Șenar. Probabil că fraţii săi evrei 
I-au omorât și i-au îngropat trupul undeva prin deșert. 

- Pierdem astfel un aliat preţios, recunoscu Ofir, dar voinţa 
singurului zeu se va împlini. Nu suntem noi din ce în ce mai 
mulți? 

— S-ar impune să fim mai prudenți, fu de părere Șenar. 

— Aton ne va veni în ajutor! proclamă cu înflăcărare 
Dolenta. 

— Eu n-am scăpat din vedere planul meu de la început, 
spuse vrăjitorul: slăbirea puterilor magice care-l apără pe 
Ramses, singurul obstacol care apare cu adevărat în calea 
noastră. 

- Primul tău atac nu a fost prea reușit, îi aminti Șenar. 

- Trebuie să recunoașteţi că am o anumită eficacitate. 

- Este un rezultat insuficient. 

- Sunt de acord, stăpâne Șenar. De aceea, m-am hotărât 
să folosesc o altă tehnică. 

- Care anume? 

Magul întinse mâna dreaptă, arătând înspre un chiup pe 
care se vedea o etichetă. 

— Vreţi să citiţi ce scrie acolo? 

- Heliopolis, Casa Vieţii. Patru pești: chefal. Conserve? 

- N-are importanţă ce conserve: alimente pentru jertfe, 
alese cu grijă și deja încărcate cu vrăji. Mai am la dispoziţie 
și bucata asta de stofă. 

Ofir îi arătă oaspetelui său un şal. 

— Aș putea jura că... 

— Da, stăpâne Șenar, este chiar șalul preferat al marii 
soţii regale, Nefertari. 

- L-ai... furat? 

— Oamenii mei sunt peste tot, v-am spus. 

Șenar era impresionat. De ce complicitate beneficiase 
oare vrăjitorul? 

- Unirea acestor două elemente, alimentele sfinţite și 
șalul care a atins corpul reginei era neapărat necesară ca să 
mergem mai departe. Datorită lor și datorită hotărârii 
domniei-tale, o să reușim să aducem din nou în ţară cultul 
lui Aton. Lita trebuie să domnească: ea va fi regină, iar 
domnia-ta va fi faraon. 

Lita își ridică înspre Șenar privirile pline de încântare și 
încredere. Micuța era destul de atrăgătoare și promitea să 
fie o iubită de invidiat. 

- Dacă rămâne Ramses... 

- Nu-i decât un om, explică Ofir, și nu va rezista unor 
asalturi violente și repetate. Ca să reușesc, am nevoie de ajutor. 

— Fii sigură că eu am să te ajut! exclamă Dolenta, 
strângând și mai tare mâinile Litei ai cărei ochi ieșiţi din 
orbite erau aţintiţi asupra libianului. 

- Ce-aveţi de gând? întrebă Șenar. 

Ofir își încrucișă braţele în dreptul pieptului. 

- Am nevoie și de ajutorul domniei-tale, stăpâne. 

— Al meu? Dar... 

-— Toţi cei patru care suntem aici dorim moartea perechii 
regale; noi patru suntem simbolul celor patru vânturi din 
natură, bornele timpului, lumea întregului. Dacă una dintre 
aceste forţe ar fi lipsit, vraja n-ar mai avea nici un efect. 

— Eu nu sunt vrăjitor! 

— Dacă aveţi bunăvoință este suficient. 

— Acceptă, îl rugă fierbinte Dolenta. 

— Ce-ar trebui să fac? 

— Un simplu gest, îl lămuri Ofir. Prin aceasta vom grăbi 
căderea lui Ramses. 

- Să începem. 

Vrăjitorul deschise chiupul de lut și scoase cei patru pești 
săraţi și uscați. Parcă visând, Lita o împinse în lături pe 
Dolenta și se culcă pe spate. Ofir așeză pe pieptul ei șalul 
lui Nefertari. 

— Apucă de coadă unul dintre pești, îi porunci el Dolentei. 

Bruna cea trupeșă, cu formele generoase, se supuse. Din 
buzunarul mantiei sale, Ofir scoase o figurină micuță care-l 
reprezenta pe Ramses și o înfipse în gura peștelui. 

- Al doilea pește, Dolenta. 

Magul repetă operaţiunea. 

Patru figurine ale lui Ramses dispărură astfel în gurile 
celor patru pești. 

- Fie ca regele să moară în război, profeţi Ofir, fie ca el 
să cadă în capcana pe care i-o vom pregăti noi când va face 
cale-ntoarsă. Pentru totdeauna va fi despărţit de regină. 

Ofir trecu într-o cămăruţă de alături, urmat de Dolenta, 
care ducea peștii cu braţele întinse, și de Șenar a cărui dorință 
de a-i face rău lui Ramses îl ajuta să-și învingă teama. 

În mijlocul încăperii se afla un vas cu trei picioare plin 
cu jăratic. 

— Aruncă peștii în foc, stăpâne; în felul acesta, dorinţa ta 
va fi îndeplinită. 

Șenar nu stătu prea mult pe gânduri. 

Când și cel de-al patrulea pește sfârâi pe jar, un urlet îl 
făcu să tresară. Cei trei se întoarseră în camera de primire. 

Șalul lui Nefertari luase foc singur, arzând-o pe blonda 
Lita, gata s-o cuprindă cu totul. 

Ofir trase la o parte fâșia de stofă și flacăra se stinse. 

- Când șalul va arde în întregime, îi lămuri el, Ramses și 
Nefertari vor cădea pradă diavolilor veniţi din infern. 

- Lita mai trebuie să îndure chinul ăsta? se îngrijoră 
Dolenta. 

- Lita a acceptat acest sacrificiu. Pe toată durata vrăjii, 
ea va trebui să rămână conștientă. Tu o s-o îngrijești, Dolenta; 
îndată ce arsura ei se va vindeca, vom repeta vraja, până 
când șalul va fi complet mistuit de foc. Va trece oarece 
vreme, stăpâne Șenar, dar o să reușim. 

Mai mare peste terapeuţii din Nord şi din Sud, doctorul-șef 
al palatului, învățatul Pariamakhu era un bărbat cam de 
cincizeci de ani, vioi, cu mâinile lungi, fine și îngrijite. 
Bogat, căsătorit cu o nobilă din Memphis care adusese pe 
lume trei copii drăgălași, se putea lăuda că avusese o carieră 
de succes care îi atrăsese respectul tuturor. 

Cu toate acestea, în dimineaţa aceea de vară, doctorul 
Pariamakhu era lăsat să aștepte în anticameră și nu se îm- 
păca deloc cu o asemenea situaţie. Nu numai că Ramses nu 
era niciodată bolnav, dar acum îl mai și făcea pe ilustrul 
terapeut să-l aștepte mai bine de două ceasuri. 

În sfârșit, un valet apăru în faţa lui și-l conduse în biroul 
lui Ramses. 

— Maiestate, sunt umilul vostru servitor, dar... 

- Ce mai faci, dragă doctore? 

— Maiestate, sunt foarte neliniștit! La curte circulă zvonul 
că v-aţi gândit la mine să mă numiţi ca medic al armatei 
care va pleca spre Nord. 

— Asta n-ar fi cumva o mare onoare? 

- Cum să nu, Maiestate, desigur, dar n-aș fi mai de folos 
la palat? 

— Poate că ar trebui să ţin seama de remarca aceasta. 

Pariamakhu nu-și ascunse îngrijorarea. 

- Maiestate, aș putea să știu și eu ce aţi hotărât? 

- Dacă mă gândesc mai bine, ai dreptate. Prezenţa ta la 
palat este de neînlocuit. 

Medicul își înăbuși cu greu un suspin de ușurare. 

- Am toată încrederea în ajutoarele mele, Maiestate; 
cel pe care îl veţi alege, va face faţă foarte bine. 

- Am și ales deja. Îl cunoști, cred, pe prietenul meu Setau. 

Un bărbat scund și îndesat, fără perucă, prost bărbierit, 
cu feasta colțuroasă, cu o privire agresivă, îmbrăcat într-o 
tunică din piele de antilopă cu o mulţime de buzunare, înaintă 
către ilustrul învăţat care făcu un pas înapoi. 

— Mă bucur să vă întâlnesc, dragă doctore! Cariera mea 
nu este câtuși de puţin strălucită, sunt de acord, dar sunt 
prieten bun cu șerpii. N-aţi vrea să mângâiați vipera pe care 
am prins-o aseară? 

Medicul se mai dădu îndărăt cu încă un pas. Înmărmurit, 
privi înspre rege. 

— Maiestate, calităţile care se cer pentru a conduce un 
serviciu medical... 

- Să fii deosebit de atent, doctore, cât timp voi lipsi eu. 
Vei răspunde cu capul de sănătatea familiei regale. 

Setau vârî mâna într-unul dintre buzunarele sale. 
Temându-se că ar putea scoate de acolo vreun șarpe, 
Pariamakhu se grăbi să-l salute pe suveran și se făcu nevăzut. 

— Cât timp o să mai rabzi în jurul tău asemenea caraghioși? 
se interesă îmblânzitorul de șerpi. 

- Nu-l judeca atât de aspru; i se mai întâmplă și lui să 
vindece câteodată vreun bolnav. Apropo... Ești de acord să 
conduci tu serviciile medicale ale armatei? 

— Nu mă interesează o asemenea funcţie, dar nu am 
dreptul să te las să pleci singur. 


Un chiup cu pește uscat de la Casa Vieţii din Heliopolis 
și șalul reginei Nefertari... Două furturi, un singur vinovat! 
Serramanna era sigur că-l descoperise: nu putea fi altul decât 

Rome, intendentul palatului. Sardul îl bănuia de mai multă 
vreme. Individul ăsta suspect de cumsecade îl trăda pe rege 
și încercase chiar să-l ucidă. 

Ramses greșise când îl alesese ca intendent. 

Sardul nu putea vorbi cu regele nici despre Moise, nici 
despre Rome, fără a risca să provoace o reacţie violentă 
care n-ar fi dus la întemnițarea ticălosului de intendent și 
nici n-ar fi zdruncinat prietenia care-l lega pe suveran de 
evreu. Cu cine să se poată sfătui dacă nu cu Ameni? 
Secretarul particular al lui Ramses, om cu capul pe umeri și 
inteligent, doar el l-ar fi putut asculta. 

Serramanna trecu printre cei doi soldaţi care făceau de 
pază la ușa coridorului ce ducea către biroul lui Ameni. 
Neobositul scrib conducea un serviciu cu douăzeci de înalți 
funcţionari însărcinaţi cu rezolvarea celor mai importante 
dosare. Ameni extrăgea din ele ceea ce era mai important 
și-i comunica totul direct lui Ramses. 

Un zgomot grăbit de pași se auzi din spatele sardului. 

Surprins, el se întoarse. Vreo zece soldaţi își îndreptau 
lăncile înspre el. 

— Ce v-a apucat? 

— Așa avem ordin. 

— Eu sunt cel care dă ordine aici! 

— Trebuie să vă arestăm. 

— Ce tâmpenie e asta? 

- N-avem ce face, trebuie să executăm ordinul. 

- Plecaţi de aici sau vă ucid pe toţi! 

Ușa biroului lui Ameni se deschise și secretarul particular 
al regelui apăru în prag. 

- Spune-le, Ameni, netoţilor ăstora să mă lase în pace! 

— Eu sunt cel care le-a dat ordin să te aresteze. 

Nici măcar un naufragiu nu l-ar fi zguduit mai rău pe 
fostul pirat. Timp de câteva clipe, nu fu în stare să facă nici 

o mișcare. Soldaţii profitară de aceasta și-i luară armele, 
legându-i mâinile la spate. 

— Fă-mă să înţeleg... 

La un semn al lui Ameni, gărzile îl împinseră pe 
Serramanna în biroul secretarului particular al lui Ramses. 
Scribul se uită pe un papirus. 

- Cunoști pe o anume Nenufar? 

- Cum să nu, este o iubită de-a mea. Mai exact, este 
ultima dintre ele. 

- V-aţi certat? 

- Ciondăneli ca între iubiţi, mai ales în focul dragostei. 

— Ai fost violent cu ea? 

Sardul zâmbi. 

- Ne-am luptat de câteva ori de-au sărit scântei, dar nu 
era decât ca plăcerea să fie deplină. 

- Deci, tu n-ai nimic să-i reproșezi fetei ăsteia? 

— Ba cum să nu! Mă sleiește de puteri fără nici o rușine. 

Privirea lui Ameni rămânea ca de gheaţă. 

- Nenufar asta ţi-a adus acuzaţii foarte grave. 

- Bine, dar... Ea era de acord cu toate astea, pot să jur! 

- Nu vorbesc acum de hârjoana voastră în pat, ci de 
trădarea ta. 

— Trădare... Am auzit bine? Ăsta-i cuvântul pe care l-ai 
folosit? 

- Nenufar te acuză că ești un spion în slujba hitiţilor. 

- Îţi baţi joc de mine, Ameni! 

— Fata asta își iubește țara. Când a dat peste niște tăblițe 
de lemn destul de ciudate, ascunse în lada cu rufărie din 
dormitorul tău, a crezut de cuviință că era bine să mi le 
aducă. Le recunoști? 

Ameni îi arătă sardului tăblițele. 

- Nu sunt ale mele! 

- Sunt dovezile crimei tale. Din textele scrise cu o mână 
destul de neîndemânatică reiese că tu îl anunţi pe corespon- 

dentul tău hitit că vei face în așa fel încât corpul de elită pe 
care-l comanzi să nu lupte cum se cuvine. 

- Absurd! 

— Mărturia iubitei tale a fost înregistrată de un judecător. 
El a citit-o cu voce tare, în faţa unor martori, și ea a confirmat 
cele declarate. 

— Asta-i o manevră ca să mă discrediteze pe mine și să-l 
pună în pericol pe Ramses. 

- Din datele de pe tăblițe rezultă că trădarea ta durează 
de opt luni. Împăratul hitit ţi-a făgăduit o adevărată avere 
pe care o vei primi după înfrângerea Egiptului. 

- Eu îi sunt credincios lui Ramses... Din moment ce el 
m-a iertat atunci când în mâinile lui era viața mea, aceasta 
îi aparține pentru vecie. 

— Astea-s vorbe frumoase pe care nu le-ai dovedit prin 
fapte. 

- Mă cunoşti bine, Ameni! Am fost cândva pirat, așa-i, 
dar nu mi-am trădat niciodată un prieten. 

- Credeam doar că te cunosc, dar tu te asemeni acelor 
curteni a căror dorinţă de a se îmbogăţi este singurul țel. Un 
mercenar nu intră în slujba celui care-i oferă mai mult? 

Deși era rănit în mândria sa, Serramanna nu se lăsă 
intimidat. 

~ Dacă Faraonul m-a numit șeful gărzii sale personale și 
comandant al unui corp de elită al armatei, înseamnă că 
avea încredere în mine. 

- O încredere acordată total greșit. 

- Nu recunosc să fi comis crimele de care mă acuzi. 

- Dezlegaţi-i mâinile. 

Serramanna simţi o mare ușurare. Ameni îl interogase cu 
asprimea lui obișnuită, dar pentru a se convinge de 
nevinovăția sa! 

Secretarul particular al regelui îi întinse sardului o bucată 
de trestie tăiată oblic, înmuiată la capăt în cerneală neagră, 
și o plăcuță de calcar cu suprafaţa bine lustruită. 

- Scrie-ţi aici numele și funcţiile. 

Nervos, sardul făcu întocmai. 

- Este același scris ca acela de pe tăblițele de lemn. Și 
dovada asta va fi atașată la dosar. Ești vinovat, Serramanna. 

Ca ieșit din minţi, fostul pirat încercă să se arunce asupra 
lui Ameni, dar patru lănci se proptiră în coastele lui, făcând 
să apară câteva picături de sânge. 

— O mărturie de netăgăduit, nu crezi? 

— Vreau s-o văd pe fata asta și s-o fac să-și recunoască 
minciunile! 

— O s-o vezi atunci când vei fi judecat. 

— Asta-i o treabă bine ticluită, Ameni! 

— Pregătește-te să te aperi cât mai bine, Serramanna. 
Pentru trădători ca tine, nu există decât o singură pedeapsă: 
moartea. Și nu te baza pe bunăvoința lui Ramses. 

— Lasă-mă să vorbesc cu regele, trebuie să-i spun unele 
lucruri foarte importante. 

— Armata noastră pleacă în campanie mâine. Prietenii 
tăi hitiți o să fie tare surprinși că n-o să te vadă luptând. 

— Lasă-mă să vorbesc cu regele, te rog din suflet! 

— Aruncaţi-l în temniţă și păziţi-l bine, le porunci Ameni 
soldaţilor. 

Șenar era foarte bine dispus și avea o poftă de mâncare 
grozavă. Micul său dejun, „clătitul gurii”, cum îi spunea el, 
se compunea dintr-o fiertură de orz, două prepeliţe fripte, 
brânză de capră și prăjiturele rotunde cu miere. În această 
zi frumoasă în care Ramses pleca în Nord cu armata sa, el 
își făcu o favoare, o pulpă de gâscă, friptă și aromatizată cu 
rozmarin, cu chimen și cu hasmaţuchi. 

Cu Serramanna arestat și aruncat într-o celulă, capa- 
citatea de asalt a trupelor egiptene era redusă destul 
de mult. 

Șenar își muia buzele într-o cupă de lapte proaspăt muls, 
când Ramses intră în apartamentele sale private. 

— Fie ca faţa să-ţi fie apărată, spuse Șenar ridicându-se în 
picioare și apelând la vechea formulă de politeţe, folosită 
pentru saluturile de dimineaţă. 

Regele purta o pânză albă în jurul mijlocului și un soi de 
bluză cu mâneci scurte. La încheieturile mâinilor, avea brățări 
de argint. 

— Mi se pare că fratele meu mai mare nu este gata să 
plece la drum. 

— Dar... Credeai că o să mă iei cu tine, Ramses? 

— Nu s-ar putea spune că ai un suflet prea războinic. 

- Eu nu am nici forța și nici curajul tău. 

— lată care sunt instrucţiunile mele: pe timpul în care voi 
lipsi, tu vei aduna informaţiile care vin din străinătate și le 
vei supune aprecierii consiliului meu de regență. Acesta va 
fi format din Nefertari, Tuya și Ameni care vor avea dreptul 
să ia hotărâri. Cât despre mine, eu mă voi afla în prima 
linie, însoţit de Acha. 

- Pleacă și el cu tine? 

-Prezența sa este neapărat necesară pentru că el cunoaște 
cel mai bine terenul. 

- Din păcate, diplomaţia nu prea a dat roade... 

- Îmi pare rău, Șenar, dar nu mai avem timp pentru 
tratative. 

— Care va fi strategia ta? 

- Să restabilesc ordinea în provinciile care ne erau 
credincioase, apoi să fac o pauză înainte de a porni către 
Kadesh ca să-i înfrunt direct pe hitiţi. Când va începe această 
a doua parte a campaniei, poate că te voi chema să vii 
alături de mine. 

- Aș fi foarte fericit să fiu împreună cu tine la victoria 
finală. 

— Egiptul va supravieţui și de data aceasta. 

— Fii prudent, Ramses; ţara noastră are nevoie de tine. 


Ramses se urcă în barcă și traversă canalul care despărțea 
cartierul atelierelor și al depozitelor de partea rămasă din 
vechea așezare Pi-Ramses, orașul Avaris, altădată capitală a 
ocupanților hicsoși, asiatici de tristă amintire. Acolo se înălța 
templul lui Seth, teribilul zeu al furtunii și al frământărilor 
cerești, deținător al celei mai impunătoare puteri care lucrează 
în univers, și protector al tatălui lui Ramses, Seti, singurul 
rege al Egiptului care cutezase să poarte un asemenea nume. 

Ramses poruncise să se extindă și să se înfrumuseţeze 
sanctuarul temutului Seth, chiar locul în care Seti îl adusese 


84 CHRISTIAN JACQ 


ca să-l înfrunte pe zeu, pe când îl pregătea, în secret, pentru 
funcţia supremă. 

În sufletul tânărului prinţ sălășluiau în același timp teama 
și forţa în stare s-o învingă; la sfârșitul acestei confruntări 
luase naștere un foc, al naturii lui Seth, pe care Seti îl 
transpusese într-un dicton: „A crede în bunătatea fiinţelor 
omenești este o greșeală pe care Faraonul nu o va putea 
comite”. 

În curtea din faţa templului acoperit fusese înălțată o 
stelă din granit roșu*. În vârf, animalul ciudat în care se 
reîncarna Seth, un fel de câine cu ochii roșii, cu urechi mari 
și ascuţite și cu un bot lung, curbat în jos. Nici un om nu 
văzuse vreodată o asemenea creatură, nici un om nu o va 
vedea vreodată. La baza stelei, același Seth era reprezentat 
sub înfățișare omenească. Pe cap avea o tiară conică, un 
disc al soarelui și două coarne. În mâna dreaptă, cheia vieţii; 
în cea stângă, sceptrul „puterii”. 

Inscripţia purta data celei de-a patra zile din a patra lună 
a verii anului 400**. În felul acesta, accentul era pus pe 
forța numărului patru, cel care dădea organizarea cos- 
mosului. Textul hieroglific gravat pe stelă începea printr-o 
invocaţie: 


Te salut pe tine, Seth, fiu al zeiţei cerului, 

Tu a cărui putere este mare în barca milioanelor de ani. 
Tu care te afli la prova bărcii luminii și-i izgonești pe 
dușmanii ei, 

Tu a cărui voce este tunătoare! 

Dă-i voie faraonului să-ţi semene întrutotul. 


* Înaltă de 2,20 m și lată de 1,30 m. 
** De unde vine și numele de „Stela anului 400” atribuit de egiptologi 
acestui document extraordinar. 

Ramses intră în templul acoperit și se reculese câtva timp 
în faţa statuii lui Seth. Energia zeului îi era neapărat necesară 
în lupta pe care urma să o ducă. 

Seth, cel în stare să transforme patru ani de domnie în 
patru sute de ani înscriși în piatră, nu era el oare cel mai bun 
dintre aliaţii pe care-i putea avea? 

Biroul lui Ameni era plin de suluri de papirus, vârâte în 
teci de piele, înghesuite în vase de lut sau îndesate în cufere 
de lemn. Peste tot erau etichete care dezvăluiau conţinutul 
documentelor și data la care fuseseră înregistrate. O ordine 
strictă domnea în această încăpere în care nimeni nu avea 
voie să intre pentru a face curat. Ameni în persoană 
îndeplinea cu minuţiozitate această operaţiune. 

- Mi-ar fi făcut plăcere să plec împreună cu tine, îi 
mărturisi el lui Ramses. 

— Locul tău este aici, prietene. În fiecare zi, vei vorbi cu 
regina și cu mama mea. Oricare ar fi pretenţiile lui Șenar, 
el nu a primit din partea mea nici o putere de decizie. 

- Nu sta acolo prea mult timp. 

— Am de gând să lovesc repede și cu toată forța. 

— Va trebui să te lipsești de Serramanna. 

- Din ce cauză? 

Ameni îi povesti împrejurările în care îl arestase pe sard. 
Ramses păru întristat. 

- Întocmește cu grijă actul de acuzare, îi ceru regele. 
Când mă voi întoarce, îl voi interoga eu însumi; îmi va 
dezvălui motivele pentru care a făcut toate astea. 

— Un pirat rămâne tot un pirat. 

— Vreau să aibă un proces și o pedeapsă exemplare. 

— Un braţ atât de viteaz ți-ar fi fost de folos acolo, își 
arătă regretul Ameni. 

- Sabia sa m-ar fi lovit pe la spate. 

— Trupele noastre sunt cu adevărat pregătite pentru luptă? 

— Nu mai au altă soluţie. 

— Maiestatea ta crede că am avea într-adevăr sorți de 
izbândă? 

- Îi vom supune pe rebelii care răspândesc dezordine în 
ținuturile aflate sub protecţia noastră, dar în continuare... 

-Înainte de a porni spre Kadesh, dă-mi ordin să vin alături 
de tine. 

- Nu, prietene. Aici, la Pi-Ramses, îmi ești de cel mai 
mare folos. Dacă eu aș pieri, Nefertari va avea nevoie de 
ajutorul tău. 

- Strădania de a susţine războiul va continua, făgădui 
Ameni; vom continua să facem arme. l-am... l-am rugat pe 
Setau și pe Acha să vegheze la siguranța ta. În lipsa lui 
Serramanna, ai putea foarte ușor să comiţi vreo imprudenţă. 

- Dacă n-aş merge în fruntea armatei mele, n-ar fi ea 
învinsă încă înainte de a lupta? 


Pletele sale erau mai negre ca bezna nopții, era mai 
dulce ca smochinele, dinţii îi erau mai albi ca pulberea de 
marmură, sânii săi semeţi erau ca două mere ale dragostei. 

Astfel era Nefertari, soţia sa. 

Nefertari, regina Egiptului, a cărei privire plină de lumină 
era bucuria celor Două Ținuturi. 

— După ce m-am dus la Seth, îi mărturisi Ramses, am stat 
de vorbă cu mama. 

— Ce ţi-a spus? 

- Mi-a vorbit despre Seti, despre lungile clipe de meditaţie 
pe care le avea înainte de a da o bătălie, oricare ar fi fost 
ea, despre capacitatea sa de a-și păstra energia în timpul 
nesfârșitelor zile de marș. 

- În tine a văzut sufletul tatălui tău. El va lupta alături 
de tine. 

- Las regatul în mâinile tale, Nefertari; Tuya și Ameni 
vor fi aliaţii tăi credincioși. Serramanna a fost arestat, Șenar 

se va strădui, cu siguranţă, să se impună. Ține zdravăn cârma 
ţării și a statului. 

- Nu te baza decât pe tine însuţi, Ramses. 

Regele o strânse în braţe pe soţia sa, ca și cum nu i-ar fi 
fost dat s-o mai vadă niciodată. 


De la coroana albastră atârnau două panglici late de in 
încreţit, ajungând până în talie; Ramses purta un veșmânt 
de piele moale, o combinaţie de pieptar cu pânza din jurul 
mijlocului, formând un fel de platoșă acoperită cu plăcuțe 
mici de metal. O pelerină largă transparentă îi acoperea 
întreg trupul, dându-i o neasemuită măreție. 

Când Homer îl văzu pe faraon apărând într-o asemenea 
ținută războinică, scoase pipa din gură și se ridică în picioare. 
Hector, pisica tărcată negru cu alb, se refugie sub un scaun. 

— Aşadar, Maiestate, a sosit clipa. 

— Voiam să te salut înainte de a porni spre Nord. 

— lată versurile pe care tocmai le-am scris: El are înhămaţi 
la carul său cei doi cai cu copitele de bronz, cu mers iute, 
cu coama bălaie ca aurul. Poartă o tunică strălucitoare, ţine 
în mână biciul și, dintr-o plesnitură, își îndeamnă bidiviii la 
galop pentru ca ei să zboare între pământ și cer. 

- Cei doi cai ai mei merită pe deplin o asemenea laudă; 
de mai multe zile îi pregătesc pentru încercarea prin care 
vom trece împreună. 

- Plecarea asta, ce păcat... Tocmai aflasem o rețetă 
interesantă. Amestecând pâine de orz cu sucul curmalelor 
pe care le cojesc eu însumi, obţin, după fermentația 
necesară, o bere bună pentru digestie. Mi-ar fi plăcut s-o fi 
gustat împreună. 

— Asta-i o reţetă egipteană străveche, Homer. 

- Preparată de un poet grec, ar trebui să aibă o savoare 
nemaiîntâlnită. 

— Când mă întorc, bem împreună din berea preparată 
de tine. 

— Deși, îmbătrânind, devin tot mai morocănos, nu-mi 
place deloc să beau singur, mai ales când am invitat un 
prieten drag să împartă cu mine o asemenea plăcere. 
Maiestate, politeţea te obligă să te întorci cât mai repede. 

- Aceasta este și intenţia mea. În plus, mi-ar face mare 
plăcere să-ţi citesc Iliada. 

~ Îmi mai trebuie încă mulţi ani ca s-o termin; de aceea 
eu îmbătrânesc mai încet, ca să profit cât mai mult de timp. 
Domnia-ta comprimă zdravăn timpul în pumn. 

— Pe curând, Homer. 

Ramses urcă în carul tras de doi dintre cei mai buni cai 
ai săi, „Victorie în Theba” și „Zeița Mut este mulțumită”. 
Tineri, viguroși, inteligenţi, ei plecau bucuroși la drum, cu 
mare poftă de a zbura în galop către noi orizonturi. 

Regele încredinţase câinele său, Străjerul, lui Nefertari; 
Voinicul, impunătorul leu libian, se aţinea de-a dreapta 
carului. Minunat de frumos și peste măsură de puternic, fiara 
era parcă și ea nerăbdătoare să dovedească stăpânului său 
ce bun războinic putea fi. 

Faraonul ridică braţul drept. 

Carul porni din loc, roțile sale începură să se învârtă tot 
mai repede, leul își potrivi alergarea pentru a rămâne în 
vecinătatea suveranului. Și mii de infanteriști, încadraţi de 
șirurile carelor de luptă, îl urmară pe Ramses. 

Cu toată arșiţa de iunie, mai fierbinte decât în alţi ani, 
armata egipteană avu impresia că războiul urma să fie doar 
o plimbare plăcută la ţară. Traversarea Deltei pe la nord-est 
îi încântă pe soldaţi; fără a lua în seamă pericolul care 
ameninţa cele Două Ținuturi, țăranii secerau grâul copt. O 
briză ușoară, venind dinspre mare, stârnea valuri mărunte în 
lanurile strălucind de verde și de auriu. Deși regele conducea 
armata în marș forțat, infanteriștii priveau cu plăcere peste 
câmpuri, contemplând zborul bâtlanilor, al pelicanilor și al 
flamingilor roșii. 

Trupele făceau popas în sate, fiind bine primiţi de 
localnici; respectând întru totul ordinele primite, militarii 
mâncau legume sau fructe proaspete și beau apă îndoită cu 
un vin ușor de prin partea locului, fără să uite și tradiţionalele 
înghiţituri de bere dulce. Cât de departe era de ei imaginea 
soldatului însetat și flămând, copleșit de greutatea harnașa- 
mentului din spinare! 

Ramses era comandantul suprem al armatei sale, aceasta 
fiind împărţită în patru regimente de câte cinci mii de oameni 
fiecare, puși sub protecţia zeilor Ra, Amon, Seth și Ptah. La 
acești douăzeci de mii de pedestrași se adăugau rezerviștii, 
dintre care o parte urma să rămână în Egipt, și corpul de 
elită, cei din carele de luptă. Pentru a face mai mobilă 

această alcătuire care se mișca destul de greoi, regele orga- 
nizase și companii de câte două sute de oameni, puse fiecare 
sub comanda unui port-drapel. 

Generalul carelor, generalii diviziilor, scribii armatei și 
șeful intendenţei nu luau nici o iniţiativă și-l consultau pe 
Ramses îndată ce apărea vreo situaţie dificilă. Din fericire, 
suveranul se putea baza pe intervențiile rapide și precise 
ale lui Acha de care ascultau toţi ofițerii superiori. 

Cât despre Setau, el avusese nevoie de o căruță pentru a 
căra în ea ceea ce el considera a fi bagajul unui om prevă- 
zător care pleca în neliniștitoarele ținuturi din Nord: cinci 
brice din bronz, borcane cu alifii și balsamuri parfumate, o 
piatră de ascuţit, un pieptene din lemn, mai multe burdufuri 
cu apă proaspătă, țăruși și stâlpi pentru instalarea cortului, o 
secure, sandale, rogojini, o mantie, tunici, bastoane de trestie, 
mai multe zeci de vase pline cu oxid de plumb, catran, ocru 
roșu și piatră acră, chiupuri cu miere, săculeţi cu chimen, 
ricin și valeriană. Într-o altă căruță se aflau medicamente, 
poțiuni și diferite leacuri, puse sub supravegherea atentă a 
lui Lotus, soţia lui Setau, singura femeie care făcea parte 
din expediţie. Întrucât toată lumea știa că ea se folosește de 
niște reptile fioroase ca de o armă, nimeni nu îndrăznea să 
se apropie de frumoasa nubiană cu corpul zvelt și delicat. 

Setau purta în jurul gâtului un colier făcut din cinci căţei 
de usturoi care îl fereau de miasme și de dureri de dinţi. 
Mulţi soldaţi făceau la fel, cunoscând virtuțile acestei plante 
care, după cum spunea legenda, apărase dinţii de lapte ai 
micului Horus, ascuns în mlaștinile Deltei împreună cu 
mama sa, Isis, pentru a scăpa de furia lui Seth, hotărât să-l 
ucidă pe fiul și urmașul lui Osiris. 

Chiar de la primu! popas, Ramses se retrăsese în cortul 
său, împreună cu Acha și cu Setau. 

— Serramanna avea intenţia să mă trădeze, le comunică el. 

— Mă surprinde, recunoscu Acha. Eu am pretenţia că îi 
cunosc bine pe oameni și aveam impresia că individul acela 
îți era credincios. 

— Ameni a strâns dovezi clare împotriva lui. 

— Ciudat, se miră Setau. 

- Ție nu-ţi plăcea prea tare Serramanna, ţinu să-i amin- 
tească Acha. 

- Ne-am cam ciondănit noi, e drept, dar l-am putut 
cunoaște destul de bine. Piratul ăsta este un om de onoare 
care-și respectă cuvântul. Și cuvântul acesta ți l-a dat și ţie. 

— Uiţi că există probe? 

— Se poate ca Ameni să se fi înșelat. 

- Nu prea are obiceiul. 

— Oricât de grozav ar fi Ameni, poate greși și el. Fii sigur 
că Serramanna nu te-a trădat; mai degrabă cineva a vrut să- 
| scoată din joc ca să-ţi slăbească forța. 

— Tu ce crezi, Acha? 

- Presupunerea lui Setau nu mi se pare absurdă. 

- Îndată ce ordinea va fi restabilită în teritoriile aflate 
sub protecţia noastră, hotărî regele, și hitiţii își vor cere 
iertare, o să lămurim povestea asta. O să aflăm dacă 
Serramanna este trădător sau dacă nu i-a fabricat cineva 
dovezile astea false; și într-un caz și în altul, vreau să cunosc 
adevărul curat. 

— lată un ideal la care eu am renunţat, recunoscu Setau. 
Peste tot unde trăiesc oameni, minciuna este la ea acasă. 

- Rolul meu este să lupt împotriva ei și s-o înving, afirmă 
Ramses. 

— De aceea nici nu te invidiez. Șerpii, cel puţin, nu lovesc 
niciodată pe la spate. 

- Decât doar dacă o iei la fugă atunci când îi vezi, 
îl corectă Acha. 

- În cazul ăsta, tu meriţi pedeapsa lor. 

Ramses înţelegea groaznica bănuială care străbătea 
cugetul celor doi prieteni ai săi. Ei știau ce era în sufletul lui 
și ar fi putut discuta ore întregi ca să înlăture fantoma: și 
dacă Ameni, el însuși, a inventat acele dovezi? Ameni cel 
riguros, scribul neobosit în mâinile căruia regele avusese 
încredere să lase administrarea statului, fiind sigur că nu va 
fi trădat. Nici Acha, nici Setau nu îndrăzneau să-l acuze pe 
faţă, dar Ramses nu avea dreptul să se comporte ca și cum 
n-ar fi avut urechi de auzit. 

- De ce ar fi putut face Ameni un asemenea lucru? 
întrebă el. 

Setau și Acha schimbară o privire și nu scoaseră nici o 
vorbă. 

— Dacă Serramanna descoperise lucruri compromiţătoare 
pe seama secretarului meu, continuă Ramses, m-ar fi informat. 

— Dar dacă Ameni l-a arestat tocmai ca să nu facă așa 
ceva? sugeră Acha. 

— Greu de crezut, gândi cu voce tare Setau; discutăm 
degeaba. Când o să ne întoarcem la Pi-Ramses, o ştim ce s-a 
întâmplat. 

— Așa-i cel mai înţelept, aprecie Acha. 

— Nu-mi place vântul acesta, spuse Setau, nu este ca 
într-o vară obișnuită. Aduce boli și stricăciuni, ca și cum 
anul s-ar sfârși înainte de vreme. Nu te lăsa amăgit, Ramses; 
boarea asta bolnăvicioasă nu prevestește nimic bun. 

— luţeala cu care vom acţiona este cea mai bună garanţie 
a succesului nostru. Nici un fel de vânt nu ne va opri 
din drum. 


Construite la graniţa de nord-est a Egiptului, fortărețele 
care formau Zidul regelui comunicau între ele prin semnale 
optice și trimiteau regulat rapoarte la curte; în vreme de 
pace, ele aveau misiunea să ţină sub control imigrația. De 

când fusese dată alarma generală, arcașii și pândarii supra- 
vegheau fără încetare zările de la înălţimea foișoarelor de 
pază. Toate aceste construcţii masive fuseseră înălțate, cu 
multe secole înainte, de Sesostris | pentru a-i împiedica pe 
beduini să vină la furat de vite din Deltă și pentru a apăra 
țara de orice încercare de invazie. 

„Oricine trece această frontieră devine unul dintre fiii 
faraonului” glăsuia stela legislativă aflată în fiecare dintre 
fortărețele întreţinute cu grijă și apărate de o garnizoană 
bine înarmată și bine plătită. Soldaţii trăiau acolo împreună 
cu vameșii care încasau taxele cuvenite de la neguțătorii 
dornici să aducă mărfuri în Egipt. 

Zidul regelui, consolidat pe parcursul timpului, asigura 
liniștea populaţiei egiptene. Datorită acestui sistem de apărare 
care își dovedise utilitatea, țara nu avea motiv să se teamă 
nici de atacuri prin surprindere, nici de năvăliri ale barbarilor 
atrași de bogăţia ținuturilor Deltei. 

Armata lui Ramses mergea înainte fără să întâmpine nici 
un obstacol. Câte unii dintre veterani începeau să creadă că 
mergeau într-una dintre acele obișnuite deplasări de inspecţie 
pe care faraonul avea datoria să le facă din vreme în vreme 
pentru a-și demonstra puterea militară. 

Când soldaţii zăriră crenelurile primei fortărețe, cu o 
mulțime de arcași gata să tragă, optimismul mai scăzu 
întrucâtva. 

Dar uriașa poartă dublă se deschise pentru a-l lăsa să treacă 
pe Ramses; îndată ce carul său se opri în mijlocul curții largi, 
un personaj pântecos, adăpostit de soare sub umbrela ţinută 
de un servitor, se repezi în întâmpinarea suveranului. 

— Mărire vouă, Maiestate! Prezenţa voastră aici este un 
dar din partea zeilor. 

Acha îi făcuse lui Ramses un raport amănunțit asupra 
guvernatorului general al Zidului regelui. Mare proprietar 

de terenuri, scrib format la universitatea din Memphis, un 
mâncău fără pereche, tată a patru copii, ura viaţa militară și 
era nerăbdător să scape de această funcţie, mult râvnită de 
toți, dar plictisitoare, pentru a deveni înalt funcţionar la 
Pi-Ramses și a se ocupa de administrarea cazărmilor. 
Cuvernatorul general care avea în grijă Zidul regal nu 
mânuise niciodată o armă și se temea de violenţe; dar 
socotelile pe care le ținea erau ireproșabile și, datorită 
preferinţei sale pentru lucruri bune, garnizoanele fortăreţelor 
se bucurau de o hrană excelentă. 

Regele se dădu jos din car și mângâie cei doi cai; animalele 
îi răspunseră printr-o privire parcă plină de prietenie. 

— Am pus să se pregătească un banchet, Maiestate; aici, 
nu vă va lipsi nimic. Camera de culcare nu va fi la fel de 
confortabilă ca aceea de la palat, dar sper că vă va fi pe 
plac și că vă veţi odihni de minune. 

— N-am venit până aici ca să dorm, ci să înăbuș o 
răscoală. 

- Desigur, Maiestate, desigur! Nu vă va lua decât câteva 
zile ca să faceţi asta. 

- De unde atâta siguranță? 

- Rapoartele venite de la oamenii noștri din punctele 
strategice aflate în Canaan sunt liniștitoare. Rebelii nu sunt 
în stare să se organizeze și se bat între ei pentru putere. 

— Poziţiile noastre au fost atacate? 

- În nici un fel, Maiestate! lată ultimul mesaj pe care 
l-a adus porumbelul călător sosit azi-dimineaţă. 

Ramses citi documentul redactat într-un stil de un calm 
total. Reieșea că restabilirea ordinii în Canaan era o treabă 
destul de ușoară. 

— Caii mei să fie îngrijiţi cu cea mai mare atenţie, porunci 
suveranul. 

-Le va fi pe plac și odihna și hrana, promise guvernatorul. 

- Sala hărților unde este? 

- Vă conduc eu acolo, Maiestate. 

Străduindu-se ca regele să nu piardă nici o secundă, 
guvernatorul parcă își pierduse brusc din greutate. Chiar și servi- 
torul care-i ţinea umbrela reușea cu greu să se ţină după el. 

Ramses îi instrui pe Acha, Setau și pe generali. 

- De mâine, anunţă suveranul, indicând traseul cu ajutorul 
unei hărţi aflate pe masa scundă din faţa lor, o vom lua 
direct către nord, în marș forţat. Vom trece pe la vest de 
lerusalim, de-a lungul malului mării, vom stabili contactul 
cu prima noastră fortăreață de acolo și-i vom supune pe 
răsculații din Canaan. După aceea, ne vom instala tabăra la 
Megiddo, înainte de a relua din nou ofensiva. 

Generalii se arătară de acord, Acha rămase tăcut. 

Setau ieși din încăpere, privi cerul și reveni alături de 
Ramses. 

- Ce s-a întâmplat? 

~ Nu-mi place deloc vântul ăsta. Este foarte înșelător. 


14 


Soldaţii mărșăluiau în pas vioi și cu plăcere, disciplina 
nu mai era respectată cu sfințenie. Intrând în ţinutul 
Canaanului, supus faraonului și plătindu-i acestuia tribut, 
armata egipteană nu avea câtuși de puţin impresia că se 
aventurase într-o țară străină și că ar putea apărea vreun risc 
oricât de mic. Oare Ramses nu luase prea în serios posibili- 
tatea unui incident local? 

Desfășurarea forțelor egiptene era gândită astfel încât 
răsculații să predea în cea mai mare grabă armele și să-l im- 
plore pe rege să-i ierte. Era încă o campanie care, în cel mai 
fericit caz s-ar fi putut încheia fără nici un mort sau rănit grav. 

În trecerea lor de-a lungul coastei marine, soldaţii 
observaseră că fusese distrusă o mică fortificaţie ocupată, 
de obicei, de trei oameni care aveau misiunea să 
supravegheze migraţia turmelor de animale, dar nimeni nu 
se îngrijorase făcând prea mare caz dintr-un asemenea lucru. 

Setau avea în continuare un aer posomorât. Conducându-și 
singur căruţa, cu capul descoperit în ciuda soarelui arzător, 
el nu schimba nici măcar o vorbă cu Lotus aflată în centrul 
atenţiei infanteriștilor care aveau norocul să mărșăluiască 
în apropierea vehiculului frumoasei nubiene. 

Briza mării mai domolea arșiţa, drumul nu era greu pentru 
picioarele soldaţilor, sacagii le ofereau în permanenţă 

oamenilor ceva de băut. Chiar dacă era nevoie de o bună 
condiţie fizică și chiar de plăcerea acestor deplasări în marș 
forțat, starea armatei nu semăna deloc cu iadul pe care-l 
descriseseră scribii, gata să ridice în slăvi meseria de militar 
în detrimentul altor ocupații. 

La dreapta stăpânului său, leul lui Ramses. Nimeni nu în- 
drăznea să se apropie prea mult de el, de frică să nu fie sfâșiat 
de labele fiarei, dar fiecare soldat era fericit de prezenţa ei 
pentru că reprezenta încarnarea unei forțe supranaturale pe 
care numai faraonul era sortit s-o stăpânească. În absența lui 
Serramanna, leul era cel mai bun paznic al lui Ramses. 

Se zărea prima fortăreață din ţinutul Canaanului. 

Construcţie impresionantă, cu zidurile sale de cărămizi 
așezate în pantă dublă, înalte de șase metri, parapetele bine 
întărite, meterezele solide, turnurile de veghe și numeroasele 
creneluri de tragere pentru arcași. 

— Cine este comandantul garnizoanei? îl întrebă Ramses 
pe Acha. 

- O căpetenie experimentată, originară din lerihon. A 
fost crescut în Egipt, a fost foarte bine instruit și a primit 
acest post abia după mai multe călătorii de inspecţie în 
Palestina. L-am cunoscut; omul ăsta este serios și demn de 
toată încrederea. 

- Nu-i așa că de la el veneau cele mai multe mesaje 
care ne dădeau vești despre o răscoală în Canaan? 

- Exact, Maiestate. Fortăreața aceasta este un punct stra- 
tegic esențial în care se adună toate informaţiile din regiune. 

- Un asemenea comandant n-ar fi bun de guvernator al 
întregii provincii Canaan? 

— Sun convins și eu de asta. 

— Pe viitor, o să evităm aceste tulburări. Provincia aceasta 
trebuie să încapă pe mâinile unui conducător priceput; 
depinde de noi să înlăturăm orice motiv de nesupunere. 

-Nu există decât o singură posibilitate, își dădu cu părerea 
Acha: să eliminăm influența hitită. 

- Exact asta am și eu de gând. 

Un cercetaș înaintă în galop până la intrarea în fortăreață. 
Din înaltul meterezelor, un arcaș îi făcu un semn prietenesc. 

Cercetașul se întoarse pe același drum. Un port-drapel 
dădu ordin oamenilor din fruntea coloanei să înainteze mai 
repede. Obosiţi, nu se mai gândeau decât să-și potolească 
setea, să mănânce și să doarmă. 

O ploaie de săgeți se abătu asupra lor și-i ţintui locului. 

Zeci de arcași apăruseră din spatele meterezelor și trăgeau 
săgeată după săgeată în șirurile de soldaţi care se apropiaseră 
și nu aveau nici o posibilitate de a se apăra. Morți sau răniţi, 
cu câte o săgeată înfiptă în cap, în piept sau în stomac, infan- 
teriștii egipteni căzură unii după alţii. Port-drapelul care co- 
manda avangarda avu o zvâcnire de orgoliu: îi adună pe cei 
care scăpaseră nevătămaţi și încercă să cucerească fortăreaţa. 

Precizia trăgătorilor nu dădu nici o șansă atacatorilor. 
Cu gâtul străpuns de o săgeată, curajosul comandant se 
prăbuși la poalele zidurilor. 

În câteva minute, o mulţime de veterani și soldaţi bine 
instruiți muriseră. 

Atunci când un grup de vreo sută de infanteriști cu lăncile 
în mâini se pregătea să-i răzbune pe camarazii uciși, Ramses 
interveni. 

- Retrageţi-vă! 

— Maiestate, îl rugă cu lacrimi în ochi un gradat, lasă-ne 
să-i terminăm pe trădătorii ăștia! 

- Dacă o să porniţi la atac în dezordinea asta, o să fiţi 
uciși cu toții. Daţi-vă înapoi. 

Soldaţii se supuseră. 

Un roi de săgeți se abătu la mai puțin de doi metri de 
rege, imediat înconjurat de ofiţerii săi superiori care intraseră 
în panică. 

— Oamenii voştri să înconjoare fortăreaţa, în afara bătăii 
săgeților; în prima linie arcașii, apoi infanteriștii și, în spatele 
lor, carele de luptă. 

Sângele rece al regelui îi linişti pe toţi. Soldaţii puseră în 
practică regulile pe care le învăţaseră la instrucţie și se 
deplasară cu toţii în perfectă ordine. 

- Trebuie aduși de acolo răniții ca să poată fi îngrijiţi, 
spuse Setau. 

- Imposibil, arcașii inamici i-ar dobori imediat pe sanitari. 

— Am spus eu că vântul ăsta aduce nenorocire. 

- Nu mai înțeleg nimic, se miră Acha. Nici unul dintre 
agenţii mei nu mi-a raportat că răsculații au pus stăpânire 
pe fortăreața aceasta. 

- Probabil că au reușit prin vicleșug, fu de părere Setau. 

— Chiar dacă așa s-ar fi întâmplat, comandantul ar fi avut 
timp să trimită mai mulți porumbei călători care să aducă 
mesaje de alarmă pregătite cu mai mult timp înainte. 

- Realitatea este simplă și dezastruoasă, trase concluzia 
Ramses. Comandantul a fost ucis, garnizoana masacrată și 
noi am primit niște mesaje false trimise de răsculați. Dacă 
mi-aș fi răspândit trupele, trimițând regimentele către 
diferitele fortărețe din Canaan, am fi avut pierderi grele. 
Răscoala s-a întins mai mult decât credeam. Doar coman- 
danții hitiţi ar fi fost în stare să organizeze o astfel de lovitură. 

— Crezi că ei se mai află în regiune? întrebă Setau. 

- Trebuie să ocupăm fără întârziere vechile noastre 
poziţii. 

- Cei care au ocupat această fortăreață nu vor putea 
rezista prea mult timp, aprecie Acha. Propune-le să se 
predea. Dacă printre ei se află și hitiţi, i-am putea face să 
vorbească. 

-la o grupă de soldaţi, Acha, și du tratative tu în persoană. 

— Mă duc și eu cu el, se oferi Setau. 

— Lasă-l să-și pună în valoare talentele de diplomat; măcar 
de am reuși să-i salvăm pe răniţi. Tu pregătește-ţi doctoriile 
și instalează infirmeria. 

Nici Acha, nici Setau nu comentară ordinele lui Ramses. 
Chiar și îmblânzitorul de șerpi, care avea întotdeauna ceva 
de obiectat, se supuse autorităţii Faraonului. 

Cinci care aflate sub comanda lui Acha porniră în direcţia 
fortăreței. Alături de tânărul diplomat, un vizitiu ţinea în 
mână o lance care avea în vârf o pânză albă ca semn că 
egiptenii doreau să poarte negocieri. 

Carele nu avură timp nici măcar să se oprească. Îndată ce 
intrară în bătaia armelor, arcașii canaaneni se dezlănţuiră. 
Două săgeți se înfipseră în gâtul vizitiului, a treia atinse braţul 
stâng al lui Acha, făcându-i o rană care sângera din belșug. 

~ Întoarce! urlă el. 


- Nu te mai mișca atâta, îl certă Setau; dacă nu, compresa 
mea cu miere n-o să stea la locul ei. 

-Îți convine, nu te doare pe tine, bombăni Acha. 

- Oi fi și tu vreun sensibil? 

-- Nu mă dau în vânt după răni și aș preferat-o pe Lotus 
ca doctor. 

- În cazuri grave ca ăsta, eu sunt cel care trebuie să 
intervină. Dar, pentru că am folosit cea mai bună miere pe 
care o am, ar trebui să te vindeci. Rana o să se cicatrizeze 
repede, fără riscul unei infecţii. 

- Ce sălbatici... Nici măcar n-am avut timp să văd cum 
se apără. 

- N-are rost să-i mai ceri lui Ramses să le cruțe viaţa 
răsculaților: el nu rabdă ca viaţa prietenilor săi să fie 
ameninţată de cineva, chiar dacă ei s-au mai înșelat uneori 
pe căile întortocheate ale diplomaţiei. 

Acha se strâmbă de durere. 

- Uite că ai și tu un motiv valabil ca să nu iei parte la 
atac! îl înțepă Setau. 

- Ai fi preferat ca săgeata să fie mai precisă? 

- Nu mai bate câmpii și odihnește-te. Dacă un hitit ne 
cade în mână, o să avem nevoie de interpret. Setau ieși de 
sub uriașul cort care servea drept spital de campanie în care 
Acha era primul internat; îmblânzitorul de șerpi alergă spre 
Ramses ca să-i dea știrile rele. 


Însoțit de leul său, Ramses dăduse ocol fortăreței, cu 
privirea mereu aţintită asupra acelei mase de cărămidă care 
domina câmpia. Simbol al păcii și al securităţii, ea devenise 
o ameninţare pe care el trebuia s-o înlăture. 

De la înălțimea meterezelor, cercetașii canaaneni îl ur- 
măreau cu privirile pe faraon. 

Nici strigăte, nici vorbe urâte. Le mai rămânea o speranţă: 
ca armata egipteană să renunţe la a mai cuceri acea 
fortificaţie și să se împrăștie pentru a inspecta ţara 
Canaanului, înainte de a se decide pentru o anume strategie. 
Într-o asemenea eventualitate, ambuscadele pregătite de 
instructorii hitiţi ar fi forţat trupele lui Ramses să dea înapoi. 

Setau, convins că ghicise intenţiile inamicului, se întreba 
dacă o apreciere de ansamblu a situaţiei n-ar fi fost de preferat 
în locul atacării unei fortărețe bine apărate, fapt care ar fi 
dus la pierderea multor vieţi omenești. 

Generalii își puneau și ei aceeași întrebare și, după ce se 
sfătuiseră în această privinţă, voiau să-i propună suveranului 
să lase acolo suficienţi soldaţi pentru a-i împiedica pe asediați 
să iasă dintre zidurile fortăreței, în timp ce grosul trupelor 
urma să pornească spre nord pentru a afla care erau celelalte 
puncte în care izbucnise răscoala. 

Ramses părea cu totul cufundat în gândurile sale și nimeni 
nu îndrăzni să deschidă gura decât după ce îl văzură 

mângâind coama leului care ședea alături de el, nemișcat 
și într-o atitudine plină de demnitate. Între om și fiară se 
stabilise o legătură perfectă care dădea naștere unei puteri 
atât de impunătoare încât intimida pe oricine s-ar fi apropiat 
de ei. 

Cel mai vârstnic dintre generali, unul dintre cei care 
serviseră în Siria sub comanda lui Seti, își luă inima în dinţi 
și deschise vorba chiar cu riscul de a-l enerva pe suveran. 

- Maiestate... Aș putea să vă spun ceva? 

- Te ascult. 

- Colegii mei și cu mine am tot discutat. Părerea noastră 
este că ar trebui să ne dăm seama cât de mult s-a întins 
această revoltă. Din cauza unor informaţii măsluite, noi nu 
vedem prea clar care este realitatea. 

— Ce propui pentru ca să ne lămurim? 

— Să nu ne înverșunăm împotriva acestei fortărețe și să 
ne desfășurăm pe tot teritoriul Canaanului. După aceea, 
putem lovi cu bună știință acolo unde trebuie. 

— Este o perspectivă interesantă. 

Bătrânul general răsuflă ușurat; așadar, Ramses nu era 
împotriva unei tactici moderate și logice. 

- Trebuie să convoc consiliul de război, ca să aflăm ce 
ordine va da Maiestatea voastră? 

- N-are nici un rost, răspunse regele, căci ele se pot rezu- 
ma în doar câteva cuvinte: atacăm imediat fortăreaţa asta. 


he 


15 


Cu arcul său făcut din lemn de salcâm pe care numai el 
reușea să-l încordeze, Ramses trase prima săgeată. Struna 
arcului, făcută dintr-o vână de taur, cerea o forță demnă de 
zeul Seth. 

Când războinicii de pe metereze îl văzură pe regele 
Egiptului luând poziţia de tragere, la mai mult de trei sute 
de metri de ziduri, zâmbiră neîncrezători. Credeau că nu 
era decât un gest simbolic care să încurajeze armata. 

Săgeata de trestie, cu vârful din lemn tare acoperit cu bronz 
și cu coada crestată, descrise un arc de cerc prin aer și se 
înfipse drept în inima primului dintre apărătorii de pe coama 
zidului. Uluit, acesta privi sângele care-i ţâșnea din piept după 
care, cu capul înainte, se prăbuși în gol. Al doilea războinic 
simţi o izbitură puternică în frunte, se clătină și-l urmă pe ca- 
maradul său. Al treilea, îngrozit, încercă să scape întorcân- 
du-se către ai săi, dar fu lovit între spete, prăbușindu-se în curtea 
fortăreței. Un regiment de arcași se apropia deja de ziduri. 

Arcașii canaaneni încercară să se înşire de-a lungul 
meterezelor, dar egiptenii, mult mai mulţi și trăgând cu 
precizie, uciseră jumătate din ei încă de la prima salvă. 

Cei care îi înlocuiră avură aceeași soartă. Îndată ce 
numărul arcașilor dușmani deveni neîndestulător pentru a 
apăra meterezele, Ramses ordonă infanteriștilor geniști să 

se apropie cu scările. Voinicul, leul cel uriaș, privea liniștit 
desfășurarea luptei. 

După ce-și rezemară scările de ziduri, soldaţii începură 
să urce. Dându-și seama că egiptenii vor fi nemiloși, canaane- 
nii se luptară cu disperare. Aruncară bolovani de la înălțimea 
zidurilor acum aproape pustii și reușiră să doboare o scară. 
Mai mulţi atacatori își zdrobiră picioarele căzând la pământ. 
Dar arcașii faraonului îi uciseră în scurt timp pe cei care se 
mai aflau sus. 

Sute de infanteriști se căţărară rapid pe scări și puseră 
stăpânire pe creasta zidurilor. În același timp cu ei sosiră și 
arcașii care îi năpădiră cu săgeți pe dușmanii care se mai 
aflau în curtea fortăreței. 

Setau și infirmierii săi luară în primire răniții, ducându-i 
pe tărgi până în tabăra egipteană. Lotus unea marginile rănilor 
cu ajutorul unor bandaje lipicioase aplicate în cruce; 
câteodată, frumoasa nubiană mai proceda și la coaserea 
rănilor. Pentru a opri hemoragiile, punea fâșii de carne crudă 
pe răni; în câteva ore, ea le făcu tuturor pansamente cu miere, 
cu ierburi astringente și cu pâine mucegăită”*. Cât despre 
Setau, el se folosi din plin de leacurile sale: decocturi, coco- 
loașe de produse anesteziante, pastile, alifii și poțiuni; reuși 
să calmeze durerile, îi adormi pe soldații grav răniţi și-i instală 
cât se putea de bine în cortul spital. Cei care mai puteau 
merge urmau să fie trimiși în Egipt, laolaltă cu morţii pentru 
că nici unul nu trebuia îngropat pe pământ străin. Dacă aveau 
familie, aceasta urma să primească o pensie pe viaţă. 

În interiorul fortăreței, canaanenii nu mai opuneau decât 
o rezistenţă firavă. Ultimele lupte se dădură corp la corp. 
Luptând unul contra zece, răsculații fură repede uciși. Pentru 
a scăpa de un interogatoriu pe care-l bănuia nemilos, 
căpetenia lor își tăie el însuși beregata cu pumnalul. 


* Combinația are proprietăţi antibiotice. 

Poarta mare fu deschisă și Faraonul pătrunse în interiorul 
fortăreței recucerite. 

— Ardeţi cadavrele, ordonă el, și purificaţi locul acesta. 

Soldaţii stropiră zidurile cu un dezinfectant aromatizat 
și afumară spaţiile de locuit, depozitele de alimente și de 
arme. Miresme plăcute mângâiară nările învingătorilor. 

Când fu servit prânzul, în sufrageria comandantului fortă- 
reţei, orice urmă a luptei dispăruse. 

Generalii lăudară puterea lui Ramses de a lua o decizie 
atât de drastică și salutară rezultatul fericit al iniţiativei sale. 
Setau rămăsese printre bolnavi împreună cu Lotus iar Acha 
părea neliniștit. 

— Nu te bucuri de această victorie, prietene? 

— Câte alte lupte ca asta va trebui să mai dăm? 

— O să recucerim fortărețele una câte una și Canaanul 
va fi pacificat. Nu mai avem de-a face cu o surpriză, așa că 
nu mai riscăm să avem pierderi atât de grele. 

- Cincizeci de morţi și cam o sută de răniţi... 

~ Avem pierderi grele pentru că am căzut într-o capcană 
pe care nimeni n-o putea prevedea. 

— Ar fi trebuit să-mi închipui așa ceva, recunoscu Acha. 
Hitiţii nu se mulțumesc doar cu forța brutală; la ei, gustul 
pentru uneltiri este ca o a doua natură. 

— Nici un hitit printre morţi? 

— Nici măcar unul. 

- Deci, toate cetele lor s-au retras de îndată spre nord. 

- Ceea ce înseamnă că trebuie să ne așteptăm și la alte 
asemenea curse. 

— O să ne descurcăm noi. Culcă-te, Acha; de mâine 
pornim mai departe în campanie. 


Ramses lăsă pe loc o garnizoană puternică, bine aprovi- 
zionată cu tot ce era necesar. Mai mulţi curieri porniseră 

deja spre Pi-Ramses; îi transmiteau lui Ameni ordinul de a 
expedia convoaie cu alimente către fortăreața recucerită. 

Regele, în fruntea unei unităţi de o sută de care, deschise 
calea armatei sale. 

Aceeași poveste se repetă de încă zece ori. De la trei 
sute de metri distanţă de fortăreața ocupată, Ramses semănă 
de fiecare dată panică, omorându-i pe primii arcași aflaţi pe 
metereze. Sub acoperirea valului neîntrerupt de săgeți 
egiptene care îi împiedica pe canaaneni să riposteze, 
infanteriștii se urcau pe scările lor lungi și puneau stăpânire 
pe ziduri. Niciodată nu încercară să spargă poarta mare de 
intrare în fortăreață. 

În mai puţin de o lună, Ramses devenise din nou stăpânul 
Canaanului. Și, pentru că răsculații masacraseră micile garni- 
zoane egiptene fără să cruțe măcar femeile și copiii militarilor 
aflaţi la datorie, nici unul dintre ei nu încercă să se predea 
cerând îndurare faraonului. Din momentul primei sale victorii, 
faima lui Ramses îi înspăimânta pe rebeli. Cucerirea ultimei 
fortărețe, în nordul Canaanului, nu fu decât o simplă formalitate 
din moment ce apărătorii săi erau copleșiți de spaimă. 

Galileea, valea de la nord de lordan, drumurile comer- 
ciale se aflau din nou sub controlul egiptenilor. Locuitorii 
din această regiune îl primiră cu entuziasm pe faraon, jurân- 
du-i credinţă veșnică. 

Nu fusese capturat nici un hitit. 


Guvernatorul din Gaza, capitala Canaanului, oferi un ospăț 
minunat statului-major egiptean. Cu un devotament deosebit, 
concitadinii săi se puseseră la dispoziția armatei faraonului 
pentru a îngriji și hrăni caii și catârii, precum și pentru a oferi 
soldaţilor tot ce le era necesar. Scurtul război de recucerire 
lua sfârșit într-o atmosferă de fericire și de prietenie. 

Guvernatorul regiunii ținuse o cuvântare foarte violentă 
împotriva hitiţilor, acești barbari ai Asiei care încercau, fără 

succes, să rupă legăturile indestructibile dintre ţara sa și 
Egipt. Luat de zei sub pavăza lor ocrotitoare, Faraonul zburase 
în ajutorul credincioșilor săi aliaţi și vorbitorul era foarte 
sigur că suveranul nu-i va părăsi niciodată. Desigur, moartea 
tragică a egiptenilor care locuiau acolo provocase o mare 
durere. Dar Ramses acţionase în spiritul zeiţei Maat, luptând 
împotriva dezordinii și restabilind ordinea. 

- Mă scârbește o asemenea ipocrizie, îi șopti regele lui 
Acha. 

- Nu spera să-i schimbi pe oameni. 

— Dar am puterea să-i mut dintr-un loc în altul. 

Acha zâmbi. 

- Să-l înlocuiești pe ăsta cu un altul? Tu o poţi face, 
într-adevăr. Dar natura umană nu poate fi schimbată. Îndată 
ce noul guvernator din Canaan va descoperi că poate avea 
un avantaj dacă te va trăda, nu va sta nici o clipă la îndoială. 
Cel puţin, îl cunoaștem bine pe ăsta de acum: mincinos, 
corupt, lacom. Nu va fi nici o problemă să-l manipulăm 
cum vrem noi. 

~ Uiți că el a acceptat prezența detașamentelor de hitiţi 
pe un teritoriu aflat sub controlul egiptenilor. 

— Un altul ar fi făcut la fel. 

- Mă sfătuiești, așadar, să-l păstrez în continuare pe 
nenorocitul ăsta? 

- Ameninţă-l că-l vei alunga la cea mai mică prostie pe 
care o va face. 

- Efectul de descurajator va dura câteva luni. 

- Există o singură fiinţă omenească demnă de prețuirea 
ta, Acha? 

- Datorită funcţiei mele, am de-a face cu mulţi oameni 
care deţin puterea, gata să facă orice ca s-o păstreze sau ca 
s-o sporească; dacă le-aș acorda măcar o fărâmă de încredere, 
aș zbura imediat de pe locul meu. 

- Nu mi-ai răspuns la întrebare. 

— Te admir pe tine, Ramses, ceea ce este, pentru mine, 
un sentiment ieșit din comun. Dar nu ești și tu însuți un om 
al puterii? 

— Eu sunt slujitorul Regulii și al poporului meu. 

- Și dacă, într-o zi, n-ai mai ţine seama de lucrurile 
acestea? 

- În ziua aceea, puterea mea magică ar dispărea și înfrân- 
gerea mea va fi inevitabilă. 

- Fie ca zeii să nu permită o asemenea nenorocire, 
Maiestate. 

— Ce ai mai aflat din cercetările tale? 

- Negustorii din Gaza și câţiva funcţionari bine stimulaţi 
au acceptat să se destăinuiască: chiar instructorii hitiți au 
fost aceia care au stârnit revolta și i-au sfătuit pe canaaneeni 
să ocupe prin vicleșuguri fortărețele. 

- În ce fel? 

- Transporturi obișnuite de marfă... cu oameni înarmaţi 
ascunși printre mărfuri. Toate fortărețele noastre au fost 
atacate în același moment. Ca să salveze viaţa femeilor și 
a copiilor luaţi ostatici, comandanții au preferat să se predea. 
Greşeală fatală. Hitiţii îi asiguraseră pe locuitorii din Ca- 
naan că riposta egipteană va fi slabă și ineficientă; masacrând 
garnizoanele noastre, cu care, totuși, se aflau în relaţii 
excelente, răsculații credeau că nu pot păţi nimic. 

Ramses nu regreta că fusese atât de ferm. Era o adunătură 
de lași pe care braţul înarmat al Egiptului îi lovise. 

— Ai mai aflat ceva despre Moise? 

— Nici o pistă serioasă. 


Consiliul de război se întruni în cortul regelui. Ramses îl 
prezida, așezat pe un scaun pliant din lemn aurit, iar leui 
stătea culcat la picioarele sale. 

Monarhul îl invitase pe Acha, apoi pe fiecare ofiţer 
superior să ia cuvântul. Bătrânul general vorbi ultimul. 

- Moralul armatei este excelent, starea animalelor și a 
materialului de asemenea; Maiestatea Voastră este pe cale 
să obţină o victorie strălucită care va fi menţionată la loc de 
cinste în anale. 

— Dă-mi voie să mă îndoiesc de asta. 

- Maiestate, noi suntem mândri că am luat parte la bătălia 
aceasta și... 

— Bătălie? Păstrează cuvântul acesta pentru mai târziu; 
ne va folosi atunci când vom întâmpina o rezistenţă serioasă. 

- Pi-Ramses este gata să vă primească în triumf. 

-— Pi-Ramses va mai aștepta. 

- Din moment ce ne-am restabilit stăpânirea asupra 
Palestinei, din moment ce în întregul Canaan domnește 
pacea, n-ar fi mai potrivit să facem calea-ntoarsă? 

- Ce-i mai greu de-abia acum ne rămâne de făcut: să 
recucerim provincia Amurru. 

~ Dar poate că hitiţii au adunat aici forțe importante. 

- Ți-e, cumva, frică să lupţi, generale? 

— Ne-ar trebui ceva timp ca să ne gândim la o strategie 
potrivită, Maiestate. 

- Este deja pregătită: pornim drept spre nord. 


16 


Purtând o perucă scurtă care acoperea parţial! o panglică 
lată de prins părul, acesta prelungindu-se în două șuviţe groase 
până pe umeri, îmbrăcată cu o tunică mulată pe corp și strânsă 
în talie cu o centură roșie, Nefertari își purifică mâinile cu 
apa venită din lacul sacru și intră în naosul templului lui Amon 
pentru a întruchipa prezenţa divinității care-i oferă zeului 
miresmele subtile ale serii. În calitatea sa de soție a zeului, 
regina acţiona în numele fiicei luminii, născută din forța 
creatoare datorită căreia universul era mereu perfecționat. 

Regina închise porţile naosului, le zăvori, ieși din templu 
și-i urmă pe preoţii răspunzători de ritual care o conduseră 
către Casa Vieţii din Pi-Ramses unde, ca încarnare a înde- 
părtatei zeițe, moartă și, în același timp, mamă, ea trebuia 
să ceară îndurare forțelor răului. Dacă ochiul Soarelui deve- 
nea propria sa imagine, ea putea face ca viaţa să continue, 
iar ciclurile din natură să se rotească neîntrerupt; fericirea 
liniștită a zilelor depindea de capacitatea sa de a transforma 
în armonie și în pace forța distrugătoare pe care o aduceau 
cu ele vânturile aducătoare de primejdii. 

Un preot îi întinse reginei un arc, iar o preoteasă îi dădu 
patru săgeți. 

Nefertari încordă arcul, slobozi prima săgeată înspre est, 
pe a doua către nord, a treia o îndreptă spre sud și a patra 

luă direcţia vestului. În felul acesta, ea ucidea dușmanii 
nevăzuţi care-l pândeau ameninţători pe Ramses. 

Șambelanul reginei-mamă Tuya o aștepta pe Nefertari. 

- Stăpâna mea dorește să vă vadă cât mai repede. 

O iectică o duse imediat acolo pe marea soţie regală. 
Subţirică în rochia sa lungă din in cu pliseuri mărunte, cu 
talia strânsă într-un corset lat din fâșii de stofă de două culori, 
purtând brățări de aur și, în jurul gâtului, un colier din cinci 
rânduri de lapislazuli, Tuya era de o eleganţă impunătoare. 

— Nu te speria, Nefertari; un curier venit din Canaan 
tocmai ne-a adus vești excelente. Ramses a pus stăpânire 
pe întreaga provincie și ordinea a fost restabilită. 

— Când se întoarce? 

- N-a spus nimic despre asta. 

- Altfel spus, armata își continuă marșul spre nord. 

— Așa s-ar părea. 

- Ai fi acţionat tot așa? 

— Fără să stau nici o clipă la îndoială, răspunse Tuya. 

- La nord de Canaan se află provincia Amurru care 
reprezintă graniţa dintre zona de influenţă egipteană și cea 
a hitiţilor. 

- Seti a dorit să fie așa, pentru a evita noi războaie. 

- Dacă trupele hitite au trecut de această frontieră... 

— Se vor ciocni, Nefertari. 

— Am îndreptat săgeți în toate cele patru direcţii ale 
vânturilor. 

- Dacă ritualul a fost săvârșit, nu avem de ce să ne mai 
temem. 


Șenar îl ura pe Ameni. Faptul că era nevoit ca, în fiecare 
dimineaţă, să-l întâlnească pe scribul acesta pricăjit și 
pretenţios ca să capete informaţii despre expediţia lui Ramses 
îl scotea din sărite. Când el, Șenar, va domni, Ameni va 

mătura printr-un grajd din provincie și-și va îngropa acolo 
dramul de sănătate pe care-l va mai avea. 

Singura satisfacţie: pe zi ce trecea, fața gălbejită a secre- 
tarului particular regal nu înceta să se lungească, semn neîn- 
doielnic că armata egipteană bătea pasul pe loc. Fratele mai 
mare al faraonului își lua un aer deznădăjduit și promitea că se 
va ruga la zei pentru ca soarta să fie din nou prielnică Egiptului. 

Ocupat destul de puţin la ministerul Afacerilor externe, 
dar făcându-i pe toţi să creadă că muncea pe rupte, Șenar 
evita orice întâlnire cu negustorul sirian Raia. În asemenea 
vremuri agitate, ar fi fost nepotrivit ca un personaj de rangul 
lui Șenar să fie preocupat de cumpărarea unor vase rare aduse 
din alte țări. Așa că se mulțumea cu mesajele laconice ale 
lui Raia care era din ce în ce mai bine dispus. Din cele 
transmise de observatorii sirieni aflați în solda hitiţilor, Ramses 
căzuse în capcana întinsă de răsculații din Canaan. Prea 
îngâmfat, faraonul se lăsase purtat de avântul său obișnuit, 
uitând că dușmanii săi erau niște maeștri ai uneltirilor. 

Șenar dezlegase mica enigmă care făcea vâlvă la curte: 
cine ar fi putut să fure șalul lui Nefertari și chiupul cu pești 
din Casa Vieţii de la Heliopolis? Vinovatul nu putea fi altul 
decât zâmbitorul intendent al casei regale, Rome. Așa încât, 
înainte de obișnuita sa întâlnire obligatorie cu Ameni, îl 
chemase la el pe grăsanul acela, sub un pretext oarecare. 
Cu burta atârnând, cu obrajii umflaţi și bărbia triplă, Rome 
își îndeplinea perfect îndatoririle. Mișcându-se cu greutate, 
el era un maniac al curăţeniei și al amănuntelor, gusta el 
însuși din felurile de mâncare pregătite pentru familia regală 
și-și supraveghea personalul cu multă pricepere. Numit în 
acest post de mare răspundere de rege în persoană, el le 
închisese gura celor din jurul său și-și impusese cerinţele 
tuturor servitorilor de la palat. Cine nu i se supunea, însemna 
că era imediat dat afară. 

- Ce aș putea face pentru voi, stăpâne? îl întrebă Rome 
pe Șenar. 

-= Nu ţi-a spus intendentul meu? 

- A pomenit ceva despre o problemă de preferinţe la un 
banchet, dar nu văd... 

- Ce-ar fi să vorbim despre chiupul cu pește uscat furat 
dintr-un depozit de la Casa Vieții din Heliopolis? 

- Chiupul... dar eu nu știu nimic despre așa ceva... 

- Și despre șalul reginei Nefertari? 

- Am aflat și eu despre asta, sigur că da, și mi-a părut rău 
că s-a întâmplat așa un necaz, dar... 

— Ai căutat să afli cine putea fi vinovatul? 

— Dar nu eu sunt acela care trebuie să facă astfel de 
cercetări, stăpâne Șenar! 

- Cu toate acestea, tu cam știi totul, Rome. 

— Nu, nu cred... 

— Ei, cum să nu, ia gândește-te puţin! Tu ești omul-cheie 
de la palat, cel care află fără să vrea tot ce se întâmplă. 

— Aveţi o părere prea bună despre mine. 

- De ce ai săvârșit asemenea nelegiuiri? 

- Eu? Doar nu credeţi că... 

- Nu bănuiesc, sunt chiar sigur de asta. Cui ai dat șalul și 
chiupul cu pești? 

— Mă acuzaţi pe nedrept! 

- Eu mă pricep la oameni, Rome. Și am și dovezi. 

— Dovezi... 

- De ce ai făcut ceva atât de periculos? 

Faţa răvășită a lui Rome, roșeaţa bolnăvicioasă care-i 
năpădise fruntea și obrajii, cărnurile care parcă îi atârnau și 
mai tare erau tot atâtea indicii care-l dădeau de gol. 

Șenar nu se înșelase. 

— Ori ai fost foarte bine plătit, ori îl urăști pe Ramses. Și 
într-un caz și în altul, este o crimă gravă. 

— Stăpâne Șenar... Eu... 

Disperarea grăsanului aproape că era înduioșătoare. 

— Pentru că ești un intendent foarte priceput, eu vreau cu 
tot dinadinsul să uit de întâmplarea asta nenorocită. Dar, 
dacă vreodată o să am nevoie de tine, va trebui să-mi dove- 
dești toată recunoștinţa ta. 


Ameni își întocmea raportul zilnic care urma să-i fie trimis 
lui Ramses. Scria cu o mână sigură și rapidă. 

— Aș putea să te deranjez câteva clipe? întrebă politicos 
Șenar. 

- Nu mă deranjaţi. Ne supunem amândoi regelui care 
ne-a cerut să-l ţinem în fiecare zi la curent cu tot ce se 
întâmplă aici. 

Scribul puse jos tăbliţa pe care scria. 

— Pari obosit, Ameni. 

— Doar vi se pare. 

— N-ar trebui să-ţi vezi mai mult de sănătate? 

- Doar sănătatea Egiptului mă îngrijorează. 

— Ai, cumva... vești proaste? 

- Nu, dimpotrivă. 

- Poţi să vorbești mai limpede? 

— Am așteptat să am o confirmare înainte de a vă vorbi 
despre succesele lui Ramses. Dat fiind că am fost induși în 
eroare de mesajele false aduse de porumbeii călători, m-am 
învăţat să fiu mai prudent. 

- A fost o idee a hitiţilor? 

— Puțin a lipsit să ne coste scump! Fortărețele noastre din 
Canaan căzuseră în mâinile răsculaților. Dacă regele și-ar 
fi răspândit forțele în mai multe direcţii, pierderile noastre 
ar fi putut fi dezastruoase. 

- Din fericire, se pare că n-a fost așa... 

- Provincia Canaan a fost din nou supusă, iar ieșirea la 
țărmul mării este din nou liberă. Guvernatorul a jurat să i se 
supună cu credinţă faraonului. 

— Grozav succes... Ramses a făcut o treabă foarte bună 
și a înlăturat ameninţarea hitită. Presupun că armata a pornit 
pe drumul spre casă. 

— Secret militar. 

— Cum așa, secret militar? Sunt ministru al Afacerilor 
externe, nu uita! 

- Nu am și alte informaţii. 

— Asta nu se poate! 

— Și totuși, așa este. 

Furios, Șenar ieși din încăpere. 

Ameni era chinuit de remușcări. Nu din cauza atitudinii 
sale faţă de Șenar, ci pentru că avea îndoieli asupra modului 
cam grăbit în care rezolvase cazul Serramanna. Sigur, 
dovezile pe care le avea împotriva sardului erau zdrobitoare, 
dar scribul nu fusese, oare, cam prea credul? În agitația aceea 
de dinaintea plecării armatei, Ameni nu fusese la fel de 
exigent ca de obicei. Ar fi trebuit să verifice probele și 
mărturiile care-l adusese pe mercenar în situaţia de a fi 
întemnițat. Poate că era inutil să-și facă probleme, dar 
rigoarea i-o impunea. 

Furios pe el însuși, Ameni luă din nou în mâini dosarul 
lui Serramanna. 


17 


Bază militară care controla accesul în Siria, fortăreața 
Megiddo se înălța în vârful unei coline, putând fi zărită de 
la mare depărtare. Singurul punct de reper în mijlocul unei 
câmpii înverzite, ea părea imposibil de cucerit: ziduri de 
piatră, creneluri, turnuri pătrate înalte, accesorii din lemn, 
porţi largi şi masive. 

Garnizoana se compunea din egipteni și din sirieni 
credincioși faraonului, dar cum se putea da crezare mesajelor 
oficiale care afirmau că fortăreaţa nu căzuse în mâinile 
răsculaților? 

Ramses descoperea cu uimire o priveliște neobișnuită: 
dealuri înalte și împădurite, stejari cu trunchiuri groase și 
noduroase, râuri nămoloase, smârcuri, un sol câteodată 
nisipos... Un ţinut greu de străbătut, ostil și plin de mistere, 
îndepărtat, atât de diferit de frumuseţea Nilului și de blân- 
deţea câmpiei egiptene. 

În două rânduri, o turmă de porci mistreți se năpustise 
asupra cercetașilor egipteni, parcă pedepsindu-i pentru 
cutezanţa de a fi tulburat liniștea scroafelor și a puilor lor. 
împiedicaţi la mers de o vegetaţie deasă și încurcată, 
călăreţii înaintau destul de greu prin îngrămădirea aceea de 
tufișuri și se strecurau ocolind trunchiurile arborilor bătrâni 
care crescuseră înghesuiți unul într-altul. Erau destule 

inconveniente, dar exista și o parte bună a lucrurilor: abun- 
denţa izvoarelor și a vânatului. 

Ramses dădu ordin să se facă un popas, dar fără a fi înăl- 
țate corturile. Cu ochii aţintiţi în depărtare, asupra fortăreței 
Megiddo, el aștepta întoarcerea cercetașilor. 

Setau profită de oprire pentru a-i mai trata pe bolnavi, 
împrospătându-le alifiile și bandajele. După ce răniții grav fuse- 
seră trimiși în ară, în armată nu mai rămăseseră decât cei 
aflaţi într-o formă fizică bună, cu excepția celor care sufereau 
din cauza căldurii, a frigului sau a unor tulburări gastrice. 
Preparatele pe bază de chimen și de ricin eliminau aceste mici 
neplăceri. Oamenii continuau să consume, preventiv, usturoi 
și ceapă, a cărei varietate denumită „lemnul șarpelui”, pro- 
venind din deșertul oriental, era preferata lui Setau. 

Lotus era pe cale să salveze un catâr mușcat la picior de 
un șarpe de apă pe care ea reușise să-l prindă. Călătoria 
aceasta în Siria îi oferea aspecte interesante; până atunci, 
ea nu întâlnise decât specimene cunoscute. Acesta de acum, 
în ciuda cantităţii reduse de venin, era o specie nouă. 

Doi infanteriști apelară la talentele nubienei, sub pre- 
textul că fuseseră și ei mușcaţi de un șarpe. Câteva palme 
zdravene îi pedepsiră pentru minciuna lor. Când Lotus lăsase 
să iasă dintr-un sac capul șuierător al unei vipere, cei doi 
șmecheri alergară cât îi țineau picioarele și se ascunseră 
printre camarazii lor. 

Se scurseseră mai bine de două ore. Cu permisiunea 
regelui, călăreţii descălecaseră, iar vizitiii carelor și infan- 
teriștii se așezaseră ca să se odihnească, având în jur 
numeroase santinele. 

- Cercetașii au plecat cam de multișor, observă Acha. 

— Așa zic și eu, fu de acord Ramses. Ce-ţi face rana? 

— Aproape vindecată. Setau acesta este un adevărat 
vrăjitor. 

- Ce părere ai de locurile astea? 

- Nu prea îmi plac. În faţa noastră, până departe, se 
vede teren drept, dar sunt și smârcuri. De o parte și de alta, 
păduri de stejari, tufișuri, ierburi înalte. Trupele noastre sunt 
prea răsfirate. 

— Cercetașii n-o să se mai întoarcă, afirmă Ramses. Ori 
au fost uciși, ori au fost făcuţi prizonieri și sunt ţinuţi acum 
în temniţele fortăreței. 

- Asta ar însemna că Megiddo a căzut în mâinile 
dușmanilor și aceștia nu au de gând să se predea. 

- Fortăreaţa aceasta este cel mai important punct strategic 
al Siriei, îi aminti Ramses. Chiar dacă hitiţii s-au instalat 
acolo, suntem datori s-o recucerim. 

- Nu ar fi vorba despre o declaraţie de război, gândi cu 
voce tare Acha, ci de recuperarea unui teritoriu care face parte 
din zona noastră de influență. Așa că putem ataca în orice 
clipă și fără să dăm vreun avertisment. Din punct de vedere 
juridic, ne aflăm în cadrul unei rebeliuni care trebuie înăbușită 
şi asta nu are nimic de-a face cu relaţiile dintre state. 

Din punctul de vedere al țărilor din jur, analiza tânărului 
diplomat era foarte corectă. 

— Anunţă-i pe generali să se pregătească de atac. 

Acha nu avu timp nici măcar să apuce frâul calului. Din 
desișul pădurii, din stânga regelui, țâșni într-un galop 
nebunesc o ceată de călăreţi, năpustindu-se către vizitiii 
egipteni care se odihneau. Mulţi nefericiţi fură străpunși de 
lăncile scurte, mai mulţi cai căzură cu picioarele sau bere- 
găţile tăiate. Oamenii rămași în viaţă încercară să se apere 
cu suliţele și cu săbiile; câţiva reușiră să se urce în care și să 
se retragă înspre infanteriștii adăpostiţi în spatele scuturilor. 

Acest raid neașteptat și deosebit de violent păru încununat 
de succes. După fâșia de pânză care strângea părul des al 
atacatorilor, după barba lor tunsă ascuţit, după veșmintele 

lor cu franjuri ajungând până la glezne, după centura lor 
multicoloră acoperită de o eșarfă, erau ușor de recunoscut 
ca fiind sirieni. 

Ramses asista cu un calm desăvârșit la aceste scene. 
Acha strigă îngrijorat: 

-— Sunt pe cale să pătrundă în rândurile noastre! 

- Degeaba se bucură de isprava lor. 

lureșul sirienilor fu domolit. infanteriștii egipteni îi obligară 
să se abată înspre poziţiile arcașilor și tirul acestora fu 
nimicitor. 

Leul mârâi. 

- Ne pândește un alt pericol, spuse Ramses. În clipele 
acestea se hotărăște soarta luptei. 

Din aceeași pădure se iviră câteva sute de sirieni, purtând 
în mâini securi cu coada scurtă. Nu aveau de străbătut decât 
o mică distanţă ca să-i lovească din spate pe arcașii egipteni. 

— Hai! își îndemnă regele caii. 

Auzind tonul pe care-l avea vocea stăpânului, cei doi 
bidivii simţiră că trebuiau să dea tot ce puteau. Leul țâșni și 
el, iar Acha împreună cu mai bine de cincizeci de care îl 
urmară pe rege. 

Ciocnirea fu de o violență nemaipomenită. Cu ghearele 
sale ascuțite, fiara sfâșia capul și pieptul celor care îndrăz- 
neau să se apropie de carul lui Ramses, în timp ce regele, 
trăgând săgeată după săgeată, străpungea inimi, gâtlejuri și 
frunţi dușmane. Carele îi striviră sub roţi pe răniţi, iar 
infanteriștii sosiți în goana mare îi puseră pe fugă pe sirieni. 

Atenţia lui Ramses fu atrasă de un războinic mai ciudat 
care alerga în direcţia pădurii. 

— Prinde.-l, îi porunci el leului. 

Voinicul îi mai sfâșie pe cei doi dușmani pe care-i avea 
în gheare, după care se aruncă asupra bărbatului, trântindu-l 
la pământ. Deși încerca să nu se folosească de toată forța 

sa, fiara îl rănise mortal ṣi omul zăcea acum la pământ cu 
spatele sfâșiat. Ramses îl examină cu atenție pe războinicul 
care avea părul lung și barba prost tăiată; veșmântul său 
lung, cu dungi roșii, era numai zdrenţe. 

- Aduceţi-l aici pe Setau, porunci suveranul. 

Lupta era pe sfârșite. Sirienii fuseseră uciși până la ultimul 
și pierderile în rândul egiptenilor erau foarte mici. 

Setau ajunse gâfâind lângă Ramses. 

- Îngrijește-l pe omul acela și salvează-i viaţa; nu este si- 
rian, ci un om al nisipurilor. Trebuie să ne spună ce caută aici. 

Atât de departe să se găsească de locurile sale de baștină 
unde se ocupă de obicei cu jefuirea caravanelor, venit din 
apropiere de Sinai... Setau fu surprins. 

— Leul tău l-a aranjat bine. 

Faţa rănitului era acoperită de sudoare, din nări îi curgea 
sânge, ceafa îi era înțepenită. Setau îi pipăi pulsul și-i ascultă 
bătăile inimii, atât de slabe încât nu era prea greu de pus un 
diagnostic. Alergătorul nisipurilor era pe moarte. 

- Poate vorbi? întrebă regele. 

— Maxilarele îi sunt încleștate. Poate că ar mai exista 
o șansă. 

Setau reuși să vâre în gura muribundului o ţeavă din lemn, 
înfășurată într-o bucată de pânză, și-i turnă pe gât un lichid 
preparat din rizomi de chiparoasă. 

— Băutura asta ar trebui să-i calmeze durerile. Dacă 
vlăjganul acesta este rezistent, mai poate trăi câteva ore. 

Beduinul dădu cu ochii de faraon. Înspăimântat, încercă 
să se ridice, sfărâmă între dinţi tubul de lemn, dădu din mâini 
ca o pasăre care încearcă și nu reușește să-și ia zborul. 

— Liniștește-te, amice, îl sfătui Setau. O să te îngrijesc. 

— Ramses... 

- Da, faraonul Egiptului în persoană dorește să-ţi vorbească. 

Beduinul privea ţintă coroana albastră. 

— Vii din Sinai? îl întrebă regele. 

- Da, acolo este ţara mea... 

- Cum se face că lupţi alături de sirieni? 

— Pentru aur... Mi-au promis aur... 

- l-ai văzut pe hitiţi? 

- Ne-au dat un plan de luptă și au plecat. 

- Mai sunt și alți beduini împreună cu tine? 

- Ceilalţi au fugit cu toţii. 

— Ai întâlnit, cumva, vreun evreu cu numele de Moise? 

— Moise... 

Ramses i-l descrise pe prietenul său. 

— Nu, nu-l cunosc. 

— Ai auzit vorbindu-se despre el? 

— Nu, cred că nu. 

— Câţi oameni sunt în fortăreață? 

— Eu... eu nu știu. 

— Nu minţi! 

Cu o mișcare fulgerătoare și neașteptată, rănitul își înșfăcă 
pumnalul și se ridică în capul oaselor, încercând să-l ucidă 
pe rege. Cu o lovitură rapidă peste încheietura mâinii, Setau 
îl dezarmă pe agresor. 

Sforţarea pe care o făcuse beduinul fusese prea mare. 
Fața i se schimonosi, corpul său se încordă ca un arc și căzu 
la loc fără viaţă. 

— Sirienii au încercat să se alieze cu beduinii, comentă 
Setau. Ce prostie! Niciodată oamenii ăștia nu vor ajunge să 
se înțeleagă între ei. 

Setau se întoarse la răniții egipteni care primeau deja 
primul ajutor de la Lotus și de la infirmieri. Morţii fuseseră 
înfășuraţi în rogojini și încărcaţi în căruţe. Un convoi pus 
sub paza unei escorte puternice urma să plece în Egipt, unde 
nefericiţii trebuiau să aibă parte de ritualurile prin care puteau 
spera să reînvie cândva. 

Ramses își mângâie caii și nu-l uită nici pe leu care mârâia 
încetișor de parcă torcea. Numeroși soldaţi se adunară în 
jurul suveranului lor, își ridicară armele spre cer și-l aclamară 
pe cel care-i condusese la victorie cu măiestria sa de războinic 
experimentat. 

Generalii reușiră să-și facă loc printre ei și se grăbiră să-l 
felicite la rândul lor pe Ramses. 

— Aţi mai zărit și alţi sirieni prin pădurile din jur? 

- Nu, Maiestate. Ne daţi voie acum să instalăm tabăra? 

— Avem altceva mai bun de făcut: să recucerim Megiddo. 

După ce mâncă o mulţime de linte, un fel de mâncare 
de pe urma căreia nu se îngrășa nici măcar cu un gram, 
Ameni își petrecuse noaptea la birou, pentru a mai câștiga 
câteva ore din ceea ce avea de făcut a doua zi și pentru a 
avea timp să se ocupe din nou de dosarul lui Serramanna. 
Când simţea că spatele îl durea peste măsură, atingea cu 
mâna suportul pentru pensule, sculptat în lemn și aurit, având 
forma unei coloane deasupra căreia se afla un crin, un dar 
oferit de Ramses atunci când îl angajase ca secretar. Prin 
acest gest își recăpăta imediat energia. 

Încă din copilărie, Ameni se simţea unit cu Ramses prin 
legături invizibile și-și putea da seama instinctiv dacă fiul 
lui Seti se afla sau nu în pericol. De mai multe ori, el simţise 
că aripa morţii atingea umărul regelui și că numai puterea 
magică a fiinţei sale de neam regal îi permisese să îndepăr- 
teze primejdia; dacă această barieră protectoare ridicată de 
zeități în jurul lui Ramses s-ar fi destrămat, cutezanţa 
faraonului nu l-ar fi condus, oare, la un eșec? 

Și dacă Serramanna era una dintre pietrele acestui zid 
magic, Ameni comisese o gravă greșeală împiedicându-l 
să-și îndeplinească menirea. Dar un asemenea regret era el 
justificat? 

Acuzaţia se baza în mare parte pe mărturia fetei aceleia, 
Nenufar, iubita lui Serramanna; așa că Ameni trebuia să 

ceară poliției să i-o aducă la palat ca s-o interogheze mai 
amănunţit. Dacă fata minţise, el o putea obliga să spună 
adevărul. 

La ora șapte dimineaţa, polițistul care răspundea de 
ancheta aceea, un bărbat serios, de vreo cincizeci de ani, 
se prezentă în biroul secretarului general al regelui. 

— Nenufar nu vine, anunţă el. 

— N-a vrut cumva să vină? 

— Nu era nimeni la ea acasă. 

— Locuia la adresa pe care a declarat-o? 

- După cum spun vecinii, da, dar a părăsit casa de mai 
multe zile. 

— Fără să spună unde se duce? 

— Nimeni nu știe nimic. 

— Ai percheziţionat locuinţa? 

— Nici un rezultat. Chiar și cuferele cu rufărie erau golite, 
de parcă femeia asta ar fi vrut să șteargă orice urmă a 
existenţei sale. 

— Ce ai aflat despre ea? 

— O tânără foarte ușuratică după cum se pare. Gurile rele 
spun chiar că trăia vânzându-și farmecele personale. 

— Se pare că lucra într-o făbricuţă de bere. 

- Nici vorbă de așa ceva. Am făcut toate cercetările 
necesare. 

— Veneau mulţi bărbaţi în vizită la ea? 

- Vecinii spun că nu; dar lipsea ea deseori, mai ales noaptea. 

- Trebuie s-o găsești și pe ea și pe cei care i-au fost 
cumva clienți. 

— Așa o să facem. 

- Daţi-i zor. 

După plecarea poliţistului, Ameni citi din nou plăcuţele 
din lemn pe care Serramanna îi scrisese complicelui său 
hitit textul care-i dovedea vinovăția. 

În liniștea adâncă a biroului său, la ora aceea a dimineţii 
la care spiritul este deosebit de ascuţit, apăru o nouă ipoteză. 
Pentru a verifica dacă avea sau nu temei, trebuia să aștepte 
întoarcerea lui Acha. 


Înălţată pe un pinten stâncos, fortăreaţa Megiddo făcu o 
impresie puternică armatei egiptene desfășurate pe câmpie. 
Judecând după înălțimea turnurilor, probabil că geniștii urmau 
să construiască scări înalte care nu se puteau sprijini prea 
ușor de ziduri; săgețile și pietrele venite de sus riscau să 
producă pierderi grele printre atacatori. 

Avându-l pe Acha alături, Ramses înconjură fortăreața 
conducându-și carul în cea mai mare viteză pentru a nu 
putea fi lovit de săgețile arcașilor de pe ziduri. 

Nici o săgeată nu zbură în direcţia lui, nici un arcaș nu 
se arătă pe metereze. 

-O să rămână ascunși până în ultima clipă, aprecie Acha. 
În felul acesta, nu vor irosi nici un proiectil. Cea mai bună 
soluţie ar fi să-i înfometăm. 

- Proviziile din Megiddo le vor permite să reziste mai 
multe luni. Ce poate fi mai sâcâitor decât să menţinem un 
asediu interminabil? 

— Dacă am da atac după atac, am pierde mulţi oameni. 

- Mă crezi atât de insensibil încât să nu visez decât la o 
nouă victorie? 

- Gloria Egiptului nu este ea mai importantă decât soarta 
oamenilor? 

- Fiecare viaţă este prețioasă pentru mine, Acha. 

- Ce ai de gând? 

- Ne vom așeza carele de luptă în jurul fortăreței, la o 
distanță convenabilă, și arcașii noștri îi vor ucide pe sirienii 
care vor apărea la creneluri. Trei echipe de voluntari vor 
înălța scările și se vor apăra cu scuturile. 

— Și dacă Megiddo nu poate fi cucerită? 

— Mai întâi să încercăm s-o cucerim; dacă pornim cu 
gândul că nu vom izbuti, suntem dinainte învinși. 

Energia pe care o inspira Ramses parcă dădu noi puteri 
soldaţilor. Se prezentară nenumărați voluntari, arcașii se 
înghesuiră ca să se urce în carele de luptă ce încercuiră 
fortăreaţa, namilă tăcută și neliniștitoare. 

Ducând pe umăr scări lungi, mai multe coloane de 
infanteriști înaintară cu pas iute în direcţia zidurilor. Pe când 
le înălțau, arcașii sirieni apărură pe cel mai înalt turn și-și 
încordară arcurile. Nici unul nu avu timp să tragă vreo 
săgeată. Ramses și arcașii egipteni îi doborâră. Un al doilea 
val de apărători având părul des, legat cu o panglică și barba 
tăiată ascuţit, apăru în locul celorlalţi; sirienii reușiră să tragă 
câteva săgeți, dar ele nu atinseră nici un egiptean. Regele 
și trăgătorii săi de elită îi eliminară și pe aceștia. 

- Cam slăbuţă rezistenţa, îi mărturisi bătrânul general 
lui Setau. Aș fi în stare să jur că oamenii aceia nu au luptat 
niciodată. 

- Cu atât mai bine, voi avea mai puţin de lucru și aș 
putea petrece și eu o noapte liniștită alături de Lotus. Luptele 
astea mă sleiesc de puteri. 

infanteriștii începeau să urce pe scări când pe ziduri 
apărură cam cincizeci de femei. 

Armata egipteană nu avea obiceiul să ucidă femei și 
copii. Ele erau duse în Egipt, împreună cu copiii lor, ca 
prizonieri de război, și deveneau servitoare ale marilor moșieri 
egipteni. După ce își schimbau numele, ele se integrau în 
societatea egipteană. 

Bătrânul general rămase uluit. 

- Credeam că am văzut totul... Nenorocitele alea sunt 
nebune! 

Două sirience aduseră un vas de încălzit, îl urcară pe 
muchia zidului și-l răsturnară în capul infanteriștilor care 
tocmai urcau. Atacatorii încercară să se ferească de cărbunii 
încinși, lipindu-se și mai tare de treptele scărilor. Săgeţile 
arcașilor se înfipseră în ochii femeilor și ele se prăbușiră în 
gol. Cele care le înlocuiră, cu un nou vas plin cu jăratic, 
avură aceeași soartă. Agitată peste măsură, o fată puse un 
cărbune mai mare într-o praștie, o învârti de câteva ori și o 
lansă la distanţă. 

Proiectilul îl atinse pe bătrânul general în șold. El se 
prăbuși, încercând să potolească arsura cu mâna. 

— Nu pune mâna, îl sfătui Setau; stai liniștit, lasă-mă 
pe mine. 

Ridicându-și pânza din jurul șoldurilor, îmblânzitorul de 
șerpi urină pe arsură. Ca și el, generalul știa că urina, spre 
deosebire de apa din fântână sau de la râu, era un mediu 
steril și curăța rănile, înlăturând riscul de infecţie. Bran- 
cardierii îl transportară pe rănit la cortul-spital. 

infanteriștii ajunseră pe meterezele acum pustii. 

Câteva minute mai târziu, poarta cea mare a fortăreței 
Megiddo fu deschisă. 

În interior mai rămăseseră doar câteva femei și niște copii 
înspăimântați. 

- Sirienii au încercat să ne respingă aruncând toate forțele 
într-o luptă în afara fortăreței, observă Acha. 

- O asemenea manevră ar fi putut reuși, fu de părere 
Ramses. 

- Nu te cunoșteau pe tine. 

— Cine s-ar putea lăuda, prietene, că mă cunoaște cu 
adevărat? 

Vreo zece soldaţi se apucaseră să jefuiască tezaurul 
fortăreței, plin cu vase din alabastru și cu statuete din argint. 

Mârâitul leului îi împrăștie. 

— Oamenii aceia să fie arestaţi, hotărî Ramses. Camerele 
de locuit să fie curățate și purificate cu fum. 

Regele numi un guvernator și acesta fu însărcinat să 
aleagă ofiţeri și soldaţi pentru garnizoana care urma să ră- 
mână la Megiddo. În depozite mai rămăsese hrană suficientă 
pentru mai multe săptămâni. Un grup de soldaţi pornise deja 
în căutarea vânatului și, eventual, a unor turme de oi sau 
de vite. 

Ramses, Acha și noul guvernator reorganizară economia 
regiunii; pentru că nu mai știau de cine să asculte, țăranii 
întrerupseseră muncile de pe ogoare. În mai puţin de o 
săptămână, datorită prezenţei egiptenilor, se instală din nou 
liniștea și pacea. 

Regele porunci să se construiască mici forturi, ocupate 
de patru cercetași cu caii lor, la oarecare distanță de Me- 
giddo. În cazul unui atac hitit, mica garnizoană ar fi avut 
timpul să se pună la adăpost. 

De la înălțimea turnului principal, Ramses avea în fața 
ochilor o priveliște care nu-l atrăgea deloc. Viaţa departe 
de Nil, de palmieri, de câmpiile înverzite și de deșert era o 
adevărată suferinţă. În aceste clipe liniștite ale zilei, Nefertari 
îndeplinea ritualurile serii. Cât de mult îi lipsea! 

Acha întrerupse clipele de visare ale regelui. 

- Așa cum mi-ai cerut, am stat de vorbă cu ofiţerii și cu 
soldaţii. 

— Ce este în sufletele lor? 

~ Simt o încredere totală în tine, dar nu visează decât la 
întoarcerea acasă. 

- îţi place Siria, Acha? 

— Este o țară periculoasă, plină de capcane. Ca s-o cunoști 
cu adevărat, trebuie să trăiești mult timp aici. 

- Ținutul hitiţilor seamănă cu ea? 

- Este mai sălbatic și mai primitiv. larna, pe platourile 
înalte din Anatolia, bate un vânt înghețat. 

— Crezi că ar putea începe să-mi placă o asemenea ţară? 

— Tu ești Egiptul, Ramses. Nici o altă ţară nu-și va găsi 
loc în inima ta. 

- Până în provincia Amurru nu mai este mult. 

- Nici până la dușmani. 

- Crezi că armata hitită a năvălit în Amurru? 

— Nu avem informaţii demne de crezare. 

- Convingerea ta care este? 

— Nu mă îndoiesc că ne așteaptă chiar acolo. 

Întinsă de-a lungul mării, între orașele-port Tyr și Byblos, 
provincia Amurru se afla la est de muntele Hermon și de 
orașul comercial Damasc. Era ultimul protectorat egiptean 
până la zona de influenţă hitită. 

La mai mult de patru sute de kilometri de Egipt, soldaţii 
faraonului înaintau cu greu. Contrar recomandărilor pe care 
i le făcuseră generalii săi, Ramses evitase drumul pe malul 
mării și preferase un drum de munte, dificil de străbătut atât 
pentru animale cât și pentru oameni. Nimeni nu mai râdea, 
nimeni nu mai schimba vreo vorbă, cu toţii se pregăteau 
pentru confruntarea cu hitiţii a căror faimă îi înfricoșa chiar 
și pe cei mai curajoși. 

După analiza diplomatului Acha, recucerirea provinciei 
Amurru nu avea să se facă în urma unui război deschis, dar 
câţi vor cădea sub soarele însângerat? Mulţi speraseră că 
regele se va mulțumi cu Megiddo și vor lua drumul întoarcerii 
spre casă. Dar Ramses nu acordase decât un scurt timp de 
odihnă armatei sale înainte de a o supune acestui nou efort. 

În goana mare, un cercetaș ajunse din urmă coloana și 
se opri drept în faţa lui Ramses. 

~ Sunt acolo, la capătul drumului, între faleză și mare. 

— Mulţi? 

— Mai multe sute de oameni înarmaţi cu lănci și cu arcuri, 
ascunși în spatele tufișurilor. Cum ei țin sub observaţie drumul 
de pe malul mării, noi le putem cădea în spate. 

— Hitiţi? 

— Nu, Maiestate, oameni din provincia Amurru. 

Ramses era surprins. Ce cursă i se mai întindea armatei 
egiptene? 

- Du-mă acolo. 

Generalul de la carele de luptă interveni. 

- Faraonul nu trebuie să-și asume un asemenea risc. 

Ramses îl fulgeră cu privirea. 

— Eu trebuie să văd, să judec și să hotărăsc. 

Regele porni pe urma cercetașului. Cei doi bărbaţi 
parcurseră o porţiune de drum pe jos și ajunseră într-un loc 
povârnit de care se agăţau stânci gata să se prăvălească. 

Regele se opri. 

Marea, drumul care mergea de-a lungul malului, îngră- 
mădeala de tufișuri, inamicii pitiţi pe după ele, faleza... 
Nici un loc în care s-ar fi putut afla forțele hitite pentru a 
pregăti o ambuscadă. Dar la orizont nu se putea vedea nimic 
din cauza unei alte faleze. Zeci de care de luptă anatoliene 
nu puteau fi ascunse la o distanţă oarecare, putând interveni 
în luptă în mare viteză? 

În mâinile lui Ramses se aflau acum vieţile soldaților 
săi, ei înșiși chezași ai securităţii Egiptului. 

- Să ne desfășurăm, șopti el. 


infanteriștii prinţului din Amurru moţăiau. Când primii 
egipteni ar fi ajuns venind dinspre sud pe malul mării, i-ar fi 
doborât prin surprindere. 

Prinţul Benteshina aplica strategia pe care i-o impuseseră 
instructorii hitiți. Aceștia erau convinși că Ramses, după 

atâtea curse câte îi întinseseră pe drum, n-ar mai fi putut 
ajunge până acolo. Și dacă totuși ajungea, forțele sale ar fi 
fost atât de mult diminuate încât această ultimă capcană ar 
fi fost de-ajuns ca să le distrugă cu totul. 

Bărbat cam de cincizeci de ani pe care nu-i arăta, cu o 
falnică mustață neagră, Benteshina nu-i iubea pe hitiţi, dar 
îi era teamă de ei. Amurru era atât de aproape de zona lor 
de influenţă că nu avea nici un interes să-i supere. Desigur, 
era vasal al Egiptului și plătea tribut faraonului; dar hitiţii 
nu-l mai acceptau astfel și-i cereau să se răscoale dând în 
acest fel o ultimă lovitură unei armate egiptene sleite de 
puteri. 

Simţindu-și gura uscată, prințul îi ceru paharnicului să-i 
aducă vin proaspăt. Benteshina se ascundea într-o grotă de 
sub faleză. 

Servitorul nu apucă să facă decât câţiva pași. 

— Stăpâne... Uitaţi-vă! 

— Grăbește-te, mi-e sete. 

- Priviţi acolo, pe faleză... Sute, mii de egipteni! 

Benteshina se ridică mut de uimire. Paharnicul nu se 
înșelase. 

Un bărbat înalt de statură, purtând o coroană albastră și 
veșminte cu reflexe aurii, cobora pe cărarea care ducea până 
pe plajă. La dreapta sa un leu uriaș. 

Mai întâi câte unul, apoi în cete, soldaţii libanezi se 
întoarseră și văzură același spectacol pe care-l văzuse și 
căpetenia lor. Cei care aţipiseră fură imediat treziţi. 

— Unde te ascunzi tu, Benteshina? întrebă vocea gravă și 
răsunătoare a lui Ramses. 

Tremurând din toate încheieturile, prinţul din Amurru 
înaintă către faraon. 

— Nu ești tu vasalul meu? 

- Maiestate, eu am servit întotdeauna cu credinţă Egiptul! 

- De ce îmi pregăteau oamenii tăi o ambuscadă? 

- Ne gândeam... la securitatea provinciei noastre... 

Un zgomot surd, asemănător cu tropotul unor cai umplu 
zările. Ramses privi în depărtare, în direcţia acelei faleze 
după care se puteau ascunde carele hitite. 

Pentru faraon fu clipa adevărului. 

— M-ai trădat, Benteshina. 

- Nu, Maiestate! Hitiţii m-au forţat să fac ce spuneau ei. 
Dacă aș fi refuzat, ne-ar fi ucis și pe mine și pe supușii mei. 
Noi aşteptam venirea voastră ca să ne eliberaţi de jugul lor. 

— Unde sunt ei acum? 

- Au plecat, convinși că aici nu vor mai ajunge decât 
rămășițe din armata voastră, dacă ar fi reușit să treacă de 
numeroasele piedici pe care vi le puseseră în drum. 

- Ce este zgomotul acela ciudat? 

- Vine de la valurile mari care iau naștere în mare, se 
rostogolesc spre stânci și se sparg la mal. 

— Oamenii tăi erau gata să poarte o bătălie împotriva 
mea. Ai mei sunt hotărâți să lupte. 

Benteshina îngenunche. 

— Cât de trist este, Maiestate, să cobori pe tărâmul 
tăcerii, acolo unde domnește moartea! Omul viu își doarme 
acolo somnul de veci, este toropit toată ziua. Cei care 
locuiesc acolo sunt atât de departe în adâncuri încât 
glasurile lor nu mai ajung până la noi, căci nu există nici 
uși, nici ferestre. Nici o rază de soare nu luminează în 
bezna acelui regat al răposaţilor, nici o adiere de vânt nu 
le răcorește sufletele. Nimeni nu dorește să pășească în 
acest îngrozitor ţinut. Cer cu umilință Faraonului să mă 
ierte! Să-i cruțe și pe locuitorii din Amurru ca să-l poată 
sluji pe mai departe. 

Văzându-l pe stăpânul lor atât de supus, soldaţii libanezi 
aruncară armele. 


134 CHRISTIAN JACQ 


Când Benteshina fu văzut plecându-se cu umilinţă în faţa 
lui Ramses, strigăte de bucurie izbucniră din piepturile 
egiptenilor și ale aliaţilor lor. 


Când ieși din biroul lui Ameni, Șenar era distrus. 

După o campanie militară purtată cu o rapiditate de 
necrezut, Ramses recucerise provincia Amurru care trecuse, 
totuși, nu demult, sub influenţa hitită! Cum era posibil ca 
acest rege fără experienţă, conducându-și pentru prima oară 
armata pe un teritoriu dușman, să reușească să treacă peste 
toate obstacolele și să obțină o victorie atât de strălucită? 

Trecuse mult timp de când Șenar începuse să nu mai 
creadă în existența zeilor, dar era evident că Ramses se 
bucura de o protecţie magică lăsată ca moștenire de Seti, 
datorită vreunui ritual secret. O asemenea forță era aceea 
care îi conducea pașii. 

Șenar întocmi o notă de serviciu spre știința lui Ameni. 
În calitatea sa de ministru al Afacerilor externe, se ducea el 
în persoană la Memphis ca să anunţe notabilităţilor de acolo 
vestea excelentă a victoriilor egiptene. 


— Unde este magul? o întrebă Șenar pe sora sa, Dolenta. 

Femeia brună și înaltă, cu forme languroase, o strânse 
alături de ea pe blonda Lita, moștenitoarea lui Akhenaton, 
care stârnea mânia fratelui mai mare al lui Ramses. 

— Lucrează. 

— Vreau să-l văd imediat. 

-Ai răbdare un pic, pregătește o nouă serie de descântece 
cu șalul lui Nefertari. 

— Mare scofală a făcut! Află că Ramses a recucerit Amurru, 
a luat toate fortărețele din Canaan și și-a impus din nou 
autoritatea asupra protectoratelor noastre din Nord! Pierderile 
noastre sunt mici de tot, iubitul meu frate nu are nici cea 

mai mică zgârietură și a devenit de-a dreptul un zeu pentru 
soldaţi! 

— Eşti sigur de toate astea? 

- Ameni este o sursă sigură de informaţii. Scribul ăsta 
blestemat este atât de șiret că trebuie să fie întotdeauna mai 
presus de adevăr. Canaan, Amurru și Siria de Sud nu se vor 
mai întoarce în zona hitită. Fii sigură că Ramses va face din 
aceste teritorii o bază bine fortificată și o zonă tampon peste 
care nici un dușman nu va mai trece. În loc să-l doborâm pe 
fratele meu, i-am întărit sistemul de apărare... Grozav 
rezultat! 

Blonda Lita îl privea admirativ pe Șenar. 

- Viitoarea noastră domnie se îndepărtează, draga mea. 
Și dacă voi m-aţi tras pe sfoară, tu și magul tău? 

Şenar apucă de partea de sus a rochiei tinerei femei și o 
sfâșie, rupându-i bretelele. Pe pieptul ei se vedeau urmele 
unor arsuri adânci. 

Lita începu să suspine și se ghemui în braţele Dolentei. 

- N-o chinui, Șenar; ea și cu Ofir sunt aliaţii noștri cei 
mai prețioși. 

- Grozavi aliaţi, n-am ce spune! 

— Să nu te îndoiești de asta, stăpâne, spuse încet un 
glas grav. 

Șenar se întoarse. 

Figura de pasăre de pradă a magului Ofir îl impresionă și 
de data aceasta pe fratele mai mare al lui Ramses. Privirea 
ochilor de un verde închis ai libianului părea să aducă 
descântece în stare să doboare un dușman în câteva clipe. 

- Nu sunt mulțumit de serviciile tale, Ofir. 

— Aţi văzut cu ochii voştri că și Lita și eu însumi nu 
precupeţim nici un efort. Aşa cum v-am explicat, mergem 
foarte departe și ne trebuie timp ca să izbândim. Atât timp 
cât șalul lui Nefertari nu va fi mistuit cu totul, protecţia 

magică nu va fi înlăturată. Dacă ne grăbim, o vom omori pe 
Lita și nu vom mai avea nici o speranţă să-l detronăm pe 
uzurpator. 

— Cât mai durează, Ofir? 

— Lita este plăpândă pentru că este un medium excelent. 
După fiecare ședință de magie, Dolenta și cu mine trebuie 
să-i oblojim rănile și trebuie să așteptăm vindecarea lor 
înainte de a-i folosi din nou calităţile. 

- Nu puteţi folosi un alt cobai? 

Privirea magului se înăspri. 

- Lita nu este un cobai, ci viitoarea regină a Egiptului, 
soţia voastră. S-au împlinit câţiva ani buni de când ea se 
pregătește pentru această luptă nemiloasă din care noi vom 
ieși învingători. Nimeni n-ar putea s-o înlocuiască. 

- Am înţeles... Dar gloria lui Ramses crește pe zi ce 
trece! 

- O nenorocire i-ar putea pune capăt doar într-o clipă. 

— Fratele meu nu-i deloc un om obișnuit, este însufleţit 
de o putere ciudată. 

— Nu uit aceasta, stăpâne Șenar. Este motivul pentru care 
mă folosesc de cele mai profunde resurse ale științei mele. 
Graba ar fi o mare greșeală. Cu toate acestea... 

Șenar rămase cu ochii aţintiţi la buzele lui Ofir. 

- Cu toate acestea, voi încerca o acţiune directă asupra 
lui Ramses. Un om victorios devine prea sigur pe el și nu 
mai este atât de prevăzător ca înainte. Noi o să profităm de 
un moment de slăbiciune. 

Provincia Amurru era în plină sărbătoare. Prinţul Benteshina 
ținuse cu tot dinadinsul să marcheze printr-o atmosferă 
sărbătorească prezența lui Ramses și reinstaurarea păcii. 
Declaraţii solemne de credinţă fuseseră menţionate în 
papirusuri și prinţul se angajase ca, în cel mai scurt timp, să 
trimită cu corăbiile un număr de trunchiuri de cedru care urmau 
să fie înălțate în faţa coloanelor templelor egiptene. Soldaţii 
libanezi deveniră cei mai buni prieteni ai camarazilor 
egipteni, vinul curse în valuri, iar femeile din provincia 
recucerită știură să-și pună în valoare farmecele în faţa celor 
care urmau să le protejeze din nou. 

Încântaţi de o asemenea ocazie, chiar dacă nu prea aveau 
încredere în această veselie cam forțată, Setau și Lotus luară 
parte și ei la petreceri și se bucurară întâlnind un bătrân vrăjitor 
iubitor al șerpilor. Deși speciile din partea locului erau lipsite 
de o calitate deosebită a veninului și nu erau atât de agresive 
ca acelea care trăiau în Egipt, specialiștii se folosiră de ocazie 
pentru a-și împărtăși reciproc secrete ale meseriei. 

În ciuda atenţiei cu care încerca să-l copleșească gazda 
sa, Ramses nu era deloc bine dispus. Benteshina puse această 
atitudine pe seama seriozităţii pe care faraonul, omul cel 
mai puternic din lume, trebuia să și-o păstreze în orice 
împrejurare. 

Acha nu era de aceeași părere. 

La sfârșitul unui banchet la care luaseră parte ofiţerii 
superiori din Egipt și cei din Amurru, Ramses se retrăsese pe 
terasa palatului princiar unde Benteshina îl găzduise pe 
ilustrul său oaspete. 

Privirea faraonului era aţintită spre Nord. 

— Aș putea să-ţi întrerup pentru câteva clipe gândurile? 

— Ce dorești, Acha? 

— S-ar părea că nu apreciezi deloc ospitalitatea prinţului 
din Amurru. 

— A trădat și va trăda mereu. Dar îţi urmez sfatul: de ce 
să-l înlocuiesc din moment ce-i cunosc păcatele? 

- Dar tu nu la el te gândești. 

— Ştii tu ce mă frământă pe mine? 

- Privirea ta este aţintită înspre Kadesh. 

- Kadesh, mândria hitiţilor, simbolul dominaţiei lor asupra 
Siriei de Nord, pericolul permanent care pândește Egiptul! 
Da, visez la Kadesh. 

— A ataca această cetate înseamnă a pătrunde în zona 
de influenţă hitită. Dacă iei o asemenea hotărâre, trebuie să 
le facem o declaraţie de război în toată regula. 

— Dar ei au respectat aceste reguli stârnind răscoalele în 
ţinuturile aflate sub protecţia noastră? 

— Acelea nu erau decât niște forme de nesupunere. Dacă 
ataci Kadesh, înseamnă că încalci frontiera stabilită între 
Egipt și imperiul hitit. Altfel spus, război în toată puterea 
cuvântului. Un conflict care ar putea dura mai multe luni și 
care ne-ar putea duce la pierzanie. 

— Suntem gata de orice. 

~ Nu, Ramses. Succesele tale nu trebuie să te facă să-ţi 
pierzi cumpătul. 

— Victoriile acestea ţi se par un lucru de nimic? 

— Tu n-ai învins decât niște războinici mediocri; ăștia din 
Amurru au depus armele fără luptă. Nu același lucru se va 
întâmpla și cu hitiţii. În plus, oamenii noștri sunt obosiţi și 
dornici să se vadă cât mai curând pe la casele lor. Dacă ne 
angajăm în momentele acestea într-o confruntare atât de 
serioasă putem risca să ajungem la un dezastru. 

— Este, oare, armata noastră atât de slabă? 

- Trupurile și spiritele oamenilor noștri erau pregătite 
pentru o campanie de recucerire, nu pentru atacarea unui 
imperiu cu posibilități militare mai mari decât ale noastre. 

— Prudenţa ta nu este cumva periculoasă? 

-— Bătălia de la Kadesh va avea loc, dacă asta este dorinţa 
ta; dar trebuie să știi să te pregătești pentru ea. 

- O să iau o hotărâre în noaptea asta. 


Petrecerea se terminase. 

În zori, un zvon se răspândi prin tabără: armata se pregă- 
tește de luptă. Două ore mai târziu, Ramses apăru în carul 
de luptă tras de credincioșii săi cai. Regele era îmbrăcat cu 
platoșa de luptă. 

În stomacurile oamenilor se puse un nod. Era oare 
întemeiat zvonul care circulase astă-noapte? Atacăm cetatea 
Kadesh, pornim asupra invincibilei capitale hitite, dăm piept 
cu barbarii aceia de o cruzime fără egal... Nu, tânărul rege 
n-ar fi putut urzi un plan atât de nesăbuit! Moștenind înţelep- 
ciunea tatălui său, el va respecta zona de influenţă a duș- 
manului și va alege o soluţie pașnică. 

Suveranul își trecu trupele în revistă. Feţele erau crispate 
și îngrijorate; de la cel mai tânăr recrut, până la veteranul 
cel mai experimentat, oamenii înțepeniseră, cu mușchii atât 
de încordaţi încât parcă îi dureau. De vorbele pe care urma 
să le spună Faraonul depindea existenţa lor în continuare. 

Pentru că nu-i plăceau asemenea momente solemne, 
Setau stătea lungit pe burtă în căruța sa și o pusese pe Lotus 
să-i facă un masaj, bucurându-se că sânii ei îi mângâiau 
omoplaţii. 

Prinţul Benteshina se refugiase în palatul său și nu mai 
avea chef să înfulece prăjiturile cu cremă care-i plăceau 
atât de mult la micul dejun. Dacă Ramses declara război 
hitiților, provincia Amurru urmă să servească drept bază de 
sprijin a armatei egiptene și locuitorii ar fi fost înrolați ca 
mercenari. În caz că Ramses ar fi fost învins, hitiții ar fi 
trecut ţinutul prin foc și sabie. 

Acha încercă să-și dea seama ce intenţii avea regele, 
dar figura lui Ramses rămase imobilă și inexpresivă. 

Terminând inspecția, Ramses își întoarse carul în direcţie 
opusă. Pentru o clipă, caii părură s-o pornească spre Nord, 
în direcţia cetății Kadesh. Apoi, Faraonul se întoarse către 
sud și se îndreptă spre Egipt. 


Setau se bărbieri cu un brici de bronz, își aranjă părul cu 
pieptenele său din lemn, cu dinţii inegali, își masă faţa cu o 
alifie care alunga insectele, își curăță sandalele și-și făcu sul 
rogojina. Nu era la fel de elegant ca Acha, dar se străduia să 
pară mai dichisit ca de obicei, în ciuda râsetelor maliţioase ale 
lui Lotus. De când armata egipteană, plină de entuziasm, luase 
drumul spre casă, Setau și Lotus avuseseră, în sfârșit, timp destul 
să se iubească pe săturate în căruța lor. De jur împrejur, 
infanteriștii nu încetau să cânte imnuri închinate gloriei lui 
Ramses, în timp ce oamenii din carele de luptă, armă nobilă, 
se mulțumeau doar să fredoneze aceleași cântece. Toţi militarii 
aveau o convingere comună: viaţa de soldat era neînchipuit 
de frumoasă atunci când nu mergeau la luptă! 

Mărșăluind în pas vioi, armata traversase Amurru, Galileea 
și Palestina, ai căror locuitori îi așteptau cu strigăte de 

bucurie, oferindu-le fructe și legume proaspete. Înainte de a 
parcurge ultima etapă care îi ducea la intrarea în Deltă, 
tabăra fu instalată la nord de Sinai și la vest de deșertul 
Negev, într-o regiune călduroasă în care poliţia deșertului 
supraveghea mișcările populațiilor nomade și proteja 
deplasarea. caravanelor. 

Setau era nespus de bucuros. Locurile acelea era pline 
de vipere și de cobre superbe, cu venin foarte puternic. Cu 
obișnuita sa îndemânare, Lotus prinsese deja vreo zece, 
umblând doar prin tabără; fata zâmbea atunci când îi vedea 
pe soldaţi ferindu-se din calea ei. 

Ramses privea deșertul. Ochii săi erau ațintiţi către nord, 
acolo unde se afla Kadesh. 

— Ai luat o hotărâre lucidă și înţeleaptă, recunoscu Acha. 

- Înţelepciune înseamnă să baţi în retragere în faţa 
inamicului? 

— Nu înseamnă nici a te lăsa masacrat, nici a încerca 
imposibilul. 

- Te înşeli, Acha; adevăratul curaj ţine de imposibil. 

— Pentru prima oară, Ramses, tu mă sperii; în ce direcţie 
vrei să îndrepţi Egiptul? 

- Crezi că ameninţarea care vine dinspre Kadesh se va 
risipi de la sine? 

- Diplomaţia permite rezolvarea unor conflicte în apa- 
rență de nerezolvat. 

- Diplomaţia ta îi va dezarma oare pe hitiţi? 

— De ce nu? 

— Oferă-mi tu, Acha, adevărata pace pe care o doresc; 
dacă nu, o voi construi eu însumi. 


Erau o sută cincizeci. 
O sută cincizeci de bărbaţi, alergători ai nisipurilor, be- 
duini și evrei, colindând de mai multe săptămâni prin deșertul 

Negev în căutare de caravane rătăcite. Se aflau cu toții sub 
comanda unui bărbat chior, cam de patruzeci de ani, care 
reușise să evadeze dintr-o închisoare militară chiar înainte de 
a fi executat. Avea la activ treizeci de atacuri asupra carava- 
nelor și asasinase douăzeci și trei de negustori egipteni sau 
străini, așa că Vargoz apărea drept un erou în ochii tribului său. 

Când armata egipteană apăruse la orizont, i se păruse a 
fi un miraj. Carele de luptă, călăreţii, infanteriștii... Vargoz 
și oamenii săi se adăpostiseră într-o peșteră, hotărâți să nu 
iasă de acolo până când nu dispărea inamicul. 

În timpul nopții, în visele lui Vargoz apăruse un chip. 

Un cap ca al unei păsări de pradă, o voce blândă și 
convingătoare, cea a unui mag libian, Ofir, pe care Vargoz 
îl cunoscuse încă din tinereţe. Într-o oază pierdută undeva 
între Libia și Egipt, magul îl învățase să citească și să scrie 
și se folosise de el ca medium. 

Și iată că astă-noapte figura poruncitoare se întorsese 
din trecut, iar vocea aceea pătrunzătoare îi dădea din nou 
ordine pe care Vargoz nu putea să nu le execute. 

Cu privirile rătăcite, cu buzele albite din care parcă se 
scursese tot sângele, șeful bandei îi trezi pe ciracii săi. 

— Cea mai tare lovitură a noastră, le explică el. Veniţi 
după mine. 

Aşa cum făceau întotdeauna, se supuseră cu toţii. Acolo 
unde îi ducea Vargoz era rost de pradă bogată. 

Când ajunseră în preajma taberei armatei egiptene, o 
bună parte dintre bandiți rămaseră pe loc. 

- Pe cine vrei tu să jefuiești? 

— Cel mai frumos cort, cel de acolo... Sunt comori mari 
în el. 

— N-avem nici o șansă! 

— Nu sunt multe santinele și cele care sunt nu se așteaptă 
la un atac. Mișcaţi-vă iute și o să fiţi niște oameni bogaţi! 

— Este oastea faraonului, îi atrase atenţia unul dintre 
alergătorii nisipurilor. Chiar dacă am reuși, o să ne prindă 
imediat! 

- Dobitocule... Crezi că mai rămânem mult pe aici? Cu 
aurul pe care o să-l furăm, putem fi mai bogaţi decât prinții! 

— Aurul... 

- Faraonul nu pleacă nicăieri fără să ia cu el o grămadă de 
aur și de pietre preţioase. Cu asta îi cumpără pe vasalii săi. 

- Cine ţi-a spus așa ceva? 

- Am visat. 

Beduinul îl privi cu o uimire fără margini. 

— Îți baţi joc de mine? 

— Faci ce spun eu sau nu? 

- Să-mi pun eu pielea în joc pentru un vis... Nu ești 
zdravăn la minte? 

Securea lui Vargoz îl lovi fulgerător pe alergătorul nisi- 
purilor, retezându-i gâtul pe jumătate. Șeful tribului îi mai 
îndesă muribundului câteva lovituri de picior și-i dădu lovitura 
de graţie despărțindu-i capul de trunchi. 

— Mai vrea careva să spună ceva? 

Cei o sută cincizeci de bărbaţi înaintară târâș către cortul 
faraonului. 

Vargoz executa întocmai ordinul primit de la Ofir: să-i 
taie lui Ramses un picior, lăsându-l infirm. 

Mulţi dintre soldaţii care făceau de pază moţăiau. Alţii 
visau cu ochii deschiși la căminul și familia lor. O singură 
santinelă observă o umbră ciudată care se târa înspre cort, 
dar Vargoz fu iute de mână și-l sugrumă înainte ca soldatul 
să dea alarma. Membrii tribului se văzură nevoiţi să recu- 
noască, o dată în plus, că șeful lor avea dreptate. Nu era 
deloc greu să te apropii de cortul regelui. 

Vargoz habar nu avea dacă Ramses ducea într-adevăr cu 
el o comoară și nu se gândea la clipa în care tâlharii aveau 
să-și dea seama că-i păcălise. Era împins înainte doar de 
obsesia care i se întipărise în minte: să se supună poruncii 
lui Ofir, să scape de faţa și de vocea lui. 

Fără să ia în seamă riscurile, el alergă spre ofiţerul aţipit 
lângă intrarea în cortul cel mare. Atacul lui Vargoz fu atât 
de violent încât egipteanul nu avu timp nici măcar să-și 
scoată sabia din teacă. Cu răsuflarea tăiată de lovitura în 
cap pe care o primise de la atacator, fu trântit la pământ și-și 
pierdu cunoștința. 

Calea era liberă acum. 

Chiar dacă Faraonul era un zeu, el nu putea ține piept 
unui agresor dezlănţuit. 

Dintr-o lovitură cu securea, pânza cortului fu despicată. 

Trezit brusc din somn, Ramses tocmai se ridica în capul 
oaselor. Cu arma ridicată, Vargoz se năpusti asupra regelui. 

O greutate enormă îl făcu una cu pământul. O durere 
puternică îi sfâșie spatele, ca și cum o mulțime de cuțite îi 
brăzdau carnea. Întorcând capul, el văzu, preţ de o secundă, 
un leu uriaș ale cărui fălci tocmai se închideau pe țeasta sa, 
făcând-o să trosnească de parcă ar fi fost un fruct copt. 

Urletul de groază al beduinului care venea pe urmele 
lui Vargoz dădu alarma. În lipsa căpeteniei, zăpăciţi, fără 
să mai știe dacă trebuiau să atace sau s-o rupă la fugă, 
hoţii fură străpunși de săgeți. Voinicul singur omori cinci 
dintre ei apoi, văzând că arcașii egipteni își făceau foarte 
bine datoria, se întoarse ca să doarmă mai departe lângă 
patul stăpânului său. 

Înfuriaţi, egiptenii răzbunară moartea santinelelor uci- 
gându-i pe toți membrii tribului de tâlhari. Rugăminţile de 
iertare ale unuia dintre răniţi îi atraseră atenţia unui ofiţer 
care-l anunţă pe rege. 

— Un evreu, Maiestate. 

Rănit în burtă de două săgeți, hoţul era pe moarte. 

— Ai trăit în Egipt, evreule? 

— Mă doare... 

- Vorbește, dacă vrei să te îngrijim! îl somă ofiţerul. 

- Nu, nu în Egipt... Întotdeauna am trăit aici... 

- Tribul tău l-a găzduit cumva pe unul, Moise? îl întrebă 
Ramses. 

- Nu... 

— De ce ne-aţi atacat? 

Evreul bolborosi câteva cuvinte de neînțeles și-și dădu 
duhul. 

Acha se apropie de rege. 

- Pe toţi zeii, ești teafăr! 

- Voinic m-a apărat. 

- Cine sunt bandiții ăștia? 

- Nişte beduini, alergători ai nisipuritor, și cel puţin unul 
dintre ei era evreu. 

- Atacul acesta al lor era adevărată sinucidere. 

- Cineva i-a îndemnat să pornească la o asemenea ispravă 
nesăbuită. 

— Să fie mâna hitiţilor? 

- S-ar putea. 

- La ce te gândești? 

— Demonii tenebrelor sunt nenumărați. 

- Eu nu reușeam să adorm cu nici un chip, mărturisi Acha. 

- Din ce cauză ai avut o asemenea insomnie? 

- Reacţia hitiţilor. Nu vor sta cu mâinile în sân. 

- Poate îmi reproșezi că nu am pornit atacul asupra cetăţii 
Kadesh. 

- Trebuie să consolidăm cât se poate de repede sistemul 
de apărare a protectoratelor noastre. 

— Asta o să fie, Acha, misiunea ta pentru viitor. 


Ca să mai facă economii, Ameni răzuia o plăcuţă veche 
din lemn ca s-o folosească din nou pentru scris. Funcţionarii 
din serviciul său știau că secretarului particular al regelui 
nu-i plăcea risipa și că ţinea la respectul faţă de materiale. 

Triumful lui Ramses în campania din protectorate și 
creșterea perfectă a apelor aduseseră mare bucurie în capitala 
Pi-Ramses. Bogaţi și săraci se pregăteau cu toţii să-l întâmpine 
pe rege, bărcile aduceau zi și noapte alimentele solide și 
lichide destinate unui banchet uriaș la care urmau să ia parte 
toți locuitorii orașului. 

În această perioadă de inactivitate forţată datorată 
revărsării Nilului, țăranii se odihneau sau mergeau cu bărcile 
în vizită la membri ai familiei aflaţi la o depărtare mai mică 

sau mai mare. Delta devenise o adevărată mare din care se 
mai vedeau doar insulițele pe care erau construite satele. 
Capitala lui Ramses părea o corabie ancorată în mijlocul 
acestei întinderi imense de ape. 

Doar sufletul lui Ameni era răvășit. Dacă aruncase un 
nevinovat în închisoare, în plus, un om credincios lui Ramses, 
o asemenea nedreptate urma să atârne greu în balanţă la 
judecata de pe lumea cealaltă. Scribul nu îndrăznise să-i 
facă vreo vizită lui Serramanna care continua să susțină că 
era nevinovat. 

Polițistul pe care Ameni îl însărcinase să-l ancheteze pe 
martorul principal al acuzaţiei, Nenufar, iubita lui 
Serramanna, se prezentă seara târziu în biroul său. 

- Ai obţinut ceva rezultate? 

Polițistul se codea să răspundă. 

- Afirmativ. 

Ameni răsuflă ușurat; în sfârșit, lucrurile se puteau clarifica 
întrucâtva! 

— Nenufar? 

— Am găsit-o. 

- De ce n-ai adus-o aici? 

— Pentru că a murit. 

- Un accident? 

- După cum spune medicul care i-a examinat cadavrul, 
este vorba de o crimă. Nenufar a fost strangulată. 

-0O crimă... Așadar, cineva a vrut să elimine acest martor. 
Dar de ce... Pentru că ea minţise sau pentru că exista riscul 
să spună prea multe? 

— Cu tot respectul, drama asta nu aruncă o umbră de 
îndoială asupra vinovăţiei lui Serramanna? 

Ameni se făcu mai palid decât de obicei. 

— Aveam dovezi împotriva lui. 

— Sigur că existau dovezi, nici nu încape vorbă, admise 
polițistul. 

- Ei bine, da, încape vorbă! Imaginează-ţi că această 
Nenufar ar fi fost plătită pentru a-l acuza pe Serramanna, că 
s-a speriat după aceea la gândul că va trebui să apară în 
faţa unui tribunal, că a minţit sub jurământ și faţă de Regulă. 
Cel care îi ceruse așa ceva nu mai avea încotro: trebuia s-o 
ucidă. Bineînţeles, ne rămâne o dovadă de netăgăduit! Și 
dacă și aceasta este un fals, dacă scrisul sardului a fost imitat 
de cineva? 

— Asta nu era greu de făcut: Serramanna scria în fiecare 
săptămână o notă de serviciu pe o plăcuţă lăsată la ușa 
cazărmii în care se află garda personală a regelui. 

— Serramanna să fi căzut victimă a unei mașinaţii... Asta 
crezi, nu-i așa? 

Polițistul dădu din cap aprobator. 

-Îndată după întoarcerea lui Acha, spuse Ameni, aș putea, 
eventual, să-l scot de sub acuzare pe Serramanna, fără a 
mai aștepta arestarea adevăratului vinovat... Ai vreo idee? 

- Nenufar nu s-a zbătut când a fost omorâtă. Probabil că 
îl cunoștea pe cel care a asasinat-o. 

- Unde a fost găsită? 

— Într-o căsuță din cartierul comercial. 

— Proprietatea cui? 

- Casa fiind neocupată de mult timp, vecinii n-au putut 
să-mi spună. 

- O să cercetez la serviciul de cadastru și precis o să 
aflu ceva. Dar vecinii ăia n-au băgat de seamă nimic 
neobișnuit? 

- O femeie bătrână, pe jumătate oarbă, susţine că ar fi 
văzut un bărbat scund de statură ieșind din casă, în toiul 
nopţii, dar nu este în stare să spună cum arăta. 

- O listă a celor cu care avea relaţii Nenufar? 

— N-are rost să ne gândim la așa ceva... S-ar putea ca 
Serramanna să fi fost primul său iubit cu adevărat. 


Nefertari se bucura îndelung de un duș călduț. Cu ochii 
închiși, ea visa la fericirea nebunească al cărei parfum îl 
simţea apropiindu-se clipă de clipă, la întoarcerea lui Ramses 
a cărui absenţă i se părea o adevărată tortură. 

Servitoarele îi frecară delicat corpul cu cenușă și cu na- 
tron, un amestec de carbonat și bicarbonat de sodiu care 
înlătura uscăciunea pielii și curăța porii. După o ultimă 
îmbăiere, regina se culcă pe dalele calde și o altă servitoare 
îi făcu masaj cu o pomadă pe bază de terebint, ulei și lămâie 
care înmiresma corpul pentru toată durata zilei. 

Visătoare, Nefertari se lăsă în grija pedichiuristei, a 
manichiuristei și a machieuzei care îi făcu în jurul ochilor o 
linie de fard verde crud, ornamental și, totodată, protector. 
Pentru că se apropia sosirea lui Ramses, servitoarea dădu pe 
părul superb al reginei cu un parfum sărbătoresc, preparat, 
printre altele, cu mosc și cu smirnă. Apoi, ea îi întinse 
frumoasei Nefertari o oglindă de bronz lustruit al cărei mâner 
întruchipa o fată tânără goală, reprezentare pământeană a 
frumuseţii cerești a zeiţei Hathor. 

Mai rămânea de pus o perucă din păr omenesc, despărțit 
în faţă în două șuviţe bogate care-i ajungeau până la sâni, 
iar în spate ondulat, numai bucle. Pentru a doua oară se 
privi în oglindă și fu mulțumită de ceea ce văzu. 

- Dacă-mi permiteţi, șopti coafeza. Maiestatea Voastră 
n-a fost niciodată atât de frumoasă. 

Cameristele o îmbrăcară pe regină într-o rochie de in, de 
un alb imaculat, lucrată în atelierul de ţesătorie al palatului. 

Îndată ce regina se așeză ca să vadă cât de larg era 
minunatul veșmânt, un câine galben auriu, îndesat, musculos, 
cu urechile atârnând, cu coada încolăcită și cu botul scurt 

terminat cu o trufă neagră îi sări pe genunchi. Câinele venea 
din grădina proaspăt udată și labele lui lăsară pete de noroi 
pe rochia reginei. 

Îngrozită, o cameristă puse mâna pe o paletă cu care se 
omorau muștele și vru să lovească animalul. 

- Nu-l atinge, îi porunci Nefertari; este Străjerul, câinele 
lui Ramses. Dacă se agită așa, înseamnă că a simţit ceva. 

O limbă roșie, umedă și moale linse obrajii reginei, șter- 
gându-i machiajul. Ochii mari și credincioși ai Străjerului 
aveau o expresie de bucurie nețărmurită. 

- Ramses va fi aici chiar mâine dimineaţă, nu-i așa? 

Străjer își puse labele din față pe bretelele rochiei și dădu 
din coadă cu un entuziasm care nu mai lăsa loc pentru nici 
o îndoială. 

Prin semnale luminoase, cercetașii din fortărețe și din 
forturile de supraveghere anunțau: sosea Ramses. 

Capitala fu cuprinsă imediat de o agitaţie neobișnuită. 
Din cartierul care se învecina cu templul lui Ra până la 
atelierele de lângă port, de la vilele înalţilor funcţionari până 
la căsuţele oamenilor simpli, de la palat până la depozite, 
toată lumea alerga într-un suflet ca să se achite de misiunea 
pe care o primise și totul să fie gata pentru momentul extra- 
ordinar al intrării suveranului în Pi-Ramses. 

Intendentul Rome își ascundea chelia impozantă sub o 
perucă tunsă scurt. Nedormit de două zile și două nopți, își 
muștruluia subordonații, făcându-i pe toți molâi și nepricepuţi. 
Numai pentru masa la care urma să stea regele trebuiau sute 
de porţii de vită friptă la proțap, câteva zeci de gâște, de 
asemenea fripte, două sute de coșuri de carne și de pește uscat, 
cincizeci de vase cu smântână, vreo sută de porţii de pește 
pregătit cu mirodenii, fără a mai pune la socoteală legumele și 
fructele. Vinurile trebuia să fie de o calitate fără cusur, ca și 
berea potrivită pentru petreceri. Și mii de banchete trebuia 
organizate în diferite cartiere ale orașului, astfel încât chiar și 
cel mai umil locuitor să participe în ziua aceea la glorificarea 
regelui și la fericirea Egiptului. La cea mai mică încurcătură 
pe cine l-ar fi arătat cu degetul dacă nu pe el, pe Rome? 

El citi ultimul papirus cu lista alimentelor aduse: mii de 
pâini de forme diferite, dar din făină de cea mai bună calitate, 
două mii de pâiniţe mici rumenite și crocante, douăzeci de 
mii de prăjituri cu miere, cu suc de roșcove și cu smochine, 
trei sute cincizeci și doi de saci cu struguri care urmau să fie 
puși în cupe, o sută doisprezece de rodii și tot atâţia de 
smochine... 

— Uite-l! exclamă paharnicul. 

În picioare pe acoperișul bucătăriei, un bucătar dădea 
din mâini ca un apucat. 

— Nu se poate... 

— Ba da, el este! 

Bucătarul sări de pe acoperiș, paharnicul o luă la goană 
în direcţia marii alei a capitalei. 

- Rămâneţi pe loc! urlă Rome. 

În câteva clipe, bucătăria și dependinţele palatului se 
goliră. Rome se prăvăli pe un scăunel cu trei picioare. Cine 
avea să mai scoată acum ciorchinii de strugure din saci și 
să-i aranjeze cu măiestrie pentru a fi serviţi? 


El fascina. 

El era soarele, taurul plin de forță, protectorul Egiptului 
și învingătorul unor țări străine, regele cu victorii mărețe, 
cel pe care însăși lumina divină îl alesese. 

El era Ramses. 

Purtând pe cap o coroană de aur, îmbrăcat cu o platoșă 
argintie și cu un veșmânt scurt cu găitane de aur, ținând un 
arc în mâna stângă și o sabie în dreapta, el se ținea drept pe 
platforma carului său împodobit cu crini și condus de Acha. 
Voinic, leul nubian cu coama roșcovană, înainta și el pe 
lângă car, în același pas cu caii. 

În frumusețea lui Ramses puterea se contopea cu strălucirea. 
În el era întruchipată imaginea cea mai completă a Faraonului. 

Mulțimea se îmbulzea de o parte și de alta a căii pentru 
procesiunea care ducea la templul lui Amon. Cu braţele pline 
de flori, mirosind frumos a uleiuri speciale pentru sărbători, 
muzicanți și cântăreţi proslăveau întoarcerea regelui printr-un 
imn de bun venit. „Văzându-l pe Ramses, spunea un vers, îţi 
simţi sufletul fericit”; mulţimea se îngrămădea la trecerea 
suveranului ca să-l vadă măcar pentru o clipă. 

În pragul încăperii sacre, se afla Nefertari, marea soție 
regală. Femeia cea dulce prin dragoste, cea al cărei glas 
aducea fericirea, suverana celor Două Țări, cea a cărei 
coroană cu două pene înalte atingea cerul, iar colierul său de 
aur, împodobit cu un scarabeu de lapislazuli, păstra secretul 
reînvierii, ținea în mâini o pană de struț, reprezentând-o pe 
Maat, Regula eternă. 

Când Ramses cobori din car, în mulţime se făcu tăcere. 

Cu pași rari, regele se îndreptă către regină. Se opri la 
trei metri de ea, lăsă jos arcul și sabia și-și duse pumnul 
drept deasupra inimii. 

- Cine ești tu, cel care ai îndrăzneala s-o privești pe 
Maat? 

— Eu sunt Fiul luminii, moștenitorul testamentului zeilor, 
cel care este garantul dreptăţii și nu face nici o diferenţă 
între cel puternic și cel slab. Trebuie să apăr întregul Egipt 
de nenorociri, în interior ca și în exterior. 

- Ai respectat Maat, aflându-te departe de pământul 
sacru? 

- Am aplicat Regula și îi înfăţișez zeiţei faptele mele 
pentru ca ea să mă judece. În felul acesta, ţara se va sprijini 
cu nădejde pe adevăr. 

- Fie ca Regula să te recunoască drept unul dintre cei 
drepți. 

Nefertari ridică pana de struţ care străluci în razele 
soarelui. 

Multe minute în șir, mulțimea își aclamă regele. Chiar și 
Șenar, impresionat, nu se putu împiedica să șoptească numele 
fratelui său. 


Sub cerul liber, în prima curte mare a templului lui Amon, 
era permisă intrarea doar a notabilităților din Pi-Ramses, 
nerăbdători cu toții să asiste la ceremonia de înmânare a 
„aurului vitejiei”. Pe cine avea să decoreze faraonul, cine 
urma să fie avansat? Circulau mai multe nume și se făcuseră 
chiar pariuri. 

Când regele și regina se arătară la „fereastra apariţiei”, 
cu toții își reținură răsuflarea. Generalii se țineau țepeni în 
primul rând al asistenţei, spionându-se unul pe altul cu coada 
ochiului. 

Doi purtători de evantai erau gata să-i conducă sub 
fereastră pe fericiţii aleși. De data aceasta, secretul fusese 
bine păstrat; nici măcar bârfitoarele de la curte nu aveau 
habar de nimic și pluteau în nesiguranţă. 

— Să fie lăudat mai întâi cel mai viteaz dintre soldaţii 
mei, declară Ramses, cel care nu a ezitat niciodată să-și riște 
viaţa pentru a o proteja pe aceea a Faraonului. Înaintează, 
Voinic. 

Înfricoșaţi, cei de faţă se dădură în lături lăsând loc de 
trecere leului care păru chiar plăcut impresionat să vadă că 
toate privirile erau aţintite asupra lui. Cu pasul său elastic și 
legănat animalul merse până în dreptul ferestrei apariţiei. 
Ramses se aplecă, îl mângâie între urechi și-i petrecu în 
jurul gâtului un lănţișor subțire de aur care făcea din fiară 
una dintre personalităţile de vază de la curte. Mulţumit, 
leul se culcă în faţa ferestrei în poziția sfinxului. 

Regele șopti două nume la urechea purtătorilor de 
evantai. Ocolindu-l pe Voinic, ei trecură de rândul gene- 
ralilor, apoi de cel al ofiţerilor și de al scribilor și ajunseră la 

Setau și la Lotus pe care-i rugară să vină cu ei. Îmblânzitorul 
de șerpi protestă, dar frumoasa lui soție îl apucă de mână 
și-l trase după ea. 

Imaginea nubienei cu pielea aurie și cu talia ca de viespe 
îi însufleţi chiar și pe cei mai plictisiţi, dar aspectul de 
necioplit al lui Setau, încotoșmănat în haina lui din piele de 
antilopă, cu o sumedenie de buzunare, nu stârni tot atâta 
interes. 

- Să fie onoraţi cei care i-au îngrijit pe răniţi și au salvat 
o mulțime de vieţi, spuse Ramses. Datorită științei și 
devotamentului lor, niște oameni viteji au învins suferinţa și 
s-au întors în ţara lor. 

Aplecându-se iarăși, regele înșiră mai multe cercuri de 
aur la încheietura mâinii lui Setau și apoi a lui Lotus. Frumoasa 
nubiană era emoţionată, îmblânzitorul de șerpi mormăia ceva. 

-Îi însărcinez pe Setau și pe Lotus să conducă laboratorul 
palatului, adăugă Ramses. Misiunea lor va fi să perfecţioneze 
leacurile obținute din veninul reptilelor și să aibă în grijă 
distribuirea lor în toată țara. 

- Preferam casa mea din deșert, bombăni Setau. 

- Nu-ţi place că vei fi mai aproape de noi? îl întrebă 
Nefertari. 

Zâmbetul reginei îl dezarmă pe nemulțumitul medic. 

~ Maiestatea Voastră... 

- Prezenţa ta la palat, Setau, va fi o adevărată bucurie 
pentru curte. 

Încurcat, Setau se înroși. 

— Va fi precum dorește Maiestatea Voastră. 

Generalii, oarecum șocați, se feriră cu strășnicie să critice 
în vreun fel cele întâmplate. Nu apelaseră ei, oare, într-un 
moment sau altul, la priceperea lui Setau și a lui Lotus, pentru 
a ușura o digestie rebelă sau pentru a înlesni o respiraţie 
dificilă? Îmblânzitorul de șerpi și soţia sa își făcuseră datoria 

în timpul campaniei. Răsplata care le fusese oferită, deși în 
ochii ofițerilor apărea ca fiind exagerată, nu era nemeritată. 

Cei de față mai aveau de aflat care dintre generali va fi 
evidenţiat și urma să avanseze în postul de comandant-șef 
al armatei Egiptului, sub ordinele directe ale faraonului. Miza 
era importantă căci numele fericitului ales putea oferi unele 
indicaţii asupra politicii viitoare a lui Ramses. Alegerea celui 
mai vârstnic dintre generali ar fi fost un semn de pasivitate 
și de retragere în faţa dușmanului; dacă în cauză ar fi fost 
șeful carelor de luptă, aceasta însemna anunțarea unui război 
inevitabil. 

Cei doi purtători de evantai îl încadrară pe Acha. 

Rasat, elegant, degajat, tânărul diplomat înălță către 
perechea regală o privire plină de respect. 

- Îţi ofer această onoare, nobil și credincios prieten, 
declară Ramses, căci sfaturile tale au fost foarte preţioase 
pentru mine. Tu, de asemenea, n-ai pregetat să te expui 
primejdiei și ai știut să mă convingi că trebuia să modific 
unele planuri de-ale mele, atunci când situaţia o cerea. Este 
pace din nou, dar ea rămâne destul de șubredă. Noi i-am 
surprins pe răsculați prin rapiditatea cu care am intervenit; 
dar cum vor reacţiona hitiţii, adevărații autori ai acestor 
tulburări? Sigur, noi am instalat garnizoane mai puternice în 
fortărețele noastre din Canaan și am lăsat trupe și în provincia 
Amurru, aceasta fiind cea mai expusă unei răzbunări crunte 
din partea inamicului. Dar trebuie să ne coordonăm eforturile 
în vederea apărării protectoratelor noastre, pentru ca acolo 
să nu izbucnească o nouă revoltă. Îi încredinţez această 
misiune lui Acha. De acum înainte, securitatea Egiptului se 
reazemă în mare parte pe umerii săi. 

Acha se înclină, Ramses îi așeză în jurul gâtului trei 
colane de aur. Tânărul diplomat primea statutul de mare 
personalitate a Egiptului. 

Generalii se simțeau uniţi printr-un sentiment comun de 
nemulțumire. Nu se făcea ca unui demnitar lipsit de 
experienţă militară să i se încredinţeze o misiune atât de 
dificilă. Regele greșise grav; lipsa aceasta de respect față 
de ierarhia militară era de neiertat. 

Șenar pierdea un om de bază din ministerul Afacerilor 
externe, dar câștiga un aliat preţios, cu puteri mult mai largi. 
Numindu-l pe prietenul său în această funcţie, Ramses se 
îndrepta spre pierzanie. Privirile pline de satisfacţie pe care 
le schimbară Acha și Șenar fură, pentru acesta din urmă, cel 
mai fericit moment al ceremoniei. 


Însoțit de câinele său și de leu, amândoi bucuroși că se 
puteau juca din nou împreună, Ramses părăsise templul și 
se urcase din nou în car ca să-și respecte o promisiune. 

Homer parcă întinerise. Așezat sub lămâiul din faţa casei 
lui, el scotea sâmburii curmalelor pe care Hector, pisica sa 
tărcată, negru cu alb, hrănită numai cu carne proaspătă, le 
privea cu cea mai deplină indiferenţă. 

-Îmi pare foarte rău că nu am asistat și eu la ceremonie, 
Maiestate; picioarele mele bătrâne au devenit în ultima 
vreme și mai leneșe și nu mai pot să stau în picioare timp de 
mai multe ceasuri. Sunt fericit să vă revăd teafăr. 

- Îmi dai și mie să beau din berea aceea făcută din suc 
de curmale preparată chiar de tine? 

În liniștea serii, cei doi bărbaţi se desfătară împreună din 
băutura aceea cu gust atât de delicat. 

- Îmi faci o plăcere rar întâlnită, Homer: aceea de a 
avea impresia, pentru o clipă, că sunt un om ca toți ceilalți 
care se bucură de o clipă de tihnă fără a mai visa la ziua de 
mâine. Ai mai lucrat la /liada ta? 

-În ea întâlnești la tot pasul, la fel ca în amintirile mele, 
omoruri, cadavre, prietenii destrămate și uneltiri divine. Dar 
au, oare, oamenii alt destin decât propria lor nebunie? 

— Marele război de care se teme poporul meu încă nu a 
izbucnit; protectoratele Egiptului s-au întors din nou la sânul 
lui și sper să înalț o barieră de netrecut între noi și hitiți. 

— lată cât de înţelept poate judeca un tânăr suveran care 
urmărește un asemenea ţel! Să însemne asta, oare, 
miraculoasa contopire dintre cumpătarea lui Priam și 
cutezanţa lui Ahile? 

— Sunt convins că hitiţii se vor simţi umiliţi de această 
victorie a mea. Pacea de acum nu-i decât un simplu 
armistițiu... Mâine, soarta lumii se va hotărî la Kadesh. 

- De ce o seară atât de liniștită să fie tulburată de gândul 
la ce va fi mâine? Zeii sunt cruzi. 

- Vrei să fii oaspetele meu la banchetul de astă-seară? 

- Cu condiţia să mă întorc devreme acasă; la vârsta mea, 
somnul este principala virtute. 

— Ai visat vreodată că nu mai există pe lume război? 

— Scriind Iliada, țelul meu este să-l înfăţișez în culori 
atât de îngrozitoare încât oamenii să renunţe la dorinţa lor 
de a distruge; dar crezi că generalii ascultă vocea unui poet? 

Ochii mari și migdalaţi ai Tuyei, severi și pătrunzători, 
se îmblânziră la vederea lui Ramses. Semeaţă, arătând minu- 
nat în rochia sa de in, cu o croială perfectă adunând în talie 
un mănunchi de cute care cădeau drepte până la glezne, ea 
nu se mai sătura să-l privească pe faraon. 

— Chiar nu ești rănit deloc? 

- M-ai crede în stare să-ţi ascund așa ceva? Ești neîn- 
chipuit de frumoasă! 

~ Da de unde; am atâtea zbârcituri și pe frunte și pe gât; 
fetele care mă machiază nu pot face minuni. 

- Tinereţea se simte încă în toată fiinţa ta. 

- Poate că este forţa lui Seti... Pentru mine, tinereţea 
este o țară străină în care locuiești numai tu. Dar de ce să ne 
lăsăm pradă nostalgiei într-o seară a bucuriei? Fii liniștit, o 
să mă vezi pe locul meu obișnuit la banchet. 

Regele o strânse în brațe. 

- Tu ești sufletul Egiptului. 

- Nu, Ramses, eu nu sunt decât memoria sa, oglindirea 
unui trecut căruia tu trebuie să-i fii credincios. Sufletul Egiptului 
este cuplul pe care-l formezi tu cu Nefertari. Ai restabilit o 
pace trainică? 

- O pace, da; trainică, nu. Am restabilit autoritatea noastră 
asupra protectoratelor, inclusiv în Amurru, dar mă aștept la 
o reacţie violentă din partea hitiţilor. 

— Ai visat să ataci cetatea Kadesh, nu-i așa? 

— Acha m-a convins să renunţ. 

— A avut dreptate. Tatăl tău renunțase să poarte acel război, 
știind că pierderile noastre ar fi fost foarte grele. 

— Nu sunt alte vremuri acum? Kadesh este o ameninţare 
pe care noi nu o vom putea răbda prea mult timp. 

- Lasă asta, invitaţii ne așteaptă. 


Nici o notă falsă nu tulbură strălucirea banchetului 
prezidat de Ramses, Nefertari și Tuya. Rome alerga fără 
încetare de la sala de banchete la bucătării și înapoi, luând 
seama la fiecare fel de mâncare, gustând din fiecare sos și 
sorbind câte o înghiţitură din fiecare soi de vin. 

Acha, Setau și Lotus erau așezați la loc de mare cinste. 
Conversaţia sclipitoare a tânărului diplomat captivase doi 
generali până atunci morocănoși, Lotus se distrase ascultând 
nenumăratele complimente care-i tăudau frumusețea, în timp 
ce Setau își concentrase atenţia asupra farfuriei de alabastru 
pe care o avea în faţă, umplând-o mereu cu mâncăruri care 
mai de care mai gustoase. 

Nobilimea și casta militară petrecuseră împreună o seară 
plină de bună dispoziţie, departe de neliniștea pe care o 
putea produce viitorul. 

În cele din urmă, Ramses și Nefertari se retraseră în 
camera lor de culcare din palat, înmiresmată de zeci de 
buchete de flori. Cel mai tare se simţea parfumul de iasomie 
și de căprișoară. 

- Regii nu au și ei voie să se bucure de câteva ceasuri 
împreună cu femeia iubită? 

— Lungă, tare lungă a fost călătoria ta... 

Se întinseră pe un pat larg, umăr lângă umăr, mână în 
mână, gustând din plin plăcerea de a fi din nou alături unul 
de celălalt. 

— Ciudat, spuse ea, absenţa ta era un chin pentru mine, 
dar gândul tău era mereu prezent în mintea mea. În fiecare 
dimineaţă, mergând la templu ca să împlinesc ritualurile 
zorilor, imaginea ta parcă izvora din ziduri și-mi veghea 
toate mișcările. 

- În cele mai grele momente ale acestei campanii, am 
avut mereu în gând chipul tău. Te simțeam în preajma mea, 
ca și cum ai fi făcut să fâlfâie aripile lui Isis, atunci când ea 
îl redă vieţii pe Osiris. 

- Legătura dintre noi este ca o adevărată vrajă; nimic nu 
trebuie s-o tulbure. 

- Dar cine ar putea s-o facă? 

- Uneori, simt ceva ca o umbră rece... Se apropie, se 
îndepărtează, se apropie iar, se pierde în neant. 

- Dacă există, o s-o alung eu. Dar, în privirea ta, eu nu 
văd decât o lumină dulce și, totodată, arzătoare. 

Ramses se sprijini în cot și contemplă trupul perfect al 
soției sale. Îi răsfiră părul, desfăcu bretelele rochiei și o 
dezgoli încet, atât de încet că ea se înfioră din cap până în 
picioare. 

- Ți-e cumva frig? 

— Nu, dar ești prea departe de mine. 

O acoperi cu trupul său, o ţinu strâns lipită de el și 
dorinţele li se contopiră. 


La șase dimineața, după ce făcu un duș și-și frecă pielea 
cu natron, Ameni poruncise să i se aducă în birou micul 
dejun, fiertură de orz, iaurt, brânză proaspătă și smochine. 
Secretarul particular a! lui Ramses mânca grăbit, cu ochii 
aţintiţi asupra unui papirus. 

Un târșit de sandale pe dalele pardoseli îl surprinse și-l 
făcu să-și întrerupă lectura. Așa devreme venea unul dintre 
funcţionarii săi? Ameni se șterse la gură cu un șervet. 

- Ramses! 

- De ce nu ai fost la banchet? 

- Uite, sunt ocupat până peste cap! Aș putea jura că 
dosarele astea se înmulţesc între ele. Și, de altfel, mie nu-mi 
plac chestiile astea mondene, tu știi foarte bine. Aveam 
intenţia să-ţi cer o audienţă în dimineaţa asta, ca să-ţi prezint 
rezultatele activităţii mele. 

- Sunt sigur că ele nu pot fi decât foarte bune. 

Un surâs fugar lumină figura serioasă a lui Ameni. Încre- 
derea pe care i-o arăta Ramses era bunul lui cel mai de preţ. 
— Spune-mi... De ce această vizită atât de devreme? 

- Din cauza lui Serramanna. 

— Era primul subiect despre care voiam să vorbim. 

- l-am simţit cu toţii lipsa în timpul acestei campanii. Tu 
ești acela care l-a acuzat de trădare, nu-i așa? 

- Dovezile erau zdrobitoare, dar... 

- Dar ce? 

- Dar am reluat ancheta. 

- De ce? 

— Am avut impresia că eram manipulat. Și faimoasele 
probe împotriva lui Serramanna, mi se par din ce în ce mai 
puţin convingătoare. Cea care l-a acuzat, o femeie de 
moravuri ușoare, Nenufar, a fost asasinată. Cât despre 
documentul care demonstrează complicitatea sa cu hitiţii, 
ard de nerăbdare să-l supun analizei agere a lui Acha. 

— Hai să-l trezim, nu vrei? 

Bănuielile pe care le avea Acha în privinţa lui Ameni nu 
mai aveau nici un temei. O asemenea fericire regele o păstră 
doar pentru el. 


Laptele proaspăt amestecat cu miere îl trezi pe Acha și 
el o dădu pe femeia cu care-și petrecuse noaptea în grija 
mâinilor pricepute ale maseurului și frizerului său. 

- Dacă Maiestatea Sa în persoană nu s-ar fi aflat aici, în 
faţa mea, n-aş fi avut curajul să deschid ochii. 

— Ba deschide-ţi și urechile, îl sfătui Ramses. 

- Regele și secretarul său nu dorm niciodată? 

— Soarta unui om întemnițat pe nedrept face mai mult 
decât o trezire bruscă, îl lămuri Ameni. 

- Despre cine vorbești? 

— Despre Serramanna. 

— Bine, dar... Nu tu ai... 

— Uită-te la plăcuţele astea de lemn. 

Acha se frecă la ochi și citi mesajele pe care Serramanna 
le trimisese corespondentului său hitit, promiţându-i că, în 
caz de război, nu va intra în luptă cu trupele sale de elită. 

— Este o glumă, nu-i așa? 

— De ce spui asta? 

- Pentru că toate persoanele importante de la curtea hitită 
sunt extrem de simandicoase. Ei pun un preț neînchipuit de 
mare pe formalismul exprimării, chiar și în mesajele secrete. 
Pentru ca scrisori ca aceasta să ajungă la Hattușaș, există 
un anumit mod de a formula observaţii și întrebări, lucru de 
care Serramanna nu are habar. 

— Așadar, a fost imitat scrisul lui Serramanna! 

- Fără nici o dificultate: textul este foarte stângaci. Și 
sunt convins că aceste mesaje nici nu au fost vreodată 
expediate. 

La rândul său, Ramses examină și el tăbliţele. 

— Nu vă atrage atenţia nici un indiciu? 

Acha și Ameni căzură pe gânduri. 

- Nişte foști elevi la kap, universitatea din Memphis, ar 
trebui să aibă un spirit de observaţie mai ascuţit. 

— O fi din cauza orei atât de matinale, se scuză Acha. 
Bineînţeles, cel care a scris acest text nu poate fi decât un 

sirian. El vorbește bine egipteana, dar întorsăturile frazei 
sunt caracteristice pentru limba siriană. 

- Un sirian, repetă Ameni. Sunt convins că este unul și 
același cu cel care a plătit-o pe Nenufar, iubita lui Serramanna, 
ca să depună mărturie falsă împotriva lui! De teamă ca femeia 
să nu trăncănească, a socotit că era neapărat necesar s-o 
elimine. 

- Să omori o femeie! exclamă Acha. Este un lucru 
monstruos! 

— Există o mulţime de sirieni în Egipt, le aminti Ramses. 

— Să sperăm că a făcut vreo greșeală, o greșeală cât de 
mică, interveni Ameni; o să fac o anchetă administrativă și 
am mari speranţe că o să ajung pe drumul cel bun. 

- Un asemenea personaj nu poate fi decât un asasin, 
presupuse Ramses. 

— Ce vrei să spui? îl întrebă Acha. 

- Un sirian care are legături strânse cu hitiţii... S-a instalat, 
oare, o rețea de spionaj pe teritoriul nostru? 

- Nimic nu ne face să credem că ar exista o legătură 
directă între omul care a încercat să-l våre la închisoare pe 
Serramanna și inamicul nostru cel mai important. 

Ameni îl atinse pe Acha în punctul cel mai sensibil. 

- Tu ai o asemenea convingere, prietene, pentru că ești 
furios. Tu, șeful serviciului nostru de informaţii, tu în persoană 
descoperi acum un adevăr care nu-ţi place câtuși de puţin! 

- Ziua asta începe prost, constată diplomatul, și cele 
care vor veni s-ar putea să fie destul de agitate. 

- Găsiţi-l cât se poate de repede pe sirianul acesta, le 
ceru Ramses. 


În celula sa, Serramanna făcea ceea ce știa mai bine; în 
timp ce striga neîncetat că este nevinovat, încerca să dărâme 
zidurile cu lovituri de pumn. În ziua în care ar fi fost judecat, 

el le-ar fi făcut zob capetele acuzatorilor săi, oricare ar fi 
fost aceștia. Îngroziţi de furia fostului pirat, temnicerii îi 
strecurau mâncarea printre zăbrelele ușii masive de lemn a 
celulei. 

Când aceasta fu, în sfârșit, deschisă, Serramanna dădu 
să se arunce asupra bărbatului care îndrăznea să-i apară în 
faţa ochilor. 

— Maiestate! 

- Șederea în mizeria de aici nu te-a descurajat prea mult, 
Serramanna. 

~ Eu nu v-am trădat, Maiestate! 

- Ai fost victima unei greșeli și am venit să-ţi redau 
libertatea. 

— Chiar o să ies din beciul acesta? 

— Pui la îndoială spusele regelui? 

— Mai aveţi... încredere în mine? 

- Tu ești șeful gărzii mele personale. 

- Atunci, Maiestate, am să vă spun totul. Tot ce am aflat, 
tot ceea ce bănuiesc, toate adevărurile din cauza cărora 
cineva a vrut să-mi închidă gura. 

Sub privirile lui Ramses, ale lui Ameni și ale lui Acha, 
Serramanna înfuleca de zor. Așezat comod în sufrageria 
palatului, înghiţea în grabă pateu de ficat de porumbel, carne 
friptă de vită, bob frecat cu grăsime de gâscă, castraveți cu 
smântână, pepene verde, brânză de capră. Având o teribilă 
poftă de mâncare, cu greu mai găsea timp să soarbă câte o 
înghiţitură de vin roșu și gros pe care nu-l mai îndoia cu apă. 

În cele din urmă, sătul, îi aruncă lui Ameni o privire 
ucigătoare. 

— De ce m-ai închis, scribule? 

- Te rog să mă ierţi. Nu numai că am fost tras pe sfoară, 
dar am făcut totul în grabă, presat de plecarea armatei către 
Nord. N-am avut altceva de gând decât să-l apăr pe rege. 

— lertare... intră tu la închisoare în locul meu și o să vezi 
cum este! Unde este Nenufar? 

— A murit, îi răspunse Ameni. A murit asasinată. 

- N-am de ce să plâng după ea. Cine a manevrat-o din 
umbră și cine a încercat să scape de mine? 

— Deocamdată nu știm, dar o să aflăm. 

— Eu știu! 

Sardul mai goli o cupă de vin și-și șterse cu grijă 
mustățile. 

— Vorbește, îl îndemnă regele. 

Serramanna începu pe un ton solemn. 

- Maiestate, v-am avertizat. Când Ameni m-a arestat, 
mă pregăteam să vă fac o serie de dezvăluiri care s-ar putea 
să nu vă facă plăcere. 

— Te ascultăm, Serramanna. 

- Omul care a vrut să mă elimine, Maiestate, este Rome, 
intendentul pe care l-ați ales chiar voi. Când cineva a adus 
un scorpion în camera voastră, pe corabie, l-am bănuit pe 
Setau și n-am avut dreptate; când prietenul vostru m-a îngrijit, 
am avut ocazia să-l cunosc mai bine. Este un om cinstit, nu 
este în stare să mintă, să înșele și să facă rău cuiva. Rome, 
în schimb, este corupt. Cine ar fi putut, mai bine ca el, să 
fure șalul reginei Nefertari? Și tot el sau vreunul dintre oamenii 
lui a furat chiupul cu pește uscat. 

- De ce să fi făcut toate astea? 

- Habar n-am. 

- Ameni crede că nu am de ce să-l bănuiesc pe Rome. 

— Ameni poate greși și el, protestă vehement sardul. În 
cazul meu s-a înșelat... În cazul lui Rome, s-a întâmplat 
același lucru! 

— Am să-l interoghez eu însumi, anunţă Ramses. Continui 
să-i iei apărarea lui Rome, Ameni? 

Secretarul particular al Faraonului scutură din cap în semn 
că nu. 

- Mai ai și alte lucruri să-mi spui, Serramanna? 

- Da, Maiestate. 

- În ce privinţă? 

- Prietenul vostru, Moise. În ce-l privește pe el, mi-am 
format o convingere; pentru că am în continuare misiunea 
de a vă proteja, trebuie să fiu sincer. 

Privirea lui Ramses deveni pe dată amenințătoare și ar fi 
speriat pe oricine. Sorbind încă o înghiţitură zdravănă din 
vinul acela tare, Serramanna își făcu curaj. 

— Pentru mine, Moise este un trădător și un complotist. 
Scopul său era de a ajunge în fruntea poporului evreu pentru 
a întemeia o comunitate independentă în Deltă. S-ar putea 
să mai aibă sentimente de prietenie pentru voi; dar, la 
momentul potrivit, dacă încă mai trăiește, el va fi cel mai 
nemilos dintre dușmanii voştri. 

Ameni se aştepta ca regele să reacționeze violent, dar 
Ramses rămase surprinzător de calm. 

- Este o simplă bănuială sau rezultatul vreunei anchete? 

— Am făcut cercetări cât se poate de amănunțite. În plus, 
am aflat că Moise se întâlnise de mai multe ori cu un străin 
care se dădea drept arhitect. Omul acesta venise aici ca să-l 
încurajeze, mai bine zis ca să-l ajute; prietenul vostru evreu 
se afla în centrul acestui complot împotriva Egiptului. 

— Ai aflat cine era acest așa-zis arhitect? 

- N-am mai avut când, din cauza lui Ameni. 

— Să dăm uitării neînțelegerea asta, chiar dacă tu ai avut 
de suferit. Trebuie să ne unim forțele și să acţionăm împreună. 

După ce se codiră o vreme, Ameni și Serramanna se 
îmbrăţișară, chiar dacă fără prea mult chef. Scribul aproape 
că se înăbuși în strânsoarea sardului. 

— N-ar trebui să plecăm de la o presupunere greșită, 
aprecie regele. Moise este o ființă încăpăţânată; dacă tu 
ai dreptate, Serramanna, va merge până la capăt. Dar 
astăzi, cine îi cunoaște cu adevărat idealul îl cunoaște și 
pe el însuși? Înainte de a-l acuza de înaltă trădare, ar 
trebui mai întâi să-l înțelegem. Și, ca să-l înţelegem, trebuie 
să-l găsim. 

- Acest fals arhitect, interveni Acha, îngrijorat, n-o fi 
cumva un manipulator dintre cei mai importanţi? 

— Înainte de a ne face o părere definitivă, aprecie Ameni, 
multe lucruri neclare ar trebui lămurite. 

Ramses puse o mână pe umărul sardului. 

— Firea ta deschisă este o calitate rară, Serramanna; ai 
grijă să nu ţi-o pierzi. 


În săptămâna care se scurse după întoarcerea triumfală a 
lui Ramses, Șenar, în calitatea sa de ministru al Afacerilor 
externe, nu avu prea multe vești bune să-i dea fratelui său. 
Hitiţii nu făcuseră nici un protest oficial și rămâneau în con- 
tinuare fără nici o reacţie în faţa faptului împlinit. Demon- 
straţia de forţă a armatei egiptene și rapiditatea cu care 
acţionase aceasta îi convinsese că era mai bine să se menţină 
în limitele pactului de neagresiune impus de Seti. 

Înainte ca Acha să plece într-un turneu de inspecţie prin 
protectorate, Șenar oferi un banchet la care vechiul său 
colaborator fu invitat ca oaspete de onoare. Așezat la dreapta 
stăpânului casei, ale cărui petreceri atrăgeau ca un magnet 
toată înalta societate din Pi-Ramses, tânărul diplomat admiră 
felul în care dansau cele trei fete aproape goale, cu excepţia 
unei centuri de stofă colorată care nu ascundea mai nimic; 
se mișcau cu multă graţie în ritmul unei melodii când vioaie, 
când languroasă, interpretată de o orchestră feminină, 
formată dintr-o harpistă, trei flautiste și o oboistă. 

- Pe care ai alege-o pentru la noapte, dragă Acha? 

- O să te surprindă, Şenar, dar am avut o săptămână tare 
istovitoare cu o văduvă mereu nesătulă, așa că nu mă mai 
gândesc decât să dorm vreo douăsprezece ore înainte de a 
porni la drum către Canaan și Amurru. 

— Datorită muzicii acesteia și sporovăielii invitaţilor m mei, 
o să putem discuta liniștiți. 

~ Nu mai lucrez în minister, dar noua mea funcţie ar 
trebui să-ţi facă plăcere. 

— Nici nu puteam spera la ceva mai potrivit, nici eu nici tu. 

— Sigur că da, Șenar. Ramses ar fi putut să fie ucis, rănit 
sau umilit. 

— Nu mă aşteptam ca el să aibă și calităţi de strateg pe 
lângă forţa sa înnăscută. Gândindu-mă mai bine, victoria sa 
nu este decât relativă. Ce mare lucru a făcut în afară de a 
recuceri niște protectorate? Lipsa de reacţie a hitiţilor mă 
surprinde. 

— Ei întorc pe toate feţele situaţia de acum și o anali- 
zează. După ce va trece momentul de surpriză, vor lovi. 

— Cum ai de gând să procedezi mai departe, Acha? 

— Dându-mi puteri depline în protectorate, Ramses mi-a 
oferit o armă decisivă. Sub pretextul că reorganizez sistemul 
nostru de apărare, eu o să-l distrug prin mici modificări. 

- Nu te temi că te-ar putea da de gol cineva? 

- Am reușit deja să-l conving pe Ramses că trebuie să-i 
păstreze pe prinții din Canaan și din Amurru la conducerea 
acestor provincii. Sunt niște oameni de nimic, niște corupți 
care se vor vinde celui care dă mai mult; o să-mi fie ușor să-i 
conving să treacă în tabăra hitită, așa că faimoasa centură 
protectoare la care visează Ramses nu va rămâne decât ca 
o iluzie. 

- Să nu faci imprudenţe, Acha; miza este foarte 
importantă. 

— Nu putem câștiga această partidă fără să ne asumăm și 
unele riscuri. Cel mai greu de aflat va fi strategia hitiţilor; 
din fericire, în privinţa asta, eu am câteva calităţi prin care 
sper să reușesc. 

Un imperiu imens, începând din Nubia și ajungând până 
în Anatolia, un imperiu care se va afla sub stăpânirea lui... 
Șenar nici nu îndrăznea să viseze la așa ceva, dar iată că 
visul său se transforma, puţin câte puţin, în realitate. Ramses 
nu știa să-și aleagă prietenii: Moise, un asasin și un 
complotist; Acha, un trădător; Setau, un tip trăsnit, fără prea 
mare valoare. Rămânea doar Ameni, inabordabil și 
incoruptibil, dar lipsit de ambiţii. 

— Ramses va trebui convins să pornească un război 
nesăbuit, continuă Acha. El va apărea în ochii egiptenilor 
ca acela care a condus ţara la dezastru, iar tu, ca un salvator: 
iată direcţia în care trebuie să mergem și pe care nu trebuie 
s-o uităm. 

— Ramses ţi-a mai încredinţat și vreo altă misiune? 

- Da, să-l găsesc pe Moise. Regele are un adevărat cult 
pentru prietenie. Chiar dacă și sardul îl crede pe Moise 
vinovat de înaltă trădare, faraonul nu-l va condamna înainte 
de a-l asculta. 

— Ai vreo pistă serioasă? 

— Nici una. Evreul ori a murit de sete în deșert, ori se 
poate să se fi ascuns pe la vreunul dintre nenumăratele triburi 
care rătăcesc prin Sinai și prin Negev. Dacă apare prin 
Canaan sau prin Amurru, o să aflu până la urmă. 

- Dacă s-ar afla în fruntea unuia dintre triburile rebele, 
Moise ne-ar putea fi de folos. 

— Există aici un amănunt tulburător, îl lămuri Acha. 
Serramanna crede că Moise a avut niște întâlniri de taină cu 
un străin misterios. 

-— Aici, în Pi-Ramses? 

— Chiar aici. 

- S-a aflat cine era? 

- Nu, se știe doar că se dădea drept arhitect. 

Șenar își luă o mină indiferentă. 

Așadar, Ofir nu mai era câtuși de puţin un necunoscut. 
Sigur că, deocamdată, vrăjitorul nu era decât o umbră, dar 
el putea deveni o eventuală ameninţare. Nici o legătură, de 
orice fel ar fi fost ea, nu trebuia să se poată stabili între el și 
Șenar. Cine folosea magia neagră împotriva faraonului era 
pasibil de pedeapsa cu moartea. 

— Ramses ne cere să aflăm cine este acest personaj, mai 
spuse Acha. 


172 CHRISTIAN JACQ 


— N-am nici o îndoială că este un evreu aflat într-o situaţie 
ilegală... Poate că el l-a convins pe Moise să ia calea 
exilului. Pun pariu că n-o să-i mai găsim nici pe unul nici pe 
celălalt. 

- Probabil... Ne bazăm pe Ameni ca să facă lumină în 
această afacere, mai ales după ce a greșit atât de grav. 

— Crezi că Serramanna o să i-o ierte? 

-- Sardul mi se pare destul de ranchiunos. 

- Nu cumva a căzut într-un fel de capcană? se întrebă 
Șenar. 

- Un sirian se pare că a plătit o prostituată ca să-i fie 
complice și, după ce ea l-a acuzat pe sard, a strangulat-o ca 
să nu mai poată vorbi. Și același străin a imitat scrisul lui 
Serramanna pentru a da impresia că ar fi un spion în slujba 
hitiţilor. O minciună nu lipsită de ingeniozitate, dar prea 
superficială. 

Șenar reuși cu greu să pară în continuare indiferent. 

— Asta ar însemna... 

- Că pe teritoriul nostru ar putea exista o reţea de spionaj. 

Raia, negustorul sirian, cel mai important aliat al lui 
Șenar, era în pericol. Și Acha însuși, celălalt principal aliat 
al său, căuta să-l descopere și să-l arunce în închisoare! 

— Vrei ca ministerul meu să facă o anchetă asupra acestui 
sirian? 

— Ameni și cu mine ne vom ocupa de această chestiune. 
E mai bine să acţionăm într-o manieră discretă ca să nu 
speriem vânatul. 

Șenar sorbi o înghiţitură zdravănă de vin alb din Deltă. 
Acha nu-și va putea da seama niciodată ce sprijin nepreţuit 
îi oferea. 

— O persoană importantă va avea niște necazuri serioase, 
îi mai destăinui, cu zâmbetul pe buze, tânărul diplomat. 

— Cine? 


- Grăsanul de Rome, sperietoarea aia de intendent al 
palatului. Serramanna l-a luat la ochi pentru că este convins 
că locul lui Rome este la închisoare. 

Pe Șenar îl durea cumplit spatele, de parcă ar fi fost un 
luptător sleit de puteri, dar reuși să iasă cu bine din 
încurcătură. 

Trebuia să acţioneze repede, foarte repede, ca să împrăștie 
norii de furtună care începeau să se adune din ce în ce mai 
ameninţător. 

Perioada inundaţiilor se apropia de sfârșit. Țăranii își 
scoseseră la iveală și-și reparaseră plugurile care, trase de 
doi boi, urmau să lucreze mâlul foarte moale trăgând brazde 
nu prea adânci pentru ca, după aceea, să treacă semănătorii. 
Dat fiind că inundaţiile din acest an fuseseră perfecte, cu 
apă nici prea multă, nici prea puţină, specialiștii în irigaţii 
aveau la dispoziţie cantitatea ideală de apă care făcea ca 
recoltele să fie îmbelșugate. Zeii erau de partea lui Ramses: 
și anul acesta, grânarele aveau să fie pline iar poporul 
faraonului putea mânca pe săturate. 

Lui Rome, intendentul palatului, nu-i plăcea prea tare 
blândeţea unui sfârșit de octombrie, răcorit uneori de câte o 
furtună. Când era îngrijorat de ceva, Rome se îngrășa. Și, 
cum era sâcâit din ce în ce mai des, rotunjimea sa în creștere 
îl făcea câteodată să nu mai poată răsufla și-l obliga să se 
așeze undeva timp de câteva minute, după care își relua 
istovitoarea activitate. 

Serramanna îl urmărea peste tot, nedându-i nici o clipă de 
răgaz. Când nu era sardul în persoană, era unul dintre agenţii 
săi, un bărbat a cărui statură nu trecea neobservată nici la 
palat, nici în pieţele de unde intendentul cumpăra el însuși 
produsele care trebuiau să ajungă la bucătăria palatului. Mai 
nou, în ultima vreme, lui Rome îi făcea plăcere ideea de a 

inventa o nouă rețetă amestecând rădăcini de lotus, așa-numita 
cafeluță, care se fierbea în mai multe ape, dovlecei, năut, 
usturoi dulce, migdale și bucățele mici de biban fript, dar chiar 
și o asemenea preocupare, atât de captivantă, nu reușea să-i 
scoată din minte faptul că era urmărit atât de insistent. 

De când fusese scos din închisoare și repus în toate 
drepturile, monstrul acela de Serramanna credea că totul îi 
era permis. Dar Rome nu putea protesta în nici un fel. Atunci 
când ești mic la suflet, iar conștiința îţi este pătată, cum 
poţi face pace cu tine însuți? 


Serramanna era răbdător ca un veritabil pirat. El pândea 
o greșeală a prăzii sale, a acestui intendent grăsan cu figura 
bleagă și cu sufletul negru. instinctul nu-l înșelase: de mai 
multe luni îl bănuia pe Rome de moliciune a sufletului, acest 
defect care ducea la cele mai urâte trădări. Chiar dacă 
obținuse un post de o asemenea importanţă, Rome suferea 
de o boală mortală: lăcomia. Nu se mulțumea cu poziţia pe 
care o avea și voia să adauge și bogăţie la puterea destul de 
mare de care dispunea. 

Printr-o supraveghere permanentă, Serramanna punea 
nervii intendentului la o grea încercare. Urma să facă până 
la urmă o greșeală gravă, poate chiar să-și mărturisească 
toate crimele. 

Aşa cum prevăzuse Serramanna, intendentul nu îndrăznea 
să facă vreo reclamaţie. Dacă ar fi fost nevinovat, nu ar mai 
fi stat nici o clipă pe gânduri și s-ar fi dus să vorbească de 
îndată cu regele. În raportul său zilnic către Ramses, sardul 
nu uita să sublinieze acest fapt semnificativ. 

După ce îl supunea mai multe zile la acest tratament, 
Serramanna voia să-i pună pe oamenii săi să continue 
urmărirea, dar, de data aceasta, fără ca intendentul să ob- 
serve. Crezându-se în sfârșit scăpat de acest chin, poate că 

Rome s-ar fi dus valvârtej la un eventual complice, poate 
chiar la acela care-I plătise pentru ceea ce furase. 

Sardul intră în biroul lui Ameni la mult timp după asfinţitul 
soarelui. Secretarul așeza papirusurile la care lucrase în ziua 
aceea pe rafturile unui dulap mare, din lemn de sicomor. 

- Ceva nou, Serramanna? 

- Încă nimic. Rome este mai tare decât îmi închipuiam. 

— Tot mai ești supărat pe mine? 

- Ei bine... Necazul în care m-ai vârât nu-i prea ușor de 
uitat. 

— N-ar avea nici un rost să-mi cer scuze din nou; am 
ceva mai bun să-ţi propun. Ai fi de acord să vii cu mine la 
biroul de cadastru? 

— Vrei să particip și eu la ancheta pe care o faci tu? 

— Exact asta voiam să spun. 

— Asta face ca și ultima rămășiță din ranchiuna împotriva 
ta să dispară ca un vis urât! Merg cu tine. 


Meticuloșii funcţionari ai cadastrului avuseseră nevoie 
de mai multe luni ca să-i egaleze în eficienţă pe colegii lor 
din Memphis. Ca să se cunoască amănunțit o capitală nouă, 
să se inventarieze terenurile și casele, să se afle cine erau 
proprietarii și locatarii, era nevoie de un mare număr de 
verificări. Acesta era motivul pentru care solicitarea lui 
Ameni, deși intrase la categoria urgenţelor, avea de parcurs 
un drum lung până să fie rezolvată. 

Serramanna își dădu seama că directorul cadastrului, un 
bărbat cam de șaizeci de ani, chel și slab, era și mai ceva 
decât Ameni. Pielea sa albă ca brânza era a unuia care nu se 
expusese niciodată la soare și nici nu umblase deloc în aer 
liber. Funcţionarul îi primi pe vizitatori cu o politețe rece și-i 
conduse printr-un adevărat labirint de plăcuţe din lemn, stivuite 
una peste alta, și de papirusuri orânduite pe stelaje speciale. 

- Vă mulțumesc că ne primiţi la o oră atât de târzie, 
spuse Ameni. 

- Am bănuit că aţi vrea ca vizita aceasta să fie cât se 
poate de discretă. 

— Așa și este. 

- Nu o să vă ascund faptul că, pentru a da un răspuns la 
solicitarea voastră, a fost nevoie de mult mai multă muncă 
decât de obicei, dar am reușit în cele din urmă să-l identi- 
ficăm pe proprietarul casei menţionate. 

— Despre cine este vorba? 

- Despre un negustor originar din Memphis, pe nume 
Renuf. 

- Ştiţi, cumva, care este domiciliul său stabil în 
Pi-Ramses? 

- Locuiește într-o vilă, în orașul vechi. 


Trecătorii se fereau cât puteau de repede când trecea 
carul cu doi cai pe care-l conducea Serramanna. Cu stomacul 
în gât de frică, Ameni nu putea face altceva decât să închidă 
ochii. Vehiculul intră fără să micșoreze viteza pe podul de 
curând construit peste canalul care despărțea noile cartiere 
ale capitalei de vechiul oraș, Avaris. Roţile scrâșniră, chesonul 
se zgâlțâi din încheieturi, dar carul nu se răsturnă. 

În zona aceea veche, se aflau câteva vile frumoase, 
având în jur grădini bine îngrijite și o mulţime de case mo- 
deste cu etaj. În această seară răcoroasă de toamnă, cei 
mai friguroși începuseră să-și încălzească locuinţele cu 
surcele sau cu resturi uscate de vegetaţie. 

— Aici este, spuse Serramanna. 

Ameni strângea atât de tare una dintre curelele de sprijin 
ale carului, încât nu-și mai putu descleșta mâna. 

— Nu reușești? 

- Ba da... cum să nu? 

- Atunci, hai, să intrăm! Dacă păsărica se află în cuib, 
rezolvăm afacerea cum nu se poate mai repede. 

Ameni reuși, în sfârșit, să se elibereze; cu picioarele 
tremurând, porni în urma sardului. 

Portarul lui Renuf era așezat în faţa zidului care înconjura 
grădina, clădit din cărămizi nearse și acoperit de plante 
agăţătoare. Omul mânca brânză cu pâine. 

— Dorim să vorbim cu negustorul Renuf, spuse Serramanna. 

— Nu este aici. 

— Unde îl putem găsi? 

— E plecat în Egiptul de Mijloc. 

— Când se întoarce? 

— Nu știu asta. 

— Ar putea ști cineva? 

- Nu cred. 

— Anunţă-ne îndată ce se întoarce. 

— De ce aș face-o? 

Cu o căutătură cruntă, Serramanna îl apucă pe portar de 
subsuori și-l ridică de la pământ. 

- Pentru că faraonul o cere. Dacă întârzii numai cu o 
oră, o să ai de-a face cu mine. 


Șenar suferea de insomnie și-l mai chinuiau și niște arsuri 
la stomac. Raia lipsea din Pi-Ramses, așa că el însuși trebuia 
să plece cât mai repede la Memphis, atât pentru a-l avertiza 
pe negustorul sirian de pericolul care îl pândea, cât și pentru 
a-l întâlni pe Ofir. Ministrul Afacerilor externe avea, însă, 
nevoie de o justificare a deplasărilor sale în vechea capitală; 
printr-un noroc, el găsi un pretext și anume discutarea unor 
dispoziţii administrative cu înalţi funcţionari de acolo. Așa 
că, în numele faraonului, Șenar făcu această călătorie oficia- 
lă la bordul unei bărci mult prea încete pentru pretențiile sale. 

În cazul lui Ofir, ori acesta găsea o soluţie pentru a-l reduce 
la tăcere pe Rome, ori Șenar era obligat să scape de vrăjitor 
în caz că descântecul pregătit de el nu dădea rezultate. 

Șenar nu regreta deloc că înălțase adevărate ziduri pentru 
a-i separa pe aliaţii săi; ceea ce avea să se petreacă îi 
demonstra cât de întemeiată fusese această strategie a sa. 
O fiinţă șireată și periculoasă ca Acha nu ar fi fost câtuși de 
puţin încântată să descopere legăturile pe care le avea Șenar 
cu o reţea de spionaj prohitită pe care tânărul diplomat nu o 
controla. Un individ viclean și crud ca Raia, care credea 
că-l manipulează pe fratele mai mare al lui Ramses, nu ar fi 
acceptat să se implice într-un joc prea personal, nepotrivit 
cu atașamentul lui față de hitiţi. Cât despre Ofir, era de 
preferat ca el să rămână izolat în domeniul puterilor și al 
nebuniei incurabile. 

Acha, Raia, Ofir... Trei fiare pe care Șenar era în stare să 
le îmblânzească pentru a-și asigura un viitor favorabil, cu 
condiţia să înlăture amenințarea care plana asupra lui din 
cauza imprudenţei comise de ei. 

În prima zi a șederii în Memphis, Șenar îi primi pe funcţio- 
narii superiori cu care trebuia să se întâlnească și organiză 
în vila sa una dintre acele somptuoase serate al căror secret 
numai el îl cunoștea. Cu această ocazie, el îi ceruse inten- 
dentului său să-l invite pe negustorul Raia. Acesta urma să 
aducă și alte vase rare cu care urma să-și împodobească 
sala de banchete. 

Când afară se făcu prea frig, invitaţii părăsiră grădina și 
intrară în vilă. 

- Negustorul este aici, îl anunţă intendentul pe Șenar. 

Dacă ar fi crezut în puterea zeilor, fratele mai mare al 
lui Ramses le-ar fi fost recunoscător. Prefăcându-se nepăsător, 
el se îndreptă spre ușa de la intrarea vilei sale. 

Omul care-l salută nu era Raia. 

- Cine ești tu? 

- Girantul magazinului său din Memphis. 

~ Aha... Eu vorbesc de obicei cu patronul tău. 

— Este plecat la Theba și la Elephantine ca să negocieze 
un transport cu conserve de lux. În lipsa lui, am adus, totuși, 
câteva minunate vase pe care aș vrea să vi le arăt. 

— Arată-mi-le. 

Șenar examină obiectele. 

— Nu-i ceva prea grozav.... Cu toate acestea, am să 
cumpăr două. 

— Preţul este foarte convenabil, stăpâne. 

Șenar se tocmi formal și îi încredinţă vasele intendentului 
său. 

Pentru Șenar nu fu ușor să zâmbească, să sporovăiască 
vrute și nevrute cu musafirii și să împartă complimente în 
stânga și în dreapta, dar se dovedi la înălțimea reputației 
sale. Nimeni nu bănuia că ministrul Afacerilor externe, 
fermecător și guraliv ca de obicei, ar fi căzut pradă unei 
neliniști cumplite. 

— Ești tare frumoasă, îi spuse el surorii sale, Dolenta. 

Languroasă ca de obicei, femeia înaltă și brună se lăsa 
curtată de un grup de tineri nobili. 

— Petrecerea ta este minunată, Șenar. 

El îi oferi braţul și o conduse pe sub porticul care mărginea 
sala de banchete. 

- O să mă duc la Ofir mâine dimineaţă. Ai grijă, spune-i 
să nu iasă din casă: este în pericol. 

Dolenta deschise chiar ea ușa vilei sale. 

Şenar se răsuci pe călcâie, uitându-se în urmă. Nu-l urmă- 
rise nimeni. 

-= Intră, Șenar. 

- Totul este în regulă? 

- Da, fii liniştit. Experiențele lui Ofir merg înainte, îl 
asigură femeia înaltă și brună. Lita se comportă admirabil, 
dar sănătatea ei este delicată și nu ne putem permite să ne 
grăbim. De ce ești așa de neliniștit? 

— Magul s-a trezit? 

— Mă duc să văd. 

— Nu merge prea departe cu atâta încredere în el, dragă 
surioară. 

- Este un om minunat și va aduce în lume domnia 
adevăratului Zeu. Are convingerea că tu ești o veritabilă 
unealtă a destinului. 

— Cheamă-l încoace, mă cam grăbesc. 

Îmbrăcat într-un veșmânt lung, negru, magul libian se 
înclină în faţa lui Șenar. 

— Trebuie să te muţi încă de azi, Ofir. 

- Ce s-a întâmplat, stăpâne? 

- Te-a văzut cineva pe când vorbeai cu Moise, la Pi-Ramses. 

— M-a descris cu exactitate? 

— S-ar părea că nu, dar cei care fac cercetări știu că te-ai 
dat drept arhitect și că ești străin. 

— Asta-i o nimic toată, stăpâne. Eu am darul de a trece 
neobservat atunci când este necesar. 

— Ai fost imprudent. 

— Era neapărat necesar să vorbesc cu Moise. Mâine poate 
că o să ne felicităm pentru asta. 

— Ramses s-a întors viu și nevătămat din expediţia prin 
protectoratele noastre, vrea să-l regăsească pe Moise și acum 
a aflat de existența ta. Dacă martorii o să te recunoască, o 
să fii arestat și interogat. 

Zâmbetul lui Ofir îi îngheţă sângele în vine lui Șenar. 

— Credeţi că poate fi arestat un om ca mine? 

— Mă tem să nu fi făcut o greșeală fatală. 

— Care? 

- Să-i acorzi încredere lui Rome. 

— Aveţi impresia că am încredere în el? 

- La ordinul tău, el a furat șalul reginei Nefertari și chiupul 
cu pești de la Casa Vieţii din Heliopolis, lucruri de care 
aveai nevoie pentru descântecele tale. 

- Este o deducție demnă de remarcat, stăpâne Șenar, dar 
ea conţine un amănunt inexact: Rome a furat șalul și unul 
dintre prietenii lui, un furnizor din Memphis, s-a ocupat de 
chiupul cu pești. 

- Un furnizor... Și dacă acest om vorbește? 

~ Nefericitul acela a murit din cauza unei crize de inimă. 

— O moarte... naturală? 

- Orice moarte este, până în cele din urmă, naturală, 
stăpâne Șenar, atunci când inima se oprește. 

~ Mai rămâne grăsanul acela de Rome... Serramanna este 
convins de vinovăția lui și nu încetează să-l hărţuiască. Dacă 
Rome vorbește, te va denunța. Vrăjitorii care fac descântece 
pentru a ataca persoana regelui sunt condamnaţi la moarte. 

Ofir continua să zâmbească. 

— Să mergem în laboratorul meu. 

Încăperea largă era plină de papirusuri, de bucăţi de fildeș 
având ceva scris pe ele, de creuzete în care se vedeau 
substanțe de diferite culori și tot felul de frânghiuţe. Totul 
era așezat în ordine și se simţea un miros plăcut de tămâie. 
Locul acela semăna mai degrabă cu atelierul unui meșter 
sau cu biroul bine îngrijit al unui scrib, decât cu bârlogul în 
care se practica magia neagră. 

Ofir întinse mâinile deasupra unei oglinzi de aramă, 
așezată orizontal pe un trepied. Apoi turnă puţină apă și-l 
rugă pe Șenar să vină mai aproape. 

Puțin câte puţin, pe suprafaţa udă a oglinzii începu să se 
întrezărească un chip. 

- Rome! exclamă Șenar. 

- Intendentul lui Ramses este un om de treabă, comentă 
Ofir, dar slab, lacom și influenţabil. Nu era nevoie să fii un 
mare vrăjitor ca să-l descânţi. Datorită caracterului său, furtul 
pe care l-a comis îl macină din interior ca un acid. 

- Dacă Ramses îl interoghează, Rome va spune tot. 

- Nu, stăpâne Șenar. 

Mâna stângă a lui Ofir se roti, desenând un cerc pe 
deasupra oglinzii. Apa se tulbură și arama crăpă. 

Impresionat, Șenar se dădu un pas înapoi. 

— Semnul acesta magic va fi suficient ca să-l facă pe 
Rome să tacă? 

- Consideraţi problema aceasta ca deja rezolvată. N-am 
impresia că ar trebui neapărat să mă mut; casa aceasta nu 
este a surorii voastre? 

- Ba da. 

- Oricine o poate vedea plecând și venind aici. Lita și 
cu mine suntem servitorii ei devotați și nu avem nici un 
chef să ne plimbăm prin oraș. Atât timp cât nu vom înlătura 

forțele magice care apără perechea regală, nici ea nici eu 
nu vom ieși de aici. 

— Și cu adepţii lui Aton ce se va întâmpla? 

— Sora voastră ne servește drept agent de legătură. La 
ordinul meu, ei se vor comporta cu o discreţie desăvârșită, 
în așteptarea unui eveniment de seamă. 

Șenar plecă liniștit doar pe jumătate. N-avea nici un pic 
de încredere în adunătura acesta de iluminaţi nostalgici și 
era îngrijorat mai ales de faptul că nu-l putea elimina pe 
intendentul Rome cu propriile sale mâini. Nu-i rămânea decât 
să spere că magul nu se lăuda. 

Oricum, trebuia să fie cât mai precaut. 

Nilul era un fluviu minunat. Datorită puternicului său 
curent, care făcea ca o barcă rapidă să plutească în mod 
obișnuit cu peste treizeci de kilometri la oră, Șenar parcurse 
în mai puţin de două zile distanţa dintre Memphis și 
Pi-Ramses. 

Fratele mai mare al lui Ramses trecu pe la minister, orga- 
niză o întâlnire rapidă cu principalii săi colaboratori, luă 
cunoștință de mesajele venite din străinătate și le parcurse 
și pe cele expediate de diplomaţii aflați la post în protec- 
torate. O lectică îl duse după aceea la palatul regal, sub un 
cer acoperit de nori groși din care stătea să pornească ploaia. 

Pi-Ramses era un oraș frumos, dar îi lipseau patina 
clădirilor din Memphis și farmecul pe care îl dau întotdeauna 
vestigiile trecutului. Când avea să domnească, Șenar îi va 
anula statutul de capitală, mai ales pentru că Ramses îl 
marcase prea evident cu amprenta personalităţii sale. O 
populaţie însufleţită și veselă își vedea netulburată de 
treburile din fiecare zi, ca și cum pacea ar fi fost veșnică, 
ca și cum întinsul imperiu hitit s-ar fi pierdut în hăul fără 
capăt al uitării. Pentru o clipă, Șenar se lăsă atras de mirajul 
acestei vieţi simple care se supunea ritmului netulburat al 

anotimpurilor. Oare n-ar fi trebuit și el, la fel ca întregul 
popor al Egiptului, să accepte suveranitatea lui Ramses? 

Nu, el nu era un servitor. 

El avea stofa unui rege de care Istoria avea să-și 
amintească, a unui monarh cu o viziune total diferită și mult 
mai vastă decât cea a lui Ramses și a „marelui șef” hitit. 
Din gândirea sa urma să se nască o lume nouă al cărei stăpân 
va fi chiar el. 

Faraonul nu-și lăsă fratele să aștepte. Ramses tocmai ter- 
mina de discutat cu Ameni pe care Străjer îl linsese 
conștiincios pe faţă. Secretarul particular al regelui și Șenar 
se salutară cu răceală în timp ce câinele galben-auriu se 
duse să se culce pe pardoseală, exact în locul în care mai 
pătrundea o ultimă rază firavă de soare. 

- Ai călătorit bine, Șenar? 

- Grozav. O să mă ierţi, dar mie îmi place tare mult 
Memphis. 

- Cine te-ar putea condamna? Este un oraș excepţional 
pe care Pi-Ramses nu-l va egala niciodată. Dacă amenin- 
ţarea hitită n-ar fi luat asemenea proporţii, n-aș fi avut nevoie 
să construiesc o altă capitală. 

- Administraţia de acolo rămâne un adevărat model de 
conștiință profesională. 

- Diferitele servicii din Pi-Ramses lucrează și ele cu sârg; 
ministerul tău nu este și el un exemplu în acest sens? 

— Crede-mă că eu nu-mi precupeţesc eforturile; n-am 
primit nici un mesaj alarmant, nici oficial, nici din alte surse. 
Hitiţii tac în continuare. 

- Nici cel mai mic comentariu din partea diplomaților 
noștri? 

- Anatolienii au fost puși la respect prin intervenţia ta; 
nu-și închipuiau că armata egipteană ar fi în stare să acţio- 
neze atât de rapid și de eficient. 

- S-ar putea ca asta să fie o explicație. 

- De ce ne-am îndoi? Dacă ar fi fost siguri că erau 
invincibili, hitiţii ar fi exprimat măcar un protest energic. 

— Ei cum asta? Să respecte ei frontiera impusă de Seti... 
Nu cred așa ceva. 

- Ai devenit pesimist, Maiestate? 

- Rațiunea de a exista a imperiului hitit este expansiunea 
teritorială. 

— Egiptul nu este, oare, o îmbucătură prea greu de înghiţit, 
chiar și pentru un inamic înfometat? 

- Când o castă militară dorește o înfruntare, aprecie 
Ramses, nici înţelepciunea, nici raţiunea nu o pot convinge 
să renunțe la ea. 

- Doar un adversar impunător îi va face pe hitiţi să dea 
înapoi. 

- Pledezi pentru o înarmare serioasă, Șenar, și pentru 
creșterea efectivelor noastre? 

— Ar exista vreo soluţie mai bună? 

Raza de soare de pe pardoseală dispăru, așa că Străjer 
sări pe genunchii regelui. 

— Aceasta n-ar fi ca un fel de declarație de război? se 
îngrijoră Ramses. 

- Hitiţii nu vor înţelege o altă limbă decât aceea a forţei; 
asta gândești și tu, dacă nu mă înșel. 

— Eu ţin, însă, și la întărirea sistemului nostru de apărare. 

- Să facem din protectoratele noastre o zonă tampon, 
știu asta... O misiune grea pentru prietenul tău Acha, chiar 
dacă el nu este lipsit de ambiţie. 

— Ji se pare exagerată ambiția lui? 

— Acha este tânăr, tu tocmai l-ai decorat și ai făcut din el 
unul dintre cei mai importanţi oameni din stat. O avansare atât 
de rapidă i s-ar putea urca la cap... Nimeni nu-i contestă cali- 
tăţile excepționale, dar poate că n-ar strica și puţină prudenţă. 

- lerarhia militară nu s-a simţit evidenţiată suficient, 
mi-am dat seama; dar Acha este omul potrivit pentru această 
situaţie. 

- Ar mai fi un amănunt fără prea mare importanţă, dar 
este de datoria mea să discut cu tine această chestiune. Știi 
bine că personalul palatului are tendinţa să trăncănească pe 
nedrept și să umble cu tot felul de bârfe; nu-i mai puţin 
adevărat că unele destăinuiri poate că nu sunt lipsite de 
interes. După cum pretinde intendentul meu, care este foarte 
bun prieten cu una dintre cameristele reginei, această 
servitoare susține că l-a văzut pe Rome pe când fura șalul 
reginei Nefertari. 

— Va depune mărturie despre asta? 

- Rome o terorizează. Ea se teme că intendentul tău ar 
putea s-o snopească în bătaie dacă ea îl acuză. 

- Ne aflăm într-un ţinut al tâlharilor sau într-o ţară 
guvernată de Maat? 

- Poate că mai întâi ar trebuie ca tu să-l faci pe Rome să 
recunoască; după aceea, fata o să depună mărturie. 

Schiţând o critică la adresa lui Acha și, mai ales, 
denunţându-l pe Rome și grăbindu-l pe Ramses să intervină, 
Șenar intra într-un joc periculos, dar devenea, în schimb, 
din ce în ce mai demn de crezare în ochii faraonului. 

Dacă descântecele lui Ofir se dovedeau a fi zadarnice, 
Șenar era în stare să-l strângă de gât cu mâinile sale. 

Rome nu reușise să găsească decât o singură soluţie pentru 
a-și calma neliniștea care-l făcea bulimic: să prepare o 
marinată absolut nouă pe care ar fi botezat-o „desfătarea lui 
Ramses” și a cărei rețetă s-ar fi transmis de la maestru la 
ucenic. Întendentul se închise în uriașa bucătărie a palatului 
în care voia să fie singur. Alesese el însuși usturoiul dulce, 
ceapă de cea mai bună calitate, un excelent vin roșu de la 
viile din oaze, ulei de măsline de la Heliopolis, oţet sărat 
cu cea mai bună sare de pe pământul lui Seth, mai multe 
feluri de ierburi aromatice deosebit de fine, fileuri delicate 
de biban de Nil și carne de vită demnă de a fi oferită până și 
zeilor. Marinata avea să dea acestui amestec de alimente 
un parfum inimitabil care-l va bucura peste măsură pe rege 
și va face ca Rome să fie de neînlocuit. 

Cu toate ordinele severe pe care le dăduse, ușa bucătăriei 
se deschise. 

- V-am spus să... Maiestate! Maiestate, locul vostru nu 
este aici! 

-— Există vreun loc în regat în care să nu-mi fie permis 
să intru? 

— Nu asta voiam să spun. lertaţi-mă, eu... 

- Îmi dai voie să gust și eu? 

- Marinata mea încă nu este gata, acum sunt abia la 
pregătirea alimentelor. Dar va fi o mâncare deosebită care 
va intra în cronicile culinare ale Egiptului! 

— Îţi place să ţii tot felul de secrete? 

- Nu, nu... Dar adevărata bucătărie de calitate cere și 
discreţie. Eu mărturisesc că îmi păzesc cu toată grija 
invențiile. 

- Nu ai avea, cumva, și alte lucruri de mărturisit? 

Statura înaltă a lui Ramses parcă-l strivea pe Rome. 
Făcându-se parcă și mai mic, intendentul cobori privirea. 

-În viața mea nu există nici un mister, Maiestate; eu 
trăiesc la palat ca să vă servesc, numai pentru a vă servi. 

— Eşti absolut sigur de asta? Se spune că orice om are 
slăbiciunile lui; ale tale care sunt? 

— Eu... eu nu știu. Sunt un mâncău, fără îndoială. 

— Ești, cumva, nemulţumit de salariul pe care-l primești? 

— Nu, sigur că nu! 

- Postul de intendent este de invidiat și mulţi îl râvnesc, 
dar el nu îmbogățește pe cel care-l ocupă. 

~ Eu nu alerg după bogăţie, vă asigur! 

— Cine ar putea refuza o ofertă avantajoasă, în schimbul 
unor servicii mărunte? 

- Faptul că sunt în serviciul Maiestăţii Voastre este o 
răsplată mult mai importantă decât... 

~ Nu minţi mai mult, Rome. Îţi mai aduci aminte de 
întâmplarea aceea neplăcută cu scorpionul adus în camera 
mea? 

- Din fericire, nu aţi păţit nimic! 

— Ți se promisese că insecta aceea nu mă va omori și că 
tu nu vei fi niciodată acuzat, nu-i așa? 

— Nu-i adevărat, Maiestate, nu-i adevărat nimic! 

— Nu ar fi trebuit să cedezi ispitei, Rome. A mai fost 
încercată și a doua oară lăcomia ta, când ţi s-a cerut să furi 

șalul preferat al reginei. Și nu mă îndoiesc că nu ești străin 
nici de furtul chiupului cu pește sărat. 

— Nu, Maiestate, nu... 

- Cineva te-a văzut. 

Rome simţea că nu mai are aer. Pe frunte i se adunaseră 
broboane de sudoare. 

- Nu se poate așa ceva... 

— Este ceva rău în sufletul tău, Rome, sau poate că ai fost 
silit de împrejurări? 

Intendentul simţi un junghi puternic în capul pieptului. 
Simţea nevoia să-i destăinuiască regelui tot ce avea pe suflet, 
să scape de remușcările care-l rodeau. 

Îngenunche și se lovi cu fruntea de marginea mesei pe 
care adunase tot ce îi era necesar pentru prepararea marinatei. 

- Nu, nu sunt rău... Am fost slab, prea slab. Vă rog să mă 
iertați, Maiestate. 

- Te iert, Rome, dar cu condiţia să-mi spui tot adevărul. 

În ceața tulburării care-l cuprinsese, figura lui Ofir apăru 
în mintea lui Rome. Figură de vultur, cu ciocul încovoiat, 
care îi scormonea trupul și ajunsese să-i devoreze inima. 

- Cine te-a îndemnat să faci toate aceste nelegiuiri? 

Rome vru să vorbească, dar numele lui Ofir nu trecu de 
bariera buzelor sale. O groază copleșitoare îl înăbuși, o 
groază care îl făcea să alunece în abisuri în speranța că 
poate scăpa de pedeapsă. 

Își înălţă privirile încărcate de o rugă disperată către 
Ramses, iar mâna dreaptă alunecă pe masă și răsturnă vasul 
cu amestecul abia pregătit pentru marinată. Sosul cu mirodenii 
îi împroșcă fața și intendentul se prăbuși la pământ fără suflare. 


- E foarte mare, spuse Kha privind la Voinic, leul lui 
Ramses. 
- Ți-e frică de el? îl întrebă regele pe fiul său. 

La nouă ani câţi avea, Kha, fiul lui Ramses și al lui Iset 
cea frumoasă, era serios ca un scrib bătrân. Jocurile copiilor 
de vârsta lui îl plictiseau, nu-i plăcea decât să citească și să 
scrie și cea mai mare parte a timpului o petrecea în biblioteca 
palatului. 

— Mă cam sperie. 

-Ai dreptate, Kha; Voinic este un animal foarte periculos. 

— Dar ţie, ție nu ţi-e frică pentru că tu ești faraonul. 

- Leul acesta și cu mine am devenit prieteni. Pe când 
era mic de tot, a fost mușcat de un șarpe, în Nubia; eu l-am 
găsit, Setau l-a îngrijit și, de atunci, am rămas împreună. La 
rândul său, Voinic mi-a salvat și el viaţa. 

— Cu tine, este întotdeauna cuminte? 

- Întotdeauna. Dar numai cu mine. 

- Vorbește cu tine? 

- Da, prin priviri, prin mișcarea labelor, prin sunetele pe 
care le scoate... Și înțelege tot ce-i spun eu. 

- Mi-ar plăcea să-l mângâi pe coamă. 

Culcat asemenea unui sfinx, uriașul leu privea cu atenţie 
bărbatul și copilul. Când scoase un mârâit, pe un ton grav și 
prelung, micul Kha se strânse imediat lângă șoldul tatălui său. 

— E supărat? 

- Nu, este de acord să-l mângâi. 

Încurajat de tatăl său, Kha prinse curaj și se apropie. La 
început cu oarecare sfială, mâna sa micuță se afundă în 
coama strălucitoare a animalului, apoi prinse curaj și începu 
să-l mângâie la rădăcina părului. Leul începu să toarcă 
asemenea unei pisici. 

- Pot să-l scarpin și pe spate? 

- Nu, Kha. Voinic este un luptător și o ființă foarte 
mândră; ţi-a făcut o mare favoare, dar nu trebuie să-i ceri 
prea mult. 

- O să scriu povestea lui și o să i-o povestesc surorii 
mele, Meritamon. E mai bine că a rămas în grădina palatului 

cu regina... O fetiță ca ea s-ar fi speriat grozav de un leu 
atât de mare. 

Ramses îi dărui fiului său o planșetă nouă de scrib și o teacă 
pentru pensule. Băiețașul primi cadoul cu mare bucurie și încer- 
că imediat pensulele, lăsându-se absorbit de scris. Tatăl său îl 
lăsă în pace, fericit că mai are parte și de asemenea momente 
de liniște, după ce asistase la moartea îngrozitoare a intenden- 
tului Rome și-i văzuse faţa care, în câteva clipe, se făcuse ca 
pergamentul, asemănându-se cu aceea a unui om bătrân. 

Hoţul murise de spaimă, fără să poată dezvălui numele 
celui care-l împinsese la propria sa distrugere. 

Cineva din umbră lupta împotriva faraonului. Și inamicul 
acesta nu era mai puţin periculos decât hitiţii. 


Șenar era bucuros nevoie mare. 

Dispariţia tragică a lui Rome, răpus de un stop cardiac, 
înlătura pista care ducea la Ofir. Magul nu se lăudase 
degeaba. Vrăjile sale îl uciseseră pe umflatul acela de 
intendent care nu rezistase la un interogatoriu nemilos. 
Moartea sa nu a surprins pe nimeni din cei de la palat; obsedat 
de tot ceea ce însemna hrană, Rome nu înceta să se îngrașe 
și să se agite. Asaltat de grăsime, măcinat de o nervozitate 
permanentă, inima sa nu reușise să mai facă faţă. 

La satisfacția de a vedea că dispăruse problema spinoasă 
pe care o punea însăși existenţa lui Rome se adăuga o altă 
bucurie: întoarcerea la Pi-Ramses a lui Raia, negustorul sirian, 
care dorea să-l vadă pe Șenar ca să-i mai arate încă un vas 
cu totul deosebit. Întâlnirea fusese fixată într-o dimineaţă 
târzie de noiembrie, blândă și însorită. 

— A fost frumoasă călătoria ta în Sud? 

-— Foarte obositoare, stăpâne Șenar, însă de mare folos. 

Barbișonul ascuţit al sirianului era tuns cu mare grijă; 
ochii săi căprui, vioi, priveau cu atenţie de jur-împrejur în 

sala de primire cu coloane, locul în care Șenar avea expuse 
capodoperele adunate de atâta timp. 

Raia ridică vălul care acoperea un vas pântecos din bronz, 
decorat cu ramuri și frunze de viţă stilizate. 

— Este din Creta; l-am căpătat de la un tebană bogată care 
se plictisise de el. Nici un meșter nu mai face astăzi așa ceva. 

— Minunat! Târgul este ca și încheiat, prietene. 

— Mă bucur să aud asta, stăpâne, dar... 

— Doamna în cauză pune condiţii? 

— Nu, dar prețul este destul de mare... Piesa aceasta este 
unică, într-adevăr unică. 

- Pune minunea asta pe un soclu și vino în biroul meu. O 
să negociem și sunt sigur că o să ne înțelegem. 

Ușa masivă din lemn de sicomor se închise în urma lor. 
Nimeni nu mai putea să-i audă. 

— Unul dintre ajutoarele mele mi-a dat de știre că aţi 
venit la Memphis pentru a mai cumpăra un vas de la mine; 
mi-am întrerupt călătoria și m-am întors cât am putut de 
repede la Pi-Ramses. 

- Era absolut necesar. 

— De ce? Ce s-a întâmplat? 

— Serramanna a fost eliberat și se bucură din nou de 
încrederea lui Ramses. 

— Neplăcut. 

— Ameni, care-și vâră nasul peste tot, a avut îndoieli cu 
privire la dovezi, după care s-a amestecat în această 
chestiune și Acha. 

— Aveţi grijă cu acest tânăr diplomat; este inteligent și 
cunoaște bine Asia. 

— Din fericire, nu mai lucrează în ministerul meu; Ramses 
l-a decorat și l-a trimis în protectoratele noastre pentru a 
întări sistemul de apărare de acolo. 

— O sarcină destul de delicată, dacă nu chiar imposibilă. 

-~ Acha și Ameni au ajuns la niște concluzii foarte 
periculoase: cineva a imitat scrisul lui Serramanna pentru a 
da impresia că el purta corespondenţă cu hitiţii și acel cineva 
se pare că ar fi un sirian. 

- Foarte neplăcut, se arătă îngrijorat Raia. 

- A fost găsit corpul lui Nenufar, iubita lui Serramanna, 
pe care tu ai folosit-o ca să-l înfunzi pe sard. 

- Trebuia să scăpăm de ea; era posibil ca nebuna aia să 
trăncănească. 

-~ Sunt de acord cu tine, dar ai comis o imprudenţă. 

— Ce imprudenţă? 

- Alegerea locului în care a fost ucisă. 

— N-am avut de ales. Ea era gata să asmută întreg cartierul 
împotriva noastră, așa că a trebuit să acţionez repede și să 
mă fac nevăzut. 

- Ameni îl caută pe proprietarul acestei case ca să-l 
interogheze. 

— Este un negustor care călătorește foarte mult; l-am 
întâlnit la Theba. 

- O să dea anchetatorilor numele tău? 

— Mă tem că da, din moment ce eu sunt chiriașul lui. 

- Asta-i o adevărată catastrofă, Raia! Ameni este con- 
vins că o reţea de spionaj hitită acţionează pe teritoriul nostru. 
Deși îl arestase cu ceva timp înainte pe Serramanna, cei doi 
bărbaţi par să se fi împăcat și acum se ajută unul pe altul. 
Căutarea celui care s-a aflat la originea acuzării pe nedrept 
a sardului și a asasinării iubitei sale a devenit o adevărată 
afacere de stat. Și mai multe indicii fac ca atenţia autorită- 
ților să se îndrepte către tine. 

-~ Nu-i totul pierdut. 

- Ce ai de gând? 

- Să-l găsesc pe negustorul egiptean. 

-= Și... 


— Și să-l ucid, bineînţeles. 

larna se apropia, ziua scădea, soarele încălzea din ce în 
ce mai puţin. Monarhul prefera puterea verii și fierbinţeala 
astrului său protector la care numai el putea privi direct fără 
a fi în primejdie de a-și pierde vederea. Dar ziua aceasta de 
toamnă, de o blândeţe plină de vrajă, îi oferea o bucurie rar 
întâlnită: un sfârșit de după-amiază în grădinile palatului, 
alături de Nefertari, de fiica lor Meritamon și de fiul lor Kha. 

Aşezaţi pe scaune pliante, la marginea unui ochi de apă, 
regele și regina priveau la ce făceau copiii lor. Kha se străduia 
s-o facă pe Meritamon să înțeleagă un text dificil despre 
moralitatea pe care trebuie s-o aibă un scrib, Meritamon 
voia să-l înveţe pe Kha să înoate pe spate. În ciuda carac- 
terului său dintr-o bucată, băiatul cedase insistențelor surorii 
lui, dar după ce obiectase că apa era prea rece și că, din 
cauza asta, ar fi putut răci. 

- Meritamon este puternică și seamănă cu mama ei, 
aprecie Ramses. O să subjuge cu farmecul ei întreg pământul. 

- Kha este un magician în devenire... Uită-te la el, o 
atrage deja către papirus. Sora lui va citi textul fie că vrea, 
fie că nu vrea. 

— Preceptorii sunt mulţumiţi de ei? 

— Kha este un copil excepţional. După spusele lui Nedjem, 
ministrul Agriculturii, care se ocupă în continuare de educaţia 
lui, va fi capabil să treacă examenul de scrib începător. 

— Are chemare pentru așa ceva? 

- Nu se gândește la altceva în afară de învăţătură. 

— Să-i dăm hrana de care are nevoie sufletul lui pentru ca 
adevărata sa natură să dea roade. Nu mă îndoiesc că va avea 
parte de multe încercări pe care va trebui să le depășească, 
asta pentru că cei mediocri încearcă întotdeauna să pună 
piedici în calea ființelor ieșite din comun. Eu sper că măcar 
Meritamon va avea parte de o viaţă mai lipsită de griji. 

- Ea nu are ochi decât pentru tatăl ei. 

- Și eu îi acord atât de puţin timp... 

- Egiptul este mai important decât copiii noștri, așa este 
Regula. 

Culcaţi la intrarea în grădină, leul și câinele galben-auriu 
făceau conștiincios de pază. Nimeni nu s-ar fi putut apropia 
fără ca Străjerul să-l trezească pe Voinic. 

- Vino, Nefertari. 

Tânăra regină cu părul despletit se așeză pe genunchii 
lui Ramses și-și rezemă fruntea pe umărul lui. 

- Tu ești parfumul vieţii și îmi dăruiești fericirea de a 
trăi. Am putea fi un cuplu ca oricare, la fel ca altele, bucu- 
rându-ne de clipe obișnuite ca aceasta... 

— Este grozav să visezi în grădina asta; dar zeii și tatăl 
tău au făcut din tine faraon și tu ţi-ai consacrat viaţa poporului 
tău. Ceea ce ţi-a fost dat, nu ți se poate lua înapoi. 

-În clipa asta nu există decât pletele frumos mirositoare 
ale unei femei de care sunt îndrăgostit peste poate, plete în 
care se joacă adierea serii și care îmi mângâie obrazul. 

Buzele li se împreunară într-un sărut fierbinte al unor tineri 
care se iubesc cu înflăcărare. 


Raia trebuia să acţioneze de unul singur. 
Se îndreptă, de aceea, către portul din Pi-Ramses, mai 
mic decât cel din Memphis, dar cu o activitate tot atât de 

intensă. Beneficiind de o autoritate mult mai mare, poliţia 
fluvială asigura ordinea la acostarea și la descărcarea vaselor. 

Raia îl invitase pe tovarășul său, Renuf, la un prânz 
copios, într-un han bun, în prezenţa unui mare număr de 
martori care, la nevoie, ar fi putut declara că-i văzuseră 
glumind și petrecând plini de voie bună. S-ar fi putut stabili 
astfel că relaţiile dintre ei erau dintre cele mai cordiale. În 
aceeași seară, Raia avea să se strecoare în vila lui Renuf și 
să-l stranguleze. Dacă ar fi apărut vreun servitor, ar fi avut 
aceeași soartă. În taberele de instrucţie hitite din nordul Siriei, 
negustorul învățase nenumărate moduri de a ucide. 
Bineînţeles, această nouă crimă ar fi fost pusă tot pe seama 
celui care o ucisese pe Nenufar. Dar ce importanţă mai avea? 
Dacă Renuf dispărea, Raia era în afara oricărui pericol. 

Pe chei, micii negustori vindeau fructe, legume, sandale, 
ţesături, coliere și brățări de tot felul. Cumpărătorii preferau 
în special trocul cu diferite alte mărfuri, plăcerea sporovăielii 
interminabile fiind condiţia absolut necesară pentru a încheia 
în mod satisfăcător o achiziţie. Dacă ar fi avut timpul necesar 
și permisiunea, Raia ar fi pus ordine în această activitate 
dezorganizată pentru a obține dir: ea un profit cât mai mare. 

Sirianul se opri în dreptul unuia dintre controlorii portului. 

- Corabia lui Renuf a sosit? 

- Cheiul numărul cinci, alături de șlep. 

Raia porni cu pași grăbiţi în direcţia arătată. 

Pe puntea corăbiei lui Renuf, un marinar dormea liniștit. 
Sirianul urcă pe pasarelă și-l trezi pe paznic. 

- Unde este stăpânul tău? 

- Renuf... Habar n-am. 

— Când aţi sosit? 

- În zori. 

— Aţi călătorit noaptea? 

— Autorizaţie specială datorită brânzeturilor proaspete de 
la lăptăria cea mare din Memphis. Unii nobili de pe aici nu 
vor să cumpere decât de acolo. 

— După formalităţile de ancorare, patronul tău s-a dus, 
probabil, acasă. 

— M-ar mira. 

- De ce? 

- Pentru că sardul acela uriaș, cu mustăţi lungi, l-a obligat 
să se urce în carul lui. Nu este deloc plăcut să ai de-a face 
cu individul acela. 

Cerul părea să se prăvălească peste capul lui Raia. 


Renuf era un bărbat mereu zâmbitor, împlinit la trup, 
tată! a trei copii, trăgându-se dintr-o familie de navigatori și 
de comercianţi. Când Serramanna venise pe neașteptate pe 
corabia lui, îndată ce acostase la Pi-Ramses, se simţise 
cuprins de o mare neliniște. Pentru că sardul părea foarte 
prost dispus, negustorul găsi cu cale că era mai bine să meargă 
cu el pentru a lămuri cât mai repede neînţelegerea căreia îi 
căzuse victimă. 

Serramanna îl transportă în cea mai mare viteză la palat 
și-l conduse în biroul lui Ameni. Era prima oară când Renuf 
dădea ochii cu secretarul particular al regelui, a cărui 
reputaţie creștea neîncetat. Lumea îi lăuda seriozitatea, 
puterea de muncă și devotamentul; ca un adevărat 
Prim-Ministru din umbră, el conducea cu o cinste desăvârșită 
buna desfășurare a activităţii statului și nu lua seama nici 
la recompense, nici la bârfele din înalta societate. 

Paloarea feţei lui Ameni îl impresionă pe Renuf. După cum 
se zvonea, scribul nu ieșea aproape niciodată din biroul său. 

- Vizita aceasta este o onoare pentru mine, spuse Renuf, 
dar nu prea am înţeles care este motivul ei. Mărturisesc că 
modul brutal în care am fost adus aici mă surprinde. 

- Te rog să ne ieri, anchetăm o afacere gravă. 

- O afacere... care mă privește pe mine? 

— S-ar putea. 

- În ce fel v-aș putea fi de folos? 

— Răspunzând sincer la întrebările mele. 

— Te rog să mi le pui. 

- O cunoşti pe o anume Nenufar. 

- Numele este destul de obișnuit... Cunosc vreo zece 
femei cu acest nume! 

— Cea despre care vorbim este tânără, foarte frumoasă, 
singură, are pe vino-ncoace și locuiește în Pi-Ramses unde 
își vinde farmecele. 

- O... prostituată? 

— Ceva mai aparte. 

— Eu îmi iubesc soția, Ameni. Deși călătoresc foarte mult, 
n-am înșelat-o niciodată. Pot să te asigur că ne înțelegem 
de minune. Întreabă-i pe prietenii și pe vecinii mei, dacă nu 
mă crezi. 

- Sub jurământ și în faţa regulii Maat, ai putea declara 
că nu ai întâlnit-o niciodată pe fata aceasta, Nenufar? 

— Aş declara, promise Renuf pe un ton solemn. 

Cuvintele negustorului îl impresionară pe Serramanna 
care, în deplină tăcere, asista la interogatoriu. Omul părea 
să fie sincer. 

- Ciudat, constată Ameni, puţin nervos. 

- De ce ciudat? Noi, negustorii, nu avem o reputaţie 
prea bună, dar eu sunt un om cinstit și mă mânaresc cu asta! 
Angajaţii mei au o leafă bună, corabia mea este bine între- 
ținută, eu îmi hrănesc familia, socotelile mele sunt în regulă, 
îmi plătesc dările, fiscul n-a avut niciodată ceva să-mi 
reproșeze... Asta vi se pare ciudat? 

— Oameni de calitate, ca dumneata, sunt destul de rari, Renuf. 

- Îmi pare rău că se întâmplă astfel. 

- Ceea ce mi se pare ciudat este locul în care a fost găsit 
corpul lui Nenufar. 

Negustorul tresări, surprins. 

— Corpul... Vrei să spui... 

- A fost ucisă. 

— Oh, ce groaznic! 

— Nu era decât o fată de moravuri ușoare, dar orice asasinat 
este pasibil de pedeapsa cu moartea. La fel de ciudat este și 
faptul că fata moartă se afla într-o casă din Pi-Ramses care 
îți aparţine. 

~ La mine, în vila mea? 

Renuf era din cale-afară de tulburat. 

- Nu în vila dumitale, interveni Serramanna, ci în locul 
acesta. 

Sardul puse degetul arătător pe un punct anume de pe 
harta orașului pe care Ameni o desfășurase în faţa lui. 

- Nu înţeleg, eu... 

- Este proprietatea dumitale, da sau nu? 

- Da, dar acolo nu este o casă. 

Ameni și Serramanna schimbară o privire scurtă; Renuf 
își pierdea minţile? 

- Nu este o casă, îi lămuri el, ci un depozit. Credeam că 
o să am nevoie de un sediu pentru mărfurile mele, de aceea 
am cumpărat zidurile acelea. Dar m-am întins mai mult decât 
puteam; la vârsta mea, nu mai am chef să-mi extind prea 
mult activitatea. Îndată ce voi putea, intenţionez să mă retrag 
la țară, undeva pe lângă Memphis. 

- Ai de gând să vinzi depozitul acela? 

- L-am închiriat. 

Un licăr de speranţă apăru imediat în privirea lui Ameni. 

- Cui? 

- Unui coleg pe nume Raia. Este un om bogat, foarte 
activ, care are în proprietate mai multe corăbii și o mulţime 
de magazine în tot Egiptul. 

— Cu ce se ocupă? 

— Importul de conserve de lux şi vase rare pe care le 
vinde unor clienţi din înalta societate. 

- Ştii de unde este originar? 

— Este sirian, dar s-a instalat în Egipt de foarte mulţi ani. 

— Mulţumesc Renuf; ne-ai fost de mare ajutor. 

— Nu... nu mai aveţi nevoie de mine? 

- Nu, cred că nu, dar să nu vorbești cu nimeni despre 
discuţia noastră. 

— Aveţi cuvântul meu. 

Raia, un sirian... Dacă Acha ar fi fost şi el de faţă, ar fi 
văzut cât de multă dreptate avea în deducţiile sale. Ameni 
nici nu avusese timp să se ridice că sardul alerga deja către 
carul său. 

— Serramanna, așteaptă-mă și pe mine! 

Deși era cam frig, Uri-Teșub nu avea în jurul șoldurilor 
decât o stofă de lână ţesută grosolan. Cu bustul gol, gonea 
într-un galop susţinut, obligându-i pe călăreţii de sub comanda 
lui să-și îndemne neîncetat caii ca să ţină pasul cu el. Masiv, 
musculos, cu corpul acoperit de păr roșcovan și cu plete 
lungi, Uri-Teșub, fiul împăratului hitit Muwattalis, era mândru 
de faptul că fusese numit general comandant al armatei, 
după eșecul răscoalei din protectoratele egiptene. 

Rapiditatea și vigoarea cu care reacționase Ramses îl 
surprinseseră pe Muwattalis. Dacă ar fi fost să se ia după 
afirmaţiile lui Baduk, fostul general care trebuia să pregă- 
tească această insurecție, s-o conducă și să ocupe teritoriile 
respective după reușita revoltei, operaţiunea nu prezenta în 
nici un caz vreo dificultate importantă. 

Spionul sirian, infiltrat în Egipt cu mai mulţi ani în urmă, 
transmisese mesaje mai puțin liniștitoare. În opinia lui, 
Ramses era un mare faraon, cu un caracter integru și cu o 
voinţă inflexibilă; în replică la aceste informaţii, Baduk 
spusese că hitiţii nu aveau nici un motiv să se teamă de un 
rege fără experienţă și de o armată de mercenari, de fricoși 
și de nepricepuţi. Pacea impusă de Seti era convenabilă 
pentru Hatti în măsura în care Muwattalis trebuia să dispună 
de timpul necesar pentru a-și consolida autoritatea, 

zădărnicind uneltirile celor care aveau ambiția de a domni 
în locul lui. În prezent, el guverna de unul singur. 

Politica de expansiune putea fi reluată. Și, dacă exista o 
țară pe care anatolienii voiau s-o cucerească, pentru a deveni 
stăpânii lumii, aceasta era, fără îndoială, Egiptul faraonilor. 

După părerea lui Baduk, fructul era copt. Dacă Amurru 
și Canaan s-ar fi aflat în mâinile hitiţilor, ar fi fost suficient 
ca armata să pornească înspre Deltă, să anihileze fortărețele 
care formau Zidul regelui și, după aceea, să năvălească în 
Egiptul de Jos. 

Era un plan măreț care provocase entuziasmul 
statului-major hitit. 

Nu se ținea seama de un singur element: Ramses. 

În capitala hitită, Hattușaș*, toată lumea se întreba cu 
ce greșise imperiul în faţa zeilor. Doar Uri-Teșub nu-și punea 
nici o întrebare: el punea eșecul pe seama prostiei și a nepri- 
ceperii generalului Baduk. Așa încât fiul împăratului colinda 
în lung și în lat teritoriul hitit nu numai pentru a inspecta 
fortărețele, ci și pentru a-l găsi pe Baduk care întârzia să se 
întoarcă în capitală. 

Credea că-l va găsi la Gavur Kalesi**, cetate construită 
pe culmea unui deal, făcând parte dintre primele fortificaţii 
construite în munţi, la marginea platoului anatolian. Trei 
statui uriașe înfățișând soldaţi înarmaţi dezvăluiau caracterul 
războinic al imperiului hitit, în fața căruia dușmanii nu aveau 
decât două soluţii: să se supună sau să fie exterminați. De-a 
lungul drumurilor, pe stâncile de pe malurile râurilor, pe 
bolovani uriași risipiţi pe câmpii, sculptorii creaseră imagini 
agresive reprezentând infanteriști în marș, cu o suliță în mâna 
dreaptă și cu un arc atârnat de umărul stâng. Peste tot, în 
țara hitiţilor, domnea dragostea pentru război. 


* Bogazkây, 150 km est de Ankara (Turcia). 
** 60 km sud-est de Ankara 

Uri-Teșub străbătuse în goana galopului câmpiile fertile, 
brăzdate de ape și mărginite de păduri de nuci. Nu-și înce- 
tinise cursa nici atunci când traversa pădurile de arțari, între- 
rupte din loc în loc de mlaștini. Storcând de puteri oameni și 
animale, fiul împăratului se încăpăţânase să ajungă cât mai 
repede la fortăreaţa de la Masat***. 

Era ultimul loc în care generalul Baduk s-ar fi putut refugia. 

În ciuda rezistenţei lor fizice și a severei instrucţii la 
care fuseseră supuși, călăreţii hitiţi ajunseră sleiţi de puteri 
sub zidurile cetății Masat, construită pe o colină care se 
înălța în mijlocul unei câmpii deschise, între două lanţuri 
muntoase. De la înălţimea acestui deal, împrejurimile puteau 
fi ţinute cu ușurință sub observaţie. Zi și noapte, arcașii se 
aflau la post pe meterezele turnurilor de pază. Aleși din 
rândul familiilor nobile, ofiţerii garnizoanei impuneau o 
disciplină nemiloasă. 

Uri-Teșub se opri la mai puţin de o sută de metri de poarta 
cetăţii. O suliță se înfipse adânc în pământ, chiar în faţa 
calului său. 

Fiul împăratului descălecă și înaintă pe jos către ziduri. 

— Deschideţi! urlă el. Nu știți cine sunt? 

Poarta fortăreței Masat se întredeschise. În prag, zece 
soldaţi își îndreptară lăncile către noul-venit. 

Uri-Teșub îi dădu la o parte. 

- Fiul împăratului dorește să-l vadă pe guvernator. 

Acesta din urmă cobori în fugă de pe ziduri, cu riscul de 
a-și frânge gâtul. 

— Prinţe, ce onoare pentru noi! 

Soldaţii ridicară sulițele și se așezară pe două șiruri, ca o 
gardă de onoare. 

- Generalul Baduk este aici? 


*»* Masat-Hâyuk, la 116 km nord-est de Hattuşaş. 

- Da, l-am găzduit în locuinţa mea. 

— Du-mă la el. 

Cei doi bărbaţi urcară pe o scară de piatră cu trepte înalte 
și lustruite de vreme. 

În partea de sus a fortăreței, curentul de aer făcea vârte- 
juri. Locuinţa guvernatorului era clădită din blocuri mari de 
piatră poroasă, fiind iluminată de lămpi cu ulei care scoteau 
un fum gros din cauza căruia tavanele erau înnegrite. 

Îndată ce-l-văzu pe Uri-Teșub, un bărbat cam de cincizeci 
de ani, peste măsură de gras, se ridică în picioare. 

— Prinţe Uri-Teșub... 

- Ce mai faci, generale Baduk? Ce ai de zis? 

- Nu pot să-mi explic de ce a eșuat planul meu. Dacă 
armata egipteană n-ar fi acţionat atât de rapid, răsculații 
din Canaan și din Amurru ar fi avut timp să se organizeze. 
Dar nu este pierdut totul... intervenţia victorioasă a egip- 
tenilor este doar aparentă. Căpeteniile care se declară 
fidele Faraonului visează să intre până la urmă sub tutela 
noastră. 

- De ce nu ai dat ordin trupelor noastre staționate în 
apropiere de Kadesh să atace armata egipteană când aceasta 
a ocupat Amurru? 

Generalul Baduk păru surprins de o asemenea întrebare. 

— Ar fi fost nevoie de o declaraţie de război bine ticluită, 
conform regulilor... și nu era de competența mea să fac așa 
ceva! Numai împăratul ar fi putut lua o asemenea decizie. 

Niciodată Baduk nu fusese atât de impetuos și de războinic 
ca Uri-Teșub, dar acum el nu era decât un bătrân lipsit de 
vlagă. Părul și barba sa încărunţiseră deja. 

— Ai făcut vreun bilanţ al felului în care ai acţionat? 

- Tocmai de aceea am venit să stau aici câtva timp, în 
deplină liniște... Vreau să întocmesc un raport amănunţit, 
fără să ocolesc nici un aspect. 

— Aș putea să mă retrag? întrebă guvernatorul cetății, 
nedorind să afle secrete militare la care nu avea acces decât 
înaltul comandament. 

- Nu, îi răspunse Uri-Teșub. 

Guvernatorului nu-i făcea nici o plăcere să asiste la umi- 
lirea generalului Baduk, un mare soldat, devotat trup și suflet 
patriei sale. Dar supunerea față de ordinele superiorilor era 
prima calitate a hitiţilor și ceea ce hotăra fiul împăratului 
nu putea fi pus în discuţie. Orice formă de nesupunere era 
imediat pedepsită cu moartea, pentru că, altfel, nu se putea 
menţine coeziunea unei armate care se afla în permanenţă 
pe picior de război. 

- Fortăreţele din Canaan au opus o rezistență destul de 
puternică în faţa asalturilor egiptene, explică Baduk; garnizoa- 
nele de acolo, alcătuite prin grija mea, au refuzat să se predea. 

— O asemenea comportare nu schimbă cu nimic rezultatul, 
aprecie Uri-Teșub. Răsculaţii au fost uciși, Canaanul se află 
din nou sub dominaţia egiptenilor. Azelași eșec l-am avut și 
la Megiddo. 

— Da, din păcate! Instructorii trimiși acolo i-au pregătit, 
totuși, foarte bine pe aliaţii noștri. Conform dorinţei împăra- 
tului, ei s-au întors cu toţii la Kadesh astfel încât să nu mai 
poată exista nici o urmă a prezenţei hitite în Canaan și 
Amurru. 

- Ce să mai vorbim de Amurru! De câte ori mi-ai garantat 
că prinţul de acolo îţi mănâncă din palmă și că nu se va mai 
supune niciodată lui Ramses? 

— Asta-i cea mai mare greșeală a mea, fu de acord Baduk. 
Manevra armatei egiptene a fost demnă de remarcat; în loc 
să înainteze pe drumul de la marginea mării, ajungând în 
ambuscada pregătită de noii noștri aliaţi, ea s-a deplasat 
prin interior. Surprins din spate, prinţul din Amurru nu avea 
altă posibilitate decât să depună armele și să se predea. 

- Să se predea, să se predea! urlă din toate puterile 
Uri-Teșub; nu știi să spui decât cuvintele astea! Strategia pe 
care ai gândit-o nu avea drept scop să slăbească armata 
egipteană, iar infanteria și carele nu ar fi trebuit nimicite? În 
locul unui asemenea succes, pierderi neînsemnate printre 
soldaţii Faraonului, trupe încrezătoare în vitejia lor și o vic- 
torie răsunătoare a lui Ramses! 

- Îmi dau seama de eșecul meu și nu caut să mă dezvino- 
văţesc. N-am avut dreptate să-i acord încredere prinţului 
din Amurru care a preferat dezonoarea în locul luptei. 

- Înfrângerea nu-și găsește locul în cariera unui general 
hitit. 

-Nu este vorba despre înfrângerea oamenilor mei, prinţe, 
cât, mai degrabă, despre aplicarea greșită a unui plan de 
destabilizare a protectoratelor egiptene. 

- Ţi-a fost frică de Ramses, nu-i așa? 

- Forţele sale erau mult mai mari decât ne închipuiam 
noi, iar misiunea mea era să stârnesc răscoalele și nu să 
înfrunt armata egipteană. 

- Câteodată, Baduk, trebuie să știi să te mai descurci și 
în situaţii neprevăzute. 

— Sunt soldat, prinţe, și trebuie să execut ordinele! 

-= De ce te-ai ascuns aici în loc să te întorci la Hattușaș? 

- V-am spus, voiam să am parte de puţină liniște ca să-mi 
scriu raportul. Și am o veste bună: datorită aliaţilor noștri 
din Amurru, insurecția va izbucni din nou. 

- Visezi, Baduk. 

- Nu, prinţe... Daţi-mi un răgaz și voi reuși. 

- Nu mai ești generalul comandant al armatei hitite. 
Împăratul a hotărât: eu sunt acela care te va înlocui. 

Baduk făcu câţiva pași către uriașul șemineu în care 
ardeau câteva trunchiuri groase de stejar. 

- Felicitările mele, Uri-Teșub. O să ne conduci la victorie. 

- Mai am și un alt mesaj pentru dumneata, Baduk. 

Fostul general își încălzi mâinile la foc, întorcându-se 
cu spatele către fiul împăratului. 

- Vă ascult, prinţe. 

— Eşti un laş. 

Trăgând sabia din teacă, Uri-Teșub o înfipse în șalele lui 
Baduk. 

Guvernatorul rămase înmărmurit. 

- Lașul acesta era și un trădător, declară Uri-Teșub; a 
refuzat să-și recunoască înfrângerea și m-a atacat. Tu ești 
martor la toate acestea. 

Guvernatorul se înclină în tăcere. 

- la-i tu însuţi cadavrul în spate, du-l în mijlocul curţii și 
arde-l, fără să îndeplinești ritualul pentru funeraliile care se 
cuvin războinicilor. Așa pier generalii învinși. 

În timp ce cadavrul lui Baduk ardea, sub privirile soldaţilor 
din garnizoană, Uri-Teșub unse singur, cu grăsime de oaie, 
osiile carului său de luptă care avea să-l ducă până în 
capitală pentru a porni de acolo un război total împotriva 
Egiptului. 

Uri-Teșub nici nu putea visa la o capitală mai frumoasă. 
Construită pe platoul Anatoliei centrale, acolo unde stepele 
aride alternau cu nenumărate cursuri de apă și cu văgăuni 
adânci, Hattușaș, inima imperiului hitit, purta pecetea climei 
sale capricioase, cu veri arzătoare și ierni geroase. Oraș de 
munte, avea o suprafaţă de 18 000 de ari, pe un relief foarte 
accidentat, astfel încât constructorii fuseseră nevoiţi să facă 
adevărate minuni. Format dintr-un oraș de jos și dintr-unul 
de sus, dominat de o colină ca o acropolă pe care se înălța 
palatul împăratului, Hattușaș apărea, la o primă privire, ca 
un uriaș complex de fortificaţii din piatră încadrate în relieful 
haotic. Înconjurată de masive muntoase care formau bariere 
de netrecut pentru un eventual năvălitor, capitala hitită 
semăna cu o fortăreață ridicată pe piscuri stâncoase și 
formată din blocuri uriașe de piatră așezate în rânduri 
ordonate. Peste tot, în interior, piatra fusese folosită pentru 
temelii, iar cărămida nearsă și lemnul pentru ziduri. 

Hattuşaş cea mândră și sălbatică. Hattuşaş cea războinică 
și de neînvins, în care numele lui Uri-Teșub avea să fie în 
curând aclamat. 

Cei nouă kilometri de ziduri înconjurătoare, cu o mulțime 
de turnuri şi de creneluri, umpleau de încântare sufletul unui 
soldat; ele urmau toate denivelările terenului, ajungeau până 
pe creste, dominau văile torentelor. Mâna omului supusese 

natura, furând de la aceasta secretul unei forţe atât de temute 
de-a lungul veacurilor. 

Două porţi se deschideau în zidul orașului de jos, trei în 
cel al orașului de sus. Nevrând să aleagă Poarta Leilor sau 
pe cea a Regelui, Uri-Teșub se îndreptă către locul de acces 
cel mai înalt, Poarta Sfinxului, caracterizată printr-o ușiță 
secretă la care se ajungea printr-un tunel lung de 45 de metri, 
comunicând cu exteriorul. 

Desigur, orașul de jos se mândrea cu o clădire impozantă, 
templul închinat zeului furtunii și zeiței soarelui, iar cartierul 
sanctuarelor cuprindea nu mai puţin de douăzeci și unu de 
monumente diferite, dar Uri-Teșub prefera orașul de sus și 
palatui regal. De pe această acropolă, îi plăcea să admire 
terasele obținute prin straturi de pietre așezate una peste 
alta, deasupra lor fiind construite clădiri oficiale și locuinţe 
ale notabilităţilor, fiecare urmând conturul povârnișurilor. 

Intrând în oraș, fiul împăratului rupsese trei pâini și vărsase 
câteva picături de vin pe un bloc de piatră, rostind formula 
rituală: „Fie ca piatra aceasta să trăiască veșnic”. Din loc în 
loc erau așezate vase pline cu ulei și cu miere, pentru a-i 
îmbuna pe demoni. 

Palatul trona pe o stâncă impunătoare cu trei piscuri; ziduri 
cu turnuri înalte, păzite în permanenţă de soldați de elită, 
separau reședința regală de restul capitalei și împiedicau orice 
asalt. Muwattalis, șiret și prevăzător, nu uitase episoadele 
șocante din istoria hitită și luptele înverșunate pentru cucerirea 
puterii; sabia și otrava fuseseră argumentele cel mai frecvent 
folosite și destul de puţini dintre „marii șefi” hitiţi muriseră de 
moarte bună. Așa încât era de preferat ca „marea fortăreață”, 
așa cum o numea poporul, să fie inaccesibilă din trei părţi; 
doar o singură intrare și aceea strâmtă, păzită zi și noapte, 
permitea accesul vizitatorilor, aceștia fiind obligatoriu 


percheziţionaţi. 


RAMSES — BĂTĂLIA DE LA KADEsH 211 


Uri-Teșub se lăsă controlat de gărzi care, la fel ca marea 
majoritate a soldaţilor, primise cu satisfacție numirea lui în 
funcţia de comandant al armatei. Tânăr, curajos, nu avea să 
fie atât de șovăitor ca generalul Baduk. 

În interiorul palatului, mai multe rezervoare de apă, nea- 
părat necesare în lunile de vară. Grajduri, armurării, sala 
oamenilor de gardă, toate dădeau înspre o curte pavată. 
Planul reședinței regale era, de altfel, asemănător cu acela 
al altor locuinţe hitite, mici sau mari, adică un număr de 
camere construite în jurul unui spaţiu central de formă pătrată. 

Un ofiţer îl salută pe Uri-Teșub și-l conduse într-o sală cu 
coloane masive, locul în care împăratul obișnuia să-și 
primească musafirii. Lei și sfincși din piatră se vedeau ca 
niște paznici la ușă, ca și la intrarea spre sala arhivelor în 
care se păstrau suveniruri de la victoriile armatei hitite. În 
acest loc, o dovadă a invincibilității imperiului, Uri-Teșub 
se simţi pătruns de măreţia și răspunderea misiunii sale. 

Doi oameni intrară în sală. Primul era împăratul Muwattalis, 
bărbat cam la cincizeci de ani, de statură potrivită, cu un 
trunchi solid și cu picioare scurte. Fiind friguros, se înfășurase 
într-o mantie lungă de lână, roșu cu negru. Ochii săi căprui 
parcă erau permanent în stare de alertă. 

Al doilea era Hattușil, fratele mai mic al împăratului. 
Mic de statură, firav, părul strâns pe frunte cu o panglică, 
gâtul împodobit cu un colier de argint, o brățară la cotul 
stâng, era îmbrăcat cu un veșmânt dintr-o stofă multicoloră 
care-i lăsa umerii dezgoliţi. Preot al zeiţei soarelui, el o 
luase de soţie pe frumoasa Putuhepa, fiica unui mare preot, 
inteligentă și influentă. Uri-Teșub îi ura pe amândoi, dar 
împăratul le asculta cu plăcere sfaturile. În ochii noului 
general comandant, Hattușil nu era decât un intrigant care 
se ascundea în umbra celui care deţinea puterea, pentru ca, 
la momentul potrivit, să pună mâna pe ea. 

Uri-Teșub îngenunche în faţa tatălui său și-i sărută mâna. 

— L-ai găsit pe generalul Baduk? 

— Da, tată. Se ascundea în fortăreața Masat. 

— Cum și-a explicat comportarea? 

— M-a atacat și l-am ucis. Guvernatorul fortăreței a fost 
de faţă. 

Muwattalis se întoarse către fratele său. 

- O dramă îngrozitoare, trase concluzia Hattușil, dar 
nimeni nu-l va putea readuce la viaţă pe acest general învins. 
Dispariţia sa este ca o pedeapsă a zeilor. 

Uri-Teșub nu-și putu ascunde surpriza. Pentru prima oară, 
Hattușil se afla de partea sa! 

- Înţelepte cuvinte, aprecie împăratul. Poporului hitit nu-i 
plac înfrângerile. 

- Eu sunt de părere să ocupăm imediat Amurru și 
Canaan, propuse Uri-Teșub, după care să atacăm Egiptul. 

- Zidul regelui este o linie de apărare solidă, îi atrase 
atenţia Hattușil. 

- Aiurea! Forturile sunt prea depărtate unele de altele. 
Le vom izola și le vom ocupa pe toate dintr-un singur val de 
asalt. 

- Optimismul tău mi se pare exagerat. Egiptul nu a făcut 
de curând dovada curajului armatei sale? 

- Cei pe care i-a învins Egiptul nu erau decât niște lași! 
Când egiptenii o să aibă de-a face cu hitiţii o s-o ia imediat 
la fugă. 

— Uiţi că mai există și Ramses? 

Întrebarea aceasta a împăratului îl potoli pe fiul său. 

— Tu vei comanda o armată victorioasă, Uri-Teșub, dar 
triumful acesta trebuie pregătit cu grijă. Ar fi o greșeală să 
dăm o bătălie departe de teritoriul nostru. 

— Bine, dar... unde o să ne lansăm ofensiva? 

— Într-un loc în care forţele egiptene vor fi, ele, departe 
de teritoriul lor. 

-= Vrei să spui... 

- La Kadesh. Acolo se va da marea bătălie care va 
însemna înfrângerea lui Ramses. 

-Mi-ar plăcea mai mult să atac protectoratele faraonului. 

- Am studiat cu mare atenţie rapoartele informatorilor 
noștri și am tras concluziile care se impuneau după eșecul 
lui Baduk. Ramses este un adevărat maestru al războiului, 
mult mai redutabil decât ne închipuim noi. Va fi nevoie de 
o pregătire îndelungată. 

- Ne pierdem vremea în zadar! 

- Nu, fiul meu. Trebuie să lovim în forţă și cu precizie. 

— Armata noastră este cu mult mai bună decât o adunătură 
de soldaţi egipteni și de mercenari! Forţa, o avem; precizia, 
o voi dovedi aplicând propriile mele planuri. În mintea mea, 
totul este pregătit; vorbăria n-are nici un rost. Îmi va fi suficient 
să dau comanda pentru ca trupele mele să pornească într-un 
iureș de nestăvilit! 

- Eu domnesc în Hatti, Uri-Teșub. Tu o să acţionezi la 
ordinul meu și numai la ordinul meu. Acum, pregătește-te 
pentru ceremonia care urmează; o să mă adresez curţii în 
mai puţin de un ceas. 

Împăratul ieși din sala cu coloane. 

Uri-Teșub îl atacă pe Hattușil. 

- Tu ești acela care încerci să-mi pui mereu, în tot ce 
vreau să fac, bețe în roate, nu-i așa? 

— Eu nu mă ocup de armată. 

- Îți baţi joc de mine? Mă întreb, câteodată, dacă nu 
cumva tu guvernezi, de fapt, imperiul. 

- Nu insulta măreţia tatălui tău, Uri-Teșub; Muwattalis 
este împăratul, iar eu îl slujesc cum pot mai bine. 

— Așteptându-i moartea! 

- Cuvintele tale sunt mai urâte decât ceea ce gândești. 


214 CHRISTIAN JACQ 


— Curtea asta nu știe decât să țese intrigi, iar tu ești marele 
maestru în această privință. Dar să nu crezi că o să ieși 
învingător. 

— Îmi pui în cârcă intenţii pe care nu le am. Ești în stare 
să admiţi că un om și-ar putea limita ambițiile. 

— Nu-i cazul tău, Hattușil. 

— Bănuiesc că în zadar aș încerca să te conving. 

- N-are absolut nici un rost. 

— Împăratul te-a numit general comandant al armatei și 
a avut dreptate. Ești un soldat grozav, trupele noastre au 
încredere în tine; dar să nu speri că vei acţiona de capul 
tău, fără nici un control. 

~ Uiţi un lucru esenţial, Hattușil: la hitiţi, armata este 
aceea care face legea. 

~ Ştii tu ce iubesc cei mai mulţi dintre oameni, aici, în 
ţara noastră? Îşi iubesc casa, ogorul, via, turma de vite... 

— Ai fi adeptul păcii? 

— După câte știu, războiul încă nu a fost declarat. 

- Oricine va vorbi în favoarea păcii cu Egiptul, va trebui 
considerat un trădător. 

— Nu-ţi permit să-mi răstălmăcești astfel spusele. 

— Dă-te la o parte din calea mea, Hattușil. Dacă nu, o 
să-ți pară rău. 

— Amenințarea este arma celor slabi, Uri-Teșub. 

Fiul împăratului duse mâna la mânerul sabiei. Hattuși! îl 
înfruntă. 

— Eşti în stare să ridici arma asupra fratelui lui Muwattalis? 

Uri-Teșub scoase un urlet de furie și ieși din marea sală 
tropăind furios pe pardoseala de piatră. 

Uri-Teșub, Hattușil, Putuhepa, marele preot al zeului 
furtunii, cel al zeiţei soarelui, șeful muncitorilor, inspectorul 
pieţelor și toți ceilalţi demnitari ai imperiului se adunaseră 
pentru a asculta cuvântul împăratului. 

Nereușita planului de răzvrătire a protectoratelor egiptene 
tulburase toate spiritele. Nimeni nu se îndoia că vinovat de 
aceasta era generalul Baduk, mort în condițiuni tragice; dar 
la ce politică se gândea Muwattalis? Clanul militarilor, pa- 
tronat de clocotitorul Uri-Teșub, dorea o confruntare directă 
și imediată cu Egiptul; cel al negustorilor, a căror putere 
financiară era demnă de luat în seamă, prefera prelungirea 
stării de „nici război, nici pace”, favorabilă dezvoltării schim- 
burilor comerciale. Hattușil îi primise pe reprezentanţii lor 
și-l sfătuise pe împărat să nu nesocotească punctul lor de 
vedere. Hatti era o ţară de tranzit prin care circulau cara- 
vanele, acestea plătind taxe imense statului hitit, asigurând 
în felul acesta și banii necesari castei militare. Un catâr de 
putere mijlocie nu transporta, oare, 65 de kilograme de 
mărfuri diferite și până la 80 de kilograme de textile? În 
orașe ca și în sate, negustorii înființaseră adevărate centre 
comerciale, datorită folosirii listelor de alimente, a 
instrucţiunilor de transport, a contractelor, a recunoașterii 
datoriilor, totul reglementat prin proceduri juridice speciale. 

Dacă, de exemplu, un negustor era dovedit ca autor al unui 
asasinat, el putea scăpa de tribunal și de închisoare, 
plătindu-și libertatea cu un preț uriaș. 

Armata și comerțul: aceștia erau cei doi stâlpi ai puterii 
împăratului. El nu putea trece nici peste unul, nici peste 
celălalt. Din moment ce Uri-Teșub devenea idolul militarilor, 
Hattușil avea grijă să fie interlocutorul preferat al negustorilor. 
Cât despre preoți, ei se aflau la mâna soției sale Putuhepa, a 
cărei familie era cea mai bogată din aristocrația hitită. 

Muwattalis era prea perspicace ca să nu observe cât de 
aprinsă era lupta ascunsă dintre fiul și fratele său. Acordân- 
du-le fiecăruia dintre ei un domeniu limitat de influenţă, le 
satisfăcea ambiția și putea ține sub control situaţia, dar pentru 
cât timp? Destul de curând, trebuia să tranșeze într-un fel 
această rivalitate. 

Hattușil nu era împotriva cuceririi Egiptului, în măsura 
în care acest lucru nu făcea din Uri-Teșub un erou și un 
viitor împărat; era necesar, deci, să-și asigure mai întâi câteva 
relaţii prietenești în rândul militarilor și, mai apoi, să 
submineze puterea lui Uri-Teșub. Pentru fiul împăratului, o 
moarte eroică pe câmpul de luptă n-ar fi fost soarta cea mai 
de dorit? 

Hattușil admira felul în care guverna Muwattalis și ar fi 
fost mulțumit să-l slujească, dacă Uri-Teșub n-ar fi devenit o 
amenințare pentru echilibrul imperiului. Muwattalis nu putea 
spera să aibă din partea fiului său nici respect, nici 
recunoștință; la hitiţi, legăturile familiale nu aveau decât o 
importanţă relativă. Din punctul de vedere al legisiatorului, 
incestul era un obicei care putea fi acceptat, în măsura în 
care el nu aducea prejudicii nimănui; cât despre viol, el nu 
era pedepsit prea aspru și cel vinovat putea scăpa fără nici o 
pedeapsă dacă exista o simplă prezumție de consimțământ 
din partea femeii agresate. Fapta unui fiu care-și ucidea 

părintele pentru a pune mâna pe putere nu interesa deloc 
morala publică. 

Ideea de a-i oferi comanda armatei lui Uri-Teșub fusese 
genială; fiul împăratului, ocupat acum să-și consolideze 
prestigiul, nu mai visa, cel puţin în viitorul apropiat, să-l 
elimine pe tatăl său. Dar, cândva, pericolul urma să apară 
din nou. Hattușil avea astfel ocazia să exploateze în folosul 
său această perioadă și să reducă posibilităţile lui Uri-Teșub 
de a face rău cuiva. 


Un crivăţ înghețat se abătuse peste orașul de sus, anunțând 
o iarnă timpurie. Demnitarii fură invitaţi să intre în sala de 
audienţe care era încălzită cât de cât de vasele cu jăratic. 

Atmosfera era apăsătoare și plină de tensiune. Lui Muwattalis 
nu-i plăceau nici discursurile, nici adunările; prefera să 
acţioneze din umbră, manipulându-și supușii unul câte unul, 
fără a fi nevoit să se încurce cu prezența vreunui consiliu. 

În primul rând al celor prezenţi, strălucitoarea platoșă 
nouă a lui Uri-Teșub contrasta cu îmbrăcămintea modestă a 
lui Hattușil. Putuhepa, soția acestuia, apariţie splendidă în 
rochia sa roșie, arbora aerul unei adevărate regine; printre 
numeroasele bijuterii pe care le purta, puteau fi admirate și 
brățările de aur aduse din Egipt. 

Muwattalis se așeză pe tronul său, un jilţ din piatră fără 
nici un fel de ornamente. 

Cu prilejul rarelor sale apariţii, fiecare dintre cei prezenţi 
se întreba cum se făcea că acest bărbat cu o înfățișare obiș- 
nuită, în aparenţă inofensiv, era împăratul unui popor atât 
de războinic; dar un observator atent își dădea imediat seama 
că, din privirile și din gesturile sale, emana o agresivitate 
reţinută, gata să erupă cu o violenţă extremă. Forţei brutale, 
Muwattalis îi adăuga șiretenia și se pricepea să lovească 
precum un scorpion. 

- Mie și nimănui altcuiva, declară pentru început împă- 
ratul, zeul furtunii și zeița soarelui mi-au încredinţat această 
ţară, capitala și orașele sale. Eu, împăratul, le voi apăra, 
căci puterea și carul de luptă mi-au fost date mie și nimănui 
altcuiva. 

Folosind vechile formule, Muwattalis le amintea tuturor 
că el era singurul care hotăra și că fiul şi fratele său, oricare 
ar fi fost influenţa lor, îi datorau o supunere absolută. La 
primul pas greșit, ei ar fi fost eliminaţi fără milă și nimeni nu 
putea contesta hotărârea sa. 

— La nord, la sud, la est și la vest, continuă Muwattalis, 
ţinutul Anatoliei este mărginit de munți care ne apără. 
Frontierele noastre sunt de netrecut. Dar menirea poporului 
nostru nu este aceea de a rămâne cuibărit doar pe propriul 
său teritoriu. Înaintașii mei au spus: „Țara hitită să fie măr- 
ginită de mare atât într-o parte cât și în cealaltă.” lar eu vă 
declar: Țărmurile Nilului să ne aparţină nouă. 

Muwattalis se ridică, semn că discursul său se încheiase. 

În numai câteva cuvinte, el anunţase începerea 
războiului. 


Recepţia organizată de Uri-Teșub, pentru a sărbători 
avansarea sa, era strălucitoare și toată lumea se simţea bine. 
Guvernatori de fortărețe, ofiţeri superiori și soldaţi de elită 
vorbeau despre fapte de armă din trecut și despre victoriile 
care urmau să vină. Fiul împăratului anunţă că va lua din 
nou sub comanda sa carele de luptă pe care le va dota cu 
echipamente noi. 

În aer plutea, însă, presimţirea unei ciocniri violente și 
radicale. 

Hattușil și soţia sa își părăsiră locurile când în sală își 
făcură apariţia cam o sută de sclave tinere pe care Uri-Teșub 
le oferea ca pe un desert oaspeţilor săi. Bietele fete primiseră 

ordin să dea frâu liber oricăror fantezii, pentru că altfel riscau 
să fie biciuite și trimise în minele de sare, una dintre bogăţiile 
naturale ale ţării. 

- Cum, plecaţi așa de devreme, dragii mei? se prefăcu 
nedumerit fiul împăratului. 

~ Mâine avem o zi foarte încărcată, îi răspunse Putuhepa. 

- Hattușil ar trebuie să se distreze și el un pic... Printre 
fetele astea se află și niște asiatice de șaisprezece ani, 
frumoase ca niște iepșoare. Cel care mi le-a vândut mi-a 
promis că sunt în stare să facă niște lucruri extraordinare. 
Du-te acasă, dragă Putuhepa, și lasă-l pe soțul tău să se 
distreze puţin. 

- Nu toţi bărbaţii sunt niște porci, îi replică ea. Scutește-ne 
altă dată de asemenea invitaţii. 

Hattușil și Putuhepa se întoarseră în aripa palatului în 
care locuiau. Era un loc auster pe care doar covoarele din 
lână colorată îl mai înveseleau puţin. Pe pereţi atârnau trofee, 
capete de urs și lănci încrucișate. 

Furioasă, Putuhepa o dădu afară pe cameristă și-și făcu 
singură toaleta de seară. 

- Uri-Teșub este un nebun periculos, izbucni ea. 

— Este, în primul rând, fiul împăratului. 

— Dar tu, tu ești fratele lui! 

-În ochii multora dintre cei de la curte, Uri-Teșub apare 
ca succesorul desemnat de însuși Muwattalis. 

- Desemnat... Împăratul a făcut o asemenea greșeală? 

- Deocamdată, nu pare să fie decât un zvon. 

— De ce nu încerci să faci ceva ca să înlături o asemenea 
posibilitate? 

- Situaţia nu mă neliniștește prea mult. 

— Seninătatea ta nu este, cumva, artificială? 

- Nu, draga mea; provine dintr-o analiză logică a 
realităţii. 

— N-ar trebui să mă lămurești și pe mine? 

— Uri-Teșub a obținut postul pe care-l râvnea; el nu mai 
are nevoie să comploteze împotriva împăratului. 

— Ai devenit chiar așa de naiv? El tronul și-l dorește! 

— Asta este evident, Putuhepa, dar este el capabil să-l 
obţină? 

Preoteasa rămase puțin descumpănită. Plăpând și prea 
puţin atrăgător, Hattușil o cucerise, totuși, prin inteligenţa și 
perspicacitatea sa. Avea stofă de adevărat bărbat de stat. 

— Lui Uri-Teşub îi lipsește luciditatea, continuă Hattușil, 
și nu este conștient de importanţa enormă a misiunii sale. 
Unui comandant al armatei hitite i se cer anumite calităţi 
pe care el nu le are. 

- Nu este el un războinic destoinic care nu știe ce este 
teama? 

— Sigur că este, dar un general comandant al armatei 
trebuie să știe să păstreze echilibrul între două tendinţe 
diferite, chiar contradictorii. Pentru a reuși așa ceva, este 
nevoie de experienţă și de răbdare. 

- Ceea ce spui tu acum nu este portretul lui Uri-Teșub! 

- Ce argumente mai vrei? Un asemenea exaltat nu va 
întârzia să facă greșeli mari, spre nemulţumirea unuia sau a 
altuia dintre generali. Taberele de acum se vor întări și se 
vor diviza, nemulţumirile vor ieși la suprafaţă și fiarele cu 
colți ascuţiţi vor încerca să sfâșie un tiran incapabil să se 
impună. 

— Împăratul a anunţat intrarea în stare de război... El îi 
oferă rolul principal lui Uri-Teșub! 

— În aparenţă, doar în aparenţă. 

— Eşti tu sigur de asta? 

— Am spus și îţi repet: Uri-Teșub își face iluzii în privinţa 
priceperii sale. Va descoperi în scurt timp o lume complexă 
și crudă. Visurile lui de războinic se vor face țăndări izbindu-se 

de scuturile infanteriștilor și vor fi strivite sub roţile carelor. 
Și încă nu este tot ce se poate întâmpla... 

-— O să mă faci să aştept cu nerăbdare așa ceva, dragul 
meu soţ? 

— Muwattalis este un mare împărat. 

- Intenţionează, oare, să profite de defectele fiului său? 

Hattușil zâmbi. 

- Imperiul este, în același timp, și puternic, dar și fragil. 
Puternic pentru că forța sa militară este demnă de luat în 
seamă; fragil pentru că este ameninţat de niște vecini 
invidioși, gata să tragă un profit din cea mai mică slăbiciune. 
Atacarea și ocuparea Egiptului este o intenţie bună, dar 
improvizaţia ar duce la un dezastru. Hultanii de pretutindeni 
se vor folosi de o asemenea ocazie și se vor năpusti asupra 
rămășițelor noastre. 

— Muwattalis în persoană ar putea să ţină sub control un 
nebun războinic ca acest Uri-Teșub? 

- Uri-Teșub nu cunoaște adevăratele planuri ale tatălui 
său și maniera în care el vrea să le înfăptuiască. Împăratul 
i-a spus multe în această privinţă, convingându-l că are 
încredere în el, dar nu i-a dezvăluit esenţialul. 

- Ție... ţi l-a dezvăluit? 

- Mi-a făcut această onoare, Putuhepa. Și împăratul chiar 
mi-a încredinţat o misiune: să pun în aplicare planul său de 
acţiune fără a-l pune la curent cu aceasta pe fiul său. 


De pe terasa locuinţei sale, din orașul de sus, Uri-Teșub 
admira luna nouă. În ea spera să vadă secretul viitorului, al 
propriului său viitor. Așa încât îi vorbi timp îndelungat și îi 
împărtăși dorinţa de a conduce armata hitită spre victorie, 
zdrobind pe oricine ar fi încercat să se opună înaintării sale. 

Fiul împăratului ridică în direcţia astrului nopții o cupă 
plină cu apă. Datorită acestei oglinzi naturale, spera să 

descifreze secretele cerului. La hitiţi, orice om cunoștea 
ritualul ghicitului; dar puţini dintre ei îndrăzneau să înfrunte 
riscul de a se adresa direct lunii. 

Când i se tulbura liniştea, luna se transforma într-o sabie 
încovoiată care reteza gâtul celui imprudent, iar corpul lui 
era găsit, zdrobit, la poalele zidurilor. Celor care o iubeau și 
o respectau, ea le dădea șansa de a lupta. 

Uri-Teșub o venera pe regina nopții, nerușinată și infidelă. 

Timp de un ceas, ea rămase mută. 

Apoi, suprafaţa apei se încreţi și începu să bolborosească. 
Cupa deveni fierbinte, dar Uri-Teșub nu-i dădu drumul din 
mână. 

Apa se liniști. Pe suprafaţa sa, acum netedă, se profilă 
figura unui bărbat care purta o coroană dublă, a Egiptului de 
Sus și a celui de Jos. 

Ramses! 

Aceasta era grandiosul destin care i se arăta lui Uri-Teșub: 
îl va ucide pe Ramses și va face din Egipt un sclav supus 
voinţei sale. 

Cu barba perfect tunsă, purtând o tunică groasă, negustorul 
sirian Raia se prezentă în biroul lui Ameni. Secretarul 
particular al faraonului îl primi imediat. 

— Mi s-a spus că mă căutaţi prin tot orașul, declară Raia 
cu o voce nu prea sigură. 

— Așa este. Serramanna fusese însărcinat să vă aducă 
aici, de bunăvoie sau cu forţa. 

— Cu forţa? Dar din ce cauză? 

— Asupra dumitale planează bănuieli grave. 

Sirianul păru speriat. 

- Bănuieli... asupra mea... 

— Unde te ascunzi? 

— Dar... Nu mă ascundeam? Mă aflam în port, într-un 
depozit, și pregăteam un transport de conserve de lux. Îndată 
ce am auzit zvonul acela de necrezut, am alergat aici? Sunt 
un comerciant cinstit și locuiesc în Egipt de mai mulți ani; 
n-am comis nici o faptă rea, de nici un fel. Întrebaţi-i pe prietenii 
mei, pe clienţi... Trebuie să știți că-mi extind activitatea și că 
sunt pe punctul de a mai cumpăra încă o corabie de transport. 
Conservele mele sunt servite la mesele unor persoane de vază, 
iar vasele mele de preţ sunt capodopere care împodobesc cele 
mai frumoase locuinţe din Theba, din Memphis și din 
Pi-Ramses... Sunt chiar unul dintre furnizorii palatului! 

Raia își înșirase toate aceste activități pe un ton iritat. 

- Nu pun la îndoială calitățile dumitale comerciale, spuse 
Ameni. 

— Dar... De ce anume sunt acuzat? 

- Cunoști pe o anume Nenufar, o femeie ușoară care 
locuiește în Pi-Ramses? 

- Nu. 

~ Nu ești însurat? 

— Meseria mea nu mi-ar lăsa timpul liber necesar pentru 
a mă ocupa de o soție și de o familie. 

- Poate că ai vreo legătură... 

- Viaţa mea personală... 

— Este în interesul dumitale să răspunzi. 

Raia avu câteva clipe de ezitare. 

— Am niște prietene, pe ici pe acolo... Ca să fiu sincer, 
muncesc atât de mult, încât distracţia mea preferată este somnul. 

- Deci nu recunoști că ai întâlnit-o pe această fată, Nenufar? 

— Nici vorbă. 

- Recunoști că ai un depozit în Pi-Ramses? 

- Bineînţeles! Am închiriat un depozit încăpător pe cheu, 
dar în curând nu va mai fi suficient. Așa că m-am hotărât să 
mai închiriez unul, chiar în oraș. îl voi folosi începând de 
luna viitoare. 

— Cine este proprietarul? 

~ Un coleg egiptean, Renuf. Un om cumsecade și un 
negustor cinstit care cumpărase clădirea cu speranţa că-și 
va putea extinde activitatea; pentru că a renunţat, mi l-a 
oferit la un preț care mi-a convenit. 

- În momentul acesta, depozitul este gol? 

— Da, așa este. 

- Te duci deseori acolo? 

- N-am fost decât o singură dată, împreună cu Renuf, ca 
să semnez contractul de închiriere. 

- Raia, chiar în clădirea aceea a fost descoperit cadavrul 
lui Nenufar. 

Această ultimă afirmaţie păru să-l doboare pe negustor. 

- Sărmana fată a fost strangulată, continuă Ameni, pentru 
că era pe punctul de a dezvălui numele omului care o 
obligase să depună o mărturie falsă. 

Mâinile lui Raia începură să tremure, buzele i se albiră. 

- Un omor... Un omor, aici, în capitală! Ce grozăvie... 
O asemenea violenţă... Sunt pur și simplu năucit. 

- De ce origine ești? 

— Siriană. 

— Din cercetările noastre a reieșit că vinovatul era un sirian. 

— Sunt mii de sirieni în Egipt! 

- Eşti sirian și, în depozitul dumitale, Nenufar a fost 
asasinată. Sunt niște coincidenţe grozave, nu-i așa? 

- Doar coincidenţe, nimic altceva! 

- Crima aceasta este legată de o altă crimă, de o gravi- 
tate extremă. Tocmai de aceea regele mi-a cerut să acţionez 
cât se poate de repede. 

- Eu nu sunt decât un negustor, un simplu negustor! Poate 
că averea pe care am început s-o adun a stârnit invidie și 
astfel de calomnii! Dacă eu mă îmbogăţesc, asta este datorită 
muncii mele neîncetate! N-am furat nimic de la nimeni. 

„Dacă este chiar omul pe care-l căutăm, gândi în sinea 
lui Ameni, individul acesta este un actor nemaipomenit.” 

- Citește aici, îi ceru scribul, întinzându-i sirianului 
procesul-verbal de la descoperirea cadavrului lui Nenufar, 
purtând data crimei. 

— Unde te aflai în ziua și în noaptea aceea? 

Lăsaţi-mă să mă gândesc, sunt atât de tulburat... Și, cu 
toate drumurile pe care le fac, e greu să-mi amintesc... Poftim, 
am găsit! Făceam inventarul mărfurilor în magazinul meu 
din Bubastis. 


DE 

Bubastis, frumosul oraș al zeiței cu cap de pisică, Bastet, 
aflat la 80 de kilometri de Pi-Ramses. Cu o barcă rapidă și 
un curent favorabil, până în capitală nu se făceau mai mult 
de cinci sau şase ore. 

- Te-a văzut cineva acolo? 

- Da, magazionerul șef și directorul meu de vânzări pentru 
regiunea aceea. 

- Cât timp ai rămas la Bubastis? 

- Am sosit acolo în ajunul dramei și am plecat din oraș a 
doua zi, spre Memphis. 

- Un alibi perfect, Raia. 

- Alibi... Dar nu-i decât adevărul! 

- Cum se numesc oamenii aceia doi? 

Raia le scrise pe o bucată de papirus folosit de mai multe ori. 

- O să verific, promise Ameni. 

— O să vă daţi seama că sunt nevinovat! 

-~ Te rog să nu pleci din Pi-Ramses. 

— Mă... mă arestaţi? 

-~ Poate că va fi necesar să te mai chemăm la un 
interogatoriu. 

- Dar... negustoria mea! Trebuie să plec în provincie ca 
să vând niște vase. 

Comerciantul era gata să izbucnească în plâns. 

- Risc să pierd încrederea familiilor bogate... Eu aduc 
întotdeauna marfa în ziua fixată. 

— Ar fi un caz de forță majoră. Unde locuiești? 

- Într-o căsuță modestă, în spatele depozitului meu din 
port... Cât timp ar putea dura situaţia aceasta? 

- O să ne lămurim cât de curând, fii sigur. 


Fură necesare nu mai puțin de trei cupe de bere tare 
pentru a potoli furia uriașului sard, întors de la Bubastis, după 


o călătorie fulger. 


RAMSES — BĂTĂLIA DE LA KADESH 227 


-l-am interogat pe angajaţii lui Raia, îi spuse e! lui Ameni. 

- Îi confirmă alibiul? 

— ÎI confirmă. 

— Ar depune mărturie sub jurământ, în faţa unui tribunal? 

— Ăştia sunt sirieni, Ameni! Ce-i interesează pe ei judecata 
morţilor? O să mintă cu nerușinare, în schimbul unei plăţi 
grase! Pentru ei, Regula nu contează. Dacă aș fi putut să-l 
interoghez cu metodele mele, ca în vremea în care eram 
pirat... 

- Nu mai ești pirat, iar justiţia este bunul cel mai de preţ 
al Egiptului. Maltratarea unei ființe umane este o crimă. 

— Dar a lăsa în libertate un criminal care, pe deasupra, 
mai este și spion nu este o crimă? 

Apariţia uneia dintre gărzi puse capăt discuţiei. Ameni 
și Serramanna erau invitaţi să meargă în spaţiosul birou al 
lui Ramses. 

— În ce stadiu ne aflăm? îl întrebă regele pe Ameni. 

— Serramanna este convins că negustorul sirian Raia este 
un spion și un asasin. 

~ Și tu ce zici? 

— Și eu cred la fel. 

Sardul îi aruncă scribului o privire plină de recunoștință. 
Orice urmă de supărare dispăruse dintre ei. 

- Dovezi? 

— Nici una, Maiestate, recunoscu Serramanna. 

- Dacă este arestat doar pe simple presupuneri, Raia va 
cere să fie adus în faţa unui tribunal și acolo va fi achitat. 
— Suntem conștienți de acest lucru, mărturisi Ameni. 

- Lăsaţi-mă pe mine să fac ce știu eu, se rugă Serramanna. 

- Trebuie să-i amintesc aceluia care este șeful gărzii mele 
personale că orice brutalitate comisă asupra persoanei unui 
suspect aduce după ea o pedeapsă grea... pentru agresor? 

Serramanna oftă resemnat. 

~ Ne aflăm într-un impas, mărturisi Ameni. Probabil că 
acest Raia face parte dintr-o reţea de spionaj în slujba hitiţilor, 
poate că este chiar șeful ei. Omul este inteligent, șiret și 
joacă bine teatru. Își controlează reacţiile, știe să lăcrimeze 
și să pară indignat și se pretinde a fi un negustor cinstit și 
muncitor care în întreaga lui existenţă nu știe decât să 
muncească. Nu mai are importanţă că se deplasează prin 
tot Egiptul, merge din oraș în oraș și se întâlnește cu un mare 
număr de oameni; există, oare, vreo altă metodă mai bună 
pentru a observa ceea ce se petrece în țara noastră, pentru a 
trimite inamicului o mulțime de informaţii precise? 

— Raia se culca, fără îndoială, cu Nenufar, afirmă 
Serramanna, și a plătit-o ca să mintă. Credea că ea o să 
tacă; a fost greșeala lui. Ea a vrut să-l toarne, el a ucis-o. 

- Din relatările voastre, constată Ramses, sirianul ar fi 
ucis-o pe această fată într-o clădire comercială pe care o 
avea cu chirie. De ce să fi comis o asemenea imprudenţă? 

— Nu deţinea clădirea aceea pe numele său, sublinie Ameni. 
N-a fost prea ușor să ajungem până la adevăratul proprietar, 
care este străin de toată povestea, apoi până la Raia. 

-Cu siguranţă, Raia ar fi dorit să-l suprime și pe proprietar, 
adăugă Serramanna, temându-se ca el să nu scoată la iveală 
numele său; dar am intervenit noi la timp. Dacă nu o făceam, 
sirianul acesta ar fi rămas în ceață. După părerea mea, Raia 
nu a plănuit din vreme uciderea lui Nenufar. Întâlnindu-se 
cu ea în acest loc izolat, într-un cartier în care nimeni nu-l 
cunoștea, n-ar fi planat asupra lui nici o bănuială. Un 
avertisment sever ar fi trebuit, în opinia lui, să fie suficient 
ca s-o calmeze. Dar evenimentele s-au precipitat; fetei i-a 
venit ideea de a-i stoarce o mică avere în schimbul tăcerii 
ei. Dacă nu, îl ameninţa că va merge la poliţie și va da totul 
în vileag. Raia a ucis-o și a fugit, fără a mai avea posibi- 
litatea să scape de cadavru. Totuși, a reușit să-și creeze un 
alibi cu ajutorul complicilor săi sirieni. 

- Dacă ne aflăm în preajma unei confruntări directe cu 
hitiţii, aprecie Ramses, prezenţa unei reţele de spionaj pe 
teritoriul nostru este un handicap serios. Reconstituirea 
faptelor așa cum aţi făcut-o voi este convingătoare, dar cel 
mai important este să aflăm cum își trimite Raia mesajele în 
tabăra dușmană. 

— Un interogatoriu ca lumea... propuse iarăși Serramanna. 

— Un spion adevărat nu va vorbi așa ușor. 

- Ce propune Maiestatea Voastră? întrebă scribul. 

- la-l din nou la întrebări, apoi lasă-l în pace. Încearcă 
să-l convingi că nu putem să-l acuzăm de nimic. 

— Nu se va lăsa păcălit așa de ușor! 

- Bineînţeles, recunoscu regele; dar, simțindu-se strâns 
între fălcile menghinei, va fi obligat să le comunice asta și 
hitiţilor. Vreau să știu cum o să se descurce. 

În aceste ultime zile ale lui noiembrie începea 
perioada în care cerealele începeau să se coacă. Grânele 
semănate în lanuri își proclamau victoria asupra tenebrelor 
și aduceau în dar poporului egiptean viaţa pe care o purtau 
în boabele lor. 

Ramses îl ajută pe Homer să coboare din lectica purtată 
de servitori și să se așeze într-un fotoliu, în faţa unei mese 
încărcate cu diferite gustări, la umbra palmierilor, pe malul 
unui canal. Nu departe de ei, un vad permitea turmelor să 
treacă apa. Soarele blând al primelor zile de iarnă mângâia 
fruntea bătrânului poet. 

-~ Prânzul acesta la ţară îţi face plăcere? întrebă regele. 

- Zeii au fost foarte buni cu Egiptul și i-au făcut multe 
daruri. 

— Dar faraonul nu le-a construit, drept recunoștință, 
lăcașuri în care ei să fie veneraţi? 

- Pământul acesta ascunde o taină, Maiestate, și voi 
înșivă sunteţi un mister. Această liniște, această bucurie a 
vieţii pașnice, frumuseţea acestor palmieri, limpezimea 
acestui aer plin de lumină, gustul neasemuit al acestor bu- 
nătăţi... Este ceva supranatural în toate acestea. Voi cei de 
aici, egiptenii, aţi creat un miracol și trăiţi în plină vrajă. 
Dar câte secole va mai dura ea? 


RAMSES — BĂTĂLIA DE LA KapesH 231 


— Tot atâta timp cât Regula Maat va însemna principiul 
nostru de bază. 

- Uitaţi lumea exterioară, Maiestate; acolo, Regula este 
luată în derâdere. Credeţi că Maat va opri armata hitită? 

- Ea va fi cel mai bun bastion al nostru împotriva nenorocirilor. 

— Am văzut războiul cu ochii mei, am văzut cruzimea 
oamenilor, furia dezlănţuindu-se, nebunia ucigașă punând 
stăpânire pe ființe care, până atunci, păreau liniștite. 
Războiul... El este viciul strecurat în sângele omului, maladia 
care va distruge orice formă de civilizaţie. Egiptul nu va 
face excepţie de la această regulă. 

— Da, Homer. Țara noastră este un miracol, ai dreptate, 
dar un miracol pe care noi îl clădim în fiecare zi. Și voi 
zădărnici orice invazie, de oriunde ar veni. 

Poetul închise ochii. 

— Eu nu mai sunt în exil, Maiestate. Niciodată nu voi 
uita Grecia, asprimea și farmecul ei, dar aici, pe acest 
pământ negru și fertil, spiritul meu comunică nestingherit 
cu cerul. Un cer pe care războiul îl va tulbura. 

— De ce ești atât de pesimist? 

— Hitiţii nu visează decât la cuceriri; a lupta este raţiunea 
lor de a fi, așa cum era și aceea a mulțimilor de greci care 
se înverșunau să se sugrume unii pe alţii. Proaspăta voastră 
victorie nu-i va descuraja. 

— Armata mea va fi gata de luptă. 

— Vă asemănaţi cu o mare fiară, Maiestate; gândindu-mă 
la voi am scris aceste versuri: O panteră care stă să înfrunte 
un vânător nu tremură ci îşi păstrează sufletul liniștit, chiar 
când aude urletele unei haite de câini; chiar şi rănită de o 
suliță, ea continuă să lupte și atacă pentru a trăi sau a muri. 


Nefertari reciti mișcătoarea scrisoare pe care o primise 
datorită lui Șenar. Curieri călare o aduseseră din Hatti până 

în nordul Siriei, de aici o preluaseră alţii până în Egipt, unde 
îi fusese înmânată de ministrul Afacerilor externe. 


Surorii mele, regina cea mai dragă Egiptului, Nefertari. 

Eu, Putuhepa, soția lui Hattușil, fratele împăratului hitiţilor, 
ği trimit gândurile mele prietenești. Suntem departe una de alta, 
țările și popoarele noastre sunt atât de diferite, dar nu-și doresc 
ele aceeași pace? Dacă tu și cu mine vom reuși să aducem buna 
înțelegere între popoarele noastre, nu s-ar putea spune că am 
făcut o faptă minunată? În ce mă privește, mă voi strădui. Aş 
putea s-o rog pe respectata mea soră să facă și ea la fel? 

Ar fi o plăcere și o onoare să primesc o scrisoare din 
mâna sa. Zeii să te aibă în pază. 


- Ce poate însemna mesajul acesta curios? îl întrebă 
regina pe Ramses. 

- Forma celor două sigilii de noroi uscat și scrisul nu lasă 
nici o îndoială asupra autenticităţii acestei scrisori. 

- Trebuie să-i răspund lui Putuhepa? 

- Ea nu este regină, dar trebuie considerată drept prima 
doamnă a imperiului hitit după moartea soției lui Muwattalis. 

- Soţul ei, Hattușil, va fi viitorul împărat? 

— Preferinţa lui Muwattalis se îndreaptă către fiul său, 
Uri-Teșub, un susţinător înverșunat al războiului împotriva 
Egiptului. 

- Mesajul acesta nu are, așadar, nici un sens. 

- Din ce scrie acolo rezultă că există și o altă tendinţă, 
susținută de casta preoților și de cea a negustorilor, a căror 
putere financiară nu este deloc de lepădat, după spusele lui 
Acha. Ei ar vrea să evite un război care le-ar stânjeni afacerile. 

- Influenţa lor este suficientă pentru a îndepărta pericolul 
unei confruntări? 

— Cu siguranţă, nu. 

- Dacă Putuhepa este sinceră, de ce nu i-aș da o mână 
de ajutor? Ar exista o fărâmă de speranță că am putea evita 
miile de morţi. 


Nervos, negustorul sirian Raia se scărpină în barbă. 

— Ți-am verificat alibiul, îl anunţă Ameni. 

-~ Cu atât mai bine! 

-Cu atât mai bine pentru dumneata, într-adevăr; angajaţii 
au confirmat ce ne-ai spus. 

— Am spus adevărul și nu am nimic de ascuns. 

Ameni nu contenea să se joace cu o pensulă. 

- Trebuie să-ţi mărturisesc... să recunosc că, poate, ne-am 
înșelat. 

- În sfârșit, vocea raţiunii! 

- Trebuie să recunoști că împrejurările nu-ţi erau deloc 
favorabile! În consecinţă, îţi prezint scuzele mele. 

- Justiţia egipteană nu este o vorbă goală. 

— Ne bucurăm cu toții că este așa. 

- Sunt liber să merg unde am treabă sau îmi face plăcere? 

- Poţi să-ţi continui munca în deplină libertate. 

- Sunt absolvit de toate acuzaţiile? 

— De toate, Raia. 

— Vă apreciez corectitudinea și sper că-l veți găsi cât se 
poate de repede pe ucigașul sărmanei fete. 


Cu gândurile în cu totul altă parte, Raia își făcea de lucru 
cu listele de livrări și bătea drumul pe chei între depozit și 
vasul său. 

Comedia jucată de Ameni nu-l păcălise nici măcar o 
clipă. Secretarul particular al lui Ramses era prea insistent 
ca să-l scape din mână așa de ușor, dând crezare mărturiei 
celor doi sirieni. Renunţând să folosească violenţa, scribul îi 
întindea o capcană. El spera ca Raia, crezându-se scăpat de 
orice acuzaţie, își va relua activitățile secrete și-l va conduce 
pe Serramanna până la membrii reţelei sale. 

Gândindu-se bine, situaţia era mult mai gravă decât bănuise 
la început. Orice ar fi făcut, rețeaua părea să fie condamnată. 
Ameni va înțelege repede că aproape toți angajaţii săi lucrau 
pentru Hatti și formau o adevărată armată din umbră, teribil de 
eficientă. Un val de arestări ar fi distrus-o. 

Să lucreze în continuare ca un comerciant, după cum îi 
obișnuise pe toţi să-l vadă... Soluţia aceasta, provizorie, nu 
l-ar fi dus prea departe. 

Avea nevoie să-l avertizeze cât mai repede pe Șenar, 
fără a atrage asupra lui nici cea mai mică bănuială. 


Raia duse vase de preţ la mai multe notabilități din 
Pi-Ramses. Șenar, cumpărătorul său obișnuit, figura și el pe 
listă. Așa că sirianul se duse la vila fratelui mai mare al 
regelui și dădu peste intendentul său. 

- Stăpânul Șenar nu este aici. 

- Aha... Se întoarce curând? 

— Nu știu. 

- Din păcate, nu am timp să-l aştept căci trebuie să plec 
la Memphis. Câteva întâmplări neprevăzute din ultimele 
zile m-au făcut să întârzii mult. Sunteţi atât de amabil să-i 
daţi acest obiect stăpânului Șenar? 

- Bineînţeles. 

- Transmiteţi-i, vă rog, salutări din partea mea. Ah, era 
să uit... Preţul este foarte mare, dar calitatea acestei mici 
capodopere îl merită. O să rezolvăm această mică problemă 
când o să mai vin eu pe aici, 

Raia mai vizită și alţi trei clienţi obișnuiți înainte de a se 
îmbarca pe corabia sa cu destinaţia Memphis. 

Luase o hotărâre: dată fiind starea de alarmă, era nevoit 
să-l contacteze pe șeful său și să-i ceară sfatul, după ce 
scăpa de oamenii lui Serramanna care-l urmăreau peste tot. 


Scribul ministerului Afacerilor externe, însărcinat cu 
redactarea mesajelor urgente care se primeau, își uitase peruca 

și, o dată cu ea, emblema biroului său, așa că alergă până în 
biroul lui Șenar sub privirile critice ale colegilor săi. Prima 
calitate a unui om al scrisului nu era stăpânirea de sine? 

Șenar nu era în birou. 

Îngrozitoare dilemă... Să aștepte întoarcerea ministrului 
sau să sară peste o treaptă ierarhică și să ducă mesajul di- 
rect regelui? Cu toate că îl putea aștepta o mustrare, înaltul 
funcţionar alese cea de-a doua soluţie. 

Stupefiaţi, colegii săi îl văzură părăsind ministerul în 
timpul orelor de serviciu, tot fără perucă, și sărind în carul 
său de serviciu care îi permitea să ajungă la palat în numai 
câteva minute. 

Ameni îl primi pe funcţionar și-i înțelese emoția. 

Scrisoarea, transmisă prin curier diplomatic din Siria de 
Sud, purta sigiliile lui Muwattalis, împăratul hitiţilor. 

— Ministrul meu fiind absent, am crezut că fac bine... 

- Bine ai făcut. Să nu te temi pentru cariera ta: regele o 
să aprecieze spiritul tău de iniţiativă. 

Ameni cântări în palmă scrisoarea, o tăbliță de lemn 
învelită într-o țesătură pătată de mai multe sigilii de noroi 
uscat, acoperite de un scris în limba hitită. 

Scribul închise câteva clipe ochii, sperând că era vorba 
despre un coșmar. Când îi deschise din nou, mesajul nu 
dispăruse și continua, parcă, să-i ardă degetele. 

Cu gâtul uscat, el parcurse cu pași foarte înceţi distanța 
care îl despărțea de biroul lui Ramses. După ce petrecuse 
ziua lucrând cu ministrul Agriculturii și cu cei răspunzători 
de irigaţii, regele era singur și pregătea un decret care viza 
îmbunătăţirea activităţii de întreținere a digurilor. 

~ Pari tulburat, Ameni. 

Mâinile întinse ale scribului îi prezentară scrisoarea 
oficială a împăratului din Hatti, adresată faraonului. 

~ Declaraţia de război, șopti Ramses. 

Fără să se grăbească, Ramses sfărâmă sigiliile, rupse 
țesătura de protecţie și citi mesajul. 

Ameni închise din nou ochii, bucurându-se de ultimele 
clipe de pace înainte de iad, adică înainte ca faraonul să-i 
dicteze răspunsul care ar fi consemnat intrarea în război a 
celor două state: Egiptul și Hatti. 

- Întotdeauna ești așa de încruntat, Ameni? 

Întrebarea îl surprinse pe scrib. 

— Eu, încruntat? Da, bineînţeles. 

- Păcat, am fi putut bea împreună un vin tare bun. la și 
citește. 

Ameni citi cu atenţie ce scria pe plăcuţă. 


De la împăratul din Hatti, Muwattalis, către fratele său 
Ramses, Fiul luminii, faraonul Egiptului. 

Cum o duci? Sper că mama ta Tuya, soia ta Nefertari și 
copiii tăi sunt bine și ei. Faima ta şi a marii soţii regale nu 
încetează să crească, iar vitejia ta este cunoscută de toți 
locuitorii din Hatti. 

Ce-ţi mai fac caii? Aici, noi avem mare grijă de ai noștri. 
Sunt niște animale splendide, cele mai frumoase care au 
fost create vreodată. 

Zeii să aibă în paza lor Hatti și Egiptul. 

Un zâmbet larg se așternu pe faţa lui Ameni. 

— Este... este minunat! 

— Eu nu sunt prea convins de asta. 

— Sunt formulele diplomatice obișnuite și suntem departe 
de o declaraţie de război! 

- Numai Acha ne-ar putea lămuri. 

- Tu nu ai nici un pic de încredere în Muwattalis... 

— Și-a întemeiat puterea îngemănând violenţa cu 
șiretenia; în ochii lui, diplomaţia nu este decât o armă în 
plus și nu o cale către pace. 

— Și dacă s-a săturat de atâtea războaie? Faptul că tu ai 
recucerit Canaan și Amurru i-a demonstrat că ar trebui să ia 
în serios armata egipteană! 

— Muwattalis nu o disprețuiește; tocmai de aceea el se 
pregătește pentru război și încearcă să înlăture temerile 
noastre prin câteva demonstraţii de prietenie. Homer, a cărui 
privire vede departe în timp, nu crede într-o pace durabilă. 

— Și dacă el s-a înșelat, dacă Muwattalis s-a schimbat, 
dacă în Hatti casta negustorilor s-a dovedit a fi mai influentă 
decât cea a războinicilor? Scrisoarea lui Putuhepa ar fi o 
dovadă în acest sens. 

- Economia imperiului hitit este clădită pe război, poporul 
său iubește din toată inima războiul. Comercianţii îi vor 
susţine pe războinici și vor găsi într-un mare război ocazia 
de a stoarce noi câștiguri. 

- Aşadar, confruntarea ţi se pare inevitabilă. 

— Sper din toată inima să nu am dreptate. Dacă Acha nu 
observă nici manevre importante, nici o înarmare neobiș- 
nuită, nici mobilizare generală, speranța mea o să renască. 

Ameni se simţi cuprins de o mare tulburare; o idee stranie 
îi trecu prin minte. 

- Misiunea oficială a lui Acha este de a reorganiza sis- 
temul de apărare a protectoratelor noastre; ca să obțină 

informaţiile de felul acestora pe care le dorești, n-ar trebui 
ca el... să pătrundă pe teritoriul hitit? 

— Așa este, recunoscu Ramses. 

— Este o nebunie ce spun! Dacă este prins... 

— Acha era liber să accepte sau să refuze. 

— Este prietenul nostru, Ramses, prietenul nostru din 
copilărie, îţi este credincios așa cum îţi sunt și eu, îţi... 

- Știu asta, Ameni, și îi apreciez curajul la adevărata lui 
valoare. 

- N-are nici o șansă să se întoarcă în viaţă! Chiar dacă 
va reuși să ne transmită câteva mesaje, până la urmă tot va 
fi capturat. 

Pentru prima oară, scribul simţi că încearcă un sentiment 
de ciudă față de Ramses. Dând întâietate interesului superior 
al Egiptului, faraonul nu făcea nici o greșeală. Dar acum 
sacrifica un prieten, o ființă deosebită, un bărbat care ar fi 
meritat să trăiască o sută zece ani, la fel ca înţelepţii de altădată. 

- Trebuie să-ţi dictez un răspuns, Ameni; să-l liniștim pe 
fratele nostru, împăratul din Hatti, în privinţa stării de sănătate 
a familiei mele și a cailor mei. 


Ronţăind cu mușcături mici un măr, Șenar privea minu- 
natul vas pe care intendentul său îl pusese în faţa lui. 

— Eşti sigur că negustorul acela care ți l-a adus era chiar 
Raia în persoană? 

— Da, stăpâne. 

- Repetă-mi ce a spus. 

— A pomenit preţul mare al acestei capodopere și a spus 
că veţi rezolva această problemă când se va întoarce el în 
capitală. 

— Mai dă-mi un măr și vezi să nu mă deranjeze nimeni. 

- Stăpâne, ar trebui să primiţi pe o tânără persoană... 

— Trimite-o aici. 

Șenar își menținea privirile aţintite asupra vasului din 
fața sa. 

O copie. 

O copie stângace și urâtă care nu făcea nici măcar cât o 
pereche de sandale de calitate mediocră. Chiar și un mic 
burghez de provincie ar fi ezitat să-l expună în camera sa 
de primiri. 

Mesajul lui Raia era limpede. Spionul fusese demascat 
și nu va mai intra în nici un caz în legătură cu Șenar. O 
parte importantă a strategiei plănuite de fratele mai mare al 
lui Ramses se năruia. Lipsindu-i posibilitatea de a mai intra 
în legătură cu hitiţii, cum ar mai fi putut acţiona? 

Două elemente îl mai liniștiră. 

Mai întâi, hitiţii nu vor putea renunţa, într-o perioadă 
atât de fierbinte, la păstrarea unei reţele de spionaj pe pământ 
egiptean; ei îl vor înlocui pe Raia cu altcineva și această 
persoană va intra neapărat în legătură cu Șenar. 

Apoi, mai era și poziţia privilegiată a lui Acha. În timp 
ce el acţiona pentru dezorganizarea sistemului de apărare a 
protectoratelor, nu va întârzia să reia legăturile cu hitiţii și 
să-l anunţe despre aceasta și pe Șenar. 

Mai rămânea magul Ofir, a cărui tehnică de descântare 
ar fi putut reuși în cele din urmă. 

Având în vedere toate acestea, nenorocirea care-l lovise 
pe Raia nu-l putea atinge și pe el. Spionul sirian era în stare 
să iasă cu bine din această încurcătură. 


Templele din Pi-Ramses erau scăldate într-o lumină 
gălbuie și caldă. După ce împliniseră ritualurile asfinţitului, 
Ramses și Nefertari se reîntâlniră în faţa templului închinat 
lui Amon a cărui construcţie era încă în curs. Cu fiecare zi 
care trecea, capitala devenea tot mai frumoasă, părând 
consacrată păcii și fericirii. 

Perechea regală porni la plimbare prin grădina plantată 
de curând în fața sanctuarului; piersici, sicomori și o sume- 
denie de arbuști alternau cu tufe întinse de leandri. Câţiva 
grădinari udau arborii abia sădiţi, adresându-le în șoaptă 
cuvinte prietenești; fiecare dintre ei știa că plantele apreciau 
acest lucru, la fel cum se bucurau și de apa care-i hrănea. 

- Ce părere ai despre scrisorile pe care tocmai le-am 
primit? 

~ Nu mă liniştesc deloc, răspunse Nefertari; hitiţii caută 
să ne ia ochii cu mirajul unui răgaz. 

— Speram să ai o părere mai încurajatoare. 

— Dacă te-aș minţi, ar însemna să trădez dragostea 
noastră. Trebuie să-ţi spun cum văd eu lucrurile, chiar dacă 
fac aceasta în culorile alarmante ale unui cer prevestitor de 
furtună. 

- Cum să admiţi imaginea unui război în care o mulţime 
de bărbaţi tineri își vor pierde viaţa, în timp ce noi ne 
bucurăm de frumuseţea acestei grădini? 

— Noi nu avem dreptul să ne refugiem într-un asemenea 
paradis și să uităm de furtuna care ameninţă să-l distrugă. 

— Armata mea va fi ea, oare, capabilă să reziste în faţa 
asalturilor hitite? Prea mulţi veterani care nu visează decât 
să fie lăsaţi la vatră, prea mulți soldaţi tineri și fără 
experienţă, prea mulţi mercenari preocupaţi doar de solda 
pe care o primesc... Inamicul ne cunoaște punctele slabe. 

- Noi nu le cunoaștem pe ale lor? 

- Serviciile noastre de informaţii sunt prost organizate; 
vor fi necesari ani de eforturi pentru a le face eficiente. Noi 
am crezut că Muwattalis va respecta frontiera impusă de tatăl 
meu, atunci când el ajunsese la porţile orașului Kadesh; dar, 
la fel ca înaintașii săi, împăratul nu visează decât la noi 
cuceriri și nici o pradă nu este mai atrăgătoare decât Egiptul. 


——— É | 

— Acha ţi-a trimis până acum vreun raport? 

— N-am de la el nici o veste. 

-— Te temi pentru viaţa sa, nu-i așa? 

- l-am încredinţat o misiune periculoasă care îl obligă să 
pătrundă în teritoriul inamic pentru a culege de acolo cât 
mai multe informații. Ameni nu-mi iartă cu nici un chip 
această hotărâre. 

— Cine a avut o asemenea idee? 

- N-am să-ţi ascund niciodată adevărul, Nefertari; eu 
am avut-o, și nu Acha. 

— Ar fi putut să refuze. 

— Ar putea cineva să refuze o propunere a faraonului? 

- Acha are o personalitate puternică și este în stare să-și 
aleagă singur soarta. 

- Dacă dă greș, eu voi fi răspunzător pentru arestarea și 
pentru moartea sa. 

- Acha și-a dedicat viaţa Egiptului, la fel ca și tine; 
plecând în Hatti, el speră să salveze ţara noastră de la 
dezastru. 

- Am vorbit împreună de acest ideal o noapte întreagă; 
dacă el îmi aduce niște informaţii utile despre forțele hitite 
și despre planurile lor, poate că vom reuși să-i respingem pe 
invadatori. 

- Și dacă ai ataca tu primul? 

-— Mă gândeam și eu la asta... Dar trebuie să-i las lui 
Acha timp ca să se miște. 

- Scrisorile pe care le-am primit arată că hitiţii încearcă 
să câștige timp, fără îndoială din cauza unor neînţelegeri 
dintre ei. N-ar trebui să lăsăm să treacă momentul potrivit. 

Cu vocea sa melodioasă și blândă, Nefertari exprima 
rigoarea și voinţa neabătută a unei regine a Egiptului. La fel 
cum făcuse Tuya alături de Seti, ea modela sufletul regelui 
și-i hrănea forţa. 

— Mă gândesc deseori la Moise. Cum ar fi procedat el, 
astăzi, când însăși existenţa acestor Două Țări este în pericol? 
Cu toate că ideile care-l mânau în viaţă erau ciudate, sunt 
convins că ar fi luptat alături de noi pentru a salva țara 
faraonilor. 

Soarele asfinţise, Nefertari fu cuprinsă de fior. 

- Acum aș fi avut nevoie de șalul meu cel vechi, îmi 
ținea așa de cald! 

La est de golful Aqaba și la sud de Edom, ţinutul Madian 
se mulțumea cu o existenţă liniștită și retrasă, oferind 
câteodată găzduire nomazilor care parcurgeau peninsula 
Sinai. Oamenii din Madian, iubindu-și condiţia de păstori, 
se țineau la distanţă de luptele care se ţineau lanţ între 
triburile arabe din ţinutul Moab. 

Un preot bătrân, tatăl a nouă fete, domnea peste micuța 
comunitate a madianiţilor care nu se plângea nici de sărăcia 
sa, nici de asprimea climei. 

Bătrânul tocmai îngrijea copita unui miel, când un 
zgomot neobișnuit îi ajunse la urechi. 

Tropot de cai. 

Cai și care de luptă care se apropiau cu repeziciune. 

O patrulă a armatei egiptene... Curios, egiptenii nu 
veneau niciodată în ținutul Madian, ai cărui locuitori nu 
aveau nici o armă și nici nu știau să lupte. Fiind atât de 
săraci, ei nu plăteau impozite, iar poliția deșertului știa că 
n-ar fi riscat să-i adăpostească pe beduinii prădători pentru 
că altfel oaza lor ar fi fost distrusă și oamenii ar fi fost alungaţi 
de pe pământul lor. 

Când carele egiptene pătrunseră în tabără, bărbații, femeile 
şi copiii se făcură nevăzuţi în corturile din pânză grosolană. 
Bătrânul preot se ridică și ieși în întâmpinarea noilor veniţi. 

Comandantul patrulei era un tânăr ofiţer plin de aroganță. 

— Cine ești? 

-~ Preotul din Madian. 

-Tu ești cel mai mare peste adunătura asta de păduchioși. 

- Am această onoare. 

— Din ce trăiţi voi aici? 

- Creștem oi, mâncăm curmale din pomii de pe aici și 
bem apă din fântânile noastre. Micile grădini pe care le 
avem ne mai dau și niște legume. 

— Aveţi arme? 

- Nu avem obiceiul acesta. 

— Am ordin să vă controlez corturile. 

- Puteţi intra peste tot, noi nu avem nimic de ascuns. 

-~ Se spune că îi adăpostiţi pe beduinii criminali. 

- Am fi atât de nesocotiţi ca să stârnim mânia faraonului? 
Chiar dacă petecul acesta de pământ este sărac și uitat de 
toți, este al nostru și ţinem la el. Am fi pierduţi dacă am 
încălca legea. 

— Eşti un înţelept, bătrâne, dar, cu toate acestea, o să-mi 
fac datoria. 

- Îţi repet, corturile noastre îţi stau la dispoziţie. Dar, 
mai întâi de asta, ai vrea să iei parte la o umilă sărbătoare? 
Una dintre fiicele mele tocmai a născut un băiat. O să 
mâncăm carne de miel friptă și o să bem vin de palmier. 

Ofiţerul egiptean era încurcat. 

— Așa ceva nu prea este permis de regulament... 

- În timp ce soldaţii tăi fac ce au de făcut, vino să te 
așezi aici, lângă foc. 

Înspăimântaţi, madianiţii se buluciră în jurul bătrânului 
preot care îi linişti și îi îndemnă să ușureze misiunea 
egiptenilor. 

Șeful patrulei fu de acord să se așeze și să guste din 
bucatele pregătite. Tânăra mamă stătea încă lungită pe o 

pătură, dar soţul ei, un bărbos cu o figură trudită, încovoiat, 
își ţinea copilul în braţe și-l legăna. 

— Un păstor care se temea că nu poate avea copii, explică 
bătrânul preot; copilul acesta va fi lumina bătrâneţii sale. 

Soldaţii nu dădură nici de arme, nici de beduini. 

- Respectă și pe mai departe legea, îl sfătui ofițerul pe 
preotul din Madian și oamenii tăi nu vor avea de suferit. 

Carele și călăreţii porniră prin deșert și se pierdură în zare. 

Când norul de nisip de pe urma lor se risipi, tatăl 
noului-născut se ridică. Dacă ar mai fi fost acolo, ofiţerul ar 
fi fost surprins să vadă un păstor pipernicit transformându-se 
într-un uriaș cu umerii largi. 

-Suntem salvaţi, Moise, îi spuse bătrânul preot așa-zisului 
său ginere. N-o să se mai întoarcă. 


Pe malul apusean al Thebei, arhitecţi, cioplitori în piatră 
și sculptori nu-și precupeţeau forţele pentru a înălța 
Ramesseum, templul milioanelor de ani ai Fiului luminii. 
Ca o aplicare a Regulei, construcţia începuse cu naosul în 
care se afla zeul ascuns, a cărui înfățișare oamenii nu i-o 
cunoșteau niciodată. O cantitate uriașă de blocuri de gresie, 
de granit cenușiu și de bazalt fusese depozitată pe șantierul 
care se bucura de o organizare foarte bine pusă la punct. Se 
ridicau deja zidurile sălilor cu coloane, se înălța viitorul 
palat regal. Așa cum ceruse Ramses, templul său urma să 
fie o construcţie nemaivăzută care avea să dăinuie peste 
secole. Acolo avea să fie cinstită memoria tatălui său, acolo 
aveau să fie celebrate mama și soţia sa, acolo se va transmite 
energia nevăzută fără de care exercitarea unei puteri bazate 
pe dreptate nu era posibilă. 

Nebu, marele preot de la Karnak, avea motiv să fie 
zâmbitor. Desigur, bătrânul obosit și chinuit de reumatism 
primise sarcina de a administra cel mai mare și mai bogat 

dintre sanctuarele egiptene și toată lumea apreciase că 
alegerea făcută de Ramses era cinică și strategică; aproape 
senil, Nebu părea doar un om de paie, înlocuit rapid de un 
alt slujbaș al monarhului, la fel de vârstnic și de servil. 

Nimeni nu ar fi putut prevedea că Nebu va îmbătrâni la 
fel ca granitul. Chel, cu un mers șovăitor, vorbind rar, 
conducea totul fără a avea nevoie de ajutoare. Credincios 
regelui său, el nu visa, așa cum o făcuseră predecesorii săi, 
să ducă o politică partizană. Faptul că-l servea pe Ramses 
era pentru el ca un fel de cură de întinerire. 

Astăzi, însă, Nebu dăduse uitării imensul templu, 
mulțimea de oameni de sub comanda sa, ierarhia, pămân- 
turile, satele, pentru a se ocupa de un mic copăcel, acacia 
pe care o plantase Ramses pe locul templului pentru veșnicie, 
în anul al doilea al domniei sale. Marele preot de la Karnak 
îi promisese suveranului că va lua în grija sa creșterea acestui 
arbore a cărui vigoare era impresionantă. Bucurându-se de 
vraja acelui loc, el se înălța către cer mult mai repede decât 
alţi semeni ai lui. 

- Eşti mulțumit de această acacia a mea, Nebu? 

Marele preot se întoarse încet către el. 

— Maiestate... Nu m-a anunțat nimeni de vizita voastră! 

- Să nu ceri pe nimeni, călătoria asta a mea nu a fost 
anunţată de palat. Copacul acesta este grozav. 

- Nu cred că am mai văzut vreodată ceva atât de uimitor; 
nu i-aţi transmis, cumva, ceva din vigoarea voastră? Eu am 
privilegiul să-i veghez copilăria, Maiestatea Voastră îl va 
admira când va ajunge la maturitate. 

— Îmi doream să mai văd o dată Theba, templul meu 
pentru veșnicie, mormântul meu și această acacia, înainte 
de a intra în vâltoarea evenimentelor. 

- Războiul este inevitabil, Maiestate? 


RAMSES — BĂTĂLIA DE LA KADESH 247 


— Hitiţii încearcă să ne convingă să credem cu totul 
altceva, dar cine poate avea încredere în declaraţiile lor 
liniştitoare? 

- Pe aici, totul este în ordine. Bogăţiile de la Karnak sunt 
ale voastre și am avut grijă ca domeniile pe care mi le-aţi 
încredințat să fie bine administrate și să aducă profit. 

— Cum o duci cu sănătatea? 

— Cât timp canalele inimii n-o să se astupe, o să-mi fac 
datoria. Totuși, dacă Maiestatea Voastră avea de gând să 
pună pe altcineva în locul meu, nu aș fi nemulţumit. Să 
locuiesc lângă lacul sacru și să meditez asupra zborului 
rândunelelor este cea mai mare ambiţie a mea. 

-Cu riscul de a te dezamăgi, eu nu văd de ce ar fi necesar 
să modific ierarhia actuală a șantierului. 

-~ Picioarele mă lasă, urechile mi se înfundă, oasele 
mă dor... 

— Dar mintea ta rămâne vie ca zborul unui șoim și precisă 
ca acela al unei păsări ibis. Continuă să muncești așa, Nebu, 
și veghează asupra acestei acacia. Dacă eu nu m-aș mai 
întoarce, tu ar trebui să fii tutorele ei. 

- O să vă întoarceţi. Trebuie să vă întoarceţi. 

Ramses vizită șantierul, amintindu-și de perioada șederii 
printre cioplitorii în piatră și muncitorii pietrari din cariere. 
El clădea zi de zi Egiptul, ei construiau templele și monu- 
mentele eterne fără de care ţara aceea dublă s-ar fi cufundat 
în anarhie și în josnicie, defecte inerente speciei umane. A 
venera puterea luminii și a respecta Regula lui Maat însemna 
a-l învăţa pe om să respecte dreptatea, a încerca abaterea 
sa de la egoism și vanitate. 

Visul suveranului devenea realitate. Templul pentru 
veșnicie prindea contur, acest formidabil izvor de energie 
magică începea să funcţioneze de sine-stătător, prin simpla 
prezenţă a hieroglifelor și a scenelor gravate pe zidurile 

sanctuarului. Parcurgând sălile al căror contur fusese deja 
delimitat, reculegându-se în viitoarele capele, Ramses își 
lua de peste tot forța lui ka, născută din împerecherea cerului 
cu pământul. El o asimila, nu pur și simplu pentru el însuși, 
ci pentru a fi în stare să înfrunte tenebrele cu care hitiţii 
voiau să acopere pământul îndrăgit de zei. 

Ramses se simţi încărcat cu energia tuturor dinastiilor, a 
acestei stirpe a faraonilor care modelaseră Egiptul după 
chipul și asemănarea cosmosului. 

O clipă, tânărul suveran de douăzeci și șapte de ani șovăi; 
dar trecutul deveni o forță și nu o povară. În acest templu 
pentru veșnicie, predecesorii săi îi arătară calea pe care 
trebuia să meargă. 


Raia duse o mulţime de vase la persoane importante din 
Memphis. Dacă urmăritorii sirianului i-ar fi interogat pe 
angajaţii săi, ar fi aflat că negustorul avea intenţia de a 
continua să-și satisfacă pe mai departe clienții și să rămână 
furnizorul recunoscut al familiilor nobile. Astfel, Raia aplica 
tot metoda sa obișnuită de vânzare, bazată pe contacte di- 
recte, sporovăială și complimente. 

După aceea, plecă la marele harem de la Mer-Our, pe 
care nu-l mai vizitase de doi ani, sigur de faptul că o 
asemenea vizită îi va lăsa cu gura căscată pe polițiștii lui 
Ameni și ai lui Serramanna. Ei credeau că spionul avea 
complici în această nobilă și străveche instituţie, pierzând 
mult timp și energie pentru a cerceta această pistă falsă. 

Raia le mai oferi încă una, poposind într-un mic sat din 
apropierea haremului, unde stătu timp îndelungat de vorbă 
cu niște țărani pe care nici măcar nu-i cunoștea. Erau și 
aceștia, evident, alți complici din punctul de vedere al 
anchetatorilor egipteni. 

Lăsându-i pe urmăritorii săi încurcaţi în toate aceste piste 

false, negustorul se întoarse la Memphis pentru a 
supraveghea condiţiile în care era pregătit transportul mai 
multor încărcături de conserve de lux, unele cu destinaţia 
Pi-Ramses, iar altele Theba. 


Serramanna tuna și fulgera. 

- Spionul ăsta își bate joc de noi! Știe că îl urmărim și se 
distrează plimbându-ne aiurea. 

— Calmează-te, îl sfătui Ameni. Nu se poate să nu comită 
el vreo greșeală. 

- Ce fel de greșeală? 

- Mesajele pe care le primește din Hatti sunt ascunse fie 
în conserve, fie în vasele lui de preţ. Eu pariez că în acestea 
din urmă, pentru că ele vin, în cea mai mare parte, din Siria 
de Sud și din Asia. 

— Ei bine, atunci, hai să le examinăm! 

- Ar fi ca o lovitură de sabie în apă. Cel mai important 
este să aflăm felul în care expediază mesajele și rețeaua pe 
care o folosește. Dată fiind situația în care se află, este nevoit 
să-i avertizeze pe hitiți că nu-și mai poate continua 
activitatea. Să pândim momentul în care va expedia un trans- 
port cu cine știe ce obiecte spre Siria. 

— Eu am o altă idee, mărturisi Serramanna. 

— Sper că una legală, nu-i așa? 

- Dacă nu fac valuri absolut deloc și dacă îţi ofer 
posibilitatea de a-l aresta pe Raia respectând în totalitate 
legea, îmi dai voie să acţionez? 

Ameni își examină cu cea mai mare atenţie pensula de 
scris. 

— De cât timp ai nevoie? 

— Mâine, și voi termina totul. 


36 


La Bubastis, avea loc sărbătoarea beţiei simţurilor. Timp 
de o săptămână, fete și băieţi gustau din primii fiori ai 
dragostei sub privirea protectoare a zeiţei pisică Bastet, 
încarnarea bucuriei de a trăi. La ţară, întreceri de lupte le 
permiteau băieţilor să-și arate puterile și să le seducă pe 
frumoasele spectatoare prin ardoarea cu care luptau. 

Angajaţii lui Raia avuseseră dreptul la două zile libere. 
Magazionerul-șef, un sirian slab și cocârjat, încuiase cu lacătul 
ușa depozitului în care se aflau cam zece vase nu prea valoroase. 
Se gândea cu plăcere că se va amesteca în mulţime și-și va 
încerca norocul pe lângă vreo femeiușcă petrecăreaţă, chiar 
dacă ar fi fost ceva mai coaptă. Raia era un patron sever și 
trebuia să profite de această ocazie de a se distra. 

Îi lăsa gura apă gândindu-se la plăcerile de care urma să 
aibă parte așa încât, fredonând un cântecel deșucheat, o 
luă pe o ulicioară care ducea la o mică piaţă în care se 
adunau deja amatorii de distracţii. 

O mână uriașă i se înfipse în chică și-i trase capul pe 
spate; o altă mână care i se lipi de buze îi înăbuși strigătul 
de durere. 

— Stai liniștit, îi porunci Serramanna, sau te strâng de gât. 

înspăimântat, sirianul se lăsă târât într-o magazie în care 
se aflau îngrămădite o mulțime de coșuri împletite. 

~ De când lucrezi pentru Raia? întrebă sardul. 

— Patru ani. 

— Ai salariu bun? 

— Este cam zgârcit. 

~ Ți-e frică de el? 

— Mai mult sau mai puțin... 

- Raia va fi arestat, îi spuse Serramanna, și va fi 
condamnat la moarte pentru spionaj în favoarea hitiţilor. 
Complicii lui vor avea parte de aceeași pedeapsă. 

- Eu nu sunt decât un simplu angajat de-al lui! 

~ Este o mare greșeală să minti. 

- M-a angajat ca magaziner, nu ca spion! 

— Ai greșit când ai minţit susținând că se afla aici, la 
Bubastis, când, de fapt, el comitea o crimă la Pi-Ramses. 

- Un omor... Nu, așa ceva nu se poate... Nu știam nimic! 

~ Acum ai aflat. Îţi mentii declaraţia de atunci? 

— Nu... Ba da, altfel o să se răzbune! 

- Amice, văd că nu-mi lași altă soluţie: dacă mai continui 
să ascunzi adevărul, îţi crăp capul de zidul ăsta. 

— N-o să îndrăznești! 

- Am ucis zeci de lași de teapa ta. 

~ Raia... O să se răzbune... 

~ N-o să-l mai vezi niciodată. 

— Eşti sigur? 

- Absolut. 

— Atunci, sunt de acord... Mi-a plătit ca să spun că era aici. 

— Ştii să scrii? 

- Nu prea bine. 

— Mergem împreună la biroul unui scrib public. El o să-ți 
scrie declaraţia, după aceea, o să te poți duce după fete. 


Cu ochii de un verde atrăgător, cu buzele machiate dis- 
cret, grațioasă, vioaie și zglobie, Iset cea frumoasă, mama 

micului Kha, nu-și pierduse câtuși de puţin din aerul său 


tineresc. În seara aceea răcoroasă de iarnă, tânăra femeie 
își acoperise umerii cu un șal de lână. 

Pe câmpia din jurul Thebei, vântul sufla destul de tare. 
Cu toate acestea, Iset cea frumoasă se ducea la întâlnirea 
fixată printr-o scrisoare ciudată: „Coliba de stuf. Caută una 
care seamănă cu cea de la Memphis, pe malul de vest, în 
fața templului de la Luxor, la marginea unui lan de grâu.” 

Scrisul lui... Nu se putea înșela. Dar de ce această neobiș- 
nuită invitaţie şi amintirea unui trecut atât de intim? 

Iset cea frumoasă merse de-a lungul unui canal de irigaţii, 
văzu lanul de grâu, auriu în lumina asfinţitului, și observă 
coliba. Se pregătea să intre, când o rafală de vânt îi ridică 
poala rochiei care se agăţă în ghimpii unui tufiș. 

Pe când se apleca pentru ca stofa să nu se sfășie, o mână 
o ajută să se elibereze și să se ridice. 

— Ramses... 

- Eşti întotdeauna la fel de încântătoare, Iset. Îţi 
mulțumesc că ai venit. 

— Mesajul tău m-a tulburat. 

- Voiam să ne întâlnim departe de palat. 

Regele o atrăgea peste măsură. 

Corpul său perfect clădit, noblețea gesturilor, fascinația 
privirii sale trezeau în ea aceeași dorinţă de altădată. Nu 
încetase nicicând să-l iubească, deși nu se considera în stare 
să rivalizeze cu Nefertari. Marea soţie regală invadase 
sufletul lui Ramses peste care domnea fără nici o concurenţă. 
Iset cea frumoasă nu era nici geloasă, nici invidioasă; ea își 
accepta destinul și se simţea mândră că-i dăruise regelui un 
fiu ale cărui daruri excepţionale se puteau vedea de pe acum. 

Da, îl urâse pe Ramses când acesta se căsătorise cu 
Nefertari, dar acest sentiment nu era decât o formă dureroasă 
a dragostei sale. Iset se opusese complotului care-l amenin- 

țase pe rege, deși se încercase și atragerea ei. Niciodată nu 
l-ar fi trădat pe bărbatul care îi dăruise atâta fericire, revăr- 
sându-i lumină în suflet și în trup. 

- De ce atâta taină... și amintirea primelor noastre întâl- 
niri, într-o colibă ca asta? 

- Nefertari este cea care vrea ca totul să se petreacă astfel. 

- Nefertari... Nu înţeleg. 

- Ea cere ca noi să avem un al doilea fiu pentru a asigura 
un urmaș la tron, dacă i s-ar întâmpla ceva rău lui Kha. 

Iset cea frumoasă se clătină şi căzu în braţele lui Ramses. 

— Este un vis, șopti ea, un vis minunat. Tu nu ești regele, 
eu nu sunt Iset, nu suntem la Theba, suntem pe cale să facem 
dragoste ca să-i dăm un frățior lui Kha. Nu-i decât un vis, 
dar vreau să-l trăiesc până în adâncul fiinţei mele și să-l 
păstrez pentru vecie. 

Ramses își scoase tunica și o așternu pe pământ. Înfier- 
bântată, Iset se lăsă dezbrăcată de mâinile bărbatului. 

Era fericirea nebunească de o clipă în care corpul său 
crea un copil pentru Ramses, străfulgerarea unei bucurii la 
care nu mai spera. 


Pe corabia care îl ducea înapoi la Pi-Ramses, regele, retras 
în singurătatea sa, contempla Nilul. Chipul lui Nefertari nu-l 
mai părăsea. Da, dragostea pe care i-o purta Iset era aceeași, 
iar farmecul ei neschimbat; dar nu încerca pentru ea acel 
sentiment imperios ca soarele și nesfârșit ca deșertul care-i 
cuprinsese întreaga ființă încă de la prima întâlnire cu 
Nefertari, această dragoste care nu înceta să crească în 
intensitate cu fiecare zi trăită împreună. Așa cum 
Ramesseumul și capitala se măreau graţie activităţii 
neîntrerupte a constructorilor, și dragostea pe care Ramses o 
nutrea pentru soția sa nu înceta să se amplifice și să se 
consolideze. 

Regele nu voise să-i dezvăluie lui Iset adevăratele dorinţe 
ale lui Nefertari: regina voia ca Iset să îndeplinească în mod 
real funcţia de a doua soţie și să-i dăruiască mai mulți copii 
suveranului, a cărui forţă și personalitate copleșitoare riscau 
să descurajeze mai mulți potenţiali succesori. Egiptul 
cunoscuse un grav precedent: Pepi al Doilea, mort la vârsta 
de peste o sută de ani, le supravieţuise copiilor săi și, atunci 
când a încetat din viaţă, a lăsat ţara pradă unui vid de putere 
care s-a transformat într-o criză prelungită. Dacă Ramses ar 
fi trăit până la o asemenea vârstă înaintată, ce s-ar fi întâmplat 
cu regatul, dacă Meritamon sau Kha, dintr-un motiv oarecare, 
nu ar fi putut să-i urmeze la tron? 

Nu era posibil ca un faraon să aibă o existenţă ca a unui 
om obișnuit. lubirile sale, familia sa trebuiau să contribuie 
la păstrarea pe vecie a instituţiei pe care o reprezenta. 

Dar exista Nefertari, femeie între femei, și dragostea 
sublimă pe care aceasta i-o oferea. Ramses nu voia nici să-și 
trădeze înalta menire, nici să-și împartă dorinţele intime cu 
o altă femeie, chiar dacă aceasta era Iset cea frumoasă. 

Și Nilul fu acela care-i oferi răspunsul, Nilul a cărui 
energie fecunda prin revărsările sale cele două maluri, cu o 
generozitate inepuizabilă. 


Curtea se reunise în marea sală de primire de la Pi-Ramses 
și toată lumea discuta aprins. Urmând exemplul lui Seti, 
tatăl său, Ramses era destul de zgârcit cu acest gen de 
ceremonii; el prefera să lucreze separat cu miniștrii săi, decât 
să piardă vremea în discuţii plictisitoare dintr-o adunare ai 
cărei membri nu doreau decât să-l lingușească. 

Când apăru faraonul, ținând în mâna dreaptă o vergea în 
jurul căreia era înfășurată o frânghie, mulți dintre cei prezenţi 
simţiră că li se taie pentru câteva clipe răsuflarea. Acest 
simbol arăta că Ramses urma să adopte un decret ce căpăta 

de îndată forţa unei legi. Vergeaua simboliza Cuvântul, iar 
frânghia legătura cu realitatea pe care regele o făcea să ia 
fiinţă imediat anunțând prevederile unei hotărâri luate după 
o matură chibzuinţă. 

Emoţia și îngrijorarea puseră stăpânire pe curteni. Nimeni 
nu se mai îndoia: Ramses avea să decreteze starea de război 
cu hitiţii. Un ambasador urma să fie trimis în Hatti ca să-i 
prezinte împăratului mesajul faraonului, precizând data la 
care se declanșa conflictul. 

— Cuvintele pe care le voi spune acum constituie un 
decret regal, declară Ramses. E! va fi gravat pe stelele de 
piatră oficiale, crainicii regali îl vor anunţa în orașe și în 
sate, fiecare locuitor al celor Două Țări va afla de el. 
Începând de astăzi și până la ultima mea suflare, voi ridica 
la rangul de „fiu regal” și de „fiică regală” copii care vor fi 
educați la școala palatului și vor primi aceeași învăţătură 
ca fiul meu Kha și fiica mea Meritamon. Numărul lor este 
nelimitat și dintre ei îl voi alege pe urmașul meu la tron, 
fără ca el să știe de acest lucru înainte de momentul potrivit. 

Curtea fu uluită și, în același timp, încântată. Fiecare 
tată și fiecare mamă avură speranţa secretă că și copilul lor 
putea fi ridicat pe o asemenea treaptă; unii visau, deja, să 
se laude cu meritele vlăstarelor pentru a influența preferinţele 
lui Ramses și ale lui Nefertari. 


Ramses acoperi cu un șal călduros umerii lui Nefertari, 
care tocmai scăpase de o răceală. 

— Vine de la cel mai bun atelier din Sais; marea preoteasă 
a templului l-a țesut cu mâna ei. 

Zâmbetul reginei păru să ilumineze cerul mohorât al 
Deltei. 

— Mi-ar fi plăcut atât de mult să plec în Sud, dar știu că 
este imposibil. 


| 

— Îmi pare rău pentru tine, Nefertari, dar trebuie să 
supraveghez instrucția trupelor mele. 

— Iset îți va dărui un alt fiu, nu-i așa? 

- Acest lucru îl vor hotărî zeii. 

— Așa este cel mai bine. Când o s-o mai vezi din nou? 

— Nu știu. 

- Dar... mi-ai promis... 

— Am dat deja un decret. 

— Ce legătură are cu Iset? 

- Voința a fost îndeplinită, Nefertari: vom avea mai mult 
de o sută de fii și de fiice, iar succesiunea mea va fi asigurată. 


37 


- Am dovada că Raia a minţit, afirmă Serramanna plin 
de entuziasm. 

Ameni nu reacţionă în nici un fel. 

- Ai auzit ce am spus? 

- Da, da, răspunse secretarul particular al regelui. 

Sardul înţelese motivul pentru care Ameni era atât de 
morocănos; și de această dată, scribul nu dormise decât două 
sau trei ore și încă nu se trezise de-a binelea. 

- Am aici declaraţia magazionerului lui Raia, semnată 
și autentificată de martori. Angajatul sirianului declară fără 
ocol că patronul său, care nu se afla la Bubastis în ziua 
uciderii lui Nenufar, l-a plătit ca să facă o declaraţie 
mincinoasă. 

- Felicitările mele, Serramanna, ai făcut o treabă grozavă. 
Magazionerul tău este... întreg? 

- Când a ieșit din biroul scribului, ardea de dorinţa de a 
lua parte la marea serbare din oraș și de a găsi pe acolo 
câteva femeiuști mai bune la suflet. 

— O treabă bună, într-adevăr... 

- Tu nu înţelegi: alibiul lui Raia este anulat, așa că putem 
să-l arestăm și să-l interogăm din nou! 

— Imposibil. 

- imposibil? Cine ar fi împotrivă... 

— Raia a scăpat de cei care-l urmăreau și a dispărut pe o 
străduță din Memphis. 


Șenar fiind avertizat și în afară de orice pericol, Raia 
trebuia să se facă nevăzut. Convins că Ameni va controla 
orice transport de-al său cu destinaţia Siria de Sud, chiar 
dacă nu era vorba decât despre niște biete conserve, nu mai 
avea nici o posibilitate de a-i informa pe hitiţi. Să încre- 
dinţeze un mesaj unuia dintre membrii reţelei sale i se părea 
prea riscant; un om nevoit să se ascundă și căutat de poliţia 
Faraonului putea fi foarte ușor trădat! Singura soluţie la care 
se gândise încă din clipa în care începuseră să-l bănuiască: 
să intre în legătură cu șeful său de reţea, în ciuda interdicţiei 
stricte de a face acest lucru. 

Să scape de polițiștii care-l filau în permanenţă nu fusese 
o treabă prea ușoară; noroc cu zeul furtunii care pusese 
stăpânire pe Memphis încă din zori, astfel încât el reușise să 
scape de urmăritori furișându-se într-un atelier care avea două 
ieșiri. 

Trecând peste mai multe acoperișuri, el intrase în locuinţa 
șefului său de reţea, când furtuna ajunsese la apogeu și când 
fulgerele brăzdau cerul, iar un vânt năprasnic ridica nori de 
praf pe străduţele pustii. 

Casa era cufundată în întuneric și părea nelocuită. Raia 
aşteptă ca ochii să i se obișnuiască treptat cu bezna din 
interior și intră cu pași furișaţi în camera de primire, fără a 
face nici cel mai mic zgomot. Un geamăt îi ajunse la urechi. 

Nedumerit, negustorul mai înaintă câţiva pași. 

Un nou vaiet, parcă provocat de o durere sfâșietoare, dar 
reţinută. În dreapta sa zări o rază de lumină strecurându-se 
pe sub o ușă. 

Seful reţelei fusese oare arestat și torturat? Nu, așa ceva 
nu era posibil! Numai Raia știa cine este. 

Ușa se deschise, flacăra unei torţe îl orbi pe sirian care 
se dădu înapoi acoperindu-și ochii cu mâinile încrucișate. 

- Raia... Ce faci tu aici? 

— lertaţi-mă, dar nu aveam altă soluție. 

Negustorul sirian nu-l întâlnise pe șeful său de rețea decât 
o singură dată, la curtea lui Muwattalis, dar nu-i uitase fi- 
gura: înalt, slab, cu pomeţii proeminenţi, ochii de un verde 
întunecat, expresia unei păsări de pradă. 

Pentru o clipă, Raia se temu ca Ofir să nu-l ucidă pe loc. 
Dar libianul era de un calm neliniștitor. 

În laborator, blonda Lita continua să geamă. 

- O pregăteam pentru o nouă experienţă, îi explică Ofir 
închizând la loc ușa. 

Întunericul îl sperie pe Raia; nu era cel mai potrivit mediu 
pentru magia neagră? 

— Aici, vom putea sta de vorbă în liniște. Ai încălcat 
toate consemnele. 

- Știu, dar oamenii lui Serramanna erau gata să mă 
aresteze. 

— Presupun că ei încă se mai află în oraș. 

- Da, dar mi-au pierdut urma. 

— Dacă te-au urmărit în continuare, nu vor întârzia să 
dea năvală și aici. Într-un asemenea caz, voi fi nevoit să te 
ucid și să le spun că am fost atacat de un tâlhar. 

Dolenta, care dormea la etaj, sub efectul unui somnifer, 
ar fi confirmat versiunea lui Ofir. 

- Îmi cunosc meseria, nu m-au mai urmărit. 

— Să sperăm, Raia. Ce ți s-a întâmplat? 

- Un lanţ de ghinioane. 

- Nu cumva ar fi mai bine spus o serie de neghiobii? 

Sirianul îi povesti totul fără a neglija nici cel mai mic 
amănunt. În faţa lui Ofir era de preferat să nu bată câmpii; 
vrăjitorul acela nu avea puterea de a citi chiar și gândurile 
oamenilor? 

O lungă tăcere se așternu după ce Raia termină de 
povestit. Ofir reflecta adânc la cele auzite, înainte de a da 
un verdict. 

- Este adevărat că n-ai avut nici un pic de noroc; dar 
trebuie să recunoaștem că rețeaua ta nu mai poate funcţiona. 

- Magazinele, marfa din depozit, averea pe care am 
reușit s-o adun... 

- O să-ţi recuperezi paguba când Hatti va cuceri Egiptul. 

— Să vă audă demonii războiului! 

- Te îndoiești, cumva, de victoria noastră finală? 

~ Nici măcar o clipă! Armata egipteană nu este pregătită. 
După ultimele mele informaţii, programul său de înarmare 
este în întârziere, iar ofiţerii superiori se tem de o confruntare 
directă cu forțele hitite. Soldaţii cuprinși de teamă sunt 
dinainte învinși. 

- O prea mare încredere poate duce la o înfrângere, îl 
corectă Ofir; nu trebuie să scăpăm din vedere nimic din ce 
l-ar putea duce pe Ramses la dezastru. 

- O să continuaţi să-l manipulaţi pe Șenar? 

- Faraonul îl bănuiește cumva? 

- Nu are o încredere prea mare în fratele său, dar nu 
poate crede că Șenar ar putea deveni aliatul nostru. Cum 
să-și închipuie că un egiptean, membru al familiei regale și 
ministru al Afacerilor externe, și-ar putea trăda țara? După 
cum îmi dau eu seama, Șenar rămâne, pentru noi, un pion 
extrem de important. Cine o să mă înlocuiască? 

- Tu n-ai cum să afli asta. 

~ Veţi fi obligat să faceţi un raport asupra mea... 

- Va fi unul plin de laude. Tu ai servit Hatti cu credinţă, 
iar împăratul va ține seamă de asta și va ști să te răsplătească. 

— Care va fi următoarea mea misiune? 

- O să-i propun un plan lui Muwattalis și el va hotărî. 

-~ Tabăra asta a atonienilor... Este ceva serios? 

— Eu îmi bat joc de adepţii lui Aton, la fel ca și de ceilalţi 
credincioși; dar sunt ca niște oi pe care le poți duce cu 
ușurință la abator. Din moment ce ei îmi mănâncă din palmă, 
de ce să nu mă folosesc de credulitatea lor? 

- Fata asta care este cu voi... 

- O iluminată și o imbecilă, dar un medium excelent. 
Datorită ei pot obţine informaţii preţioase la care, fără ajutorul 
ei, nu aș fi avut cum să ajung. Și sper că voi reuși să slăbesc 
mijloacele de apărare ale lui Ramses. 

Ofir își aduse din nou aminte de Moise, un potențial aliat 
a cărui fugă și dispariţie le regretase. Interogând-o pe Lita 
pe când aceasta era în transă, căpătase convingerea că 
evreul era încă în viaţă. 

- N-aș putea să mă odihnesc aici câteva zile? întrebă 
sirianul. Nervii mei au trecut printr-o încercare prea grea. 

— Prea riscant. Du-te imediat în port, la capătul dinspre 
sud, și îmbarcă-te pe șalanda care pleacă spre Pi-Ramses. 

Ofir îi dădu sirianului parolele și numele oamenilor de 
contact, necesare pentru a părăsi Egiptul, apoi pentru a trece 
prin Canaan și prin Siria de Sud, ajungând, astfel, în zona de 
influenţă hitită. 

Îndată după ce Raia plecă, magul verifică dacă Lita se 
cufundase într-un somn adânc și părăsi vila. 

Vremea rea care domnea peste oraș îi convenea; putea 
astfel să circule neobservat și să se întoarcă în bârlogul său 
după ce îi ordona celui care îl înlocuia pe Raia să intre în 
acţiune. 


Șenar înfuleca de zor. Deși se gândise bine la toate și se 
liniştise, simţea nevoia să-și potolească îngrijorarea 
mâncând. Tocmai dăduse gata o prepeliță friptă când 
intendentul îi anunţă vizita lui Meba, fostul ministru al 
Afacerilor externe căruia el îi luase locul făcându-l să creadă 
că numai Ramses era vinovat pentru destituirea lui. 

Meba era unul dintre acei funcționari superiori tipicari și 
scorţoși, scribi din tată în fiu, obișnuiți să se simtă în largul lor 
prin hăţișurile administraţiei, să evite grijile de zi cu zi și să 
nu se gândească decât la posibilităţile de a avansa. Devenind 
ministru, Meba ajunsese pe o culme pe care spera să rămână 
până când avea să se retragă la pensie; dar intervenţia 
inopinată a lui Șenar, despre care nu avea să afle niciodată, 
îi răpise acest post. Rămas fără nici o ocupație, diplomatul se 
retrăsese la întinsul său domeniu de lângă Memphis și se 
mulțumea doar cu câteva apariţii la curtea din Pi-Ramses. 

Șenar se spălă pe mâini și la gură, se dădu cu parfum 
și-și verifică pieptănătura. Știa cât de cochet era musafirul 
său și nu voia să rămână mai prejos. 

— Dragul meu Meba! Ce plăcere să te văd aici, în 
capitală... Îmi faci onoarea să vii la recepţia pe care o dau 
mâine seară? 

— Sigur că da, cu plăcere. 

— Știu că momentul de față nu este câtuși de puţin potrivit 
pentru petreceri, dar nu trebuie să ne lăsăm cuprinși de 
disperare. Regele însuși dorește să nu se schimbe nimic din 
obiceiurile de la palat. 

Cu o figură destinsă și plină de bunăvoință, Meba 
rămânea un bărbat seducător, cu gesturi elegante și cu o 
voce plăcută. 

— Eşti mulțumit de funcţie, Șenar? 

— Nu-mi este ușor, dar mă descurc cum pot mai bine, 
pentru a-mi servi țara. 

-ÎI cunoști pe Raia, negustorul sirian? 

Șenar înlemni. 

- Îmi vinde tot felul de vase de preţ, de foarte bună calitate 
și la un preţ destul de piperat. 

— Nu aţi discutat și despre alte lucruri când v-aţi întâlnit? 

-~ Ce te-a apucat să mă întrebi așa ceva, Meba? 

- Nu ai motiv să te temi de mine, Șenar, dimpotrivă. 

— Să mă tem... ce vrei să spui? 

- ÎI aștepți pe înlocuitorul lui Raia, nu-i așa? lată-mă, 
eu sunt. 

- Tu, Meba... 

- Îmi face rău să stau degeaba. Când rețeaua hitită a 
luat legătura cu mine, am profitat de ocazie ca să mă răzbun 
pe Ramses. Că inamicul te-a ales pe tine ca să-i iei locul, 
nu mă surprinde, cu condiţia să-mi dai din nou ministerul 
Afacerilor externe, atunci când vei prelua puterea. 

Fratele mai mare al regelui părea lovit în moalele 
capului. 

— Îmi dai cuvântul tău, Șenar? 

— Ți-l dau, Meba, ţi-l dau... 

- Îți voi transmite directivele prietenilor noștri. Dacă ai 
vreun mesaj să le trimiţi, treci pe la mine. Din moment ce 
mă angajezi încă de azi ca adjunct al tău, în locul lui Acha, 
vom avea ocazia să ne vedem mult mai des. Nimeni nu mă 
va bănui de nimic. 


38 


O ploaie îngheţată cădea peste Hattușaș, capitala 
imperiului hitit. Era ger și oamenii ardeau turbă și vreascuri 
ca să se încălzească. Într-o asemenea perioadă mulţi copii 
mureau; băieţii care rămâneau în viață deveneau soldaţi 
extraordinari. Cât despre fete, ele nu aveau dreptul să 
moștenească nimic, așa că nu le mai rămânea decât speranţa 
unei căsătorii reușite. 

În ciuda climei aspre, Uri-Teșub, fiul împăratului și noul 
comandant al armatei, înăsprise instrucţia. Nemulțumit de 
performanţele fizice ale infanteriștilor săi, el îi punea să 
mărșăluiască ore în șir, purtând în spate arme și hrană, ca și 
cum ar fi plecat pe drumurile unei campanii de lungă durată. 
Sleiți de puteri, mai mulţi soldaţi pieriseră. Uri-Teșub le 
lăsase cadavrele pe marginea drumului, considerând că 
asemenea neputincioși nici nu meritau să fie îngropaţi. 
Vulturii se ospătau în voie din numeroasele leșuri. 

Fiul împăratului nu menaja deloc nici echipajele carelor, 
obligându-i să forțeze caii și vehiculele dincolo de limitele 
posibilităţilor. Numeroase accidente mortale îl convinseseră 
că unii conducători de care nu stăpâneau materialele nou 
introduse în armată și se cam leneviseră în timpul acestei 
prea lungi perioade de pace. 

Nici un protest nu se auzea din rândurile militarilor. 
Fiecare soldat presimţea că Uri-Teșub pregătea armata pentru 

apropiatul război și că victoria depindea de severitatea 
instrucției. Încântat de faptul că devenea pe zi ce trecea tot 
mai popular, generalul nu uita că, totuși, comandantul 
suprem al armatei rămânea Muwattalis. Faptul că era atât 
de departe de curte, ocupat cu conducerea manevrelor în 
ţinuturi izolate ale Anatoliei, prezenta un anumit risc: așa 
că Uri-Teșub plătise pe unii curteni pe care îi însărcinase să-i 
facă rost de cât mai multe informaţii despre toate mișcările 
tatălui său și ale lui Hattușil. 

Aflând că acesta din urmă plecase într-o călătorie de 
inspecţie în țările vecine, aflate sub influenţă hitită, Uri-Teșub 
fu pe rând îngrijorat, dar și liniștit. Îngrijorat, pentru că fratele 
împăratului nu pleca decât rareori din capitală; liniștit, pentru 
că absența sa îl împiedica să-i facă vreun rău prin strecurarea 
sfaturilor sale perfide în favoarea castei negustorilor. 

Lui Uri-Teșub nu-i plăceau deloc negustorii. După ce avea 
să-l învingă pe Ramses, îl va alunga pe Muwattalis, va urca 
pe tronul din Hatti, îl va trimite pe Hattușil să-și lase oasele 
prin minele de sare și o va închide pe soţia acestuia, Putuhepa, 
arogantă și maestră în uneltiri, într-un bordel de provincie; 
cât despre negustori, ei vor fi înrolați cu forţa în armată. 

Viitorul era trasat pentru Hatti: țara va avea parte de o 
dictatură militară în care el, Uri-Teșub va fi stăpânul absolut. 

Ar fi fost un gest prematur să-l atace acum pe împărat al 
cărui prestigiu rămânea intact, după mai mulţi ani de domnie 
abilă și crudă; în pofida caracterului său nestăpânit, Uri-Teșub 
știa să se arate răbdător și să aștepte prima greșeală a tatălui 
său. Fie Muwattalis accepta să abdice, fie era suprimat chiar 
de fiul său. 


Înfofolit într-o mantie groasă de lână, împăratul se trăsese 
lângă un șemineu a cărui căldură nu reușea să-l încălzească. 
Vârsta își spunea cuvântul și el suporta din ce în ce mai greu 

iernile, dar nu se putea lipsi de spectacolul grandios pe care 
i-l ofereau munții acoperiți de zăpadă. 

Uneori, era tentat să renunțe la politica de permanente 
cuceriri pentru a se mulțumi doar cu exploatarea bogățiilor 
naturale din ţara sa; dar iluzia aceasta se risipea în numai 
câteva clipe, pentru că expansiunea era neapărat necesară 
pentru ca poporul său să supravieţuiască. Cucerirea Egiptului 
însemna să aibă la dispoziţie un corn al abundenței pe care 
l-ar fi încredinţat spre administrare fratelui mai mare al lui 
Ramses, ambiţiosului Șenar, pentru a-i linişti pe egipteni. 
Mai apoi, urma să scape de trădătorul acela și să impună în 
cele Două Țări o administraţie hitită care, în scurt timp, ar fi 
înăbușit orice încercare de revoltă. 

Principalul pericol era fiul său, Uri-Teșub. Împăratul avea 
nevoie de el pentru a reda trupelor sale vigoarea și dorința 
de a lupta, dar trebuia să-l împiedice să exploateze în folosul 
său rezultatele unui triumf asupra egiptenilor. Războinic 
îndrăzneţ, Uri-Teșub nu avea stofa unui bărbat de stat și ar fi 
fost un administrator jalnic. 

Cu Hattușil era altceva. Deși plăpând și cu sănătatea 
șubredă, fratele împăratului avea calitățile unui domnitor și 
se pricepea să tragă sforile din umbră, ascunzându-și 
adevărata sa influenţă. Ce-și dorea el în realitate? Muwattalis 
nu era în măsură să răspundă la o asemenea întrebare, așa 
că, pur și simplu, nu avea încredere în fratele său. 

Hattușil își făcu apariţia în fața împăratului. 

— Ai călătorit cu folos, frate? 

- Rezultatele sunt pe măsura așteptărilor noastre. 

Hattușil strănută de câteva ori. 

— Ai răcit? 

— Stațiile de poștă nu sunt bine încălzite; soția mea mi-a 
pregătit vin fiert și câteva băi fierbinţi la picioare o să mă 
scape de guturaiul ăsta păcătos. 

- Aliaţii noștri te-au primit bine? 

— Au rămas surprinși de vizita mea; se temeau de o nouă 
creștere a impozitelor. 

- Este bine să întreținem o stare de teamă printre vasalii 
noștri. Când șira spinării nu este suficient de mlădioasă, 
nesupunerea este pe-aproape. 

- Tocmai de aceea le-am adus aminte de rătăcirile din 
trecut ale unuia sau ale altuia dintre prinți, precum și de 
bunăvoința pe care o manifestă împăratul faţă de ei, înainte 
de a intra în miezul discuţiei. 

- Șantajul rămâne arma preferată a diplomaţiei, Hattușil; 
se pare că tu o mânuiești cu multă îndemânare. 

- Este o artă dificilă și nu poţi spune niciodată că o 
stăpânești la perfecţie, dar efectele ei se dovedesc a fi pozi- 
tive. Toţi vasalii noștri, fără excepţie, au răspuns la... invitaţia 
noastră. 

- Nu pot să fiu decât pe deplin mulţumit, dragă frate. 
Când își vor termina pregătirile? 

— În trei sau patru luni. 

— Este neapărat necesar să întocmim și să trimitem docu- 
mente oficiale? 

- Mai bine ar fi să evităm așa ceva, aprecie Hattușil; noi 
am infiltrat spioni pe teritoriul inamic, egiptenii au făcut și 
ei același lucru pe al nostru. 

~= Puțin probabil, dar trebuie să fim prevăzători. 

- Pentru aliaţii noștri, prăbușirea Egiptului este o prioritate. 
Dându-și cuvântul reprezentantului oficial trimis de Hatti, 
ei și l-au dat împăratului. Vor păstra secretul până la declan- 
șarea acţiunii. 

Cu ochii strălucindu-i de febră, Hattușil se simţea bine în 
căldura camerei ale cărei ferestre fuseseră astupate cu 
obloane din scânduri căptușite cu pânză. 

— Cum se desfășoară pregătirea armatei noastre? 

- Uri-Teșub se achită perfect de misiunea sa, îi răspunse 
Muwattalis; eficacitatea trupelor noastre va atinge în curând 
nivelul maxim. 

- Crezi că scrisoarea ta și cea a soţiei mele au risipit 
neîncrederea perechii regale? 

- Ramses și Nefertari au răspuns într-o manieră foarte 
amabilă și vom continua acest schimb de scrisori. Cel puţin, 
îi vor induce oarecum în eroare. Ce s-a mai întâmplat cu 
rețeaua noastră de spionaj? 

-— Cea a negustorului sirian Raia a fost distrusă, iar membrii 
ei s-au risipit. Dar cel mai important agent al nostru, libianul 
Ofir, va continua să ne transmită informaţii preţioase. 

- Ce este de făcut cu sirianul acesta, Raia? 

- O eliminare brutală mi se părea a fi o soluție destul de 
bună, dar Ofir a avut o idee mai bună. 

- Du-te mai bine să te odihnești alături de simpatica 
ta soţie. 


Vinul fierbinte, cu mirodenii, înlătură febra și desfundă 
nasul lui Hattușil, baia fierbinte la picioare îi dădu o senzaţie 
de bine care îl făcu să uite de multele ceasuri de călătorie 
pe drumurile Asiei. O servitoare îi masă umerii și ceafa, iar 
bărbierul îi rase barba, sub supravegherea atentă a 
Putuhepei. 

- Ţi-ai îndeplinit misiunea? îl întrebă ea când rămaseră 
singuri, 

- Eu așa cred, draga mea. 

- În ce mă privește, eu mi-am îndeplinit-o pe-a mea. 

-A ta... Despre ce anume vorbești? 

— Ştii bine că temperamentul meu nu mă lasă să stau 
fără să fac nimic. 

- Explică-mi, te rog! 

- Tu, care ești atât de ager la minte, n-ai înţeles încă? 

- Să nu-mi spui că... 

- Ba bine că nu, scumpul meu diplomat! În timp ce tu 
executai ordinele împăratului, eu mă ocupam de rivalul tău, 
de singurul tău rival. 

— Uri-Teșub? 

- Cine altul îţi încetinește ascensiunea și încearcă să-ţi 
contracareze influenţa? Numirea aceea i-a sucit capul de 
tot. Deja se vede împărat! 

— Muwattalis este cel care-l dirijează, nu invers! 

— Și tu și el subestimaţi pericolul. 

- Te înșeli, Putuhepa; împăratul este lucid. Dacă i-a 
încredinţat fiului său acest rol, este pentru a dinamiza armata 
și a-i da o eficacitate deplină, în ziua în care va porni la 
luptă. Dar Muwattalis nu crede că Uri-Teșub va fi în stare să 
guverneze în Hatti. 

— Ţi-a mărturisit el asta? 

— Acesta este sentimentul meu. 

— Sentimentul tău nu-mi este suficient! Uri-Teșub este vio- 
lent și periculos, ne urăște, pe tine și pe mine, și visul lui este 
să ne înlăture de la putere. Pentru că tu ești fratele împăratului, 
pe tine nu îndrăznește să te atace, dar te va lovi pe la spate. 

- Ai răbdare, Uri-Teșub se va condamna el singur. 

- Prea târziu. 

— Cum, prea târziu? 

— Am procedat așa cum trebuia să procedez. 

Hattușil nu știa ce să mai creadă. 

- Un reprezentant al castei negustorilor este pe drum 
către cartierul general al lui Uri-Teșub, îi explică Putuhepa. 
Îi va cere să-l primească și, pentru a-i câștiga încrederea, îi 
va dezvălui faptul că mai mulţi negustori bogaţi ar vedea 
cu ochi buni sfârșitul lui Muwattalis și urcarea pe tron a 
fiului său. Omul nostru îl va înjunghia pe Uri-Teșub și ne va 
scăpa de monstrul ăsta. 

- Hatti are nevoie de el... Este prea devreme, mult prea 
devreme! Este neapărat necesar ca Uri-Teșub că pregătească 
trupele noastre pentru luptă. 

- Doar n-o să încerci să-l salvezi? îl întrebă Putuhepa, 
ironică. 

Gemând de durere, chinuit de febră, cu genunchii ţepeni, 
Hattușil se ridică în picioare. 

- Plec chiar în clipa asta. 

Era imposibil de recunoscut elegantul și rafinatul Acha 
sub mantia uzată și grosolană a unui poștaș care parcurgea 
călare drumurile Siriei de Nord. Cocoţat pe un catâr zdravăn 
de care erau legaţi alți doi, fiecare dintre animale cărând 
câte șaizeci de kilograme de documente diferite, Acha 
pătrundea în zona de influenţă hitită. 

Petrecuse mai multe săptămâni în Canaan și în Amurru 
pentru a examina de aproape sistemele de apărare ale celor 
două protectorate, a discuta cu ofiţerii egipteni însărcinaţi 
cu organizarea rezistenței împotriva unei invazii hitite și a-și 
completa lista de iubite cu mai bine de o duzină de tinere 
femei pricepute într-ale amorului. 

Lui Benteshina, prinţul din Amurru, îi plăcuse mult 
comportarea lui Acha. Musafir delicat, iubitor de mâncăruri 
bune, egipteanul nu ceruse nimic deosebit sau exagerat, 
mulțumindu-se doar să-i ceară prinţului să-l anunţe pe Ramses 
îndată ce ar fi observat vreo manevră agresivă a hitiţilor. 

După aceea, Acha luase drumul înapoi, spre Egipt, cel 
puţin așa lăsase să se bănuiască. Respectându-i ordinele, es- 
corta sa o pornise pe drumul care urma țărmul mării, în direcţia 
Sudului, în timp ce diplomatul își distrugea veșmintele egiptene 
și, înarmat cu o legitimaţie de serviciu hitită, perfect imitată, 
se îmbrăca în costumul unui poștaș, pornind, apoi, spre Nord. 

Din rapoarte contradictorii conținând informaţii vagi, cum 
și-ar fi putut forma o imagine realistă asupra adevăratelor 
intenţii ale hitiţilor, dacă nu cercetându-le țara? Pentru că 
dorinţa lui Ramses corespundea cu a lui, Acha acceptase 
misiunea fără a face mofturi; având informaţii de la faţa 
locului, putea conduce jocul după cum dorea. 

Marea forță a hitiţilor nu stătea în a-i face pe toți să 
creadă că erau invincibili și capabili să cucerească întreaga 
lume? lată care era întrebarea crucială la care trebuia să 
găsească un răspuns, pornind de la elemente concrete. 

Postul de control de la graniţa hitită era păzit de vreo 
treizeci de soldaţi înarmaţi, cu figuri de candidaţi la spân- 
zurătoare. Câteva minute bune, patru infanteriști se învârtiră 
în jurul lui Acha și a celor trei catâri ai săi. Falsul poștaș 
rămase nemișcat, complet năucit. 

Vârful ascuţit al unei lănci îi atinse obrazul stâng. 

- Să-ţi văd legitimaţia. 

Acha scoase de sub mantie o tăbliță având pe ea ceva 
scris în limba hitită. 

Soldatul o citi și o dădu unui camarad care o citi și el. 

- Unde mergi? 

- Trebuie să duc scrisori și chitanţe la negustorii din 
Hattușaș. 

— Să le vedem. 

- Corespondenţa este confidențială. 

- Nimic nu este confidenţial pentru armată. 

— N-aș vrea să am necazuri cu destinatarii. 

- Dacă mai vorbești mult, chiar că o să ai multe necazuri. 

Cu degetele înțepenite din cauza frigului, Acha trase de 
sforile care închideau la gură sacii cu tăblițe. 

— Păsărească din aia comercială, constată soldatul. Treci 
aici să te percheziţionăm. 

Factorul poștal nu avea arme. Dezamăgiţi, hitiţii n-aveau 
de ce să se lege. 

- Înainte de a intra în vreun sat, prezintă-te la postul de 
control. 

— Asta-i o regulă mai nouă. 

- N-ai de ce să mai pui atâtea întrebări. Dacă nu te 
prezinţi la fiecare post de control, o să fii considerat inamic 
și s-a zis cu tine. 

— Dar nu există inamici pe teritoriul hitit! 

— Te supui și asta-i tot. 

- Bine, bine... 

- Șterge-o de aici, ne-am săturat să-ţi vedem mutra! 

Acha se îndepărtă, fără grabă, ca un om pașnic care nu 
făcuse nimic rău. Mergând alături de catârul din frunte, își 
reglă pasul după mersul animalului și o porni pe drumul care 
ducea la Hattușaș, în inima Anatoliei. 

De mai multe ori, părea să caute din priviri Nilul. Nu 
putea să se obișnuiască așa ușor cu un peisaj accidentat, 
departe de simplitatea văii pe care o iriga fluviul divin. Acha 
ducea deja dorul separării clare dintre ogoare și deșert, între 
verdele câmpurilor şi galbenul nisipurilor, între miile de culori 
ale asfinţiturilor de soare. Dar trebuia să le uite și să nu aibă 
în faţă decât Hatti, acest pământ rece și dușmănos ale cărui 
secrete voia să le afle. 

Cerul era acoperit de nori groși, la mică înălţime, și, din 
când în când, se porneau averse violente. Catârii ocoleau 
băltoacele din drum și se opreau, când aveau chef, ca să ia 
în gură câte un smoc de iarbă udă. 

Un asemenea peisaj nu era potrivit pentru o convieţuire 
pașnică. Prin aer plutea, parcă, o ferocitate care-i împingea 
pe locuitori să conceapă existenţa ca un război permanent și 
viitorul ca distrugere a altora. De câte generații ar fi fost nevoie 
pentru a face să devină rodnice aceste văi pustii, străjuite de 
munţi golași, transformându-i pe soldați în simpli țărani? Aici, 
omul se năștea pentru luptă și lupta ținea toată viața. 

instalarea posturilor de control, la intrarea în sate, îl puse 
pe gânduri pe Acha. Hitiţii se temeau de prezenţa spionilor 
pe teritoriul lor, împânzit, totuși, de forțe care să asigure 
securitatea locurilor? Această măsură neobișnuită era un 
adevărat indiciu. Armata nu făcea, oare, manevre de mare 
amploare pe care o privire curioasă nu trebuia să le observe? 

În două rânduri, patrule mobile verificară documentele 
pe care le transporta și-l întrebară încotro mergea. Răspun- 
surile sale fiind considerate satisfăcătoare, i se dădu voie 
să-și continue drumul. La postul de control al primului sat pe 
care-l întâlni în cale, poștașul fu din nou percheziţionat cu 
cea mai mare atenţie. Soldaţii erau nervoși și puși pe harţă; 
totuși, Acha îndură totul fără să crâcnească. 

După o noapte petrecută într-un grajd, mâncă în grabă 
pâine cu brânză și-și continuă călătoria, mulţumit să vadă 
că personajul pe care-l întruchipa era perfect credibil. Pe la 
jumătatea după-amiezii, o luă pe un drumeag care ducea 
de-a dreptul către un lăstăriș în care mai scăpă de câteva 
tăblițe destinate unor negustori care nu existau. Treptat și pe 
măsură ce înainta către capitală, mai ușură puţin câte puţin 
povara de pe spatele catârilor. Lăstărișul se întindea deasupra 
unei văgăuni în care se zăreau niște bolovani uriași, rostogoliţi 
cândva de la înălțimea unui pisc măcinat de ploi și de 
zăpezi. Pe povârniș se încăpățânau să reziste cu rădăcinile 
aproape cu totul în aer câţiva stejari chinuiţi. 

Deschizând unul dintre sacii pe care-i purta catârul din 
frunte, Acha avu senzaţia că este privit insistent. Animalele 
dădură semne de neliniște. Speriaţi, măcălendrii zburară în 
toate direcţiile. 

Egipteanul culese o piatră de pe jos și o bucată de lemn 
uscată, arme de nimic în faţa unui eventual! agresor. Când 
auzi clar un tropot de copite, Acha se trânti pe burtă în spatele 
unui trunchi de copac. 

Patru oameni călări ieșiră din lăstăriș și înconjurară 
catârii. Nu erau soldaţi, ci bandiți înarmaţi cu arcuri și cu 
pumnale. Chiar și prin Hatti mai colindau jefuitorii de cara- 
vane; când erau prinși, erau executaţi pe loc. 

Acha se făcu una cu noroiul în care se trântise. Dacă 
acei patru tâlhari îl observau, aveau să-i ia beregata. 

Căpetenia lor, un bărbos cu faţa ciupită de vărsat, 
adulmecă aerul ca un câine de vânătoare. 

- la te uită aici, îi spuse unul dintre tovarăși, halal pradă. 
Nimic altceva decât tăblițe... Tu știi să citești, cumva? 

— Da’ ce, crezi că am avut timp de așa ceva? 

— Or fi valorând ceva? 

— Nu pentru noi. 

Furios, tâlharul rupse tăbliţele și aruncă bucăţelele în 
râpă. 

— Proprietarul catârilor... Nu trebuie să fie prea departe 
și precis are ceva bani la el. 

~ Să ne răspândim, le porunci căpetenia. Trebuie să dăm 
de el. 

Cuprins de frig și înspăimântat, Acha nu-și pierdu, totuși, 
cumpătul. În direcţia sa nu venea decât un singur bandit. 
Egipteanul se târî într-o parte, agăţându-se de o rădăcină. 
Șeful tâlharilor trecu pe lângă el fără să-l observe. 

Acha sări în picioare și-i zdrobi ceafa cu o piatră mare. 
Omul căzu ca secerat cu faţa în noroi. 

— Acolo! urlă unul dintre tovarășii săi, care văzuse scena. 

Punând mâna pe pumnalul celui doborât, Acha îl aruncă 
fulgerător, cu forţă și cu precizie. Arma se înfipse în pieptul 
hoţului. 

Ceilalţi doi puseră mâna pe arcuri. 

Acha nu mai avea altă soluție decât să fugă. O săgeată 
îi fluieră pe la ureche pe când cobora povârnișul către fundul 
râpei. Alergând din toate puterile, își puse în gând să ajungă 

la un pâlc de vegetaţie, format din tufișuri și mărăciniș, unde 
s-ar fi făcut nevăzut. 

Încă o săgeată îl zgârie la pulpa stângă, dar reuși să se 
arunce în adăpostul său de moment. Zdrelit, cu mâinile 
însângerate, alergă spre o tufă deasă de mărăcini, căzu, se 
ridică, și-și continuă cursa nebunească. 

Ajuns la capătul puterilor, aproape fără suflare, se prăbuși. 
Dacă urmăritorii îl ajungeau, n-ar mai fi avut putere să se 
lupte cu ei. Dar tăcerea învălui râpa, tulburată doar de 
croncănitul îndepărtat al unui cârd de corbi care plutea pe 
sub norii negri de ploaie. 

Prevăzător, Acha rămase nemișcat până la căderea nopții. 
Apoi, se cățără pe povârniș și se întoarse în locul în care își 
lăsase catării, mergând pe marginea râpei. 

Animalele sale dispăruseră. Nu se mai vedeau decât 
cadavrele celor doi bandiți. 

Egipteanul nu avea decât niște răni superficiale, dar 
dureroase. Se spălă în apa unui izvor, își obloji zdreliturile 
cu câteva ierburi culese la întâmplare, se urcă în vârful unui 
stejar zdravăn și dormi întins pe două crengi groase aproape 
paralele. 

Visă la un pat confortabil, în una dintre luxoasele vile pe 
care i le dăruise Șenar, în schimbul colaborării sale, la un 
bazin înconjurat de palmieri, la o cupă de vin rar și la o 
frumoasă cântăreaţă la lăută care-i fermeca auzul înainte 
de a-i oferi corpul. 

O ploaie rece îl trezi înainte de revărsatul zorilor și-și 
reluă drumul spre nord. 

Pierderea catârilor și a corespondenței îl obliga să-și 
schimbe deghizarea. Un poștaș fără scrisori și fără animale 
pentru transport ar fi devenit suspect și ar fi fost arestat. l-ar 
fi fost imposibil să se prezinte la următorul post de control și 
să intre în vreun sat. 

Mergând prin păduri, evita patrulele, dar putea scăpa de 
urși, de lincși și de tâlharii care se refugiau și ei tot acolo? 
Apă era peste tot, de mâncare ar fi găsit mult mai greu. Cu 
puţin noroc, ar fi întins o cursă unui vânzător ambulant și 
i-ar fi luat locul. 

Situaţia nu era deloc strălucită, dar nimic nu-l putea 
împiedica să ajungă la Hattușaș și să descopere adevărata 
putere a armatei hitite. 

După o dimineaţă petrecută în șaua calului, pentru a 
conduce manevrele carelor de luptă, Uri-Teșub se spăla cu 
apă rece. Din ce în ce mai severă, instrucţia dădea rezultate 
din ce în ce mai bune, dar încă nu-l mulțumea pe fiul 
împăratului. Armata hitită nu trebuia să dea nici o șansă 
trupelor egiptene și să nu aibă nici o ezitare în cursul 
diferitelor faze ale atacului. 

Pe când se usca în bătaia vântului rece, aghiotantul său 
îl anunţă că un negustor, venit de la Hattușaș, dorea să-l 
vadă pe generalul comandant. 

— Să aștepte, spuse Uri-Teșub, o să-l primesc mâine în 
zori; negustorii sunt născuţi pentru a se supune. Cum arată 
individul acela? 

— După cum se arată, pare a fi o persoană importantă. 

— O să aștepte, oricine ar fi. Du-l să doarmă în cortul cel 
mai puţin confortabil. 

— Și dacă nu va fi mulțumit? 

— Lasă-l să se plângă. 


Hattușil și escorta sa făcuseră tot drumul într-un galop 
de-a dreptul nebunesc. Fratele împăratului nu mai lua în 
seamă nici guturaiul și nici febra sa, fiind obsedat de un 

singur lucru: să ajungă la cartierul general al lui Uri-Teșub 
înainte ca ireparabilul să aibă loc. 

Când, în toiul nopţii, putură zări tabăra armatei, aceasta 
părea absolut liniștită. Hattușil spuse gărzilor cine era și 
acestea îi deschiseră poarta masivă din lemn. Condus de 
ofițerul însărcinat cu asigurarea securităţii comandantului, 
fratele împăratului fu primit în cortul lui Uri-Teșub. 

Acesta se trezi într-o dispoziţie extrem de proastă. Nu-i 
făcea nici cea mai mică plăcere să-l vadă pe Hattușil. 

- Care este motivul acestei vizite neașteptate? 

— Viaţa ta. 

— Ce vrei să spui? 

— S-a urzit un complot împotriva ta. Vor să te ucidă. 

— Vorbești serios? 

— M-am întors dintr-o călătorie foarte obositoare, am 
temperatură și singura mea dorinţă este să zac la pat... Crezi 
că aș fi alergat în graba asta dacă n-ar fi fost ceva extrem 
de serios? 

— Cine vrea să mă ucidă? 

— Ştii că eu am legături strânse cu tagma negustorilor... 
Cât timp am lipsit, unul dintre reprezentanţii acesteia i-a 
mărturisit soţiei mele că un ţicnit hotărâse să te ucidă pentru 
a evita războiul împotriva Egiptului și a-și păstra neatins 
profitul de pe urma afacerilor. 

— Care-i numele lui? 

— Habar n-am, dar am vrut să te pun în gardă fără să mai 
zăbovesc nici o clipă. 

- Războiul acesta, ţi-ar plăcea tare mult să-l eviți, ție ca 
și altora... 

— Te înșeli, Uri-Teșub, cred că războiul este necesar. 
Datorită victoriei tale, creșterea imperiului nostru va conti- 
nua. Dacă împăratul te numește în fruntea armatei, o face 
bazându-se pe calităţile tale de războinic și pe capacitatea 
ta de a conduce. 

Vorbele lui Hattușil îl mișcară pe Uri-Teșub, dar fără a-i 
risipi neîncrederea în unchiul său. Fratele împăratului se 
pricepea de minune să se folosească de complimente. 

Totuși, era, într-adevăr, un negustor care îi ceruse să-l 
primească în audienţă. Dacă Uri-Teșub l-ar fi primit imediat, 
poate că n-ar mai fi existat pe lumea asta. Nu era decât un 
singur mod de a cunoaște adevărul și de a vedea dacă Hattușil 
spusese adevărul. 

Negustorul petrecuse o noapte albă, repetându-și în minte, 
fără încetare, gestul pe care urma să-l comită. Trebuia să 
împlânte pumnalul în gâtul lui Uri-Teșub, pentru ca acesta 
să nu poată scoate nici un strigăt, după aceea, trebuia să 
iasă din cortul generalului comportându-se ca un om cât se 
poate de pașnic, după care urma să încalece liniștit și să 
iasă din tabără în trapul mărunt al calului. Abia după ce se 
afla în câmp liber, ar fi pornit în galop și, după un timp, ar fi 
sărit în șaua unui alt cal care aștepta ascuns într-o pădurice. 

Riscul nu era deloc mic, dar negustorul îl ura pe Uri-Teșub. 
Cu un an înainte, nebunia aceasta războinică provocase 
moartea celor doi fii ai săi în cursul unor manevre smintite în 
cursul cărora douăzeci de băieți muriseră răpuși de oboseală. 
Când Putuhepa îi înfăţișase acest plan, el se arătase 
entuziasmat la culme. Prea puţin îi păsa de averea pe care 
i-o promitea soția lui Hattușil. Chiar în cazul în care ar fi fost 
arestat și executat, era mulțumit că-și răzbunase fiii și ucisese 
un adevărat monstru. 

În zori, aghiotantul lui Uri-Teșub veni să-l caute pe ne- 
gustor și-l conduse în cortul generalului comandant. 
Negustorul trebuia să-și stăpânească emoția și să vorbească 
foarte convingător de prietenii săi care doreau să-l înlăture 
pe împărat și să-l ajute pe fiul său să pună mâna pe putere. 

Aghiotantul îl percheziţionă și nu găsi asupra lui nici o 
armă. Pumnalul scurt, cu două tăișuri, era ascuns în inofensiva 

bonetă de lână pe care negustorii obișnuiau s-o poarte ca să-i 
apere de frigul iernii. 

- Intraţi, generalul vă așteaptă. 

Întorcându-i spatele vizitatorului său, Uri-Teșub stătea 
aplecat deasupra unei hărţi. 

~ Vă mulţumesc că m-aţi primit, generale. 

— Pe scurt, ce vrei? 

- Casta negustorilor este împărţită în două tabere. Unii 
vor neapărat pace, ceilalţi nu. Eu fac parte dintre aceia care 
doresc cucerirea Egiptului. 

- Spune mai departe. 

Ocazia era minunată: Uri-Teșub nu se întorcea înspre el, 
ocupat să traseze cercuri mici pe harta din faţa lui. 

Negustorul își scoase boneta de pe cap, apucă mânerul 
micului pumnal și se apropie de militar fără a înceta să 
vorbească. 

- Eu și cu prietenii mei suntem convinși că împăratul nu 
este în stare să ne ducă la victoria pe care o sperăm. Voi, în 
schimb, voi, războinic strălucit, voi... Să mori, să mori chiar 
acum, căci mi-ai ucis fiii! 

Generalul se întoarse chiar în momentul în care negus- 
torul lovea. Strângea și el în pumnul stâng mânerul unui 
pumnal. Lama negustorului se înfipse în gâtul victimei, cea 
a generalului în pieptul atacatorului său. Se prăbușiră morţi, 
unul către celălalt, și căzură la pământ cu mâinile și picioa- 
rele încă zvâcnind. 

Adevăratul Uri-Teșub ridică un colț al cortului. Ca să 
afle adevărul, fusese nevoie să sacrifice viaţa unui soldat 
oarecare, de aceeași statură cu el. Idiotul reacţionase 
nepotrivit omorându-l pe negustor, pentru că generalul ar fi 
dorit să-l interogheze. Dar înţelesese destul din cele 
întâmplate ca să-și dea seama că Hattușil nu minţise. 

Fratele împăratului, realist și prevăzător, se alătura, deci, 
scopurilor sale, cu speranța că Uri-Teșub, general victorios 
și viitor stăpân în Hatti, nu va fi un ingrat. 

Hattușil se înșela amarnic. 


Acha nu fusese nevoit să atace nici un negustor și nici 
vreun alt călător, pentru că dibuise o altă acoperire, mult 
mai bună: o tânără femeie cam de douăzeci de ani, văduvă 
și săracă. Soţul ei, soldat la Kadesh, murise înecat când 
unitatea sa traversa apele revărsate ale râului Orontes. 
Singură, fără copii, ea lucra până la istovire o bucată de 
pământ sterp și plin de bolovani. 

Căzând fără puteri pe pragul căsuței sale, Acha îi po- 
vestise cum tâlharii îl jefuiseră de tot ce avea și cum reușise 
să scape cu viață, agăţându-se de rădăcinile copacilor și de 
mărăcini. Ajuns în halul acela, o rugase din tot sufletul să-l 
adăpostească măcar pentru o noapte. 

Pe când se spăla cu apă călduţă, încălzită într-un lighean 
pus pe vatră, starea sufletească a țărăncuței se schimbase 
brusc. Timiditatea sa se transformase într-o dorinţă arzătoare 
de a mângâia acel corp de bărbat chipeș. Lipsită de iubire 
timp de mai multe luni, ea lepădase iute tot ce avea pe ea. 
Când femeia, cu corpul său plin de nuri îi încolăcise gâtul 
cu braţele și-și lipise sânii de spatele lui, egipteanul nu se 
lăsase prea mult rugat. 

Timp de două zile, cei doi iubiţi nici nu mai ieșiseră din 
casă. Țăranca era destul de nepricepută într-ale dragostei, dar 
compensa totul prin ardoare și generozitate; avea să fie una 
dintre rarele iubite de care Acha își amintea cu mare plăcere. 

Afară, ploua fără întrerupere. 

Acha și țăranca erau goi, încălzindu-se lângă vatră. Mâna 
diplomatului mângâia dealurile și văile de pe trupul tinerei 
femei care gemea de plăcere. 

— Cine ești tu cu adevărat? 

- Ți-am mai spus, un negustor prădat și acum sărac. 

- Nu te cred. 

- De ce? 

- Pentru că ești prea rafinat, prea elegant. Gesturile și 
vorbele tale nu sunt ale unui negustor. 

Acha își întipări asta în minte. Anii petrecuţi în universi- 
tatea din Memphis și în birourile ministerului Afacerilor ex- 
terne păreau să fi lăsat urme de neșters. 

— Tu nu ești un hitit, nu ești deloc brutal. Când faci 
dragoste, te gândești și la ceea ce simte celălalt; soțul meu 
nu ţinea decât la plăcerea lui. Cine ești? 

- Îmi promiţi că o să păstrezi secretul? 

— Îți jur pe zeul furtunii! 

Privirea tinerei femei strălucea de nerăbdare. 

- Mi-e greu să-ţi spun... 

- Ai încredere în mine! Nu ţi-am dat destule dovezi de 
dragoste? 

El îi sărută sânii. 

- Sunt fiul unui nobil sirian, începu Acha, și visez să mă 
înrolez în armata hitită. Dar tatăl meu nu mi-a dat voie, din 
cauza instrucției prea aspre. Am fugit de acasă și am vrut să 
văd cum este în Hatti, singur, fără escortă; am vrut să 
dovedesc că sunt curajos și că merit să fiu recrutat. 

— Asta-i o adevărată nebunie! Militarii sunt niște animale 
setoase de sânge. 

— Ard de dorinţa de a lupta împotriva egiptenilor. Dacă 
eu nu fac nimic, ei vor pune stăpânire pe pământurile mele 
și îmi vor lua toate bunurile. 

Ea își rezemă capul pe pieptul lui. 

— Urăsc războiul. 

- Nu-i așa că nu mai poate fi evitat? 

— Toată lumea este convinsă că va începe. 

— Știi cumva locul în care fac instrucție soldații? 

— Este secret. 

— Ai observat, cumva, mișcări de trupe pe aici? 

— Nu, este un colț de ţară uitat de toți. 

~- Ai fi de acord să vii cu mine la Hattușaș? 

- Eu, în capitală... N-am fost niciodată acolo! 

— Asta-i o ocazie tocmai bună. Acolo, o să mă pot întâlni 
cu gradaţi și o să mă pot angaja. 

— Renunţă, te rog! Te ispitește moartea atât de mult? 

— Dacă eu nu fac nimic, ţinutul meu va fi distrus. Trebuie 
să luptăm împotriva răului, iar răul este Egiptul. 

— E așa de departe capitala... 

-În magazia din spate sunt o mulţime de oale de lut ars. 
Bărbatul tău este cel care le-a făcut? 

— Era olar, înainte de a fi înrolat cu forţa în armată. 

- O să le vindem și o să locuim în Hattușaș. Se pare că, 
după ce-l vezi, orașul ăsta este de neuitat. 

— Ogorul meu... 

— E iarnă acum, se mai odihnește și pământul. Plecăm 
mâine. 

Femeia se lungi pe jos, lângă vatră, și întinse braţele ca 
să-și cuprindă iubitul. 

La Casa Vieţii din Heliopolis, cea mai veche din ţară, se 
muncea în ritmul obişnuit. Specialiștii în ritualuri verificau 
textele care urmau să fie folosite la celebrarea misterelor 
lui Osiris, magicienii oficiali ai statului se străduiau să 
anihileze destinul nefast și forțele periculoase ale răului, 
astrologii își definitivau previziunile pentru lunile următoare, 
vindecătorii pregăteau diferite leacuri. Ca amănunt 
surprinzător, biblioteca, în care se aflau mii de papirusuri, 
inclusiv versiunea originală din Textele Piramidelorși Ritualul 
de reîncarnare a Faraonului, era închisă pentru public până 
a doua zi. 

Înăuntru se afla un cititor de excepție, Ramses în per- 
soană. Sosit încă de cu noaptea, suveranul se închisese între 
zidurile de piatră ale bibliotecii, printre dulapurile care 
conţineau tot ce era esențial în știința egipteană, referitor la 
cele vizibile ca și la cele invizibile. Ramses simţise nevoia 
să caute prin arhive ceva care i-ar fi oferit informaţii despre 
starea de sănătate a reginei Nefertari. 

Marea soție regală se stingea văzând cu ochii. Nici 
medicul curții, nici Setau nu reușiseră să dibuie cauza răului. 
Regina-mamă se gândea la un diagnostic îngrijorător: atacul 
din partea forțelor întunericului, împotriva cărora mijloacele 
obișnuite ale medicilor nu puteau face mare lucru. Acesta 

era motivul pentru care faraonul consulta arhivele, lucru pe 
care și alți suverani îl făcuseră înaintea sa. 

După vreo zece ore de cercetare a documentele, el 
întrevăzu o soluţie și plecă imediat la Pi-Ramses. 


Nefertari prezidase întrunirea țesătoarelor venite de la 
toate templele din Egipt și pusese la punct tot ceea ce era 
necesar pentru ca veșmintele rituale să fie gata până la 
următoarea revărsare a Nilului. Regina aduse ca ofrandă 
zeilor fâşii de stofă roșie, albă, verde și albastră și ieși din 
templu ajutată de două preotese. Acestea o conduseră până 
la lectica sa pentru a se întoarce la palat. 

Doctorul Pariamakhu veni în grabă la căpătâiul marii 
soții regale și-i dădu să bea o poţiune întăritoare, fără a spera 
prea mult că va înlătura astfel oboseala generală care o 
dobora tot mai mult. Îndată ce Ramses intră în camera soției 
sale, medicul se făcu nevăzut. 

Regele sărută fruntea și mâinile lui Nefertari. 

~ Sunt sleită de puteri. 

— Ar trebuie să mai renunți la unele dintre obligaţiile tale 
oficiale. 

- Nu-i decât o slăbiciune care o să-mi treacă... Simt că, 
parcă, viaţa mi se scurge din trup, ca un firicel de apă, din 
ce în ce mai subțire. 

- Tuya crede că nu este vorba despre o boală ca toate 
celelalte. 

- Are dreptate. 

~- Cineva ne atacă și o face din umbră. 

— Șalul meu... Șalul meu preferat! Un vrăjitor se folosește 
de el împotriva mea. 

— Am ajuns și eu însumi la concluzia asta, așa că i-am 
dat dispoziţii lui Serramanna să facă tot posibilul pentru a-l 
descoperi pe cel vinovat. 

~ Spune-i să se grăbească, Ramses, să se grăbească... 

— Avem alte mijloace de luptă, Nefertari; dar trebuie să 
plecăm din Pi-Ramses chiar de mâine. 

- Unde vrei să mă duci? 

- Într-un loc unde să fii la adăpost de atacul dușmanului 
nostru invizibil. 


Ramses petrecu câteva ore bune discutând cu Ameni. 
Purtătorul sandalelor și secretarul particular al Faraonului 
nu-i semnală nici un incident demn de luat în seamă printre 
problemele statului. Mereu alarmat la ideea unei absenţe 
prelungite a suveranului, scribul se angajă să nu scape nimic 
din vedere pentru a evita orice stângăcie care ar fi dus la 
compromiterea bunului mers al treburilor țării. Ramses fu 
mulțumit să constate că Ameni urmărea fiecare dosar cu o 
atenţie demnă de toată lauda și tria informaţiile esenţiale 
cu un simţ ascuţit al priorităţilor. 

Regele luă mai multe decizii și-i dădu în grijă lui Ameni 
urmărirea aplicării lor de către miniștrii săi. Cât despre 
Serramanna, activitatea lui fu apreciată, unul dintre lucrurile 
cele mai importante pe care le făcea era să supravegheze 
instruirea trupelor de elită încazarmate la Pi-Ramses. 

Monarhul făcu o scurtă plimbare alături de Tuya, în grădina 
în care mamei sale îi plăcea să petreacă multe ore de 
reculegere și de meditaţie. Cu umerii acoperiţi de o capă 
plisată, ea purta cercei de forma unei flori de lotus și un colier 
de ametiste care mai îndulceau expresia severă a feţei sale. 

— Plec în Sud, mamă, împreună cu Nefertari. Aici, este 
expusă unui prea mare pericol. 

— Ai dreptate. Atât timp cât nu putem opri atacul 
demonului ascuns în umbră, este mult mai bine s-o duci de 
aici pe regină. 

— Veghează, te rog, asupra bunului mers al regatului; în 
caz de nevoie, Ameni va face tot ce hotărăști tu. 

— Ce se mai aude cu războiul care ne ameninţă? 

- Totul este calm, atât de calm... Hitiţii par să nu facă 
nimic. Muwattalis se mulțumește doar să scrie niște scrisori 
încâlcite și protocolare. 

— Nu înseamnă, oare, că acolo sunt niște disensiuni in- 
terne? Muwattalis a eliminat mulţi adversari până să pună 
mâna pe putere, așa că unele nemulțumiri încă mai există. 

— Asta nu ne linişteşte câtuși de puţin, aprecie Ramses; 
ce poate fi mai eficient decât un război pentru a face să 
înceteze discordia și a ajunge din nou la o unitate de vederi? 

- În cazul acesta, hitiţii se pregătesc pentru o ofensivă 
de mare amploare. 

— Aș vrea eu să mă înșel... S-ar putea ca Muwattalis să 
se fi săturat de atâtea lupte și de sângele vărsat până acum. 

- Nu judeca în manieră egipteană, fiul meu; fericirea, 
liniștea și pacea nu sunt niște valori hitite. Dacă împăratul 
nu este de acord cu politica de cuceriri și de expansiune, își 
va pierde tronul. 

- Dacă atacul se declanșează, cumva, în lipsa mea, nu 
aștepta întoarcerea mea ca să ordoni armatei să plece la 
luptă. 

Bărbia mică și pătrată a reginei-mamă se crispă. 

- Nici un hitit nu va trece graniţa Deltei. 


Templul zeiței Muth, „Mama”, adăpostea trei sute șaizeci 
și cinci de statui ale zeiţei-leoaică, Sekhmet, pentru a săvârși, 
în fiecare zi, ritualurile de liniștire a dimineţii și alte trei 
sute șaizeci și cinci pentru ritualurile serii. Acolo, cei mai 
mari medici ai regatului veneau să caute secretele bolii și 
ale vindecării. 

Nefertari rosti cuvintele rituale care transformau furia 
ucigașă a leoaicei în energie creatoare; din violenţa sa astfel 
controlată se năștea capacitatea de a stăpâni elementele 

constituente ale vieţii. Cele șapte preotese ale zeiţei Sekhmet 
intrară în comunicaţie cu spiritul reginei și aceasta, devenind 
ofrandă, făcea să țâșnească lumina în bezna atotputernică 
din capela în care trona temuta zeiţă. 

Marea preoteasă turnă apă pe capul leoaicei, sculptată în 
diorit, piatră dură și lucioasă. Lichidul se prelinse pe corpul 
zeiţei și ajunse într-o cupă ţinută de una dintre celelalte preotese. 

Nefertari bău apa binefăcătoare, absorbi darul magic al 
lui Sekhmet a cărei formidabilă energie trebuia s-o ajute să 
lupte cu moleșeala care i se strecurase în vine. Apoi, marea 
soţie regală rămase singură în faţa statuii leoaicei cu corp 
de femeie, timp de o zi și o noapte, în tăcere și în întuneric 
desăvârșit. 

Când traversă Nilul, rezemându-se tandră de umărul lui 
Ramses, Nefertari se simţi mai puţin slăbită decât în 
săptămânile din urmă. Dragostea regelui pentru ea dădea 
naștere unei alte magii, la fel de eficace ca aceea a zeiţei. 
Un car îi duse la „Sublima sublimelor”, templul în terase din 
spatele unei faleze, datorat reginei Faraon-Hatshepsut. În 
faţa acestuia se afla o grădină în care cele mai de preţ 
podoabe vegetale erau arborii de tămâie, aduși din ţara Punt. 
Aici domnea zeiţa Hathor, suverană a stelelor, a frumuseţii 
și a iubirii. Nu era ca o altă întruchipare a zeiţei Sekhmet? 

În una dintre clădirile templului se afla un centru de 
convalescenţă în care bolnavii se îmbăiau de mai multe ori 
pe zi și, câteodată, făceau și o cură de somn. Pe postamen- 
tele căzilor cu apă călduță se puteau vedea hieroglife care 
alungau bolile. 

- O perioadă de odihnă îţi este neapărat necesară, 
Nefertari. 

- Îndatoririle mele de regină... 

- Îndatorirea ta de căpătâi este să trăieşti pentru ca 
perechea regală să fie și pe mai departe piatra de temelie a 

Egiptului. Cei care vor să ne doboare încearcă să ne despartă 
pentru ca, în felul acesta, să slăbească țara. 

Grădina templului de la Deir-el-Bahri părea să facă parte 
dintr-o altă lume; frunzișul arborilor de tămâie strălucea sub 
razele blânde ale soarelui de iarnă. O reţea de canale 
îngropate la mică adâncime le asigura o irigare permanentă, 
reglabilă în funcţie de căldura din atmosferă. 

Nefertari trăia cu sentimentul că dragostea ei pentru 
Ramses creștea și mai mult, că se întindea ca un cer fără 
margini; iar privirea regelui îi dovedi că și el simţea la fel. 
Dar fericirea aceasta era plăpândă, atât de plăpândă... 

- Să nu sacrifici Egiptul pentru mine, Ramses; dacă eu 
nu voi mai fi, s-o faci pe Iset cea frumoasă mare soție regală. 

— Tu trăieşti, Nefertari, și tu ești cea pe care o iubesc. 

— Jură-mi, Ramses! Jură-mi că vei face totul numai în 
numele Egiptului. Lui i-ai închinat întreaga ta viaţă și nu 
unei ființe omenești, oricare ar fi aceea. De dăruirea aceasta 
a ta depinde existența unui popor și, mai mult, civilizaţia 
întemeiată de strămoșii noștri. Fără ea ce ar deveni lumea 
asta? Ar încăpea pe mâna hoardelor barbare, s-ar instala 
împărăţia profitului și a nedreptăţii. Te iubesc cu toată ființa 
mea și în sufletul meu dragostea aceasta va domni până în 
ultima clipă; dar nu am dreptul să te ţin legat de mine, pentru 
că tu ești Faraon. 

Se așezară pe o bancă de piatră și Ramses o atrase pe 
Nefertari lângă el. 

- Tu ești cea care îi vede pe Horus și pe Seth în aceeași 
fiinţă, îi reaminti el, folosind formula rituală care se aplica 
reginei începând de la prima dinastie. Prin privirea ta este 
posibil ca Faraon să existe, ca el să primească lumina și s-o 
răspândească peste cele Două Țări unificate. Toate domniile 
celor dinaintea mea s-au adăpat de la Regula lui Maat, dar 
nici unul nu a semănat cu altul, pentru că ființele umane 

inventează mereu alte ciudăţenii. Privirea ta este unică, 
Nefertari; Egiptul și Faraonul au nevoie de ea. 

Într-un asemenea impas al vieţii lor împreună, ea 
descoperea o nouă faţetă a dragostei lui. 

— Căutând prin arhivele de la Casa Vieţii din Heliopolis, 
am aflat care este mijlocul de apărare împotriva atacatorului 
invizibil. Prin dubla acţiune a lui Sekhmet și a lui Hathor, 
datorită odihnei de care vei avea parte în acest templu, 
energia ta nu va mai scădea. Dar nu este de-ajuns. 

— Pleci înapoi la Pi-Ramses? 

— Nu, Nefertari; există și un alt remediu, poate hotărâtor, 
pentru a te vindeca. 

— Care? 

— După cum se spune în arhive, există în Nubia o piatră 
aflată sub protecţia zeiţei Hathor, într-un loc îndepărtat, uitat 
de mai multe secole. 

— Ştii care este locul acela? 

— Am să-l găsesc. 

- Călătoria ta s-ar putea să fie lungă... 

-— Dată fiind iuțeala curentului, mă voi întoarce repede. 
Dacă am norocul să ajung destul de repede în locul acela, 
n-o să lipsesc prea mult. 

— Hitiţii... 

- De guvernat, guvernează mama. În cazul unui atac, 
ea o să te înștiințeze și o să faceţi împreună ceea ce trebuie. 

Se îmbrăţișară și rămaseră astfel mult timp, sub frunzișul 
arborilor de tămâie. Ei i-ar fi plăcut să-l mai reţină lângă ea, 
să-și petreacă restul zilelor alături de el, în liniştea și pacea 
templului. 

Dar era marea soție regală, iar el, faraonul Egiptului. 

Lita îl privi rugător pe magul Ofir. 

- Trebuie să fac asta, copila mea. 

— Nu, mă doare prea tare... 

— Asta înseamnă că vraja este eficace. Trebuie să 
continuăm. 

- Pielea mea... 

- Sora regelui o să te oblojească, n-o să mai rămână nici 
urmă de arsuri. 

Urmașa lui Akhenaton îi întoarse magului spatele. 

— Nu, nu mai vreau, nu mai pot îndura suferinţele astea! 

Ofir o trase de păr fără milă. 

— Gata, mofturoasă mică ce ești! Dacă nu mă asculți, te 
închid în pivniţă. 

— Nu, te implor, nu face asta! 

Fiindu-i frică de întuneric, mediumul blond se temea mai 
mult decât de orice de o asemenea pedeapsă. 

— Vino la mine în laborator, dezvelește-ţi pieptul și stai 
întinsă pe spate. 

Dolenta, sora lui Ramses, nu era de acord cu brutalitatea 
magului, dar îi dădea dreptate. Ultimele vești pe care le 
primise de la curte erau excelente: Nefertari, suferind de o 
boală misterioasă și nevindecabilă, plecase la Theba, unde 
fusese găzduită pe domeniul zeiţei Hathor, la Deir-el-Bahari. 

Agonia ei scurtă avea să sfâșie de durere inima lui Ramses 
care s-ar fi stins și el, doborât de tristeţe. 

Pentru Șenar, calea spre dobândirea puterii ar fi fost larg 
deschisă. 


Îndată după plecarea lui Ramses, Serramanna se dusese 
la fiecare dintre cele patru cazărmi din Pi-Ramses și le ceruse 
ofiţerilor superiori să intensifice ritmul pregătirilor. Mercenarii 
ceruseră imediat o creștere a soldei, aceasta provocând o 
revendicare identică din partea soldaţilor egipteni. 

Confruntat cu o problemă care îl depășea, sardul îi 
comunicase lui Ameni ceea ce se întâmplase și acesta se 
adresase imediat reginei-mamă al cărei răspuns venise la fel 
de repede: soldaţii și mercenarii ori se supuneau noilor ordine, 
ori ea îi înlocuia cu tineri recruți. Dacă Serramanna se arăta 
mulțumit de progresele realizate în cursul manevrelor, Tuya 
poate că s-ar fi gândit să le acorde o primă specială. 

Militarii fură de acord cu hotărârea reginei-mamă, iar 
sardul se putu ocupa de cealaltă misiune pe care o primise: 
să încerce să dea de urma vrăjitorului pentru care Rome 
furase șalul lui Nefertari. Ramses nu-i ascunsese nici una 
dintre bănuielile sale care legau ciudata moarte a lui Rome 
de nu mai puțin ciudata boală a reginei. 

Dacă blestematul acela de intendent ar mai fi fost în 
viaţă, fără îndoială că fostul pirat l-ar fi putut face să 
vorbească. Sigur, tortura era interzisă în Egipt, dar un atentat 
ocult la viața perechii regale nu era ceva care ieșea de sub 
incidenţa legilor obișnuite? 

Rome murise și își luase cu el taina, într-un hău al demo- 
nilor, iar pista care ducea spre cel care comandase totul 
părea să se piardă. Dar dacă era vorba doar despre ceva 
întâmplător? Rome era foarte abil și mare flecar, poate că se 
folosise de serviciile unui complice... sau ale unei femei. 

interogarea apropiaților săi și a personalului pe care-l 
avea în subordine ar fi putut da rezultate, cu condiţia să le 
pună întrebări cu o oarecare putere de convingere... 
Serramanna se duse glonţ la Ameni. Voia să-l convingă pe 
scrib să adopte strategia sa. 


Toţi servitorii palatului fură chemaţi în cazarma din nordul 
orașului. Lenjerese, cameriste, machieuze, coafeze, bucă- 
tari, măturători, alţi servitori și servitoare, fură adunaţi într-o 
sală de arme păzită de arcașii lui Serramanna care aveau 
fețele acoperite. 

Când sardul își făcu apariţia, cu cască și cu platoșă, înghe- 
țară cu toţii. 

- Noi furturi au fost comise la palat, le spuse el. Știm că 
autorul lor este un complice al intendentului Rome, individul 
ăsta josnic și demn de dispreţ pe care cerul l-a pedepsit. O 
să vă interoghez separat, unul câte unul; dacă nu aflu 
adevărul, o să fiți cu toţii deportaţi în oaza Khargheh și, 
acolo, cel vinovat va vorbi neapărat. 

Serramanna făcuse multe eforturi pentru a-l convinge pe 
Ameni să-l lase să se folosească de o minciună și de ameninţări 
lipsite de orice bază legală. S-ar fi putut ca nu se știe care 
dintre servitori să fi contestat metodele sardului și să se fi adresat 
unui tribunal care l-ar fi condamnat pe Serramanna. 

Înfăţișarea impunătoare a șefului gărzii personale a 
regelui, tonul său autoritar, atmosfera îngrijorătoare a locului 
respectiv descurajară pe oricine ar fi dorit să protesteze. 

Serramanna fu norocos: a treia femeie intrată în camera 
în care avea loc interogatoriul se arătă a fi mai vorbăreaţă. 

- Eu am ca sarcină să schimb florile ofilite cu buchete 
proaspăt tăiate, spuse ea. Îl uram pe Rome ăsta. 

— Din ce cauză? 

— M-a forțat să mă culc cu el. Dacă l-aș fi refuzat, m-ar fi 
dat afară din serviciu. 

— Dacă l-ai fi reclamat, ar fi fost el dat afară. 

— Se spune asta, se spune asta, dar... de altfel, Rome mi-a 
promis o mică avere dacă l-aș fi luat de bărbat. 

— Cum s-o fi îmbogăţit? 

— Nu voia să spună prea multe, dar, în pat, am reușit să-l 
trag de limbă. 

— Ce ţi-a mărturisit? 

— Că vindea un obiect rar la preţul greutăţii lui în aur. 

— De unde intenţiona să facă rost de acest obiect? 

— Urma să-l obțină datorită unei angajate, o lenjereasă 
care înlocuia pe altcineva. 

- Și ce obiect era acela? 

- Nu știu. Dar ce pot să spun este că grăsanul de Rome 
nu mi-a dat nimic niciodată, nici măcar o amuletă! Pentru 
că v-am spus toate astea, o să-mi daţi și mie ceva? 


„O lenjereasă care înlocuia pe alta”... Serramanna se 
duse la Ameni care ceru să i se aducă tabelul cu servitorii 
care lucrau în acea săptămână în care fusese furat șalul 
reginei. 

Văzură că o anume Nany lucrase înlocuind o lenjereasă, 
sub supravegherea uneia dintre cameristele reginei. Aceasta 
din urmă îi spuse sardului cum arăta femeia și confirmă că 
ea ar fi putut să aibă acces la apartamentele private ale 
Maiestăţii Sale, luând, astfel, parte la furtul șalului. 

Camerista mai menţionă și adresa pe care i-o dăduse 
Nany atunci când fusese angajată. 

-~ Interogheaz-o, îi spuse Ameni lui Serramanna, dar să 
nu fii brutal și să respecţi legea. 

— Asta și aveam de gând, afirmă sardul cu toată seriozitatea. 


O bătrână moţăia în pragul casei sale, în cartierul de est 
al capitalei. Serramanna o atinse ușor pe umăr. 

— Trezește-te, bunico. 

Ea deschise un ochi și, cu mâna înţepenită de reumatism, 
alungă o muscă. 

— Cine mai ești și tu? 

— Serramanna, șeful gărzii personale a regelui. 

- Am auzit vorbindu-se despre tine... Nu cumva ai fost 
pirat cândva? 

— Oamenii nu se schimbă niciodată, bunico. Am rămas 
la fel de crud cum eram altădată, mai ales când mă minte 
cineva. 

— De ce te-aș minţi eu? 

— Pentru că am să-ţi pun niște întrebări. 

— Este un păcat să trăncănești. 

- Depinde de împrejurări. Astăzi, este obligatoriu să 
trăncănești. 

— Vezi-ţi de drum, piratule; la vârsta mea, nu mă mai 
poate obliga nimeni să fac ce nu vreau. 

- Eşti bunica lui Nany? 

- De unde știi că sunt? 

— Pentru că ea locuiește aici. 

- E plecată. 

- Când avea norocul să fie angajată ca lenjereasă la 
palat, de ce ar fi putut fugi? 

— Eu n-am spus că a fugit, ci doar că a plecat. 

- Unde este acum? 

- Nici prin cap nu-mi trece. 

— Îți aduc aminte că nu-mi plac minciunile. 

- Ai lovi o femeie bătrână, piratule? 

- Pentru a-l salva pe Ramses, da. 

Ea își ridică privirile îngrijorate spre Serramanna. 

- Nu înțeleg... Faraonul este, cumva, în pericol? 

- Nepoata ta este o hoaţă, poate și o criminală. Dacă 
taci în continuare, vei fi complice cu ea. 

— Cum ar putea fi amestecată Nany într-un complot 
împotriva Faraonului? 

— Este, și am dovada. 

Musca veni din nou s-o sâcâie pe bătrână; dintr-o lovitură 
cu palma, Serramanna o strivi. 

- Moartea este o bucurie, piratule, când ea înseamnă o 
ușurare după o prea mare suferință. Aveam un soț bun și un 
fiu la fel de bun, dar acesta din urmă a făcut prostia să se 
însoare cu o femeie îngrozitoare și a avut cu ea o fiică de 
asemenea îngrozitoare. Soțul meu a murit, fiul meu a divorţat 
și am rămas eu singură să-i cresc plodul acela blestemat... 
Ore întregi am educat-o, am hrănit-o, am învăţat-o cum să se 
poarte și tu îmi vorbești despre o hoaţă și despre o criminală! 

Bunica răsuflă adânc. Serramanna tăcu, sperând că bă- 
trâna va merge până la capăt cu confidenţele. Dacă ar fi 
tăcut, el n-ar mai fi avut ce face și ar fi plecat. 

— Nany a plecat la Memphis. Ea mi-a spus, cu orgoliu și 
dispreţ, că va putea să fie cândva în stare să locuiască într-o 
vilă frumoasă, în spatele școlii de medicină, în timp ce eu, 
eu voi muri în cocioaba asta. 


Serramanna îi prezentă lui Ameni rezultatul obținut în 
cercetările sale. 

- Dacă ai tratat-o rău pe biata bătrână, va face plângere 
împotriva ta. 

- Oamenii mei pot depune mărturie: nici n-am atins-o. 

- Ce propui? 

- Ea mi-a făcut o descriere precisă a lui Nany, care 
corespunde cu cea a cameristei din serviciul reginei. Îndată 
ce o voi vedea, o voi recunoaște. 

— Cum o s-o găsești? 

- Controlând în Memphis fiecare vilă din cartierul în care 
locuiește. 

— Și dacă bătrâna te-a minţit pentru a o apăra pe Nany. 

~ E un risc pe care trebuie să-l accept. 

- Memphis nu este așa de departe, dar prezența ta în 
Pi-Ramses este indispensabilă. 

~O recunoști chiar tu, Ameni: Memphis nu este departe. 
Presupune că pun mâna pe această Nany și că ea mă 
conduce la magul acela: nu crezi că Ramses ar fi mulțumit? 

— „Mulţumit” ar fi puţin spus. 

— Atunci, dă-mi dezlegare să trec la treabă. 

Uluiţi, Acha împreună cu iubita sa, descoperiră Hattușaș. 

Hattușaș, capitala imperiului hitit, consacrată cultului 
războiului și forţei. Accesul prin cele trei porţi ale orașului — 
cea a Regelui, cea a Sfinxului și cea a Leilor — fiind interzis 
negustorilor, cei doi pătrunseră în oraș prin una dintre cele două 
porţi ale orașului de jos, păzită de soldaţi înarmaţi cu lănci. 

Acha le arătă tuturor vasele sale de lut și chiar îl îndemnă 
pe unul dintre paznici să-i cumpere unul, la un preţ mai 
avantajos. Infanteristul îl refuză dându-i o lovitură cu coada 
lăncii, după care îi porunci s-o ia din loc. Perechea de îndră- 
gostiţi porni, fără să se grăbească, înspre cartierul meșteșu- 
garilor și al micilor comercianți. 

Piscurile golașe, terasele de pietre așezate una peste alta, 
blocurile enorme folosite pentru templul zeului furtunii... 
Țăranca era tot atât de captivată de ce vedea ca și iubitul 
său. Dar Acha era scârbit de lipsa de farmec și de eleganță 
a acestei arhitecturi rudimentare, dominată de o rețea de 
fortificaţii care făceau ca această capitală din munții sălba- 
tici ai Anatoliei să fie inexpugnabilă. Pacea și dragostea de 
viaţă nu se așternea asupra acestui loc în care violența parcă 
țâșnea din fiecare piatră. 

Egipteanul căută în zadar, cu privirea, grădini, arbori, 
oglinzi de apă, și se cutremură, sub șfichiuirea crivăţului. 

Constata acum cât de mult semăna ţara sa cu un adevărat 
paradis. 

De mai multe ori, el și însoţitoarea sa se lipiră în grabă 
de zidurile din cărămizi pentru a lăsa drum liber câte unei 
patrule. Cine nu se dădea în lături la timp, femeie, bătrân 
sau copil, era îmbrâncit, de fapt trântit la pământ, de unităţile 
de infanteriști care se deplasau în pas alergător. 

Armată se putea vedea peste tot. La fiecare colţ de stradă 
erau soldaţi care făceau de pază. 

Acha îi arătă unul dintre vasele sale unui angrosist de 
unelte gospodărești. Așa cum se cădea în țara hitiţilor, femeia 
rămăsese în urma lui și păstra tăcerea. 

— Lucru bine făcut, aprecie angrosistul. Câte faci într-o 
săptămână? 

— Am un mic stoc pe care l-am făcut la ţară. Mi-ar plăcea 
să mă instalez aici. 

— Ai unde sta? 

- Încă nu. 

- Eu închiriez camere în orașul de jos; îţi iau toate vasele 
în schimbul chiriei pe o lună. O să ai timp să-ţi organizezi 
un atelier al tău. 

- Ne-am înţeles, dacă mai adaugi și trei bucăţi de cositor. 

- Da’ știi să faci afaceri! 

- Trebuie să cumpăr de mâncare. 

- Gata, batem palma. 

Acha și iubita sa se instalară într-o cocioabă umedă, prost 
aerisită, având pe jos pământ bătătorit. 

— Era mai bine în casa mea, îi mărturisi țăranca. Cel 
puţin, ne era cald. 

- N-o să rămânem mult timp aici. la o bucată de cositor 
și du-te să cumperi niște cuverturi și ceva de mâncare. 

— Și tu, unde te duci? 

— Nu-ţi face griji, o să mă întorc până se înnoptează. 

Cunoscând la perfecţie limba hitită, Acha putu să stea 
de vorbă cu negustorii care îi arătară drumul spre o tavernă 
renumită, la poalele unui turn de pază. Plin de fum din cauza 
lămpilor cu ulei, localul era frecventat de negustori și de 
meșteșugari. 

Acha intră în vorbă cu doi bărbaţi bărboși și guralivi care 
vindeau piese separate pentru carele de luptă. Tâmplari de 
meserie fiind, renunțaseră să mai facă scaune și mese pentru 
a se apuca de această afacere mult mai rentabilă. 

- Ce oraș grozav, se minună Acha; nu-mi închipuiam că 
poate fi așa de mare. 

-— Vii pentru prima oară aici, amice? 

— Da, dar aș vrea să-mi deschid un atelier. 

- Ei, atunci lucrează pentru armată! Dacă nu, o să 
mănânci te miri ce și o să bei doar apă. 

- Colegii mei mi-au spus că războiul se pregătea... 

Tâmplarii izbucniră în hohote de râs. 

- Tu le afli ultimul pe toate! La Hattușaș, lucrul ăsta nu 
mai este un secret pentru nimeni. De când Uri-Teșub, fiul 
împăratului, a fost numit general comandant al armatei, 
manevrele se desfășoară fără încetare. Și se vorbește că 
trupele noastre de asalt nici n-o să mai aibă nevoie să facă 
popas... De data asta, Egiptul e terminat. 

— Cu atât mai bine! 

— Asta se mai poate discuta, cel puţin printre negustori. 
Hattușil, fratele împăratului, nu era un susţinător al războiului, 
dar s-a lăsat convins până la urmă și acum îl sprijină în toate 
privinţele pe Uri-Teșub. Pentru noi, rentează grozav, ba chiar 
am început să facem și ceva avere! În ritmul în care se 
produce acum, Hatti își va tripla numărul carelor de luptă. O 
să fie mai multe decât oameni care să le conducă! 

Acha își bău stacana plină cu un vin gros și se prefăcu că 
se îmbătase. 

- Trăiască războiul! Hatti o să halească Egiptul dintr-o 
înghiţitură... Și noi, noi o să ne veselim și-o să petrecem! 

-O să trebuiască, totuși, să mai ai puţină răbdare, amice, 
căci împăratul nu pare chiar atât de grăbit să pornească la 
atac. 

- Aha... Da’ ce mai așteaptă? 

- Noi nu putem cunoaște secretele palatului! Dacă tu 
vrei să le afli, întreabă-l pe căpitanul Kenzor. 

Cei doi tâmplari râseră cu poftă de propria lor glumă. 

— Cine este Kenzor ăsta? 

- Ofiţerul de legătură dintre generalul comandant și 
împărat... Și, mai ales, un crai de prima mână, te rog să ne 
crezi pe cuvânt! Când vine și rămâne în Hattușaș, fetele 
tinere sunt în mare pericol. Este ofițerul cel mai cunoscut 
din ţară. 

- Trăiască războiul și trăiască femeile! 

Continuară să pălăvrăgească despre farmecele feminine 
și despre bordelurile din capitală. Găsind că Acha era foarte 
simpatic, cei doi tâmplari plătiră și ce consumase el. 


Acha schimbă în fiecare seară taverna. Legă peste tot 
prietenii, discutând despre lucruri deșucheate și pomeni de 
mai multe ori numele căpitanului Kenzor. 

În cele din urmă, se alese cu o informație prețioasă: 
ofițerul de legătură era așteptat să se întoarcă la Hattușaș. 

Obţinând informaţii de la acest ofițer superior, putea 
câștiga mult timp. Trebuia să dea de el, să găsească o 
posibilitate de a intra în vorbă și să-i facă o propunere pe 
care n-ar fi putut s-o refuze... Îi veni o idee. 

Acha se întoarse acasă, aducând cu el o rochie, o mantie 
și o pereche de încălțări. 

lubita lui se minună. 

- Pentru mine sunt toate astea? 

— Mai există vreo altă femeie în viața mea? 

- Trebuie să fi fost tare scumpe! 

— M-am târguit. 

Ea vru să le încerce. 

— Nu, nu acum! 

- Dar când? 

- Într-o seară mai deosebită în cursul căreia o să te admir 
la o petrecere. Lasă-mi timp ca s-o pun la cale. 

— Cum vrei. 

Îi sări de gât și-l sărută cu patimă. 

— Să știi că ești foarte frumoasă și atunci când ești goală... 


Pe măsură ce corabia înainta spre sud, Setau părea să 
întinerească. Strângând-o la piept pe Lotus, el redescoperea 
cu uimire peisajele Nubiei, scăldate într-o lumină atât de 
limpede încât Nilul părea un fluviu ceresc, de un albastru 
strălucitor. 

Cu toporișca pe care o purta mereu asupra sa, Setau tăiase 
un baston bifurcat la capăt, cu gândul de a prinde câteva 
cobre cărora să le extragă veninul și să-l păstreze într-o mică 
ploscă din piele. Cu sânii goi și șoldurile abia acoperite de o 
pânză scurtă pe care vântul o flutura mereu, frumoasa Lotus 
sorbea cu lăcomie aerul înmiresmat al ţării sale natale. 

Ramses însuși stătea la cârma corăbiei. Experimentat, 
echipajul făcea toate manevrele cu rapiditate și precizie. 

La ora prânzului, căpitanul îl înlocui pe rege. În cabina 
din mijlocul ambarcaţiunii, Ramses, Setau și Lotus mâncau 
carne de vită uscată, salată cu mirodenii și rădăcini de papirus 
îndulcite, amestecate cu ceapă dulce. 

— Eşti un prieten adevărat, Maiestate, recunoscu Setau; 
ne-ai făcut un cadou minunat luându-ne cu tine în călătoria 
asta. 

— Aveam nevoie de priceperea ta și a lui Lotus. 

— Pentru că noi suntem izolați în laboratorul nostru de la 
palat, zvonuri cam neplăcute ne ajung la urechi. Se apropie, 
într-adevăr, războiul? 

— Mă tem că da. 

- Nu este cam periculos să pleci din Pi-Ramses în 
vremurile astea tulburi? 

- Cel mai important este s-o salvez pe Nefertari. 

— Eu nu am fost la fel de strălucit ca doctorul Pariamakhu, 
se plânse Setau. 

- În Nubia există un leac miraculos, nu-i așa? se interesă 
Lotus. 

— După cum spun arhivele de la Casa Vieţii, așa este; o 
piatră creată de zeiţa Hathor, într-un loc pierdut în deșert. 

— Ceva indicaţii, Maiestate? 

— Ceva foarte vag: „În inima Nubiei, într-un golfuleţ cu 
nisip ca aurul, unde muntele se desparte și se unește.” 

- Un golfuleţ... deci, foarte aproape de Nil! 

- Trebuie să ne grăbim, le spuse Ramses. Prin puterea lui 
Deir-el-Bahari, energia nu va dispărea cu totul din corpul lui 
Nefertari. Dar acţiunea forțelor întunericului n-a fost 
înlăturată. Speranţa noastră stă în piatra aceasta. 

Lotus privi cu admiraţie depărtările. 

- Ținutul acesta vă iubește așa cum îl iubiţi și voi, 
Maiestate. Vorbiţi-i și vă va vorbi și el. 

Un pelican trecu în zbor pe deasupra corăbiei regale. 
Minunata pasăre, cu aripi larg deschise, nu era ea, oare, 
una dintre încarnările lui Osiris, cel care a învins moartea? 


44 


Căpitanul Kenzor băuse peste măsură. 

Trei zile de permisie în capitală însemnau un bun prilej 
pentru a uita de rigorile vieţii militare și a se bucura din plin 
de vin și de femei. Înalt de statură, mustăcios, cu vocea 
răgușită, le trata cu dispreţ pe fete și le considera bune doar 
ca să-i ofere lui plăceri. 

Când vinul îi înceţoșa creierul, Kenzor avea un chef 
nebun să facă dragoste. Așa se făcea că, în seara aceea, din 
cauza unui vin bun, simţea o nevoie imperioasă de senzaţii 
tari. leșind din tavernă, se clătină câteva clipe, după care o 
porni înspre un bordel. 

Căpitanul nu simţea deloc gerul mușcător. Spera să 
găsească vreo fecioară de care să se bucure cum făcea de 
obicei. Faptul că ar fi deflorat-o era cât se poate de distractiv. 

Un bărbat se apropie de el și i se adresă respectuos. 

— Aș putea să vă spun ceva, căpitane? 

- Ce vrei? 

- V-aș propune o adevărată minunăţie, răspunse Acha. 

Kenzor rânji. 

- Ce vrei să-mi vinzi? 

- O fecioară numai bună. 

În privirile căpitanului Kenzor licări o luminiţă. 

— Cât vrei? 

- Zece bucăţi de cositor de cea mai bună calitate. 

— E mult! 

— E marfă de prima mână. 

- O vreau imediat. 

— Vă stă la dispoziţie. 

- N-am la mine decât cinci bucăţi de cositor. 

- O să-mi plătiţi mâine dimineaţă. 

— Ai încredere în mine? 

— În afară de cea de astă-seară, mai am și alte fete să vă 
ofer. 

- Da’ știu că ești un tip pe cinste... Hai, la treabă, mă 
grăbesc. 

Kenzor era atât de întărâtat încât cei doi bărbaţi o porniră 
cu pas grăbit. 

Pe străduțele adormite ale orașului de jos nu se vedea 
nici țipenie de om. 

Acha bătu la ușa unei căsuțe sărăcăcioase. 

Frumos pieptănată, ţăranca se îmbrăcase cu hainele noi 
pe care i le cumpărase Acha. Bine dispus, căpitanul Kenzor 
o studie din priviri. 

-Ce crezi, negustorule? Nu ai impresia că e cam bătrână 
ca să mai fie fecioară? 

Atacându-l cu forță și prin surprindere, Acha îl împinse 
pe Kenzor până când îl lipi cu spatele de un perete; pe jumă- 
tate înăbușit, ofițerul aproape că-și pierduse cunoștința. 
Egipteanul profită de starea lui ca să-i smulgă de la brâu 
sabia scurtă, proptindu-i vârful în ceafa hititului. 

- Cine... cine ești tu? bolborosi Kenzor. 

- Tu, tu ești ofiţer de legătură între armată și palat. Ori 
îmi răspunzi la întrebările pe care o să ţi le pun, ori te ucid 
chiar acum. 

Hititul încercă să se elibereze din strânsoare, dar vârful 
sabiei îi crestă pielea și făcu să țâșnească sângele. Băutura 

îl făcuse pe căpitan să-și piardă bună parte din forță, așa că 
nu se putea opune atacatorului său. 

Speriată, femeia se ghemuise într-un colț al încăperii. 

- Când o să se pornească atacul împotriva Egiptului, îl 
întrebă Acha, și de ce hitiţii construiesc atâtea care de luptă? 

Kenzor se strâmbă. Se vedea bine că omul deţinea deja 
multe informaţii importante. 

— Atacul... Secret militar. 

- Dacă taci, o să duci secretul acesta cu tine, în mormânt. 

— N-o să îndrăznești... 

-Te înșeli, Kenzor. N-aș sta nici o clipă la îndoială înainte 
de a te ucide și o să omor atâţia ofiţeri câţi va trebui ca să 
aflu adevărul. 

Vârful sabiei se înfipse și mai mult, făcându-l pe ofiţer să 
scoată un strigăt de durere. Speriată, femeia își întoarse 
privirile spre perete. 

- Data atacului, numai împăratul o cunoaște... Eu unul, 
nu sunt informat. 

- Dar tu știi motivul pentru care armata hitită va avea 
nevoie de un număr atât de mare de care de luptă. 

Din cauza durerii din ceafă și ameţit de băutură, căpitanul 
Kenzor nu reuși decât să îngaime câteva cuvinte, ca și cum 
ar fi vorbit doar pentru sine. 

Acha avea auzul suficient de ascuţit ca să le înțeleagă și 
nu mai avu nevoie să-l pună să repete grozăvia pe care o 
spusese. 

— Eşti de-a dreptul nebun, îi spuse el, turbat de furie, lui 
Kenzor. 

— Nu, ăsta-i adevărul... 

— Imposibil! 

— Este purul adevăr. 

Acha era uluit. Tocmai obținuse o informaţie de o impor- 
tanţă capitală, o informaţie care putea schimba soarta lumii. 

Cu un gest precis și hotărât, egipteanul înfipse adânc 
vârful sabiei în ceafa căpitanului Kenzor care își dădu sufletul 
în clipa următoare. 

- Întoarce.-te, îi porunci Acha femeii. 

- Nu, lasă-mă, pleacă! 

Cu sabia ridicată, el se apropie de iubita lui. 

- Îmi pare rău, frumoasa mea, nu pot să te mai las în viaţă. 

— N-am văzut și n-am auzit nimic! 

— Eşti sigură că nu te înșeli? 

- Mormăia ceva acolo, dar n-am înțeles nimic, îţi jur! 

Femeia îngenunche. 

- Nu mă omori, te rog frumos! O să-ţi fiu de folos, ca să 
poți ieși din oraș! 

Acha ezită câteva clipe. Țăranca nu se înșelase. Porţile 
orașului fiind închise pe timpul nopții, trebuia să aștepte 
ivirea zorilor pentru a putea ieși împreună cu așa-zisa soție. 
Datorită ei, putea trece neobservat și ar fi putut s-o omoare 
la prima ocazie. 

Acha se așeză lângă cadavrul hititului. Nu putea să doar- 
mă și nu se gândea decât la felul în care urma să pornească, în 
cea mai mare grabă, către Egipt ca să profite de ceea ce 
descoperise. 


larna nubiană, după ce trecea răcoarea zorilor, era 
încântătoare. Pe malul râpos, Ramses zărise un leu împreună 
cu femelele sale. Un cârd de maimuțe, cocoțate în vârful 
palmierilor, salutaseră trecerea corăbiei regale cu ţipetele 
lor ascuţite. 

La una dintre escale, oamenii dintr-un sat aduseseră în 
dar suveranului și suitei sale banane sălbatice și lapte; cu 
ocazia acestei petreceri improvizate, Ramses stătuse de 
vorbă cu căpetenia tribului, un vrăjitor bătrân cu părul alb 
al celor nouăzeci de ani ai săi de viaţă liniștită, preocupat 
doar de grija pentru oamenii săi. 

Când bătrânul vru să îngenuncheze în faţa sa, Ramses îl 
opri luându-l de braţ. 

— Bătrânețea mea este binecuvântată... Zeii mi-au 
îngăduit să-l văd pe Faraon! Nu este de datoria mea să mă 
plec în faţa lui și să-i arăt cel mai adânc respect? 

— Eu ar trebui să aduc un omagiu înţelepciunii tale. 

~ Eu nu sunt decât un simplu vrăjitor de la ţară! 

- Oricine a respectat toată viața Regula lui Maat este mai 
demn de respect decât un fals înţelept, mincinos și nedrept. 

— Nu ești, mărite Faraon, stăpân peste cele Două Țări și 
peste Nubia? Cât despre mine, eu nu domnesc decât peste 
câteva familii. 

— Am, totuși, nevoie de memoria ta. 

Faraonul se așeză împreună cu vrăjitorul sub palmierul 
care-i servea bătrânului drept umbrelă, atunci când soarele 
devenea prea arzător. 

- Memoria mea... Este plină de cer albastru, de jocuri 
ale copiilor, de zâmbete ale femeilor, de salturile gazelelor 
și de leacuri făcătoare de bine. De toate acestea, mărite 
Faraon, ești răspunzător acum! Dacă nu ai fi existat, 
amintirile mele n-ar fi existat nici ele, iar generaţiile viitoare 
n-ar da naștere decât unor fiinţe fără suflet. 

— Îţi amintești de un loc binecuvântat în care zeiţa iubirii 
a creat o piatră miraculoasă, un loc pierdut în inima Nubiei? 

Cu bastonul de trestie pe care-l ținea în mână, vrăjitorul 
desenă pe nisip un fel de hartă. 

— Tatăl tatălui meu adusese o piatră ca aceea în satul 
meu. Când o atingeau, femeile își recăpătau sănătatea. Din 
nefericire, nomazii au luat-o cu ei. 

- De unde provenea piatra asta? 

Trestia se opri într-un punct anume, pe cursul Nilului. 

- De la locul acesta misterios, de acolo de unde începe 
provincia Kuș. 

— Ce-ți dorești pentru satul tău? 

- Nimic altceva decât ce este acum. Dar nu cumva este 
o cerință prea mare? Apără-ne, mărite Faraon, și păstrează 
neatinsă Nubia. 

- Nubia a vorbit prin vocea ta și eu am auzit-o. 


Corabia regală ieși din provincia Ouaouat și intră în 
provincia Kuș în care, datorită intervențiilor repetate ale lui 
Seti și ale lui Ramses, domnea o pace pe care o respectau 
de-acum și triburile, gata mereu să se lupte între ele, dar 
potolite prin prezenţa autoritară a soldaţilor Faraonului. 

De aici începea un ţinut sălbatic și plin de măreție căruia 
doar Nilul îi asigura supraviețuirea. De o parte și de cealaltă 
a fluviului, fâșia de pământ cultivată era îngustă, dar palmieri 
de toate speciile ofereau umbră cultivatorilor care luptau 
împotriva deșertului. 

Îndată după aceea, urmau falezele. 

Ramses avu senzaţia că Nilul respingea orice formă a 
prezenţei omului și că natura se închidea în ea însăși, într-un 
spaţiu imens. 

Parfumul îmbietor al mimozelor mai atenua această 
impresie de sfârșit al lumii. 

Două lanţuri muntoase, cu ondulaţii aproape paralele, 
înaintau către fluviu, despărțite de o vâlcea plină de nisip. 
La poalele povârnișurilor de gresie, pâlcuri de acacia 
înflorite. „Un golfuleţ cu nisip ca de aur, acolo unde muntele 
se desparte și se unește...” 

Ca și cum s-ar fi trezit dintr-un somn adânc, ca și cum 
s-ar fi smuls dintr-o vrajă care prea mult timp îi încețoșase 
vederea, Ramses recunoscu în sfârșit locul. Cum de nu visase 
la el mai devreme? 

— Să tragem la mal, porunci el. Aici este, nu poate fi 
decât aici... 

Complet goală, Lotus se aruncă în apele fluviului și înotă 
până la mal. Cu trupul scânteind de picături argintii, ea 
alergă, cu sprinteneala unei gazele, până la un nubian care 
dormea la umbra copacilor. ÎI trezi, îl întrebă ceva, alergă 
din nou în direcţia muntelui, culese de pe jos o bucăţică de 
piatră și se întoarse pe corabie. 

Ramses rămăsese cu ochii aţintiţi asupra falezei. 

Abu Simbel... Era chiar Abu Simbel, îngemănarea puterii 
cu magia, locul în care hotărâse să construiască mai multe 
temple, domeniul lui Hathor pe care-l uitase și-l pierduse 
din vedere. 

Setau o ajută pe Lotus să urce la bord. Ea ținea în mâna 
dreaptă o bucată de gresie. 

- Este chiar piatra magică a zeiţei. Dar, astăzi, nimeni 
nu mai știe să se folosească de puterea ei tămăduitoare. 

O rază subțire de lumină pătrunse prin fereastra îngustă 
a casei umede și reci. Bocănitul pașilor unei patrule o trezi 
pe țărancă; ea tresări văzând cadavrul căpitanului. 

- E acolo... E tot acolo! 

- Trezește-te din visul tău urât, o sfătui Acha; ofiţerul 
ăsta n-o să poată depune mărturie împotriva noastră. 

— Dar eu, eu n-am făcut nimic! 

- Tu ești nevasta mea. Dacă mă prind, o să fii executată 
la fel ca și mine. 

Femeia se îndreptă către Acha și, cu pumnii strânși, începu 
să-l lovească în piept. 

- Astă-noapte, spuse bărbatul, m-am gândit la toate. 

Ea se opri, derutată. În privirea plină de răceală a iubitului 
său își văzu condamnarea la moarte, 

- Nu, tu nu ai dreptul... 

— M-am gândit, spuse el din nou. Ori te ucid acum, ori 
mă ajuţi. 

— Să te ajut... dar cum aș putea...? 

— Sunt egiptean. 

Hitita privi spre Acha ca și cum ar fi văzut o creatură de 
pe altă lume. 

- Sunt egiptean și trebuie să mă întorc cât mai repede în 
țara mea. Dacă nu voi reuși să fac asta, vreau ca tu să treci 
graniţa și să-l previi pe cel în slujba căruia mă aflu. 

- De ce aș înfrunta o asemenea primejdie? 

- În schimbul unei vieţi mai bune. Datorită acestei tăblițe 
pe care ţi-o voi da, o să ai la dispoziţie o locuinţă într-o vilă, 
o servitoare și o să primești o rentă pe viaţă. Stăpânul meu o 
să aibă grijă de tine. 

Nici în visele sale cele mai nebunești, biata femeie nu 
se așteptase la un asemenea noroc. 

- Ne-am înţeles. 

- O să ieșim fiecare pe câte o poartă a orașului, o instrui 
Acha. 

— Și dacă tu ajungi înaintea mea în Egipt? se îngrijoră ea. 

- Fă ce ţi-am spus și nu te mai îngriji de nimic altceva. 

Acha așternu pe o tăbliță subțire din lemn un text scurt în 
scriere hieratică, o formă prescurtată a scrierii în hieroglife, 
și i-o dădu iubitei sale. 

Când o sărută, ea nu mai avu curajul să-l respingă. 

- O să ne revedem la Pi-Ramses, îi promise bărbatul. 


Când Acha ajunse la zidurile orașului de jos, se amestecă 
într-un șir de negustori care, la fel ca și el, voiau să iasă din 
capitală. 

Peste tot, soldaţi nervoși. 

Era imposibil s-o mai ia pe un alt drum, din cauza unui 
șir de arcași care-i împărțeau pe civili în mai multe grupuleţe 
și îi obligau să se supună unei percheziţii amănunțite. 

Oamenii erau verificaţi, era îmbulzeală, toată lumea se 
plângea de această harababură, catârii și măgarii răgeau, 
dar toată învălmășeala aceasta nu-i impresiona cu nimic pe 
soldaţii care păzeau poarta. 

- Ce se întâmplă aici? îl întrebă Acha pe unul dintre 
negustori. | 

- Nu este voie să se intre în oraș și la fel de greu este de 
ieșit... Este căutat un ofițer care a dispărut. 

— Și cu ce suntem noi vinovați? 

— Un ofiţer hitit nu dispare așa, cu una cu două. Probabil 
că a fost atacat, adică ucis... Este, fără îndoială, o ceartă de 
la palat. Acum caută vinovatul. 

— Au vreo bănuială? 

— Cu siguranţă, este vreun alt militar... Tot o urmare a 
scandalului dintre fiul și fratele împăratului. Până la urmă 
unul dintre ei tot o să-l elimine pe celălalt. 

— Dar văd că santinelele percheziţionează pe toată 
lumea... 

— Vor să fie siguri că asasinul, un soldat înarmat, nu va 
încerca să iasă din oraș deghizat în negustor. 

Auzind toate acestea, Acha se mai liniști. 

Percheziţia dura mult și era foarte amănunțită. Un bărbat 
de vreo treizeci de ani fusese trântit la pământ; prietenii lui 
protestară, afirmând că omul vindea țesături și nu făcuse 
parte niciodată din armată. Negustorul fu lăsat în libertate. 

Veni și rândul lui Acha. 

Un militar cu o figură colțuroasă îi puse mâna pe umăr. 

— Tu cine ești? 

- Un olar. 

— De ce vrei să pleci din oraș? 

— Mă duc să aduc un transport de vase de la mine de la țară. 

Un soldat se asigură că meșterul nu avea arme asupra lui. 

- Pot să plec? 

Militarul făcu un gest scârbit. 

La câţiva metri de Acha era poarta capitalei hitite, 
libertatea, drumul spre Egipt... 

- O clipă. 

Cineva rostise aceste cuvinte, în stânga lui Acha. 

Un bărbat de statură mijlocie, cu priviri iscoditoare, cu o 
figură de dihor împodobită de o bărbuţă tunsă ascuțit. Era 
îmbrăcat cu o mantie de lână roșie, cu dungi negre. 

— Arestaţi-l pe omul acesta, le ordonă el santinelelor. 

Un ofiţer îl privi de sus. 

— Eu sunt acela care dă ordine aici. 

- Numele meu este Raia, spuse personajul cu barbișon. 
Fac parte din poliţia palatului. 

— Ce crimă a făcut negustorul ăsta? 

- Nu este nici hitit, nici olar. Este egiptean, se numește 
Acha și are o funcţie importantă la curtea lui Ramses. 


Datorită forţei curentului și construcţiei corăbiei sale, 
Ramses parcurse în două zile cele trei sute de kilometri care 
despărțeau Abu Simbel de Elephantine, capătul Egiptului și 
orașul său cel mai sudic. Încă două zile fură necesare ca să 
ajungă la Theba. Marinarii făcuseră dovada măiestriei lor 
extraordinare, ca și cum fiecare dintre ei ar fi fost pătruns de 
gravitatea situaţiei. 

În timpul călătoriei, Setau și Lotus nu încetaseră să lu- 
creze cu mostre din piatra zeiţei, o gresie de o calitate neo- 
bișnuită. Apropiindu-se de debarcaderul din Karnak, ei nu-și 
ascunseră dezamăgirea. 

- Nu înţeleg felul în care se comportă această piatră, 
mărturisi Setau. Proprietăţile sale sunt anormale, ea rezistă la 
acţiunea acizilor, capătă culori uimitoare și pare să posede o 
energie pe care nu reușesc s-o măsor. Cum s-o tratăm pe regină, 
dacă nu cunoaștem formula după care acest remediu va face 
parte dintr-un compus și dozajul exact pentru a putea fi folosită? 

Sosirea regelui fu o surpriză pentru personalul templului 
și tulbură protocolul. Grăbit, Ramses se duse direct la 
principalul laborator din Karnak, împreună cu Setau și cu 
Lotus care le comunicară chimiștilor și farmaciștilor de acolo 
rezultatele experienţelor pe care le făcuseră ei. 

Munca de cercetare începu sub supravegherea regelui. 
Datorită documentelor din biblioteca științifică, referitoare 
la Nubia, experţii stabiliră o listă de substanţe potrivite pentru 


316 CHRISTIAN JACQ 


o combinație cu piatra zeiței de la Abu Simbel, astfel încât 
să alunge demonii care rodeau sângele unei ființe, 
provocându-i moartea prin epuizare fizică. 

Mai rămânea să se aleagă cele mai bune ingrediente și 
să se stabilească dozajul substanţelor: ar fi fost nevoie de 
câteva luni pentru a se ajunge la un asemenea rezultat. Navre, 
șeful laboratorului, nu-și ascunse nedumerirea. 

— Așezaţi toate substanțele pe o masă de piatră și lăsaţi-mă 
singur, ceru Ramses. 

Regele se concentră și luă în mână bagheta pentru găsit 
apa, cu care tatăl său și el însuși descoperiseră de multe ori 
apă în plin deșert. 

Ramses trecu bagheta pe deasupra fiecărei substanţe și, 
când ea se manifesta printr-un tremur, dădea la o parte 
substanța respectivă. După ce verifică alegerea printr-o nouă 
trecere a baghetei, suveranul stabili după aceeași metodă 
dozajele necesare. 

Clei de acacia, chimen, suc de fructe tocate de sicomor, 
de colochintă, pulbere de aramă și din piatra zeiței fură 
componentele formulei. 


Machiată cu desăvârșită măiestrie, Nefertari era surâză- 
toare și veselă. Când Ramses veni spre ea, regina citea cele- 
brul roman al lui Sinuhe, într-o versiune deosebită aparţinând 
unui scrib al curţii. Ea răsuci la loc papirusul, se ridică și se 
ghemui în braţele regelui. Îmbrăţișarea lor fu lungă și 
pătimașă, însoţită de cântecul pupezelor și al privighetorilor, 
înmiresmată de parfumul arborilor de tămâie. 

— Am găsit piatra zeiţei, spuse Ramses, și laboratorul din 
Karnak a pregătit un medicament. 

— Va fi eficace? 

- M-am folosit de bagheta cu care tatăl meu descoperea 
izvoarele și am reconstituit o formulă de mult timp uitată. 

- Descrie-mi locul în care se află zeiţa nubiană. 

- Un golfuleţ cu nisipul ca de aur, două faleze care se 
unesc... Abu Simbel de care uitasem. Abu Simbel, unde 
m-am hotărât să celebrez pentru totdeauna dragostea noastră. 

Căldura corpului plin de forţă al lui Ramses readucea 
viaţa, puţin câte puţin, în corpul care începuse s-o piardă. 

- Un maistru și o echipă de cioplitori în piatră pleacă 
încă de astăzi la Abu Simbel, continuă regele. Falezele 
acelea vor deveni două temple, de nedespărţit pe vecie, 
așa cum suntem noi, tu și eu. 

— O să văd și eu minunea aceasta? 

- Da, sigur că o s-o vezi! 

— Fie ca voia Faraonului să se împlinească. 

- Dacă nu ar fi astfel, aș mai fiu eu demn să domnesc? 

Ramses și Nefertari traversară Nilul îndreptându-se spre 
Karnak. Ei împliniră amândoi ritualurile cuvenite în 
sanctuarul zeului Amon, apoi regina se rugă singură în capela 
zeiţei Sekhmet al cărei surâs de piatră parcă exprima acum 
mulțumire. 

Faraonul îi dădu el însuși marii soţii regale cupa cu 
singurul leac capabil să învingă răul magic de care ea fusese 
cuprinsă. 

Licoarea era călduţă și îndulcită. 

Cuprinsă de amețeală, Nefertari se culcă și închise ochii. 
Ramses rămase la căpătâiul ei, luptând alături de ea, în 
noaptea aceea fără de sfârșit în cursul căreia piatra zeiţei se 
străduia să-l alunge pe demonul care sorbea sângele reginei. 

Cu părul vâlvoi, palid la faţă, cu glasul întretăiat, Ameni 
se bâlbâia încercând să dea cât mai multe explicaţii. 

- Liniștește-te, îl îndemnă regina-mamă Tuya. 

- Războiul, Maiestate, suntem în război! 

— Nu am primit nici un document oficial. 

— Generalii parcă și-au ieșit din minţi, cazărmile sunt în 
fierbere, ordine care se bat cap în cap se aud din toate 
direcţiile. 

- Din ce s-a iscat toată zăpăceala asta? 

- Nu știu, Maiestate, dar nu mai pot să țin sub control 
situaţia... Militarii nu mă mai ascultă! 

Tuya îl chemă pe cel care răspundea de ritualuri și două 
coafeze ale palatului. Pentru a scoate în evidenţă caracterul 
sacru al funcţiei sale, ei îi împodobiră faţa cu o perucă 
asemănătoare cu capul unui vultur ale cărui aripi coborau 
oblic de la mijlocul frunţii către umeri. Femela vulturului 
era simbolul mamei grijulii prin excelenţă, Tuya apărând 
astfel ca protectoare a celor Două Țări. 

La încheieturile mâinilor și la gleznele picioarelor, avea 
brățări de aur; la gât, un colier cu șapte rânduri de pietre 
semiprețioase. În rochia sa lungă din in plisat, strânsă în talie 
de un corset cu pliuri largi, ea reprezenta autoritatea supremă. 

- Vino cu mine la cazarma din Nord, îi ceru ea lui Ameni. 


p 

- Nu vă duceţi acolo, Maiestate! Așteptaţi să se 
potolească toată zăpăceala asta. 

- Răul și haosul nu dispar niciodată de la sine. Hai, să ne 
grăbim. 

În întregul oraș nu erau decât vacarm și discuţii. Unii 
afirmau că hitiţii se apropiau de Deltă, alții descriau deja 
luptele, alţii chiar se pregăteau să se refugieze spre sud. 

Poarta cazărmii din nord nu mai era păzită. Carul care-i 
transporta pe Ameni și pe regina-mamă pătrunse în curtea 
largă în care nu mai exista nici o urmă de disciplină. 

Caii se opriră în mijlocul acelui spațiu larg. 

Un ofiţer de la unităţile de care o observă pe regina-mamă, 
îi anunţă pe camarazii săi care începură să-i cheme pe 
soldaţi. În mai puţin de zece minute, sute de oameni se 
adunaseră ca să asculte ce avea să le spună Tuya. 

Tuya, micuță de statură și plăpândă, în mijlocul acestor 
vlăjgani înarmaţi care ar fi putut s-a calce în picioare în 
numai câteva clipe... Ameni tremura, considerând sinucigașă 
intervenţia reginei-mamă. Ea ar fi trebuit să rămână la palat, 
sub protecţia gărzilor de elită. Poate că vorbele ei calme ar 
fi reușit să mai scadă puţin tensiunea, cu condiţia ca Tuya 
să se arate a fi diplomată. 

Se făcu, în sfârșit, tăcere. 

Regina-mamă privi cu o expresie dispreţuitoare în jurul ei. 

— Nu văd aici decât niște nevolnici și niște lași, declară 
ea cu o voce aspră care răsună în auzul lui Ameni ca un 
trăsnet. Imbecili și fricoși care nu mai sunt în stare să-și 
apere țara pentru că dau crezare primului zvon apărut de nu 
se știe unde. 

Ameni închise ochii. Nici Tuya, nici el însuși n-ar fi scăpat 
din mâinile soldaţilor dacă aceștia s-ar fi înfuriat. 

- De ce ne certaţi așa, Maiestate? întrebă un locotenent 
de la care. 

- A descrie realitatea înseamnă a vă certa? Comportarea 
voastră este ridicolă și demnă de dispreţ, iar ofiţerii sunt de 
condamnat mai mult decât oamenii de trupă. Cine ar putea 
lua vreo hotărâre în privinţa angajării noastre în războiul 
contra hitiţilor, dacă nu Faraonul și, în absenţa sa, eu însămi? 

Tăcerea deveni mai apăsătoare. Ceea ce spunea în clipele 
acelea regina-mamă nu era un zvon și se referea la destinul 
întregii naţiuni. 

- N-am primit nici o declaraţie de război din partea 
împăratului din Hatti, afirmă ea. 

Urale puternice salutară aceste cuvinte; Tuya nu minţise 
niciodată. Soldaţii erau bucuroși. 

Rămânând nemișcată în carul său, regina-mamă dădea 
de înţeles celor prezenţi că mai are ceva de spus. Se făcu 
din nou tăcere. 

- Nu pot să pretind că pacea va fi durabilă și eu însămi 
sunt convinsă că hitiţii nu au în minte altceva decât o 
confruntare nemiloasă. Sfârșitul ei va depinde de eforturile 
voastre. Când Ramses va fi din nou în capitala sa, și el se va 
întoarce cât de curând, vreau ca el să fie mândru de armata 
sa și încrezător în posibilităţile ei de a-l înfrânge pe dușman. 

Regina-mamă fu aclamată. 

Ameni redeschise ochii, fermecat și el de puterea de 
convingere pe care o avusese văduva lui Seti. 

Carul se mișcă din loc, soldaţii se risipiră, scandând 
numele reginei-mamă. 

- Ne întoarcem la palat, Maiestate? 

- Nu, Ameni. Am impresia că muncitorii de la turnătorie 
au încetat lucrul. 

Secretarul particular al regelui își cobori privirile. 

La îndemnul Tuyei, în fabrica de arme din Pi-Ramses 
lucrul reîncepu și ajunse curând la ritmul normal, producând 
lănci, arcuri, vârfuri de săgeți, platoșe, săbii, harnașamente 

și piese componente pentru carele de luptă. Nimeni nu se 
mai îndoia de apropierea unui război, dar apăruse o cerinţă 
nouă; armata să aibă la dispoziție un armament mai bun 
decât cel al hitiţilor. 

Regina-mamă vizită cazărmile și discută nu numai cu 
ofiţerii, ci și cu simpli soldaţi; și nu uită să meargă și la 
atelierul în care se montau carele de luptă, încurajându-i și 
pe meșterii de acolo. 

Capitala nu mai lua în seamă frica și descoperise gustul 
pentru luptă. 


Cât era de fină această mână elegantă cu degete lungi și 
delicate, aproape ireale, pe care Ramses le sărută unul câte 
unul după ce le strânse în palmele sale, ca și cum n-ar fi 
vrut să le dea drumul niciodată. Nu era nici o parte a trupului 
soţiei sale care să nu-i inspire dragoste; zeii care puseseră 
pe umerii lui Ramses cea mai grea dintre poveri îi oferiseră, 
însă, și una dintre cele mai frumoase femei care puteau exista. 

— Cum te simţi în dimineaţa asta? 

- Mai bine, mult mai bine... Simt că sângele îmi circulă 
din nou prin vine. 

— Ai avea chef de o plimbare la ţară? 

- Da, chiar mă gândeam la așa ceva. 

Ramses alese doi dintre caii săi mai bătrâni, animale 
foarte blânde pe care le înhămă la car cu mâna lui. Ei o 
porniră la drum, cu pași înceţi, pe drumurile de pe malul 
apusean al Nilului, de-a lungul canalelor de irigaţii. 

Privirile lui Nefertari erau încântate să vadă palmierii 
viguroși precum și verdeaţa care reapărea pe câmpuri. Luând 
energie de la forțele pământului, ea desăvârșea, prin propria 
ei voință, alungarea răului care o sleise de puteri. Când 
Nefertari coborî din car și o porni pe jos, pe malul Nilului, 
cu pletele în vânt, Ramses înțelese că piatra zeiţei o salvase 

pe marea soție regală și că ea va putea vedea cândva cele 
două temple de la Abu Simbel, înălțate pentru a aminti de 
dragostea lor nemuritoare. 


Blonda Lita o privi cu un zâmbet trist pe Dolenta, sora 
lui Ramses, care dădea la o parte compresa cu miere, clei 
uscat de acacia și colochintă măcinată. Urmele arsurii 
aproape că dispăruseră. 

— Mă doare, se plânse descendenta lui Akhenaton. 

- Rănile tale se vindecă. 

- Nu minţi, Dolenta... N-o să dispară niciodată. 

- Te înșeli, tratamentul nostru este foarte bun. 

— Cere-i lui Ofir să înceteze cu experienţa asta... Nu 
mai pot suporta! 

— Datorită sacrificiului tău, noi o să-i învingem pe 
Nefertari și pe Ramses; ai curaj încă puţin și strădania ta va 
lua sfârșit. 

Lita renunţă s-o mai convingă pe sora lui Ramses, fanatică 
la fel ca magul libian. În ciuda amabilităţii sale aparente, 
Dolenta nu trăia decât ca să se răzbune. În toată fiinţa ei, 
ura era mai puternică decât orice alt sentiment. 

— O să merg până la capăt, promise tânăra care servea 
drept medium. 

- Eram sigură că așa o să faci! Odihnește-te până vine 
Ofir ca să te ia în laborator. Nany o să-ţi aducă de mâncare. 

Nany, singura servitoare pe care o lăsau să intre în cameră 
la Lita, era ultima șansă a acesteia. Când servitoarea aduse 
un blid cu un piure de smochine, alături de câteva bucăţi de 
friptură de vită, mediumul se agăță de cordonul rochiei sale. 

- Ajută-mă, Nany! 

- Ce vrei? 

— Să scap de aici, să fug! 

Servitoarea strâmbă din nas. 

- E foarte periculos. 

- Lasă deschisă ușa care dă înspre stradă. 

— O să-mi pierd slujba. 

— Ajută-mă, te rog din suflet! 

— Cât îmi dai? 

Lita minţi. 

- Oamenii mei au mult aur... O să fiu darnică. 

— Ofir este răzbunător. 

- Adepții lui Aton o să ne apere, pe amândouă. 

— Vreau o vilă și o turmă de vaci cu lapte. 

- O să le ai. 

Lacomă din fire, Nany storsese deja o răsplată frumoasă 
atunci când îi adusese magului șalul lui Nefertari; dar ceea 
ce îi promitea Lita depășea așteptările ei. 

— Când vrei să pleci? 

- La căderea nopții. 

- O să văd ce pot face. 

— Trebuie să reușești! Averea ta depinde de asta, Nany. 

- Într-adevăr, riscul este foarte mare... Mai vreau și 
douăzeci de bucăţi de stofă de cea mai bună calitate. 

— Ai cuvântul meu că o să le ai. 

Încă de dimineaţă, Lita era obsedată de o viziune: o 
femeie de o frumusețe sublimă, surâzătoare, fericită, mergând 
de-a lungul Nilului și întinzând mâna către un bărbat înalt și 
bine făcut. 

Mediumul știa că vrăjile lui Ofir dăduseră greș și că 
libianul o chinuia degeaba. 


Serramanna și oamenii săi cercetau cartierul care se întin- 
dea în spatele școlii de medicină și-i luau la întrebări pe toţi 
locuitorii. Sardul le arăta tuturor un desen făcut după figura 
lui Nany și-i ameninţa cu cele mai grozave pedepse dacă-l 
minţeau. Era o precauţie inutilă, căci doar văzându-l pe uriaș 

oamenii începeau să turuie vrute și nevrute, dar, din păcate, 
nimic din spusele lor nu prezenta vreun interes. 

Dar fostul pirat era încăpățânat și, datorită flerului său, 
simţea că prada sa nu putea fi prea departe. Când în fața lui 
fu adus un vânzător ambulant de pâiniţe rotunde, Serramanna 
simţi un gol în stomac și o încordare a tuturor nervilor, semn 
că se apropia momentul decisiv. 

Sardul îi arătă omului desenul. 

- O cunoști pe fata asta? 

— Am văzut-o prin cartier... Este servitoare. Nu-i pe aici 
de mult timp. 

- În ce vilă lucrează? 

- În una dintre cele mari, în apropiere de puţurile vechi. 

O sută de polițiști înconjurară de îndată casele suspecte; 
nimeni nu putea scăpa dintr-un asemenea năvod. 

Magul vinovat de încercarea de omor asupra reginei 
Egiptului nu-i putea scăpa lui Serramanna. 

Soarele cobora spre asfinţit. 

Lita nu mai avea prea mult timp la dispoziţie ca să fugă, 
înainte ca magul Ofir s-o închidă în laboratorul său. De ce 
întârzia atât de mult Nany? 

Figura unei femei frumoase, fericită și strălucitoare, con- 
tinua să rămână în mintea mediumului... Așa arăta regina 
Egiptului. Lita se simţea datoare faţă de ea, o datorie de 
care trebuia să se achite înainte de a-și redobândi libertatea. 

Tânăra femeie blondă se mișcă fără să facă nici un 
zgomot prin casa cufundată în tăcere; Ofir, conform 
obiceiului său, citea din documentele sale cu formule de 
vrăji. Obosită, Dolenta dormea. 

Lita ridică încet capacul unui cufăr din lemn în care se 
găsea ultima fâșie din șalul reginei Nefertari. După încă două 
sau trei ședințe, ar fi fost complet ars. Lita încercă să-l deșire, 
dar împletitura era prea strânsă și ea nu avea forţă suficientă. 

Se auzi un zgomot în bucătărie. 

Lita ascunse bucata de stofă într-o mânecă a rochiei sale; 
simţi imediat cum parcă îi ardea pielea. 

— Tu ești, Nany? 

— Ești pregătită? 

- Sunt... vin într-o clipă. 

— Grăbește-te. 


326 CHRISTIAN JACQ 


Lita apropie bucata rămasă din șal de flacăra unei lămpi 
cu ulei. 

Se auzi un sfârâit, urmat de o ultimă dâră de fum negru 
care desăvârși încetarea descântecului sortit să înlăture 
protecţia magică a perechii regale. 

— Ce frumos este, ce frumos este! 

Lita ridică braţele spre cer, mulțumindu-i lui Aton care 
urma să-i ofere o nouă viaţă. 

- Să plecăm, o îndemnă Nany care furase toate plăcile 
de aramă pe care le putuse găsi prin casă. 

Cele două femei alergară către ușa din spatele casei, 
prin care se putea ajunge într-o străduţă. 

Nany se izbi de Ofir, nemișcat, cu braţele încrucișate 
pe piept. 

— Unde te duci? 

Nany se dădu înapoi. În spatele ei se afla Lita, înspăimântată. 

— Lita... Ce face ea împreună cu tine? 

— Este... este bolnavă rău, răspunse Nany. 

— Încercaţi, cumva, să fugiţi? 

— Ea, Lita, m-a obligat să vin cu ea... 

~ Ce ţi-a spus, Nany? 

- Nimic, absolut nimic! 

— Minţi, fato! 

Degetele lui Ofir se încleștară pe gâtul servitoarei. O strân- 
seră atât de tare că protestele ei rămaseră undeva în fundul 
gâtlejului, iar respiraţia i se opri. Nany se zbătu, încercând în 
zadar să scape, dar nu reuși să se elibereze din strânsoare. Cu 
ochii holbaţi, ea muri sufocată și se prăbuși pe pardoseală, în 
faţa magului care îndepărtă cadavrul cu o lovitură de picior. 

-= Lita... ce ai păţit, copila mea? 

Lângă o lampă cu ulei, Ofir zări resturile unei bucăţi de 
stofă, transformate în cenușă. 

- Lita! Ce nebunie ai putut face? 

Magul apucă mânerul unui cuţit cu care se tăia carnea. 

— Ai îndrăznit să distrugi șalul lui Nefertari, ai îndrăznit 
să distrugi munca mea! 

Tânăra încercă să fugă. Se lovi de o lampă cu ulei și-și 
pierdu echilibrul; iute ca o adevărată pasăre de pradă, magul 
se repezi spre ea și o înșfăcă de păr. 

~ M-ai trădat, Lita; nu mai pot avea încredere în tine. 
Mâine o să mă trădezi din nou. 

— Eşti un monstru! 

— Păcat... Erai un medium excelent. 

În genunchi în faţa lui, Lita îl imploră. 

— Aton creează viaţa și alungă moartea, el... 

— Puțin îmi pasă de Aton, proastă mică. Din cauza ta, 
planul meu a dat greș. 

Cu o mână sigură, Ofir îi reteză Litei beregata. 

Cu părul despletit și cu fața descompusă de groază, 
Dolenta dădu buzna în cameră. 

- E plin de polițiști pe stradă... Oh, Lita! Lita... 

— Și-a ieșit din minţi și m-a atacat cu un cuţit, îi explică 
Ofir; am fost nevoit să mă apăr și am omorât-o fără să vreau. 
Poliţişti, zici? 

- l-am auzit de la fereastra camerei mele. 

— Hai să plecăm din casa asta. 

Ofir o trase pe Dolenta după el către o trapă ascunsă sub o 
rogojină. Dădea înspre un coridor care își avea ieșirea într-un 
depozit. De-acum, nici Lita, nici Nany nu mai puteau trăncăni. 


- Nu mai rămâne decât o singură vilă, îi spuse lui 
Serramanna un poliţist; am bătut, dar nu răspunde nimeni. 

— Spargem ușa. 

- Este ilegal! 

— Caz de forţă majoră. 

— Ar trebui să-l anunţăm pe proprietar și să-i cerem 
permisiunea. 

— Permisiunea, sunt eu! 

Serramanna pierdu nu mai puţin de o oră ca să procedeze 
după lege, conform cerinţelor poliţiei din Memphis. În sfârșit, 
patru bărbaţi zdraveni sfărâmară zăvoarele și forţară intrarea 
în vilă. 

Sardul fu primul care intră în casă. Descoperi trupurile 
fără viaţă, întâi al tinerei femei blonde, apoi pe acela al 
servitoarei Nany. 

~ Un adevărat măcel, șopti, șocat, un poliţist. 

- Două crime comise cu sânge rece, remarcă sardul. 
Percheziţionaţi peste tot. 

Examinarea laboratorului dovedi că era chiar bârlogul 
magului. Deși ajunsese prea târziu, o descoperire măruntă îl 
mai liniști pe Serramanna: resturile de stofă arsă, fără nici o 
îndoială erau din șalul reginei. 


Ramses și Nefertari își făcură intrarea într-o capitală 
preocupată, mai puţin zâmbitoare ca înainte. Atmosfera purta 
amprenta disciplinei militare, producţia de arme și de care 
devenea scopul celei mai mari părţi a populaţiei. Legănat 
cândva de plăcerea de a trăi, orașul se transformase într-o 
mașină de război trepidantă și îngrijorată. 

Perechea regală se duse în grabă la Tuya, care studia un 
raport asupra turnătoriei. 

— Hitiţii au declanșat în mod oficial ostilitățile? 

— Nu, fiul meu, dar sunt sigură că tăcerea asta a lor nu 
ascunde nimic bun. Nefertari... Te-ai făcut bine? 

- Boala aceea nu mai este decât un vis urât. 

- Perioada asta în care v-am ţinut locul m-a obosit peste 
măsură... Nu mai am putere să domnesc peste o ţară așa de 
mare. Mergeţi și vorbiţi curții și armatei, ele au nevoie de 
îmbărbătare din partea voastră. 

Ramses discută timp îndelungat cu Ameni, apoi îl primi 
pe Serramanna, care se întorsese de la Memphis. Ceea ce 

află părea să îndepărteze pentru totdeauna amenințarea 
descântecului care pusese în pericol perechea regală; su- 
veranul îi ceru, totuși, sardului să-și continue cercetările și 
să-l găsească pe adevăratul proprietar al sinistrei vile. Și 
cine era tânăra femeie blondă, ucisă cu atâta cruzime? 
Faraonul avea alte griji. Pe biroul său se adunau mesaje 
alarmiste venite din Canaan și Amurru; comandanții fortărețelor 
egiptene nu semnalau nici un incident serios, dar auziseră 
zvonuri insistente despre mari manevre ale armatei hitite. 
Din nefericire, Acha nu expediase nici un raport, chiar și 
laconic, care l-ar fi ajutat pe Ramses să vadă mai clar realitatea. 
De locul confruntării directe cu hitiţii depindea rezultatul 
conflictului. În lipsa unor informaţii precise, regele ezita între 
întărirea liniilor sale de apărare și o atitudine ofensivă care 
l-ar fi făcut să dea lupta mai la nord. În acest ultim caz, el 
trebuia să fie acela care prelua iniţiativa; dar trebuia să se 
supună instinctului și să-și ia orbește un asemenea risc. 
Prezenţa în capitală a perechii regale insufla încredere și 
energie forțelor armate, de la general la soldatul de rând. Așa 
cum ieșise învingător asupra unui dușman invizibil, Ramses 
nu putea triumfa și în confruntarea cu barbarii hitiţi? Văzând 
cum se adună armele noi, militarii erau conștienți de 
potențialul lor și se temeau mai puţin de ciocnirea frontală cu 
inamicul. În prezenţa luptătorilor de elită de pe care, Ramses 
încercase el însuși mai multe care de luptă, ușoare, lesne de 
manevrat și rapide. Datorită priceperii tâmplarilor, multe detalii 
tehnice fuseseră îmbunătăţite. Armele defensive, ca scuturile 
și platoșele, făceau și ele obiectul atenţiei suveranului, căci 
ele erau menite să salveze o sumedenie de vieți. 
Reluându-și numeroasele sale preocupări, regina liniștise 
curtea. Cei care o considerau pe Nefertari deja îngropată nu 
conteneau s-o felicite pentru curajul ei și s-o asigure că dacă 
rezistase în fața unei încercări atât de grele acesta era o 
garanție a longevităţii. 

Bârfele și trăncăneala o lăsau indiferentă pe marea soție 
regală; ea era preocupată de producţia pe scară largă a 
hainelor pentru soldaţi și punea ordine într-o mulţime de 
detalii legate de bunăstarea economică a ţării, bazându-se 
pe rapoartele extrem de precise ale lui Ameni. 


Șenar îl salută pe rege. 

- Te-ai mai îngrăşat, băgă de seamă Ramses. 

— Asta nu-i din cauza lipsei de activitate, protestă ministrul 
Afacerilor externe; nu prea pot să mă prefac neliniștit. Larma 
asta a înarmării, mulţimea de soldaţi prezentă la tot pasul... 
Așa arată, de fapt, Egiptul? 

— Hitiţii nu vor întârzia să ne atace, Șenar. 

- Probabil că ai dreptate, dar ministerul meu nu dispune 
de nici un fapt concret pentru a fi cuprins de spaimă. Nu 
primești în continuare scrisori amabile de la Muwattalis? 

- Nişte momeli. 

- Dacă putem menţine pacea, mii de vieți vor fi cruțate. 

— Crezi tu că nu este și pentru mine un scop la fel de 
important? 

— Moderaţia și prudenţa nu sunt cele mai bune sfătuitoare? 

- Ai recomanda pasivitatea, Șenar? 

- Sigur că nu, dar mă îngrijorează o posibilă inițiativă 
periculoasă din partea unui general avid de glorie. 

- Liniștește-te, dragă frate, îmi ţin bine în mână armata; 
nici un incident de felul acesta nu va avea loc. 

— Sunt fericit să te aud spunând aceasta. 

— Eşti mulțumit de serviciile lui Meba, noul tău adjunct? 

— Este atât de fericit că a căpătat un post în minister 
încât se comportă ca un începător ascultător și conştiincios. 
Nu regret că l-am scos din lâncezeala sa; trebuie, câteodată, 
să acorzi o șansă unui bun profesionist. Generozitatea nu 
este, oare, cea mai frumoasă dintre virtuţi? 


Șenar se închise în biroul său împreună cu Meba. Distinsul 
său adjunct avusese grijă să aducă unele papirusuri, pentru 
a crea impresia că era o ședință obișnuită de lucru. 

— M-am întâlnit cu regele, anunţă Șenar; el încă mai are 
ezitări în privința deciziilor pe care trebuie să le ia, din 
cauza lipsei unor informaţii credibile. 

- Excelent, aprecie Meba. 

Șenar nu putea recunoaște în fața complicelui său că 
tăcerea lui Acha îl surprindea; de ce tânărul diplomat nu-i 
dădea raportul despre activitatea sa, esenţială pentru a grăbi 
prăbușirea lui Ramses? Fără îndoială, i se întâmplase ceva 
rău. Din cauza acestei tăceri neliniștitoare, Șenar nu avea 
nici el puncte de reper. 

- Care-i situaţia, Meba? 

— Reţeaua noastră de spionaj a primit ordin să nu mai 
aibă nici o iniţiativă și să se pună la adăpost. Altfel spus, se 
apropie ceasul hotărâtor. Orice ar întreprinde faraonul, nu 
mai are nici o șansă de victorie. 

- Ce te face să crezi asta? 

— Forța hitiţilor va ajunge la nivelul său maxim, sunt con- 
vins. Fiecare oră care se scurge ne apropie de puterea supremă. 
N-ar trebui să profităm de perioada aceasta pentru a lărgi 
relaţiile tale de prietenie în diferitele organe ale administraţiei? 

— Blestematul ăla de Ameni își vâră nasul peste tot.... 
Trebuie să fim mult mai prudenţi. 

~ Te gândești, cumva, la o soluţie... radicală? 

- Prea devreme, Meba. Mânia fratelui meu ar fi 
îngrozitoare. 

- Nu uita sfatul meu: săptămânile trec repede și va trebui 
să fiţi pregătit să domniţi, cu acordul prietenilor noștri hitiţi. 

— Aştept momentul acesta de mult timp... Fii liniștit, o să 
fiu pregătit. 


Dezorientată, Dolenta îl urmase pe magul Ofir. Moartea 
îngrozitoare a blondei Lita, poliţia, fuga aceea disperată... 
Nu mai putea să gândească, nu mai știa încotro s-o apuce. 
Când Ofir îi ceruse să se dea drept soția lui și să continue 
lupta pentru restaurarea religiei lui Aton, zeul unic, Dolenta 
acceptase cu multă bucurie. 

Cei doi pretinși soți evitaseră să treacă prin portul din 
Memphis, aflat sub controlul poliţiei, și cumpăraseră un catâr. 
Îmbrăcaţi ca niște simpli țărani, Ofir, care își răsese barba, 
și sora lui Ramses, renunțând la machiaj, plecaseră înspre 
sud. Spionul știa că vor fi căutaţi la nord de Memphis și în 
zona de frontieră; aveau puţine șanse să scape de barajele 
instalate pe drumuri și de poliţia fluvială, cu excepţia adop- 
tării unei soluţii neprevăzute. 

N-ar fi fost mai bine să ceară găzduire la partizanii fanatici 
ai lui Akhenaton, regele eretic, mulţi dintre ei regrupaţi în 
Egiptul de Mijloc, lângă capitala sa, oraşul soarelui*, lăsată 
în părăsire? Ofir nu regreta că organizase o comedie care, în 
prezent, se dovedea a fi foarte utilă. Făcând-o pe Dolenta să 
creadă că singura sa rațiune de a trăi era dragostea pentru 
zeul unic, Ofir își păstra o aliată necondiționată și beneficia 
de un adăpost sigur, în mijlocul unui cerc de iluminaţi, până 
când hitiţii ar fi ocupat Egiptul. 


*Akhet-Aton, „Ținutul luminos al discului solar”. 

Din fericire, înainte de a dispărea, Ofir primise un mesaj 
care-l făcuse pe Meba să fie atât de încrezător în viitor: 
planul pus la cale de Muwattalis era pe cale de a se realiza. 
Nu mai rămânea decât să aștepte confruntarea finală. 

Îndată după ce se anunţa moartea lui Ramses, Senar le-ar 
fi înlăturat pe Nefertari și pe Tuya, apoi ar fi urcat pe tron ca 
să-i întâmpine în mod demn pe hitiţi. Șenar nu știa că 
Muwattalis nu obișnuia să împartă puterea cu nimeni altcineva. 
Fratele mai mare al lui Ramses nu avea să fie decât un faraon 
temporar, iar cele Două Țări urmau să devină grânarul hitiţilor. 

Mai relaxat acum, Ofir se bucura de frumusețea tihnită a 
câmpiilor egiptene. 


Date fiind rangul și funcţia sa, Acha nu fusese închis în 
unul din beciurile întunecoase și umede din orașul de jos, 
unde durata medie de viață nu trecea de un an, ci într-o 
închisoare din blocuri de piatră, din orașul de sus, rezervată 
prizonierilor mai deosebiți. Hrana era destul de proastă și 
așternuturile nu prea curate, dar tânărul diplomat începea 
să se acomodeze cu toate și-și menținea condiţia fizică prin 
mai multe serii de exerciţii zilnice. 

De la arestarea sa, nu fusese supus nici unui interogatoriu. 
Detenţia sa ar fi putut lua sfârșit printr-o execuţie rapidă. 

În cele din urmă, ușa celulei se deschise. 

- Cum o duci? întrebă Raia. 

- Cât se poate de bine. 

- Zeii nu te-au ajutat, Acha; dacă nu eram eu, ai fi reușit 
să fugi. 

- Eu nu fugeam. 

- Nu încerca să negi faptele! 

— Aparențele sunt înșelătoare câteodată. 

— Nu ești altcineva decât Acha, prieten din copilărie cu 
Ramses! Te-am văzut la Memphis și la Pi-Ramses și chiar 

am vândut câteva vase rare familiei tale. Regele te-a trimis 
într-o misiune de spionaj deosebit de îndrăzneață și nu ai 
fost lipsit nici de curaj, nici de pricepere. 

- Te înșeli asupra unei chestiuni esenţiale. Într-adevăr, 
Ramses mi-a încredinţat această misiune, dar eu sunt în slujba 
altui stăpân. Acestuia, și nu faraonului trebuia să-i dau 
rezultatele cercetărilor mele. 

- Despre cine vorbești? 

— Despre fratele mai mare al lui Ramses, Șenar, viitorul 
faraon al Egiptului. 

Raia se scărpină în barbă, riscând să strice forma atât de 
artistică a părului, așa cum i-o dăduse bărbierul. Așadar, 
Acha era aliatul hitiţilor... Nu, un amănunt esenţial 
contrazicea afirmaţiile sale. 

— În cazul acesta, de ce te ascunzi sub hainele unui olar? 

Tânărul diplomat zâmbi. 

— Ei, parcă n-ai ști! 

— Lămurește-mă, totuși. 

— Muwattalis domnește, desigur, dar care tabără îl susţine 
și cât de mult se întinde în realitate puterea sa? Fiul și fratele 
său se sfâșie între ei sau războiul de succesiune are deja un 
învingător? 

- Taci din gură! 

— lată, acestea sunt întrebările esenţiale la care trebuia 
să răspund... Înţelegi motivul anonimatului meu. Apropo... 
N-ai putea să-mi dai și răspunsurile? 

Tulburat la culme, Raia trânti după el ușa celulei. 

Acha poate că nu trebuia să-l provoace pe sirian; dar, 
dezvăluindu-i acest secret, spera să-și salveze capul. 


În veșminte de ceremonie, împăratul Muwattalis ieși din 
palat sub protecţia unei escorte care îl ascundea de privirile 
trecătorilor și-l ferea de vreo primejdie, graţie unui arcaș 
aflat pe acoperișul unei clădiri. Datorită heralzilor care 

făcuseră mai devreme anunţul, fiecare locuitor știa că 
stăpânul din Hatti trebuia să meargă la marele templu din 
orașul de jos ca să ceară ajutorul zeului furtunii. 

N-ar fi putut exista o modalitate mai solemnă pentru a 
pune Hatti pe picior de război și a mobiliza toate forţele în 
vederea triumfului final. 

Din celula sa, Acha auzi uralele care salutau trecerea 
împăratului. Își dădu seama și el că se ajunsese la o hotărâre 
decisivă. 

Cele mai multe dintre divinităţile hitite se aflau sub 
autoritatea zeului furtunii. Preoţii spălară statuile, astfel încât 
să evite mânia cerului. De-acum încolo nici un hitit nu trebuia 
să exprime vreo îndoială sau vreo critică; venise vremea să 
se intre în acţiune. 

Preoteasa Putuhepa pronunţă cuvintele care transformau 
zeițele fecundității în războinici neînfricaţi. Apoi, ea înfipse 
într-un porc șapte cuie de fier, șapte de bronz și șapte de 
aramă, pentru ca viitorul să se supună dorințelor împăratului. 

În timp ce se rosteau litaniile, privirea lui Muwattalis se 
opri asupra fiului său, Uri-Teșub, cu cască și cu platoșă, 
înnebunit de ideea de se război și de a-și masacra adversarii, 
Hattușil rămânea impasibil și calm. 

Cei doi își eliminaseră încetul cu încetul concurenții şi 
formau, împreună cu Putuhepa, micul cerc de apropiaţi ai 
împăratului. Dar Uri-Teșub îi ura pe Hattușil și pe Putuhepa 
care îi erau favorabili suveranului. 

Războiul împotriva Egiptului urma să-i permită lui 
Muwattalis să rezolve unele disensiuni interne, să-și extindă 
teritoriul și să-și impună suveranitatea asupra Orientului și 
Asiei, înainte de a porni asupra altor ţinuturi; nu avea el 
parte de binecuvântarea cerească? 

La terminarea ceremoniei, împăratul îi invită pe generali 
și pe ofiţerii superiori la un banchet care începu prin a se 

face o ofrandă din patru porții de mâncare; paharnicul 
palatului o depuse pe prima pe tronul regal, pe a doua în 
apropierea șemineului, pe a treia pe masa de onoare și pe a 
patra pe pragul sălii de banchete. Abia după aceea, 
comesenii se ghiftuiră și se îmbătară, de parcă ar fi fost cea 
din urmă masă din viaţa lor. 

Când Muwattalis se ridică, râsetele și discuţiile încetară. 
Cei care băuseră zdravăn și se ameţiseră, încercară să pară 
cât mai demni. 

Doar un eveniment, unul singur, ar mai fi putut întârzia 
declanșarea conflictului. 

Împăratul, însoţit de suita sa, ieși din capitală pe una 
dintre porţile orașului de sus, cea a Sfinxului, și se îndreptară 
către o colină acoperită de bolovani în vârful căreia se 
căţărară Muwattalis, Uri-Teșub și Putuhepa. 

Rămaseră nemișcaţi, cu ochii aţintiţi către nori. 

— lată-i! strigă Uri-Teșub. 

Fiul împăratului își încordă arcul și ținti unul dintre vulturii 
care zburau pe deasupra capitalei. Săgeata nimeri cu 
precizie exact în gâtul păsării de pradă. 

Un ofiţer aduse leșul în faţa generalului comandant care 
îi deschise pântecele cu un cuțit și, cu amândouă mâinile, 
trase afară măruntaiele aburinde. 

- Uită-te la ele, îi ceru Muwattalis lui Putuhepa, și 
spune-ne dacă soarta ne este favorabilă. 

În pofida mirosului neplăcut, preoteasa își făcu datoria și 
examină felul în care se prezentau măruntaiele vulturului. 

— Favorabil. 

Urletul de război al lui Uri-Teșub făcu să tremure munții 
Anatoliei. 


49 


Sfatul cel mare al Faraonului, la care luau parte și nume- 
roase persoane de vază de la curte, se anunţa a fi furtunos. 
Miniștrii aveau o expresie îngrijorată, înalții funcţionari se 
plângeau de lipsa unor directive clare, augurii prevesteau 
un dezastru militar. Bastionul pe care-l reprezenta Ameni 
împreună cu serviciul de sub comanda sa nu mai era suficient 
ca să-l protejeze pe Ramses, de la care toți cei de față 
așteptau explicaţii. 

Când faraonul se așeză pe tronul său, sala de primiri era 
plină ochi. Decanul de vârstă al demnitarilor trebuia să pună 
întrebările pe care i le înmânaseră colegii săi, pentru a nu 
se produce o agitaţie prea mare, iar demnitatea milenară a 
instituţiei faraonice să fie menţinută. Barbarii se certau, 
strigau și se întrerupeau din vorbit unul pe altul; în schimb, 
la curtea Egiptului, se lua cuvântul pe rând și se asculta 
ceea ce spunea celălalt. 

— Maiestate, declară decanul de vârstă, ţara este 
neliniștită și vrea să știe dacă războiul cu hitiţii va începe în 
curând. 

— Da, va începe, răspunse Ramses. 

O lungă tăcere se așternu după această scurtă și îngrozi- 
toare dezvăluire. 

— Este inevitabil? 

— Inevitabil. 

— Armata noastră este pregătită pentru luptă? 

- Meşterii au lucrat neîncetat și continuă să depună toate 
eforturile; câteva luni în plus ar fi fost binevenite, dar vom 
face față și așa. 

— Ce motive aveţi, Maiestate, ca să spuneţi aceasta? 

- Pentru că armata noastră trebuie să plece spre Nord, în 
cel mai scurt timp. Lupta va avea loc departe de Egipt; 
protectoratele noastre, Canaan și Amurru, fiind pacificate, 
noi le vom traversa fără a înfrunta nici un pericol. 

- Pe cine numiţi comandant al armatei? 

- Eu însumi voi avea acest rol. Pe timpul absenței mele, 
marea soţie regală Nefertari va guverna cele Două Țări, 
ajutată de regina-mamă Tuya. 

Decanul de vârstă uită de celelalte întrebări; ele nu mai 
prezentau acum nici un interes. 


Homer fuma frunze de salvie îndesate în cochilia mare 
de melc care îi servea de pipă. Așezat sub lămâiul său, se 
bucura de soarele primăvăratic a cărui căldură îi mai alina 
reumatismul. Barba sa lungă și albă, parfumată de bărbier, 
îi înnobila figura suptă și plină de riduri. Pe genunchii 
poetului, torcea Hector, pisica tărcată alb cu negru. 

— Speram să vă văd înainte de plecare, Maiestate; acesta 
este războiul cel mare, nu-i așa? 

— Este în joc supraviețuirea Egiptului, Homer. 
văzut cum crește, chiar și într-un loc singuratic, un măslin 
mărej, plin de sevă, pe care-l udă o apă mare și pe care 
vânturile îl fac să-și încovoaie crengile, un arbore care se 
acoperă, primăvara, de flori albe. Dar, deodată, se iscă un 
vârtej groaznic care îl dezrădăcinează și-l doboară la pământ. 

— Și dacă arborele acesta va rezista în faţa furtunii? 

Homer îi oferi regelui o cupă cu vin roșu, aromatizat cu 
chimen și cu coriandru, și bău și el o înghiţitură zdravănă. 

— Voi scrie epopeea voastră, Ramses. 

- Opera ta nu-ţi va da și un prilej de bucurie? 

- Ceea ce fac eu este să cânt războiul și călătoriile și 
îmi plac eroii. Dacă veţi ieși învingător, veţi deveni 
nemuritor. 

~ Și dacă voi fi învins? 

- Vi-i puteţi închipui pe hitiţi năvălind în grădina mea, 
tăindu-mi lămâiul, sfărâmându-mi masa de scris, speriindu-l 
pe Hector? Zeii nu vor putea îngădui un asemenea dezastru. 
Unde veţi da bătălia decisivă? 

— Este un secret militar, dar ţie, ţie ţi-l pot spune: se va 
da la Kadesh. 

- Bătălia de la Kadesh... este un titlu potrivit. O 
sumedenie de opere fără valoare vor dispărea, credeţi-mă, 
dar această operă a mea se va păstra în memoria omenirii. 
Voi pune în ea toată priceperea mea. Un amănunt, Maiestate: 
mi-ar plăcea să am parte de un sfârșit fericit. 

— O să mă străduiesc să nu te decepționez. 


Ameni era descumpănit. Avea mii de întrebări să-i pună 
lui Ramses, sute de dosare să i le arate, zece cazuri de conști- 
inţă să-i împărtășească. 

— Ar trebui să te mai și odihnești, îl sfătui regele. 

- Dar... tu ești gata să pleci! Și cât timp o să lipsești? 
Aş putea să fac greșeli și să slăbesc regatul. 

— Am toată încrederea în tine, Ameni, iar regina te va 
ajuta să iei cele mai bune decizii. 

- Spune-mi adevărul, Maiestate: ai vreo șansă, una singură 
măcar, să-i învingi pe hitiţi? 

- l-aș mai duce pe oamenii mei la luptă, dacă m-aș simți 
dinainte învins? 


340 CHRISTIAN JACQ 


- Toată lumea spune că barbarii ăștia nu pot fi învinși. 
- Atunci când îți cunoști bine inamicul, poți să-l învingi. 
Ai grijă de ţara noastră, Ameni. 


Șenar se delecta cu niște coaste de miel fripte pe cărbuni, 
aromatizate cu frunze de pătrunjel și de ţelină; considerând 
că friptura nu prea avea gust, mai adăugă deasupra niște 
mirodenii. Vinul roșu, totuși foarte bun, nu i se păru deloc 
grozav. Șenar strigă după bucătar, dar fu un oaspete neaștep- 
tat cel care intră în sufrageria sa. 

- Ramses! Vrei să iei și tu ceva de aici? 

— Ca să fiu sincer, nu. 

Asprimea vocii regelui tăie de tot pofta de mâncare a lui 
Șenar care se și ridică de la masă. 

— Atunci, să mergem sub umbrar. 

— Cum vrei. 

Suferind de o ușoară indigestie, Șenar se așeză pe un fotoliu 
de grădină. Ramses rămase în picioare, privind apele Nilului. 

- Maiestatea sa pare nervoasă... Să fie de vină războiul 
care se apropie? 

— Am alte motive de nemulțumire. 

- Referitor la mine? 

— Aşa este, Șenar. 

- Ai motive să te plângi de munca mea la minister? 

— Tu m-ai urât întotdeauna, nu-i așa? 

- Ramses! Au fost unele motive de neînțelegere între 
noi, dar perioada asta a trecut de mult. 

— Crezi tu asta? 

— Sunt sigur că așa este! 

- Singurul tău ţel, Șenar, este să pui mâna pe putere, 
chiar și cu prețul celei mai infame trădări. 

Șenar avu impresia că primise o lovitură zdravănă de 
pumn în stomac. 

- Cine m-a calomniat astfel? 

— Eu nu plec urechea la bârfe. Părerea mea se bazează 
pe fapte. 

— imposibil! 

- Într-o locuinţă din Memphis, Serramanna a descoperit 
cadavrele a două femei și laboratorul unui mag care a 
încercat să facă vrăji rele asupra reginei. 

- De ce aș fi eu implicat în asemenea drame îngrozitoare? 

— Pentru că locuinţa aceasta era a ta, deși ai fost atât de 
precaut s-o pui pe numele surorii tale. Serviciile de cadastru 
sunt conștiincioase. 

-— Eu am atâtea case, mai ales la Memphis, că nici nu le 
mai știu exact numărul! Cum să fi știut eu ceea ce se întâmpla 
acolo? 

— Unul dintre prietenii tăi nu era negustorul sirian pe nume 
Raia? 

— Nu-mi era prieten, ci un furnizor de vase exotice. 

- În realitate, un spion în slujba hitiţilor. 

— Este... Este nemaipomenit! De unde să știu eu asta? El 
era în legătură cu sute de oameni de vază! 

— Sistemul tău de apărare este iscusit, dar eu știu că 
ambiția ta fără margini te-a făcut să-ţi trădezi ţara și să 
colaborezi cu dușmanii noștri. Hitiţii aveau nevoie de 
complici pe teritoriul nostru și principalul lor aliat ai fost tu, 
propriul meu frate. 

— Ce-i cu nebunia asta care ţi-a luat minţile, Ramses? 
Doar o fiinţă josnică putea să se comporte astfel! 

- Tu ești fiinţa asta abjectă, Șenar! 

- Îţi face o plăcere grozavă să mă insulţi fără nici un 
motiv. 

-— Ai făcut o greșeală fatală: ai crezut că toți oamenii pot 
fi corupți. N-ai ezitat să încerci să-i atragi de partea ta și pe 
oamenii din jurul meu, pe prietenii mei din copilărie, dar 

habar n-aveai că o prietenie poate fi la fel de trainică precum 
granitul. De aceea, ai căzut singur în capcana pe care ţi-am 
întins-o. 

Privirea lui Șenar începuse să se tulbure. 

-Acha nu m-a trădat, Șenar, și n-a lucrat niciodată pentru 
tine. 

Fratele mai mare al regelui își încleștă mâinile pe reze- 
mătorile fotoliului său. 

- Prietenul meu Acha m-a ţinut la curent cu planurile și 
cu acţiunile tale, continuă Ramses. Ești rău până în 
străfundurile fiinţei tale, Șenar, și n-o să te schimbi niciodată. 

- Am... Am dreptul la o judecată! 

— Va avea loc un proces și vei fi condamnat la moarte 
pentru înaltă trădare. Pentru că acum suntem în stare de 
război, vei fi închis în închisoarea cea mare din Memphis, 
apoi în temniţa de la Khargeh, în așteptarea procesului. În 
conformitate cu legea, Faraonul trebuie să înăbușe acti- 
vitatea dușmanilor din interiorul ţării înainte de a porni 
pe front. 

Gura lui Șenar se schimonosi într-un rânjet ameninţător. 

- N-o să îndrăznești să mă ucizi, pentru că sunt fratele 
tău... Hitiţii o să te învingă! Când tu vei fi mort, ei îmi vor 
oferi mie puterea. 

— Este un lucru extraordinar pentru un rege să întâlnească 
răul și să știe cum arată la faţă. Datorită ţie, Șenar, voi fi un 
luptător mult mai bun. 

Țăranca hitită îi povestise lui Ramses peripețţiile prin care 
trecuse împreună cu Acha și călătoria ei către Egipt unde, 
datorită mesajului adus din partea diplomatului, fusese bine 
primită și dusă fără întârziere în faţa faraonului. 

După cum îi promisese Acha, Ramses îi oferise hititei o 
locuinţă în Pi-Ramses și o rentă pe viaţă care îi permitea să 
se hrănească, să se îmbrace și să plătească o servitoare. 

Ramses fu nevoit să accepte evidenţa: prietenul său 
fusese arestat și, fără îndoială, executat. Desigur, Acha se 
putea folosi de ultima sa stratagemă: să lase impresia că 
lucra pentru Șenar, deci, pentru hitiţi; dar i se lăsase oare 
posibilitatea de a spune acest lucru și de a-i convinge pe 
dușmani? 

Oricare era soarta sa, Acha își îndeplinise în întregime 
misiunea. Scurtul său mesaj nu cuprindea decât trei cuvinte, 
dar ele îl convinseseră pe Ramses să intre în război: 


Kadesh. Repede. Pericol. 


Acha nu scrisese mai mult, de teamă ca mesajul său să 
nu fie interceptat, și nu-i spusese chiar totul țărăncii având 
grijă să nu fie dat de gol. Dar cele trei cuvinte spuneau deja 
foarte mult. 

Când Meba fu invitat să ia parte la marele sfat, se repezi în 
camera sa de toaletă și vomită îndelung. Fu nevoit să folo- 
sească unele dintre cele mai tari parfumuri, pe bază de trandafiri 
din Asia, ca să înlăture mirosul urât al respirației. După arestarea 
lui Șenar, care produsese mare senzaţie la curte, adjunctul 
fostului ministru al Afacerilor externe se aștepta să fie aruncat 
şi el în închisoare. Dacă s-ar fi făcut nevăzut, ar fi fost o dovadă 
a complicităţii sale cu Șenar și Meba nu putea să-l anunţe nici 
măcar pe Ofir care era urmărit peste tot. 

În drum spre palat, Meba încercă să-și pună gândurile în 
ordine. Și dacă Ramses nu-l bănuia deloc? El nu trecea drept 
unul dintre prietenii lui Șenar, care-i luase locul la 
conducerea ministerului, îl ținuse mult timp la distanţă și-l 
chemase, apoi, să vină să lucreze cu el cu singura și evidenta 
intenţie de a-l umili. Aceasta era opinia care se crease la 
curte, ar fi putut fi și aceea a regelui. Nu apărea, oare, Meba 
ca o victimă căreia soarta îi făcea dreptate pedepsindu-l pe 
cel care-l persecutase, adică pe Șenar? 

Meba trebuia să aibă o comportare cât mai modestă și să 
nu ceară pentru el postul devenit vacant. Cea mai nimerită 
atitudine era de a se mulțumi cu statutul său de înalt funcţionar, 
să treacă aproape neobservat și să aștepte clipa în care balanța 
s-ar fi înclinat în favoarea lui Ramses sau a hitiţilor. În acest 
ultim caz, el ar fi știut să profite din plin de situaţie. 


Toţi generalii și ofiţerii superiori erau prezenţi în păr la 
marele sfat. Faraonul și marea soţie regală se așezară fiecare 
pe tronul lui, unul lângă altul. 

— În urma informaţiilor pe care le-am primit, Egiptul 
declară război împăratului din Hatti. Sub comanda mea, 
trupele noastre vor porni pe drumul spre Nord chiar mâine 
dimineaţă. Îi vom trimite împăratului Muwattalis un mesaj 
urgent pentru a-i anunţa începerea oficială a ostilităților. 

Credem că putem învinge tenebrele, menţinând aplicarea 
Regulii lui Maat pe pământul nostru. 

După marele sfat, cel mai scurt de când începuse domnia 
lui Ramses, nu urmară dezbateri de nici un fel. Curtenii și 
militarii se răspândiră în tăcere. 

Serramanna trecu pe lângă Meba fără să-l ia în seamă. 

Revenit în biroul său, diplomatul bău cu lăcomie o cană 
întreagă de vin alb provenit din oaze. 


Ramses își sărută copiii, pe Kha și pe Meritamon, care 
porniră într-o întrecere veselă însoţiţi de Străjer, câinele 
regelui. Sub îndrumarea lui Nedjem, grădinarul devenit 
ministru al Agriculturii, ei învățau să se folosească de 
hieroglife și se distrau cu jocul de-a șarpele în care trebuiau 
să se ferească să atingă căsuţele tenebrelor pentru a putea 
ajunge în ţinutul luminii. Pentru băiat și pentru fetiță, ziua 
aceasta era la fel ca toate celelalte; fericiţi, ei porniră în 
urma blândului Nedjem pe care îl convinseseră să le citească 
o poveste. 

Așezaţi pe iarbă, Ramses și Nefertari se bucurară de 
câteva clipe de intimitate, admirând pâlcurile de rodieri, de 
acacia, salciile și jujubieri care dominau rondurile de albăs- 
trele, de iriși și de nemţișori. Soarele de primăvară trezea la 
viaţă energia adormită a pământului. Regele nu purta decât 
un veșmânt ușor dintr-o țesătură subțire, regina o rochie scurtă 
cu bretele care îi lăsau sânii pe jumătate descoperiți. 

— Cum te împaci cu trădarea de care se face vinovat 
fratele tău? 

— M-aș fi mirat doar dacă mi-ar fi fost credincios. Sper să fi 
retezat capul balaurului, datorită curajului și abilității lui Acha, 
dar dihania rămâne în umbră. Nu l-am mai găsit pe vrăjitor, iar 
Șenar mai avea, fără doar și poate, și alţi aliaţi, egipteni sau de 
aiurea. Să fii cât se poate de prevăzătoare, Nefertari. 

~ O să mă gândesc în primul rând la regat, nu la mine 
însămi, în timp ce tu o să-ţi pui viaţa în joc pentru a-l apăra. 

— l-am ordonat lui Serramanna să rămână la Pi-Ramses și 
să-ţi asigure protecţia. El, care își dorea atât de mult să ucidă 
cât mai mulţi hitiţi, este furios la culme că va rămâne aici. 

Nefertari își lăsă fruntea pe umărul lui Ramses și părul 
său despletit mângâie braţele regelui. 

— O să mă împac foarte greu cu gândul că te expui la un 
pericol atât de mare... O să avem, oare, și noi parte de 
câţiva ani de pace și de fericire, ca tatăl și mama ta? 

— S-ar putea, dar numai cu condiţia să-i învingem pe 
hitiţi; dacă n-am porni acum la luptă, am condamna Egiptul 
la dispariţie. Dacă eu nu mă mai întorc, Nefertari, tu trebuie 
să devii Faraon, să guvernezi și să faci faţă tuturor greutăților. 
Fie ca niciodată locuitorii din cele Două Țări să nu ajungă 
într-o asemenea situaţie. 

- Oricare ne-ar fi soarta, noi am putut cunoaște fericirea, 
această fericire care apare în fiecare clipă, răspândindu-se ca 
un parfum îmbietor sau îngânată de vânt prin frunzișul unui 
copac. Sunt a ta, Ramses, așa cum valul este al mării, iar floarea 
trăiește fericită pe o pajiște scăldată în razele soarelui. 

Breteaua stângă a rochiei lui Nefertari alunecă de la sine 
de pe umărul ei. Buzele regelui sărutară pielea caldă și 
frumos mirositoare, în timp ce mâinile dezgoleau încet trupul 
fierbinte al reginei. 

Un stol de gâște sălbatice trecu în zbor pe deasupra 
grădinii palatului din Pi-Ramses, iar Ramses și Nefertari se 
contopiră în văpaia dorinţei care-i mistuia. 


Cu puţin timp înainte de revărsatul zorilor, Ramses se 
îmbrăcă în „locul sacru” al templului închinat lui Amon și 
binecuvântă alimentele solide și lichide care urmau să fie 
utilizate în îndeplinirea ritualurilor. Apoi, faraonul ieși din 

locul sacru și contemplă răsăritul soarelui, protectorul său, 
pe care zeiţa cerului îl înghiţise la asfinţit, pentru a-l face să 
renască la răsărit, după o luptă aprigă dusă cu forţele întune- 
ricului. Nu era aceeași luptă pe care fiul lui Seti se pregătea 
s-o poarte împotriva hoardelor hitite? Astrul reînviat apăru 
între cele două coline de la orizont pe care se înălţau, după 
cum glăsuiau legendele din vechime, doi imenși arbori de 
turcoază care se despărțeau pentru a deschide calea luminii. 

Ramses rosti rugăciunea pe care o pronunțase la vremea 
lui fiecare dintre strămoși: 

— Te salut, lumină care se naște din apele începuturilor, 
care apare pe cealaltă față a pământului, care iluminează 
cele Două Țări cu frumuseţea sa; tu ești sufletul viu care te-ai 
născut din sine însuși, și nimeni nu știe de unde vii. Tu străbaţi 
cerul sub forma unui șoim cu penajul împestriţat și alungi 
răul. Barca nopții stă de-a dreapta ta, barca zilei îţi stă de-a 
stânga, oamenii din barca luminii sunt cuprinși de bucurie. 

Poate că Ramses n-ar mai fi transmis niciodată un ase- 
menea mesaj, dacă moartea l-ar fi așteptat la Kadesh; dar o 
altă voce i-ar fi urmat și cuvintele luminii nu s-ar fi pierdut. 

În cele patru cazărmi ale capitalei, se făceau ultimele 
pregătiri înaintea plecării. Datorită prezenţei permanente a 
suveranului din săptămânile precedente, moralul era foarte 
ridicat, în pofida violenţei previzibile a înfruntării. Calitatea 
și cantitatea armamentului îi linişteau până și pe cei mai 
îngrijoraţi. 

Când trupele ieșeau din cazărmi, îndreptându-se către 
poarta principală a orașului, Ramses se urcă în carul său și 
merse de la templul lui Amon la cel al lui Seth, înălțat în 
cartierul cel mai vechi al orașului, acolo unde se instalaseră, 
cu multe secole înainte, invadatorii hicșoși. Pentru a alunga 
nenorocirile, faraonii clădiseră și întreţinuseră în locurile 
acelea un sanctuar dedicat celei mai puternice forţe a univer- 

sului. Seti, omul zeului Seth, ajunsese s-o stăpânească și îi 
transmisese acest secret și fiului său. 

Astăzi, Ramses nu-l înfrunta pe zeul Seth, ci săvârșea un 
gest magic prin care îl alătura zeului furtunii sirian și hitit, 
urmărind să dobândească energia trăsnetului și, cu ajutorul 
lui, să-i lovească pe dușmani. 

Confruntarea fu rapidă și intensă. 

Privirile lui Ramses se înfipseră în ochii roșii ai statuii 
care înfățișa un bărbat stând în picioare, cu capul asemenea 
unui câine cu botul lung și urechi imense. 

Soclul statuii se cutremură și picioarele zeului părură să 
înainteze spre el. 

— Seth, tu care însemni forţa, ia-mă alături de ka al tău şi 
dă-mi și mie din puterea ta. 

Strălucirea care însufleţise ochii roșii se mai potoli. Seth 
acceptase rugămintea faraonului. 


Preotul din Madian și fiica sa erau neliniștiţi. Moise, care 
ducea la păscut cea mai mare turmă de oi a tribului, ar fi 
trebuit să se întoarcă încă de acum două luni. Singuratic și 
retras, ginerele bătrânului medita printre munți, evoca din 
vreme în vreme amintiri ciudate, dar refuza să răspundă la 
întrebările pe care i le punea soţia și nu voia să se joace 
deloc cu fiul său, căruia îi dăduse numele de „Exilatul”. 

Bătrânul preot știa că Moise visa neîncetat la Egipt, la 
această minunată ţară în care se născuse și în care avusese 
de îndeplinit misiuni importante. 

- O să plece iarăși acolo? îl întrebă fiica sa cuprinsă de 
neliniște. 

- Nu cred. 

- De ce și-a căutat adăpost în Madian? 

— Nu ştiu și nu vreau să știu nici de acum înainte. Moise 
este un bărbat cinstit și muncitor; ce să-i cerem în plus? 

- Soţul meu pare a fi atât de îndepărtat de tot ce este 
aici, atât de retras în el însuși... 

— Acceptă-l așa, fiica mea, și o să fii fericită alături de el. 

— Dacă se va mai întoarce, tată. 

— Ai încredere și ocupă-te de băiat. 

Moise se întoarse, dar chipul său parcă se schimbase. 
Cute adânci îi apăruseră pe față, părul îi albise. 

Soţia sa îi cuprinse gâtul cu braţele. 

— Ce s-a întâmplat, Moise? 

— Am văzut o pară de foc țâșnind dintr-un tufiş. Ardea cu 
putere, dar nu s-a stins mult timp. Din acel tufiș, Dumnezeu 
m-a chemat. El și-a dezvăluit numele și mi-a încredinţat 
o misiune. Dumnezeu este Cel care este și trebuie să mă 
supun Lui. 

— Să te supui Lui... Asta înseamnă că o să ne părăsești, 
pe mine și pe copilul nostru? 

- Îmi voi îndeplini misiunea, căci nimeni nu trebuie să 
refuze să-L asculte pe Dumnezeu. Poruncile Lui ne depășesc, 
pe tine și pe mine; ce suntem noi, dacă nu niște unelte ale 
voinţei Lui? 

— Care este misiunea ta, Moise? 

- O să afli la momentul potrivit. 

Evreul se retrase în cortul său, retrăi întâlnirea pe care o 
avusese cu îngerul lahve, cu zeul lui Avraam, al lui Isaac și 
a lui lacov. 

Nişte strigăte îi tulburară meditaţia. Un bărbat călare 
tocmai intrase în goană printre corturi și povestea, cu glasul 
întretăiat de emoție, că o armată imensă, comandată de Faraon 
în persoană, pleca înspre Nord ca să-i înfrunte pe hitiţi. 

Moise se gândi la Ramses, la prietenul său din copilărie, 
la formidabila energie care-l însufleţea. În clipa aceea, dori 
ca el să iasă victorios. 

Armata hitită se desfășură în faţa fortificațiilor capitalei. 
De la înălțimea unui turn de observaţie, preoteasa Putuhepa 
privi cum se aliniau carele, apoi arcașii și infanteriștii. Într-o 
disciplină desăvârșită, ei reprezentau invincibila putere a 
imperiului, datorită căreia Egiptul lui Ramses avea să fie în 
curând doar o provincie supusă ocupanților. 

Așa cum se cuvenea, Muwattalis răspunsese declaraţiei 
de război a lui Ramses printr-o scrisoare identică, redactată 
în termenii ceruţi de protocol. 

Putuhepa ar fi preferat să-l rețină pe soțul ei alături de 
ea, dar împăratul ceruse ca Hattușil, principalul său consilier, 
să fie prezent pe câmpul de luptă. 

Generalul comandant Uri-Teșub merse către soldaţii săi, 
purtând o torţă în mână. El aprinse un vas mare pentru jăratic 
și porunci să fie adus lângă foc un car de luptă care nu 
fusese folosit niciodată. Luând o măciucă, el îl sfărâmă în 
bucăţi pe care le dădu pradă flăcărilor. 

- Așa va pieri orice soldat care va da înapoi în faţa 
inamicului, așa îl va nimici zeul furtunii prin foc! 

Prin acest ceremonial de magie, Uri-Teșub insufla trupelor 
sale o coeziune pe care nici o luptă, oricât de violentă ar fi 
fost ea, n-ar fi putut-o slăbi. 

Fiul împăratului își îndreptă sabia către Muwattalis, în 
semn de supunere faţă de autoritatea acestuia. 

Carul imperial porni înspre Kadesh care urma să fie 
cimitirul armatei egiptene. 


„Victorie în Theba” și „Zeița Mut este mulțumită”, cei 
doi minunați cai ai lui Ramses, trăgeau carul regal, în fruntea 
unei armate care cuprindea patru mari unităţi de câte cinci 
mii de oameni, aflaţi sub protecţia zeilor Amon, Ra, Ptah și 
Seth. Generalii din fruntea acestor divizii aveau sub ordinele 
lor comandanţi de trupe, generali-locotenenţi și ofiţeri 
port-drapel. Cât despre cele cinci sute de care, ele erau 
împărţite în cinci regimente. Echipamentul soldaţilor se 
compunea din tunici, cămăși, platoșe, pulpare din piele, 
căști, securi mici cu două tăișuri, fără a mai pune la socoteală 
numeroase alte arme care urmau să fie împărțite, la momentul 
potrivit, de către scribii de la serviciul de intendenţă. 

Grăjdarul lui Ramses, Menna, era un soldat cu mare 
experienţă care cunoștea bine Siria; el nu se bucura de pre- 
zenţa Voinicului, leul uriaș din Nubia, care alerga cu coama 
în vânt alături de carul faraonului. 

Cu toate avertismentele venite din partea lui Ramses, 
Setau și Lotus ținuseră să conducă ei serviciul medical, chiar 
și în toiul bătăliei. Întrucât nu cunoșteau locurile din jurul 
cetăţii Kadesh, sperau să descopere și câteva specii neobiș- 
nuite de șerpi. 

Armata egipteană părăsise capitala pe la sfârșitul lunii 
aprilie, în al cincilea an al domniei lui Ramses. Vremea 
fusese frumoasă și nici o întâmplare neprevăzută nu-i oprise 
înaintarea. După ce trecuse graniţa la Sileh, Ramses urmase 
drumul de pe coastă, printre șanțurile cu apă care apărau 
micile forturi de pază, apoi traversaseră Canaanul și Amurru. 

În locul numit „Valea cedrilor”, lângă Byblos, ordonă 
unui efectiv de trei mii de oameni, staţionaţi acolo ca să 
oprească trecerea înspre protectorate, să-și continue drumul 

spre nord, până la Kadesh, și să ajungă la locul bătăliei prin 
nord-est. Generalii se opuseseră acestei manevre, aducând 
argumentul că armata aceea secundară ar fi întâmpinat o 
puternică rezistenţă și ar fi fost oprită pe înălțimi; dar Ramses 
respinsese toate aceste obiecţii ale lor. 

ltinerariul pe care regele îl alesese pentru a ajunge la 
Kadesh traversa câmpia de la Bekaa, o depresiune aflată 
între lanţurile muntoase Liban și Antiliban, într-un peisaj 
neliniștitor și sălbatic care îi impresionă pe soldaţii egipteni. 
Unii dintre ei știau despre cursurile de apă că erau înţesate 
de crocodili și că în munţii acoperiţi de zăpezi mari se adă- 
posteau urși, hiene, pisici sălbatice și lupi. 

Frunzișul chiparoșilor, al brazilor și al cedrilor era atât 
de des încât, pe când traversau o zonă împădurită, soldaţii 
nu mai zăriră soarele și intrară în panică. Un general interveni 
ca să facă să înceteze spaima care îi cuprinsese și să-i con- 
vingă pe infanteriști că nu vor muri sufocaţi. 

Divizia lui Amon mărșăluia în frunte, urmată de cele ale 
lui Ra și Ptah; divizia lui Seth închidea coloana. La o lună 
după plecarea lor din Pi-Ramses, trupele egiptene se 
apropiară de colosala fortăreață Kadesh, înălțată pe malul 
stâng al râului Orontes, acolo unde începea câmpia Bekaa. 
Cetatea marca graniţa imperiului hitit și servea drept bază 
de plecare pentru comandourile care aveau ca misiune 
destabilizarea provinciilor Canaan și Amurru. 

Sfârşitul lunii mai deveni ploios, soldaţii se plânseră de 
umezeala prea mare. Dar, pentru că hrana era din abundență 
și de bună calitate, stomacurile pline făcură ca acest neajuns 
să fie dat uitării. 

La câţiva kilometri de Kadesh, chiar în faţa pădurii Labwi, 
deasă și întunecată, Ramses dădu armatei sale ordinul de oprire. 
Locul se arăta a fi potrivit pentru o capcană, carele nu s-ar mai 
fi putut mișca iar infanteria nu ar mai fi avut loc să facă manevre. 

Păstrând permanent în minte mesajul lui Acha: „Kadesh. Repede. 
Pericol”, regele se feri să ia în pripă vreo hotărâre. 

Permiţând doar un scurt popas, sub protecţia unei prime 
linii de care și de arcași, convocă în cortul său un consiliu 
de război la care participă și Setau, foarte popular printre 
soldaţii pe care-i vindeca de numeroasele lor dureri, ajutat 
în permanenţă de Lotus. 

Ramses îl chemă pe grăjdarul său, Menna. 

- Desfășoară harta cea mare. 


Al doilea vad 


Fortăreața 
Kadesh 


K lA 


Pădurea Labwi 


Armata egipteană 


- Noi ne aflăm aici, preciză Ramses, la marginea pădurii 
Labwi, pe malul de est al râului Orontes. La ieșirea din pădure, 
există un prim vad care ne va permite să trecem râul, fără să 
ne aflăm în bătaia arcașilor hitiţi de pe zidurile cetăţii. Al 
doilea vad, mai la nord, este mult prea aproape. Noi vom 
trece la distanţă de fortăreață și ne vom instala tabăra la 
nord-est, ca s-o atacăm din spate. Vă convine planul acesta? 

Generalii avură păreri diferite față de a comandantului 
lor suprem. 

Ochii regelui scoaseră scântei. 

— V-aţi prostit cu toții? 

~ Există pădurea asta care ne cam încurcă într-un fel, 
spuse generalul diviziei lui Amon. 

— Grozavă perspicacitate! Și credeţi că hitiţii o să ne 
lase să trecem liniștiți prin vad, să ocupăm poziţii în fața 
fortăreței și să ne instalăm tabăra? Planul acesta este cel pe 
care voi, generalii mei, mi l-aţi dat și el nu ţine seama de un 
singur amănunt: prezenţa armatei hitite. 

— Ea ar trebui să rămână baricadată în cetate, la adăpostul 
zidurilor, obiectă generalul diviziei lui Ptah. 

- Dacă Muwattalis ar fi un războinic mediocru, așa ar 
proceda, într-adevăr. Dar el este împăratul ţării Hatti! El ne 
va ataca în același timp în pădure, la vad și în faţa zidurilor, 
va izola corpurile noastre de armată și nu ne va da răgaz să 
ripostăm. Hitiţii nu vor face greșeala de a rămâne pe o poziţie 
defensivă; să-și blocheze ei potenţialul de atac într-o 
fortăreață? Trebuie să fiți de acord că o asemenea decizie a 
lor ar fi aberantă! 

- Alegerea terenului este decisivă, argumentă generalul 
diviziei lui Seth. Nu ne pricepem la lupta în pădure, decât 
doar dacă am fi luaţi prin surprindere; un teren plat și liber 
de obstacole ne-ar conveni mai bine. Să trecem, așadar, 
râul Orontes, înainte de pădurea Labwi. 

— Imposibil, nu există nici un vad. 

— Ei bine, atunci să dăm foc pădurii ăsteia blestemate! 

- Pe de o parte, vântul ar putea să aducă focul asupra 
noastră; pe de altă parte, trunchiurile arse și căzute la pământ 
ne-ar împiedica să înaintăm. 

— Ar fi fost mai bine să o luăm pe malul mării, fu de 
părere generalul diviziei Ra, contrazicându-i pe colegii săi, 
și să atacăm cetatea pe la nord. 

- Prostii, aprecie camaradul său de la divizia lui Ptah. 
Dincolo de respectul pe care i-l port Maiestăţii sale, armata 
secundară nu are nici o șansă să facă joncţiunea cu noi. 
Hitiţii sunt foarte bănuitori, ei ar fi plasat o mulţime de soldaţi 
la intrarea pe drumul de coastă, pentru a respinge un eventual 
atac. Cea mai bună strategie este doar cea pe care am 
adoptat-o. 

- Sigur, îl luă în derâdere generalul diviziei lui Seth, dar 
nu vom mai avea posibilitatea să înaintăm! Eu propun să 
trimitem vreo mie de infanteriști în pădurea Labwi și să vedem 
care va fi reacţia hitiţilor. 

- Și să avem o mie de morţi? întrebă Ramses. 

Generalul diviziei Ra era dezamăgit. 

- Trebuie să ne retragem înainte de a lupta? Hitiţii o să 
râdă de noi și prestigiul Maiestăţii Voastre va fi grav afectat. 

- Ce s-ar întâmpla cu renumele meu dacă eu îmi conduc 
armata către înfrângere? Trebuie să salvez Egiptul, nu propria 
mea glorie. 

— Ce decizie luaţi, Maiestate? 

Setau nu mai răbdă să tacă. 

- Eu fiind un îmblânzitor de șerpi, îmi place să lucrez 
singur sau cu tovarășa mea. Dacă m-aș plimba împreună cu 
o sută de soldaţi, n-aș mai vedea nici măcar o singură cobră. 

- Treci la subiect, îl îndemnă generalul diviziei lui Seth. 

— Să trimitem un mic detașament de soldaţi în pădurea 
asta, propuse Setau; dacă reușește să treacă de ea, el o să 
zărească forţele inamice. Atunci, o să știm cum am putea 
să-i atacăm. 


Setau preluă el însuși conducerea unui commando for- 
mat din vreo zece soldaţi foarte tineri și bine antrenați, 
înarmaţi cu praștii, arcuri și cu pumnale. Știau cu toții să se 
deplaseze fără să facă nici cel mai mic zgomot. 

Îndată ce pătrunseră în pădurea Labwi, într-o umbră deasă, 
deși era amiază, se răspândiră, ridicând mereu privirile către 
vârful copacilor pentru a descoperi eventuali arcași ascunși 
printre crengile groase. 

Cu simţurile în permanenţă la pândă, Setau nu observă 
nici un semn al prezenţei inamicului. El ieși primul la capătul 
celălalt al pădurii și se trânti la pământ prin iarba grasă, 
ajuns din urmă imediat de tovarășii săi, surprinși că făcuseră 
doar o plimbare liniștită. 

Puteau ţine sub observaţie primul vad. 

Nici un soldat hitit nu se zărea pe maluri. 

În depărtare, se vedea fortăreaţa de la Kadesh, înălțându-se 
pe un deal. În faţa cetăţii, o câmpie pustie. Egiptenii se 
priviră unu! pe altul, stupefiați de ceea ce vedeau. 

Neîncrezători, rămaseră nemișcaţi mai mult de o oră și 
se văzură nevoiţi să recunoască adevărul; armata hitită nu 
se afla în faţa fortăreței de la Kadesh. 

- Acolo, arătă Setau spre cei trei stejari din apropierea 
vadului. l-am văzut. 

Membrii echipei de commando făcură imediat o mișcare 
de încercuire. Unul dintre ei rămase în urmă; în cazul în 
care tovarășii săi cădeau într-o capcană, el trebuia să se 
retragă pentru a-i da de veste lui Ramses. Dar operaţiunea 
se desfășură fără nici o complicaţie și egiptenii capturară 
doi bărbaţi care, după veșminte și arme, erau șefi ai unui 
trib de beduini. 

Cei doi prizonieri erau înspăimântați. 

Unul dintre ei era înalt și slab; celălalt, de statură mijlocie, 
bărbos și pleșuv. Nici unul nici altul nu îndrăzneau să 
privească înspre faraonul Egiptului. 

— Cum vă numiţi? 

~ Eu sunt Amos, răspunse cel cu chelie; prietenul meu se 
numește Baduch. 

- Cine sunteţi? 

— Beduini, șefi de trib. 

— Cum de vă aflaţi aici, în ţinutul acesta? 

- Trebuia să ne întâlnim cu un demnitar hitit, aici, la 
Kadesh. 

— De ce? 

Amos își mușcă buzele, Baduch își cobori fruntea și mai mult. 

~ Răspundeţi! le ceru Ramses. 

- Hitiţii ne propuneau o alianţă împotriva Egiptului, în 
Sinai, ca să atacăm caravanele. 

— Și voi aţi fost de acord? 

— Nu, voiam să discutăm! 

- Care a fost rezultatul negocierilor? 

- N-au fost negocieri, Maiestate, pentru că nici un 
demnitar hitit nu se află la Kadesh. În cetate nu mai sunt 
decât niște sirieni. 

— Unde se află armata hitită? 

-A plecat din Kadesh acum mai bine de două săptămâni. 
După cum spunea comandantul fortăreței, s-a desfășurat în 
fața cetăţii Alep, la mai mult de o sută cincizeci de kilometri 
de aici, ca să poată manevra cu sutele de care noi pe care 
le are. Noi nu prea voiam, camaradul meu și cu mine, să 
facem acest drum. 

— Hitiţii nu ne așteptau aici, la Kadesh? 

- Ba da, Maiestate... Dar tot niște nomazi ca noi i-au 
anunțat că trupele voastre sunt foarte numeroase. Nu se 
așteptau ca voi să aveți o armată atât de puternică și au 
preferat să vă înfrunte pe un teren mai favorabil. 

-Tu și alți beduini i-aţi anunţat, deci, pe hitiţi de sosirea 
noastră! 

— Vă implorăm să ne iertaţi, Maiestate! Credeam, ca mulți 
alţii, în superioritatea hitiţilor... Și știți că barbarii aceștia 
nu ne dau nici o posibilitate să alegem: ori facem cum 
poruncesc ei, ori ne măcelăresc. 

— Câţi oameni sunt în cetate? 

- Cel puţin o mie de sirieni, convinși că fortăreața nu 
poate fi cucerită. 


Se reuni iarăși consiliul de război. În ochii generalilor, 
Setau devenise un personaj demn de tot respectul, meritând 
chiar o decorație. 

— Armata hitită s-a retras, declară cu mândrie generalul 
diviziei Ra; nu este și aceasta o victorie, Maiestate? 

- Un avantaj destul de fragil. Se pune întrebarea: ar trebui 
să luăm cu asalt cetatea Kadesh? 

Părerile erau împărţite, dar cei mai mulţi susținură ideea 
unei înaintări rapide înspre Alep. 

— Dacă hitiţii au renunţat să ne înfrunte aici, aprecie 
Setau, a fost mai ales ca să ne atragă pe terenul lor. Nu ar fi 

normal să punem mâna pe această fortăreață și să facem 
din ea un fel de bază în spatele armatei noastre, în loc să 
aruncăm toate diviziile noastre în focul luptei, intrând astfel 
în jocul adversarului? 

- Riscăm să pierdem un timp preţios, obiectă generalul 
diviziei lui Amon. 

— Nu sunt de aceeași părere; din moment ce armata hitită 
nu mai apără Kadesh, noi vom putea pune stăpânire pe ea 
foarte ușor. Poate chiar am reuși să-i convingem pe sirieni 
să se predea, pentru a putea rămâne în viaţă. 

— Vom asedia cetatea Kadesh și o s-o cucerim, hotărî 
Ramses; de acum înainte, ţinutul acesta se va afla sub 
autoritatea Faraonului. 


Sub comanda regelui, divizia lui Amon traversă pădurea 
Labwi, trecu prin primul vad, porni pe câmpie și se opri la 
nord-vest de impunătoarea fortăreață cu zidurile crenelate 
și cu cinci turnuri înţesate de sirieni care priveau cum divizia 
Ra se instala în faţa cetăţii. Divizia Ptah poposi în apropierea 
vadului, cea a lui Seth se opri la marginea pădurii. A doua 
zi, după o noapte și o dimineaţă de odihnă, trupele egiptene 
efectuară joncţiunea înainte de a încercui fortificația și a 
porni la primul asalt. 

Oamenii din serviciul de geniu instalară în grabă tabăra 
Faraonului. După ce formară un dreptunghi din scuturi înalte, 
ridicară cortul cel mare al suveranului, cuprinzând o cameră, 
un birou și o sală de primire. Multe alte corturi, mai modeste, 
erau pregătite pentru ofiţeri; soldaţii de rând aveau să doarmă 
sub cerul liber sau, în caz de ploaie, sub acoperișuri de pânză. 
La intrarea în tabără, era o poartă din lemn care avea de o 
parte și de alta două statui reprezentând niște lei și care ducea, 
pe o alee centrală, până la o capelă construită pentru ca 
regele să poată împlini ritualurile consacrate zeului Amon. 


360 CHRISTIAN JACQ 


Îndată ce generalul dădu ordin să se lase armele, soldaţii 
începură să-și vadă de treburile lor, în funcţie de diferitele 
servicii militare din care făceau parte. Fură îngrijiţi caii, 
catârii și boii, se spălară veșmintele, fură reparate roţile 
carelor, stricate din cauza drumurilor accidentate, fură ascu- 
tite pumnalele și lăncile, se împărţiră rațiile, fu pregătită 
masa. Aburii mâncării îi făcură pe oameni să uite de 
Kadesh, de hitiți și de război și începură cu toții să glumească, 
să spună tot felul de povești și să joace, pariindu-și soldele. 
Cei mai întreprinzători organizară un concurs de lupte cu 
mâinile goale. 

Cu mâinile lui, Ramses își hrăni caii și leul, al cărui apetit 
rămăsese intact. Tabăra se cufundă în somn, stelele puseră 
stăpânire pe bolta cerului, regele rămase cu ochii aţintiți 
asupra monstruoasei fortărețe pe care părintele său nu 
socotise nimerit s-o anexeze. Punând mâna pe ea însemna 
să dea imperiului hitit o lovitură puternică; instalând acolo 
o garnizoană de elită, Ramses și-ar fi protejat ţara în faţa 
unei noi invazii. 

Ramses se lungi pe patul său ale cărui picioare aveau 
forma unor labe de leu și-și puse capul pe o pernă împodobită 
cu flori de papirus și de lotus. Fineţea acestor ornamente îl 
făcu să zâmbească; cât de departe de aceste locuri era 
frumusețea și vraja celor Două Țări! 

Când regele închise ochii, în minte îi apăru chipul lui 
Nefertari. 


- În picioare, Șenar. 

-= Ştii cu cine vorbești, temnicerule? 

— Cu un trădător care își merită moartea. 

- Sunt fratele mai mare al regelui! 

-= Nu mai ești nimic, numele tău o să dispară pentru 
totdeauna. Ridică-te, sau o să simţi arsura biciului meu. 

- N-ai dreptul să maltratezi un prizonier. 

- Un prizonier, nu... Dar pe tine, da! 

Luând în serios ameninţarea, Șenar se ridică în picioare. 

În marea închisoare din Memphis, nu avusese de suferit 
nici un act de violenţă. Spre deosebire de ceilalţi condamnaţi 
care îndeplineau diferite corvezi pe câmp sau la repararea 
digurilor, fratele mai mare al regelui fusese închis într-o 
celulă și primea de mâncare de două ori pe zi. 

Temnicerul îl împinse pe un coridor. Șenar credea că va 
fi urcat într-o căruţă și trimis în oaze, dar niște gardieni posaci 
îl obligară să intre într-un birou, dând acolo cu ochii de omul 
pe care îl ura cel mai mult după Ramses și Acha, Ameni, 
scribul cel credincios, incoruptibil prin excelenţă! 

- Ai ales cea mai proastă cale, Ameni, cea a învinșilor; 
triumful tău nu va fi decât momentan. 

— Furia nu ţi-a părăsit, încă, inima? 

- Nu înainte de a-ţi înfige un pumnal într-a ta! Hitiţii îl 
vor zdrobi pe Ramses și mă vor elibera. 

- Închisoarea te-a făcut să-ţi pierzi minţile, dar poate că 
nu și memoria. 

Șenar se posomori. 

— Ce vrei de la mine, Ameni? 

- Tu aveai, sunt sigur de asta, complici. 

- Complici... da, am, și încă mulţi! Curtea întreagă este 
complice, țara întreagă este complice! Când voi urca pe 
tron, lumea se va prosterna la picioarele mele și-i voi pedepsi 
pe dușmanii mei. 

- Spune-mi numele complicilor tăi, Șenar. 

— Ești curios, scrib mărunt ce ești, prea curios... Și nu 
crezi că eu eram destul de puternic ca să acţionez de unul 
singur? 

- Ai fost manipulat, Șenar, și prietenii tăi te-au părăsit. 

- Te înșeli, Ameni; Ramses își trăiește ultimele zile. 

- Dacă vorbeşti, Șenar, condiţiile în care ești deținut vor 
fi mai puţin aspre. 

- N-o să rămân în închisoarea asta prea mult timp. În 
locul tău, micule scrib, aș lua-o la fugă! Răzbunarea mea nu 
va cruța pe nimeni, și mai ales pe tine. 

- Pentru ultima oară, Șenar, vrei să spui numele 
complicilor tăi? 

- Demonii infernului să-ţi sfâșie mutra și să-ţi verse 
măruntaiele! 

— Temniţa o să-ţi dezlege limba. 

— lar tu o să târăști la picioarele mele, Ameni. 

-= Luaţi-l. 

Paznicii îl împinseră pe Șenar într-o căruţă trasă de doi 
boi; un poliţist ținea de hăţuri. Patru colegi călări aveau să-l 
însoţească până la temniţă. 

Şenar era așezat pe scândurile grosolane ale căruţei și 
simţea toate hurducăielile drumului. Dar suporta cu 
indiferenţă durerea și disconfortul călătoriei; faptul că fusese 
atât de aproape de puterea supremă și căzuse atât de jos îi 
întrețineau o dorinţă nesfârșită de răzbunare. 

Până pe la mijlocul drumului, Șenar moţăi, visând la 
zilele triumfului care-l aștepta. 

Simţi pe faţă biciuirea firelor de nisip. Intrigat, se ridică 
în genunchi și se uită afară. 

Un imens nor aproape negru acoperea cerul și se întindea 
deasupra deșertului. Furtuna se apropia cu o iuțeală de 
necrezut. 

Speriaţi de vânt, doi dintre cai își trântiră la pământ 
călăreţi; în timp ce camarazii lor încercau să-i ajute, Șenar 
îl lovi din toate puterile pe polițistul care mâna boii, îl aruncă 
în drum, trecu în locul lui și îndemnă boii drept către vârtejul 
de nisip. 

Dimineaţa era pâcloasă și fortăreața din Kadesh se zărea 
cu greu printre valurile de ceaţă. Prin dimensiunile ei 
impunătoare, continua să sfideze armata egipteană; protejată 
pe o latură de Orontes, iar pe cealaltă de dealurile 
împădurite, părea să fie inexpugnabilă. De pe înălțimea pe 
care regele și divizia lui Amon luaseră poziţie, Ramses vedea 
divizia lui Ra pe câmpia care se întindea în faţa cetăţii și pe 
cea a lui Ptah între pădurea Labwi și primul vad. În scurt 
timp, ea îl depăși, urmată de divizia lui Seth. 

Atunci, cele patru corpuri de armată urmau să pornească 
un asalt victorios asupra fortăreței. 

Soldaţii își verificară armele: săbii scurte, lănci, săbii 
curbate, măciuci, securi și arcuri ce parcă le frigeau degetele. 
Simţind apropierea luptei, caii deveneau nervoși. La ordinul 
scribului de la intendenţă, se curăţară corturile și se spălară 
cu multă apă ustensilele de bucătărie. Ofițerii trecură trupele 
în revistă și-i trimiseră la bărbieri pe cei care nu erau rași. 
Nu îngăduiră, de asemenea, ca soldaţii să fie murdari și cu 
hainele neîngrijite, pedepsindu-i pe vinovaţi cu multe zile 
de corvoadă. 

Cu puţin timp înaintea amiezii, sub razele fierbinţi ale 
soarelui care apăruse în sfârșit, Ramses puse să se dea, prin- 
tr-un semnal optic, ordin diviziei lui Ptah să se pună în 
mișcare; aceasta porni din loc și începu să treacă apa prin 

vad. Anunţată de un curier, divizia lui Seth urma să intre 
peste puţin timp în pădurea Labwi. 

Deodată, se auzi parcă un tunet. 

Ramses își ridică privirile către cer, dar nu se vedea nici 
un nor. 

Urlete sălbatice se înălțară de pe întinsul câmpiei. 
Faraonului nu-i venea să-și creadă ochilor când descoperi 
adevărata cauză a zgomotului înspăimântător care răsuna 
în împrejurimile cetăţii Kadesh. 

Un val imens de care de luptă hitite traversa tocmai 
atunci cel de-al doilea vad, cel mai apropiat de fortăreață, 
și lovea din flanc divizia lui Ra; un alt val, rapid și la fel de 
numeros, ataca divizia lui Ptah. În spatele carelor se vedeau 
alergând mii de infanteriști, acoperind munții și văile, ca o 
invazie de lăcuste. 

Armata aceasta imensă stătuse ascunsă în pădure, la est 
şi la vest de cetate, și se prăvălea asupra trupelor egiptene 
exact în momentul în care acestea erau cel mai vulnerabile. 

Numărul inamicilor îl ului pe Ramses. Când apăru și 
Muwattalis, faraonul înţelese. 

În jurul împăratului din Hatti, care stătea în picioare în carul 
său, se aflau prinții din Siria, Mitanni, Alep, Ugarit, Karkemiș, 
Arzawa, precum și căpeteniile mai multor mici principate pe 
care Hattușil, din ordinul împăratului, le convinsese să li se 
alăture hitiţilor pentru a zdrobi armata egipteană. 

O coaliţie... Muwattalis adunase, în cea mai largă coaliţie 
care existase vreodată, toate țările barbare, până la malurile 
mării, oferindu-le cantităţi imense de aur și de argint. 

Patruzeci de mii de oameni și trei mii cinci sute de care 
se năpusteau asupra forțelor egiptene prost așezate și 
paralizate de uimire. 

Sute de infanteriști din divizia lui Ptah căzură loviți de 
săgețile dușmane, carele fură răsturnate și blocară vadul. 

Supraviețuitorii alergară spre pădurea Labwi pentru a se 
adăposti acolo, împiedicând orice intervenţie a diviziei lui 
Seth. Această parte a armatei egiptene nu mai putea lupta, 
fiind în pericol să devină o pradă ușoară pentru arcașii 
coaliţiei. 

Aproape toate carele diviziei lui Ptah erau distruse, cele 
ale diviziei lui Seth rămâneau parcă ţintuite în loc. Pe câmp, 
situaţia devenea catastrofală. Împărţită în două, divizia lui 
Ra era în imposibilitate de a mai acţiona și oamenii săi 
începeau să fugă. Barbarii îi masacrau pe egipteni, armele 
lor sfărâmau oasele și străpungeau trupurile, lăncile se 
înfigeau în coaste, pumnalele sfâșiau burţile oamenilor. 


Prinții aliaţi îl aclamară pe Muwattalis. 

Se dovedise că strategia împăratului funcţionase perfect. 
Cine ar fi prevăzut că armata arogantă a lui Ramses va fi 
nimicită astfel, fără măcar să fi putut lupta? Supraviețuitorii 
o luau la fugă, ca niște iepuri speriaţi, și nu puteau scăpa cu 
viață decât dacă erau iuți de picior. 

Nu mai rămânea decât ca egiptenii să primească și lovi- 
tura de grație. 

Divizia lui Amon și tabăra faraonului, încă intacte, nu 
mai puteau rezista prea mult în faţa hoardelor care se aruncau 
urlând asupra lor. Victoria lui Muwattalis părea totală în 
clipele acelea; prin moartea lui Ramses, Egiptul faraonilor 
avea să-și plece fruntea și să devină sclav al țării Hatti. 

Spre deosebire de tatăl său, Ramses căzuse în capcana 
de la Kadesh și urma să plătească aceasta cu viața. 

Un războinic cu părul vâlvoi împinse în lături doi prinți 
și ajunse în fața împăratului. 

- Tată, ce se petrece? întrebă Uri-Teșub. De ce n-am fost 
anunţat asupra orei la care va începe atacul, eu, generalul 
comandant al armatei noastre? 

- Ție ţi-am încredințat un rol precis: apărarea fortăreței 
Kadesh, cu batalioanele noastre de rezervă. 

-— Dar fortăreața nu este în primejdie! 

— Astea sunt ordinele mele, Uri-Teșub, și uiţi un lucru 
esenţial: eu nu ţi-am încredințat comanda armatei aliate. 

— Dar cine... 

- Cine altcineva decât fratele meu Hattușil ar fi putut 
îndeplini o asemenea funcţie? El este acela care a dus lungi 
și insistente negocieri pentru a-i convinge pe aliaţii noștri să 
accepte să facă un efort de război extraordinar, așa că lui îi 
revenea onoarea de a comanda coaliția. 

Uri-Teșub îi aruncă o privire înveninată lui Hattușil și 
duse mâna la mânerul sabiei. 

- Stai la locul tău, fiul meu, porunci pe un ton aspru 
Muwattalis. 


Călăreţii hitiţi răsturnară zidul de scuturi care apăra tabăra 
faraonului. Cei câţiva soldaţi egipteni care încercară să 
opună rezistenţă se prăbușiră, cu corpurile străpunse de lănci. 
Un locotenent de la unităţile de care strigă din răsputeri, 
chemându-i pe fugari să reziste; săgeata unui arcaș hitit îi 
pătrunse în gură și ofițerul muri mușcând în van vergeaua 
care-i adusese moartea. Mai mult de două mii de care se 
grăbeau să atace înspre cortul regal. 

-— Stăpâne, îl imploră grăjdarul Menna, voi care apăraţi 
Egiptul în ziua luptei, voi care sunteți prinţul vitejiei, uitaţi-vă 
acolo! Vom fi în curând singuri cu o mie de dușmani în jur! 
Să nu mai stăm aici... Să fugim! 

Ramses îi aruncă o privire dispreţuitoare. 

- Dacă frica şi lașitatea au pus stăpânire pe sufletul tău, 
pieri din faţa mea! 

- Maiestate, vă implor! Ăsta nu-i curaj, e adevărată 
nebunie. Salvaţi-vă viaţa, țara mai are nevoie de voi! 

- Egiptul n-are nevoie de un învins. O să lupt cu ei, Menna. 

Ramses își puse pe cap coroana albastră și îmbrăcă o 
platoșă scurtă, cu un pieptar din mici plăci de metal. La 
încheieturile mâinilor, brățări de aur care se prindeau cu 
cârlige reprezentând rațe din lapislazuli, cu coada de aur. 

Perfect liniștit, ca și cum ziua se anunța a fi una obiș- 
nuită, monarhul acoperi cei doi cai cu niște cuverturi din 
bumbac roșu, albastru și verde. Capul lui „Victorie la Theba”, 
armăsarul, și cel al „Zeiţei Mut este mulțumită”, iapa, erau 
împodobite cu un panaș minunat din pene roșii cu vârfurile 
albastre. 

Ramses urcă în carul său din lemn placat cu aur, lung de 
trei metri, al cărui cheson se rezema pe osie și pe oiște. 
Piesele componente fuseseră curbate la flacără, acoperite 
cu table din aur și unite între ele prin cepuri. Piesele expuse 
frecării erau căptușite cu piele. Pereţii chesonului, deschis 
în partea din spate, erau construiți din scânduri acoperite cu 
plăci de aur, iar podeaua din curele late încrucișate. 

Pe laturile carului erau sculptate siluete de asiatici și de 
nubieni îngenuncheaţi, cu o expresie supusă. Vis al unui 
regat pe cale de a se nărui, ultimă afirmare simbolică a 
puterii Egiptului, a dominaţiei sale asupra Nordului și Sudului. 

Carul era prevăzut cu două tolbe, una pentru săgeți, 
cealaltă pentru arcuri și săbii. Cu aceste arme ușoare, farao- 
nul se pregătea să înfrunte o întreagă armată. 

Ramses își înfășură hăţurile în jurul mijlocului, ca să aibă 
mâinile libere; cei doi cai erau inteligenţi și curajoși, așa că 
o porniră întins către vălmășagul bătăliei. Un răget grav îl 
îmbărbătă pe rege; leul său, Voinicul, îi rămânea credincios 
și avea să lupte alături de el până la moarte. 

Un leu și o pereche de cai: aceștia erau cei trei ultimi 
aliaţi ai regelui Egiptului. Carele și infanteriștii diviziei lui 
Amon se risipeau în faţa dușmanului. 

„Dacă tu comiţi o greșeală, spusese Seti, nu acuza pe 
nimeni altul decât pe tine însuţi și îndreaptă ce ai greșit. 
Bate-te ca un taur, ca un leu și ca un șoim, fii necruţător ca 
vijelia. Dacă nu, vei fi învins.” 

Cu un zgomot asurzitor, ridicând un nor de praf, carele 
aliaţilor porniră la atacul dâmbului pe care se afla faraonul 
Egiptului, stând în picioare în carul său. 

Un adânc sentiment al nedreptăţii cuprinsese sufletul lui 
Ramses. De ce soarta se întorcea împotriva lui, de ce Egiptul 
trebuia să piară sub loviturile barbarilor? 

Pe câmp, nimic nu mai rămăsese din divizia lui Ra, ai 
cărei ultimi supraviețuitori fugiseră spre sud. Soldaţii rămași 
din diviziile lui Ptah și a lui Seth erau blocaţi pe malul de 
est al râului Orontes. Cât despre divizia lui Amon, care 
cuprindea, totuși, în rândurile ei luptători de elită ai carelor, 
aceasta se comportase cu o lașitate jalnică. Încă de la prima 
șarjă a aliaților, ea se lăsase nimicită. Nu mai era acolo nici 
un ofițer superior, nici un soldat purtător de scut, nici un 
arcaș gata de luptă. Orice grad purtau, soldaţii nu avuseseră 
alt gând decât să-și salveze pielea, uitând chiar și de Egipt. 
Menna, grăjdarul regelui, era în genunchi, cu capul în palme, 
ca să nu-i vadă pe dușmanii gata să se repeadă asupra lui. 

Cinci ani de domnie, cinci ani în care Ramses încercase 
să rămână credincios spiritului lui Seti și să continue 
construirea unei țări bogate și fericite, cinci care se încheiau 
printr-un dezastru, preludiu al invadării celor Două Țări și al 
înrobirii populaţiei. Nefertari și Tuya nu puteau opune decât 
o scurtă rezistenţă valului de tâlhari care s-ar fi revărsat în 
Deltă, apoi ar fi pustiit valea Nilului. 

Ca și cum ar fi înţeles gândurile stăpânului lor, caii plânseră. 

Atunci, Ramses se revoltă. 

Ridicându-și privirile către soare, el i se adresă lui Amon, 
zeul ascuns în lumină, cel pe care nimeni nu-l cunoscuse 
vreodată sub adevărata sa înfățișare. 

- Te chem, părintele meu, Amon! Un tată poate să-și 
uite fiul, singur, în mijlocul unui puhoi de dușmani? Ce s-a 
întâmplat de te porţi astfel, ţi-am nesocotit vreodată 
poruncile? Toate ţările străine s-au aliat împotriva mea; 
soldaţii mei, deși destul de numeroși, au luat-o la fugă și 
iată-mă singur, fără nici un ajutor. Dar cine sunt acești 
barbari, dacă nu niște fiinţe crude care nu se supun Regulii 
lui Maat? Pentru tine, părintele meu, am clădit temple, către 
tine am înălțat rugi în fiecare zi. Tu ai avut parte de esenţele 
celor mai înmiresmate flori, am clădit pentru tine coloane 
înalte, am înălțat flamuri pe stâlpi ca să anunţ prezenţa ta 
în sanctuare, am pus să fie extrase din carierele de la 
Elephantine obeliscuri care să fie simbol al gloriei tale. Eu 
te chem acum, tatăl meu, Amon, pentru că sunt singur, singur 
de tot. Am acţionat în numele tău cu un suflet plin de iubire; 
în clipa aceasta de restriște, fă ceva pentru cel care se luptă 
aici. Amon va însemna mai mult pentru mine decât milioane 
de soldaţi și sute de mii de care. Vitejia unei armate este o 
nimica toată, Amon este mai puternic decât o armată. 

Palisada care apăra intrarea în centrul taberei se nărui, 
lăsând cale liberă atacului carelor. În mai puţin de un minut, 
Ramses n-ar mai fi fost în viaţă. 

— Tată, strigă Faraonul, de ce m-ai părăsit? 

Muwattalis, Hattuși! și prinții aliaţi admirară cu toţii 
atitudinea faraonului. 

~ Va muri ca un luptător, spuse împăratul. Un suveran 
atât de viteaz ar fi meritat să fie hitit. Victoria noastră este 
în primul rând a ta, Hattușil. 

- Cei doi beduini și-au jucat rolul la perfecţie. Minciunile 
lor l-au convins pe Ramses că trupele noastre se aflau departe 
de Kadesh. 

— Uri-Teșub n-a avut dreptate să se opună planului tău și 
să dea bătălia în faţa cetăţii. O să țin seama de greșeala lui. 

- Important n-a fost să vedem triumfând coaliția noastră? 
Cucerirea Egiptului ne va oferi prosperitate timp de mai multe 
secole. 

— Asistăm la sfârșitul lui Ramses, trădat de propriile sale 
trupe. 

Soarele își dublă brusc strălucirea, orbindu-i pe hitiţi și 
pe aliaţii lor. Pe cerul senin, bubui tunetul. 

Fiecare dintre cei de faţă se crezu victima unei haluci- 
naţii... O voce infinită, pe măsura cosmosului, nu venea 
cumva din seninul bolţii cerești? O voce al cărei mesaj 
nu-l putea înţelege decât numai Ramses: „Sunt tatăl tău, 
Amon, mâna mea se află în mâna ta; sunt tatăl tău, eu, 
stăpânul victoriei.” 


RAMSES — BĂTĂLIA DE LA KapesH 371 


O rază de lumină îl învălui pe faraon, făcând ca trupul 
său să strălucească asemenea aurului iluminat de soare. 
Ramses, fiul lui Ra, căpătă puterea astrului zilei și se îndreptă 
către atacatori care fură cuprinși de uimire. 

Nu mai era o căpetenie învinsă și singură care lupta pea- 
tru ultima oară, ci un rege cu o forță fără seamăn și cu un 
braţ neobosit, o flacără pustiitoare, o stea scânteietoare, o 
vijelie distrugătoare, un taur sălbatic cu coarne ascuţite, un 
șoim care sfâșia în gheare pe oricine ar fi îndrăznit să i se 
opună. Ramses trăgea săgeată după săgeată, ucigându-i pe 
luptătorii din carele hitite. Scăpaţi din mână, caii se înălțau 
pe două picioare, căzând apoi unii peste alţii; carele se 
răsturnară, formând o grămadă informă. 

Voinicul, leul nubian, făcu un adevărat măcel. Aruncân- 
du-se în luptă cu cele trei sute de kilograme ale sale, el își 
sfârtecă toţi adversarii cu lovituri de gheare și-și înfipse în 
beregăţile și țestele lor colții lungi de zece centimetri. Coama 
sa mândră strălucea, labele sale loveau nu numai cu forţă, 
ci și cu precizie. 

Ramses și Voinicul opriră elanul inamicilor și pătrunseră 
în rândurile dușmane. Căpetenia infanteriștilor hitiţi întinse 
lancea, dar nu avu timp să-și ducă gestul până la capăt: 
săgeata Faronului i se înfipse în ochiul stâng. În aceeași 
clipă, fălcile leului se închiseră peste faţa îngrozită a șefului 
unităţii de care ale împăratului. 

În pofida numărului lor, aliaţii bătură în retragere și co- 
borâră colina, alergând către câmpie. 

Muwattalis păli. 

— Acesta nu este un om, exclamă el, ci zeul Seth în 
persoană, o singură fiinţă care posedă o asemenea putere 
încât să învingă mii de războinici! Uitaţi-vă acolo, când 
cineva vrea să-l atace, mâna devine moale, corpul amorţește, 
nu mai știe să mânuiască lancea sau arcul. 

Hattușil însuși, cu un sânge rece netulburat de obicei, 
era cuprins de uimire. Ar fi putut jura că trupul lui Ramses 
scotea o pară de foc care pârjolea pe oricine ar fi încercat 
să-l atingă. 

Un războinic hitit uriaș reuși să se agaţe de marginea 
carului și încercă să-l lovească pe faraon cu o sabie scurtă; 
dar cămașa sa de zale păru să se transforme în cenușă, așa 
încât barbarul muri urlând, cu carnea pârjolită. Atât Ramses, 
cât și leul continuau să lupte cu aceeași înverșunare; faraonul 
simţea că Mâna lui Amon o conducea pe a sa, că zeul 
victoriilor se afla chiar în spatele său și-i dădea mai multă 
putere decât o armată întreagă. Semănând cu un adevărat 
uragan, regele Egiptului își dobora adversarii ca pe niște 
păpuși de paie. 

— Trebuie să-l opriţi să mai continue! urlă Hattușil. 

- Panica a pus stăpânire pe oamenii noștri, îi răspunse 
prinţul din Alep. 

- Ține-i din nou în mână, porunci Muwattalis. 

— Ramses este ca un adevărat zeu... 

- Nu-i decât un om, chiar dacă este atât de curajos că 
pare supraom. Fă ceva, prinţe, dă din nou încredere soldaților 
noștri, și lupta asta se va termina. 

Nu prea convins, prinţul din Alep dădu pinteni calului și 
coborî de pe colina pe care se afla statul-major al coaliției. 
Era hotărât să pună capăt acestei lupte nemaivăzute, dusă 
de Ramses și de leul său. 

Hattușil privi ţintă spre colinele dinspre apus. Ceea ce i 
se păru că vede îl înmărmuri. 

— Maiestate, acolo, s-ar părea că... lată, carele egiptene 
se apropie în goana mare! 

- De unde au apărut? 

— Au mers pe drumul de pe malul mării. 

— Cum de au trecut pe acolo? 

— Uri-Teșub a refuzat să blocheze trecerea aceea; spunea 
că nici un egiptean n-ar fi îndrăznit să se aventureze pe acolo. 

Armata de rezervă străbătu în cea mai mare viteză spaţiul 
liber și, fără a întâmpina nici o împotrivire, se desfășură pe 
toată lăţimea câmpiei, pătrunzând prin breșa deschisă de 
Ramses. 

- Nu fugiţi! urlă prinţul din Alep. Omorâţi-l pe Ramses! 

Câţiva soldaţi încercară să-i execute ordinul; îndată ce 
se întoarseră cu fața către suveran, ghearele leului le 
brăzdară feţele și piepturile. 

Când prinţul din Alep văzu năpustindu-se asupra lui carul 
de aur al lui Ramses, căscă niște ochi îngroziţi și o rupse şi 
el la fugă asemenea celorlalţi. Calul său călcă în picioare o 
sumedenie de aliaţi hitiţi, încercând să scape de faraon. 
Cuprins de panică, prinţul lăsă frâul slobod; animalul își făcu 
vânt și se aruncă în apele râului Orontes, unde o mulţime de 
care se împotmoliseră, îngrămădindu-se unele peste altele, 
înainte de a dispărea sub apă sau a fi târâte la vale de cu- 
rent. Soldaţii se zbăteau în noroi, unii se înecau, alţii încercau 
să înoate până la mal; toți ceilalți care mai erau pe mal 
încercau să se arunce în râu decât să înfrunte îngrozitoarea 
divinitate care semăna cu focul ceresc. 

Armata de rezervă desăvârși ceea ce făcuse până atunci 
Ramses, nimicind un mare număr de aliaţi și obligându-i pe 
fugari să caute scăpare în apele râului. Un locotenent de la 
unitatea de care îl ridică de picioare pe prinţul din Alep, 
făcându-l să scuipe apa pe care o înghiţise. 

Carul lui Ramses se apropia de micul deal pe care se 
afla statul-major inamic. 

— Să ne retragem, îl sfătui Hattușil pe împărat. 

~- Mai avem și forțele de pe malul celălalt. 

- N-o să fie de ajuns... Ramses poate acum să elibereze 
vadul și să lase drum liber diviziilor lui Ptah și a lui Seth. 

Cu dosul palmei, împăratul își șterse sudoarea de pe 
frunte. 

- Ce se întâmplă, Hattușil... Un singur om este în stare 
să pună la pământ o armată întreagă? 

— Da, dacă omul acesta este Faraonul, dacă este Ramses... 

- Unitatea care stăpânește mulțimea... Ăsta nu-i decât 
un mit, dar aici suntem pe un câmp de bătălie! 

— Suntem înfrânți, Maiestate, trebuie să ne retragem. 

~ Un hitit nu se retrage. 

- Ne gândim să vă apărăm viaţa și să continuăm lupta 
într-un alt fel. 

-= Ce propui? 

— Să ne retragem în interiorul cetăţii. 

— Acolo vom fi prinși ca într-o cursă! 

- Nu avem de ales, aprecie Hattușil. Dacă fugim spre 
nord, Ramses și trupele sale vor veni după noi. 

— Să sperăm că zidurile fortăreței sunt, într-adevăr, de 
necucerii. 

— Asta nu este o fortăreață ca altele, Maiestate; însuși 
Sethi a renunţat să o ia în stăpânire. 

~ Nu va fi cazul și cu fiul lui! 

— Să ne grăbim, Maiestate! 

Fără tragere de inimă, Muwattalis ridică braţul drept și-l 
tinu așa preţ de câteva secunde care părură nesfârșite, 
ordonând astfel retragerea. 

Mușcându-și buzele până la sânge, Uri-Teșub asistă 
neputincios la acest dezastru. Batalionul care bloca accesul 
la primul vad, pe malul apusean al râului Orontes, se retrase 
până la al doilea. Cei rămași în viaţă din divizia lui Ptah nu 
îndrăzniră să-i urmărească, de teamă să nu cadă într-o nouă 
capcană; generalul preferă să aibă spatele asigurat trimițând 
un curier la divizia lui Seth pentru a-l anunţa pe colegul său 
că drumul era liber și că putea traversa pădurea Labwi. 

Prinţul din Alep, venindu-și în fire, scăpă din mâinile 
ofițerului care-l salvase, trecu râul înot și-i ajunse din urmă 
pe aliaţi, care se îndreptau către Kadesh. Arcașii din forțele 
de rezervă doborâră sute de fugari. 

Egiptenii pășeau de-a dreptul peste cadavre și le tăiau 
câte o mână fiecăruia pentru ca, la sfârșit, să facă un bilanţ 
macabru al cărui rezultat urma să fie menţionat în arhivele 
oficiale. 

Nimeni nu cuteza să se apropie de faraon; Voinicul se 
așezase ca un sfinx în faţa cailor. Mânjit tot de sânge, Ramses 
coborî din carul său aurit, își mângâie îndelung leul și pe 
cei doi cai, fără să arunce nici o privire înspre soldaţii care 
încremeniseră fiecare pe locul său, așteptând reacţia 
monarhului. 

Menna fu primul care veni înspre rege. Grăjdarul tremura 
ca varga și punea cu mare greutate câte un picior în faţa 
celuilalt. 

Mai sus de cel de-al doilea vad, armata hitită și aliaţii 
care mai rămăseseră în viaţă se îndreptau în grabă către 
poarta cea mare a fortăreței Kadesh; egiptenii nu mai aveau 
timp să intervină pentru a-i împiedica pe Muwattalis și pe ai 
săi să se pună la adăpost. 

- Maiestate, spuse Menna cu o voce subțire, Maiestate... 
Suntem învingători. 

Cu privirea aţintită asupra cetăţii din faţa sa, Ramses 
părea o statuie de granit. 

— Marele șef hitit s-a dat bătut în faţa maiestăţii Voastre, 
continuă Menna, a luat-o la fugă; aţi ucis de unul singur mii 
de dușmani! Cine va putea preamări gloria voastră? 

Ramses se întoarse către grăjdarul său. 

Speriat, Menna se rupse din șale, temându-se să nu fie 
fulgerat de forţa care emana dinspre suveran. 

— Tu ești, Menna? 


Da 

- Da, Maiestate, chiar eu sunt, grăjdarul vostru, credin- 
ciosul vostru servitor! lertați-mă, iertați armata voastră; vic- 
toria aceasta n-ar trebui să facă uitate greșelile noastre? 

— Un faraon nu iartă, credinciosul meu servitor; el 
domnește și face ceea ce trebuie. 

Diviziile lui Amon și a lui Ra fuseseră decimate, cea a 
lui Ptah era mult slăbită, cea a lui Seth avea efectivul întreg. 
Mii de egipteni muriseră, mult mai mulți hitiţi și aliaţi de-ai 
lor își pierduseră viaţa, dar realitatea era una singură: Ramses 
câștigase bătălia de la Kadesh. 

Desigur, Muwattalis, Hattușil, Uri-Teșub și câţiva dintre 
aliaţii lor, printre care prinţul din Alep, rămăseseră în viaţă 
și se baricadaseră în cetate; dar mitul invincibilităţii hitite 
își trăise traiul. Mulţi dintre prinți, porniţi la luptă alături de 
împăratul din Hatti, pieriseră înecaţi sau străpunși de săgeți. 
Principatele, mari sau mici, aveau să știe de-acum că scutul 
lui Muwattalis nu mai era suficient ca să-i apere de mânia 
lui Ramses. 

Faraonul îi adunase în cortul său pe toți ofiţerii care mai 
trăiau, printre ei aflându-se și generalii diviziilor lui Ptah și 
a lui Seth. 

În pofida bucuriei de după victorie, nimeni nu zâmbea. 
Așezat pe tronul său din lemn aurit, Ramses avea figura unui 
șoim înfuriat. Parcă era gata să se arunce dintr-o clipă în 
alta asupra prăzii. 

— Toţi cei de aici, declară el, aveaţi răspunderea de a 
comanda un grup de soldaţi. Aţi avut tot felul de avantaje 

de pe urma gradului vostru. Toţi, dar toți, v-aţi purtat ca 
niște laşi! Bine hrăniţi, cu locuinţe bune, scutiţi de impozite, 
respectaţi și invidiaţi, voi, comandanții armatei mele, aţi 
luat-o la fugă în momentul în care trebuia să luptaţi, cuprinși 
cu toții de aceeași lașitate. 

Generalul diviziei lui Seth făcu un pas înainte. 

— Maiestate... 

— Vrei să spui că nu-i așa? 

Generalul se retrase la locul său. 

- Nu mai pot avea încredere în voi. Mâine, o să fugiţi 
din nou și o să fugiţi care încotro ca niște vrăbii la apropierea 
pericolului. De aceea, vă destitui din posturile voastre. Fiţi 
fericiţi că mai puteți rămâne în armată ca soldaţi, că vă mai 
puteţi servi țara, că veţi lua o soldă și că veţi putea fi lăsaţi 
la vatră cu o pensie militară. 

Nimeni nu protestă. Cei mai mulţi dintre ei se temeau de 
o pedeapsă mult mai aspră. 

În aceeași zi, regele numi noi ofiţeri, aleși dintre oamenii 
armatei de ajutor. 


Încă de a doua zi de după victoria sa, Ramses porni primul 
asalt asupra fortăreței Kadesh. În vârful turnurilor fluturau 
flamuri hitite. 

Tirul arcașilor egipteni nu dădu rezultate prea bune; 
săgețile se loviră de crenelurile în spatele cărora se adăposteau 
asediaţii. Spre deosebire de celelalte fortărețe siriene, săgețile 
nu băteau până în vârful turnurilor de la Kadesh. 

Dornici să-și dovedească vitejia, infanteriștii se cățărară 
pe pintenul stâncos deasupra căruia era construită fortificația 
și rezemară de ziduri scările de lemn; dar arcașii hitiţi îi 
decimară şi cei rămași în viaţă fură nevoiţi să renunțe. Trei 
alte încercări însemnară tot atâtea eșecuri. 

A doua și a treia zi, câţiva dintre cei mai îndrăzneţi reuşiră 
să ajungă până la jumătatea zidului, dar bolovanii aruncaţi 
de sus îi uciseră. 

Kadesh părea imposibil de cucerit. 

Posomorât la față, Ramses reuni în cortul său noul consiliu 
de război ai cărui membri ardeau de nerăbdare să se remarce 
în ochii regelui. Sătul de vorbăria lor, îi dăduse afară pe toți 
și nu-l păstrase lângă el decât pe Setau. 

— Lotus și cu mine salvăm zeci de vieţi, afirmă el, cu 
condiţia să nu murim noi înșine de oboseală. În ritmul în 
care lucrăm, în curând n-o să mai avem medicamente. 

- Nu te ascunde în spatele vorbelor. 

- Să ne întoarcem în Egipt, Ramses. 

— Și să dăm uitării fortăreaţa de la Kadesh? 

- Am obţinut victoria. 

~ Cât timp Kadesh nu va aparţine egiptenilor, amenințarea 
hitită va rămâne în picioare. 

- Cucerirea ei ar cere prea multe eforturi și prea mulţi 
morți; să ne întoarcem în Egipt ca să-i putem îngriji acolo 
pe răniţi și să ne refacem forțele. 

— Fortăreaţa asta trebuie să cadă, asemenea celorlalte. 

— Și dacă te înverșunezi fără rost? 

-~ Natura care ne înconjoară este foarte bogată în 
vegetație; Lotus și cu tine veți putea găsi aici substanţele 
necesare pentru a prepara leacurile. 

~ Și dacă Acha ar fi închis în această fortăreață? 

~ Ar fi un motiv în plus ca să punem stăpânire pe ea și 
să-l eliberăm. 

Grăjdarul Menna intră în grabă și făcu o plecăciune. 

- Maiestate, Maiestate! De pe ziduri a fost aruncată o 
lance... Legat de coada ei era un mesaj! 

— Dă-l încoace. 

Ramses citi textul. 

Către Ramses, faraonul Egiptului, din partea fratelui său 
Muwattalis, împăratul din Hatti. 

Înainte de a continua să ne mai înfruntăm, n-ar fi mai 
bine să ne întâlnim şi să ducem tratative? Pentru asta, ar 
putea fi înălțat un cort pe câmp, la jumătatea distanței dintre 
armata ta și fortăreață. 

Eu voi veni singur, fratele meu va fi și el singur, mâine, 
când soarele va fi la amiază. 


Sub cort fuseseră instalate două tronuri, faţă în faţă. Între 
ele, o măsuţă joasă pe care fuseseră puse două cupe și un 
ulcior mic cu apă proaspătă. 

Cei doi suverani se așezară în același timp, fără să-și ia 
ochii unul de la altul. Deși era foarte cald, Muwattalis era 
îmbrăcat cu o mantie lungă, de lână roșu cu negru. 

— Mă bucur să-l întâlnesc pe fratele meu, faraonul 
Egiptului, a cărui glorie nu încetează să crească. 

- Faima împăratului din Hatti răspândește groază în multe 
țări. 

— Din punctul acesta de vedere, fratele meu Ramses nu 
are motiv să mă invidieze. Eu am format o coaliţie 
invincibilă, tu ai învins-o. Ce forţă divină ţi-a venit în ajutor? 

- Cea a tatălui meu, Amon, al cărui braţ l-a înlocuit pe 
al meu. 

- Nu-mi vine să cred că o asemenea forţă ar putea aparţine 
unui om, fie el chiar și un Faraon. 

- Tu n-ai ezitat să te foloseşti de minciună și de șiretenie. 

- Nişte arme de luptă la fel ca altele! Ele te-ar fi învins, 
dacă o forţă supranaturală nu i-ar fi sărit în ajutor. Sufletul 
părintelui tău, Seti, a fost acela care a alimentat curajul tău 
nebunesc, el te-a făcut să uiţi de teamă și de posibilitatea 
de a fi învins. 

— Eşti pregătit să te predai, frate Muwattalis? 


RAMSES — BĂTĂLIA DE LA KADesH 381 


~ Este un obicei al fratelui meu, Ramses, de a proceda 
atât de brutal? 

— Au murit mii de oameni din cauza politicii expansioniste 
duse de Hatti; a trecut, așadar, vremea unor discuţii 
zadarnice. Eşti pregătit să te predai? 

— Fratele meu știe cine sunt eu? 

- Împăratul din Hatti, prins în cursă în fortăreața Kadesh. 

- Împreună cu mine se află fratele meu, Hattușil, fiul 
meu, Uri-Teșub, vasalii și aliaţii mei. Dacă ne-am preda, ar 
însemna să decapităm imperiul. 

- Un învins trebuie să suporte consecinţele înfrângerii sale. 

- Tu ai câștigat victoria în bătălia de la Kadesh, este 
adevărat, dar fortăreaţa rămâne neatinsă. 

— Mai devreme sau mai târziu, o să cadă. 

— Primele tale atacuri n-au dat nici un rezultat; continuând 
tot așa, vei pierde mulți oameni, fără ca să zgârii măcar 
zidurile de la Kadesh. 

- Tocmai de aceea m-am hotărât să adopt o altă strategie. 

- Din moment ce suntem fraţi, mi-o poți dezvălui? 

— Chiar n-ai ghicit-o? Se va baza pe răbdare. Voi sunteţi 
mulţi acolo, în interiorul cetăţii; noi o să așteptăm până 
când hrana o să vi se termine. N-ar fi de preferat să vă predaţi 
imediat, ca să nu aveţi parte de suferințe îndelungate? 

~ Fratele meu Ramses nu cunoaște prea bine fortăreaţa 
asta. În depozitele sale uriașe se află o mare cantitate de 
alimente care ne va permite să rezistăm asediului timp de 
mai multe luni. Ba chiar, vom avea condiţii mai bune decât 
armata egipteană. 

- Bazaconii. 

- Fii sigur că nu, frate, fii sigur că nu! Voi, egiptenii, 
sunteţi departe de bazele voastre de aprovizionare și s-ar 
putea s-o duceţi din ce în ce mai greu. Știe toată lumea că 
nu vă place deloc să vă aflaţi departe de ţara voastră și că 

Egiptului nu-i place câtuși de puțin să fie prea mul timp 
departe de faraonul său. Va veni toamna, apoi iarna, cu frig 
și cu boli. Vor mai apărea, de asemenea, dezamăgirea, 
plictiseala sau lenea. Fii sigur de asta, frate Ramses: noi o 
vom duce mai bine decât voi. Și să nu contezi pe lipsa apei: 
rezervoarele de apă din Kadesh sunt pline ochi și mai 
beneficiem și de un puț adânc săpat în mijlocul cetăţii. 

Ramses sorbi o înghiţitură de apă, nu pentru că îi era 
sete, dar pentru a întrerupe discuţia și a avea timp să 
reflecteze la cele auzite. Argumentele lui Muwattalis nu 
erau departe de adevăr. 

— Fratele meu dorește să-și potolească setea? 

- Nu, suport destul de bine căldura. 

— Te temi, cumva, de otravă, atât de des folosită la curtea 
din Hatti? 

- Obiceiul ăsta s-a pierdut; dar prefer ca paharnicul meu 
să guste din tot ceea ce urmează să mănânc. Fratele meu 
Ramses trebuie să știe că unul dintre prietenii săi din 
copilărie, tânărul și strălucitorul diplomat Acha, a fost arestat 
pe când îndeplinea o misiune de spionaj, deghizat în 
negustor. Dacă aș fi aplicat legile noastre, acum ar fi fost 
mort; dar presupun că tu ai fi fericit să poți salva viaţa unei 
persoane care-ţi este dragă. 

-— Te înșeli, Muwattalis; în fiinţa mea, regele este mai 
presus de om. 

- Acha nu este numai prietenul tău, ci adevăratul șef al 
diplomaţiei egiptene și cel mai bun cunoscător al Asiei. Dacă 
omul rămâne insensibil, monarhul nu va sacrifica una dintre 
cele mai importante piese ale jocului său. 

— Ce propui? 

— Pacea, chiar și vremelnică, nu este mai bună decât o 
luptă dezastruoasă? 

- Pacea... imposibil! 

- Gândește-te, frate Ramses: eu n-am angajat toată armata 
hitită în bătălia aceasta. Forțe de rezervă nu vor întârzia 
să-mi vină în ajutor și tu vei avea de dat alte lupte, menţinând 
în tot acest timp asediul fortăreței. Asemenea eforturi 
depășesc posibilităţile tale în oameni și în armament, iar 
victoria ta de acum s-ar transforma într-un dezastru. 

- Tu ai pierdut bătălia de la Kadesh, Muwattalis, și tot tu 
îndrăznești să ceri pace! 

- Sunt gata să-mi recunosc înfrângerea și voi semna un 
document oficial în acest sens. Când vei fi în posesia lui, tu 
vei ridica asediul și granița imperiului meu va fi definitiv 
fixată la Kadesh. Armata mea nu va încerca niciodată să 
cucerească Egiptul. 

Ușa celulei lui Acha se deschise. 

În pofida faptului că nu-și pierdea niciodată cumpătul, 
tânărul diplomat tresări; figurile împietrite ale celor doi 
paznici nu prevesteau nimic bun. Din momentul încarcerării 
sale, Acha se aștepta în fiecare zi să fie executat. Hitiţii nu 
manifestau nici o indulgență în privinţa spionilor. 

Securea, pumnalul sau un salt forțat de la înălțimea unei 
faleze? Egipteanul își dorea ca execuţia să fie violentă și 
rapidă, pentru a fi scutit de o punere în scenă plină de 
cruzime. 

Fu introdus într-o sală rece și austeră, împodobită cu scuturi 
și cu lănci. Ca întotdeauna, în Hatti, războiul își făcea simțită 
prezenţa. 

— Cum te simţi? întrebă preoteasa Putuhepa. 

— Îmi lipsește mișcarea și mâncarea voastră nu este pe 
gustul meu, dar încă mai sunt în viață. Nu este asta o 
minune? 

— Într-un anumit fel, da. 

— Am senzaţia că provizia mea de noroc se cam termină... 
Cu toate acestea, prezenţa voastră mă mai linişteşte: o 
femeie ar putea fi atât de nemiloasă? 

- Nu te baza pe slăbiciunea unei hitite. 

— Șarmul meu n-ar putea face nimic? 

Pe chipul preotesei apăru o expresie de furie. 

— Îţi dai seama în ce situaţie ești? 

- Un diplomat egiptean știe să moară cu zâmbetul pe 
buze, chiar dacă tremură din toate încheieturile. 

Acha își închipui cât de furios putea fi Ramses care îi va 
reproșa, chiar și pe lumea cealaltă, că nu reușise să scape 
din Hatti pentru a-l pune la curent cu uriașa coaliţie pusă la 
cale de împărat. Oare țăranca aceea reușise să transmită 
scurtul său mesaj de numai trei cuvinte? Nu credea că reușise, 
dar, dacă era cazul, faraonul avea destulă intuiţie pentru a 
înțelege sensul acelor cuvinte. Fără informaţii, armata 
egipteană ar fi fost nimicită la Kadesh și Șenar ar fi urcat pe 
tronul Egiptului. Cântărind bine, era de preferat să moară 
decât să suporte tirania unui astfel de despot. 

- Nu l-ai trădat pe Ramses, spuse Putuhepa, și nu ai fost 
niciodată la ordinele lui Șenar. 

- Vă las să apreciaţi singură. 

— Bătălia de la Kadesh a avut loc, îi destăinui ea. Ramses 
a învins trupele coaliţiei. 

Acha parcă era beat de fericire. 

— Vă bateţi joc de mine... 

— N-am nici un chef de glume. 

— A învins trupele aliate... repetă Acha, uluit. 

- Împăratul nostru este viu și în libertate, adăugă Putuhepa, 
iar fortăreaţa Kadesh este neatinsă. 

Chipul diplomatului se înnegură. 

— Ce soartă îmi pregătiţi? 

- Mi-ar fi făcut mare plăcere să pun să te ardă pe rug ca 
spion, dar ai devenit unul dintre obiectele de negociere. 


Armata egipteană își instalase tabăra în faţa fortăreței 
ale cărei ziduri rămâneau cenușii, cu tot soarele fierbinte 
de la începutul lui iunie. După întâlnirea dintre Ramses și 
Muwattalis, soldaţii Faraonului nu mai lansaseră nici un nou 

asalt asupra zidurilor cetăţii Kadesh. De la înălțimea metere- 
zelor, Uri-Teșub și arcașii hitiţi își supravegheau adversarii 
care avea cele mai pașnice ocupaţii. Oamenii îngrijeau caii, 
catârii și boii, jucau diferite jocuri de societate, luau parte 
la întreceri de lupte cu mâinile goale și toată lumea se bucura 
de o mare varietate de mâncăruri pe care bucătarii trupei le 
preparau certându-se între ei. 

Ofiţerilor săi superiori, Ramses nu le dăduse decât un 
singur ordin: să aibă grijă ca disciplina să fie respectată. 
Nimeni nu fusese informat în vreun fel despre pactul încheiat 
cu Muwattalis. 

Noul general al diviziei lui Seth își luă inima în dinţi și-l 
întrebă pe monarh. 

- Maiestate, suntem puţin cam descumpăniţi. 

— Faptul că aţi repurtat o mare victorie nu vă face să vă 
simţiţi minunat? 

- Noi suntem cu toţii conștienți că numai voi, singur, 
sunteţi învingătorul de la Kadesh, Maiestate, dar de ce nu 
atacăm fortăreaţa asta? 

— Pentru că nu avem nici o șansă dacă încercăm să punem 
stăpânire pe ea. Ar trebui să sacrificăm cel puţin jumătate 
din trupele noastre, fără a fi siguri că vom izbuti. 

— Cât timp va mai trebui să rămânem pe loc, privind 
mereu la blestemata asta de cetate? 

- Am făcut o înţelegere cu Muwattalis. 

— Vreţi să spuneţi... pacea? 

- Au fost puse niște condiţii; dacă ele nu sunt îndeplinite, 
noi vom relua ostilitățile. 

- Ce răgaz aţi fixat, Maiestate? 

- Răgazul expiră la sfârșitul acestei săptămâni; voi afla 
atunci ce valoare poate avea cuvântul unui împărat hitit. 


În depărtare, pe drumul care venea dinspre nord, se zărea 
un nor de praf. Mai multe care hitite se apropiau de Kadesh, 

multe dintre ele venind înspre tabăra egipteană și formând, 
poate, avangarda unei armate de rezervă, sosită în grabă 
pentru a-l elibera pe Muwattalis și pe ai săi. 

Ramses calmă agitația care pusese stăpânire pe tabăra 
egipteană. Urcându-se în carul său tras de „Victorie în Theba” 
și „Zeița Mut este mulţumită”, regele, însoţit de leul său, 
ieși în întâmpinarea batalionului hitit. 

Arcașii hitiţi nu lăsară hăţurile din mâini. Renumele lui 
Ramses și al Voinicului se răspândiseră deja în toată ţara 
Hatti. 

Un bărbat coborî dintr-un car și înaintă către faraon. 

Elegant, cu mersul sprinten, chipul rasat și purtând o 
mustață subțire și bine îngrijită, Acha uită de protocol și 
alergă spre Ramses. 

Regele și prietenul său se îmbrățișară călduros. 

- Ţi-a folosit mesajul meu, Maiestate? 

- Da și nu. N-am știut să ţin seamă întru totul de 
avertismentul tău, dar magia destinului a fost favorabilă 
Egiptului: Și, datorită ţie, am intervenit rapid. Amon este 
cel care a obținut victoria. 

— N-am crezut că o să mai apuc vreodată să revăd Egiptul; 
închisorile hitite sunt îngrozitoare. Am încercat din răsputeri 
să-i conving pe dușmanii noștri că eram un complice de-al 
lui Șenar, ceea ce mi-a salvat viața; după aceea, eveni- 
mentele s-au precipitat. Să fi murit acolo ar fi fost o lipsă de 
gust de neiertat. 

- Va trebui să ne hotărâm dacă încheiem un armistițiu 
sau continuăm ostilitățile; părerea ta mi-ar folosi foarte mult. 

Ajunși în cortul regal, Ramses îi arătă lui Acha documentul 
pe care i-l trimisese împăratul hitit. 


Eu, Muwattalis, sunt slujitorul tău, Ramses, şi te recunosc 
drept Fiu al luminii, izvorât din ea, cu adevărat născut din 

ea. Țara mea este slujnica ta, ea este la picioarele tale. Dar 
nu abuza de puterea ta! 

Autoritatea ta este neînduplecată, tu ai dovedit-o repur- 
tând o mare victorie. Dar de ce să continui să extermini 
poporul slujitorului tău, de ce ura să-ţi fie îndemn? 

Întrucât ești victorios, fii de acord că pacea este mai 
bună decât războiul și dă-le hitiţilor posibilitatea să trăiască. 


- Stil diplomatic iscusit, aprecie Acha. 

- Mesajul ți se pare suficient de potrivit pentru toate ţările 
din regiune? 

— O adevărată capodoperă! Ca un suveran hitit să fie 
învins într-o luptă este ceva nou, ca el să-și recunoască 
înfrângerea este un nou miracol care se adaugă la isprăvile 
tale. 

— N-am reușit să pun stăpânire pe Kadesh. 

— Ce importanţă poate avea fortăreața asta? Tu ai câștigat 
o bătălie decisivă. Muwattalis cel neînvins se consideră acum 
ca un vasal de-al tău, cel puţin în vorbe... Un asemenea 
acces de umilinţă forţată va fi foarte util și se va adăuga la 
prestigiul tău. 

Muwattalis își respectase cuvântul compunând un text 
demn de a fi acceptat și eliberându-l pe Acha. Așa încât 
Ramses avea să dea ordin armatei sale să ridice tabăra și să 
pornească pe drumul de întoarcere spre Egipt. 

Înainte de a părăsi locurile acelea în care atâția com- 
patrioți ai săi își pierduseră viața, Ramses se întoarse către 
fortăreaţa din care ieșeau, liberi și nevătămaţi, Muwattalis, 
fratele și fiul său. Faraonul nu reușise să distrugă acest simbol 
al puterii hitite, dar ce mai rămânea din el după usturătoarea 
înfrângere a coaliţiei? Muwattalis, declarându-se slujitor al 
lui Ramses... Cine ar fi îndrăznit să-și imagineze un asemenea 
succes? Regele nu avea să uite niciodată că doar ajutorul 

tatălui său ceresc, pe care-l chemase în ajutor, îi îngăduise 
să transforme un dezastru într-un triumf. 


- N-a mai rămas nici urmă de egiptean pe câmpia de la 
Kadesh, spuse șeful cercetașilor. 

- Trimite iscoade către sud, est și vest, îi ordonă Muwattalis 
fiului său, Uri-Teșub. Poate că Ramses a ţinut minte lecţia și 
și-a ascuns trupele în păduri ca să ne atace imediat ce vom 
ieşi din cetate. 

— Cât timp o să mai continuăm să fugim? 

- Trebuie să ne întoarcem la Hattușaș, aprecie Hattușil, 
să ne refacem forțele și să schimbăm strategia. 

- Nu mă adresez unui general învins, se enervă Uri-Teșub, 
ci împăratului hitiţilor. 

— Calmează-te, fiul meu, interveni Muwattalis. Eu con- 
sider că generalul comandant al armatei coalizate nu a greșit. 
Noi toţi am subestimat puterea personală a lui Ramses. 

- Dacă m-ai fi lăsat pe mine să comand, acum noi am fi 
fost învingători! 

- Te înșeli. Armamentul egiptean este de calitate foarte 
bună, carele faraonului sunt mai bune ca ale noastre. Șocul 
frontal în câmpie, pe care îl plănuiai tu, s-ar fi întors împotriva 
noastră și trupele noastre ar fi suferit pierderi foarte grele. 

— Și te mulțumești cu această înfrângere umilitoare... 

- Păstrăm această fortăreață, Hatti nu este ocupat, 
războiul contra Egiptului va continua. 

— Cum s-ar mai putea continua, după documentul rușinos 
pe care l-ai semnat! 

- Nu este vorba despre un tratat de pace, preciză Hattușil, 
ci despre o simplă scrisoare de la un monarh la altul. Faptul 
că Ramses este mulțumit de ea demonstrează cât este de 
lipsit de experienţă. 

— Muwattalis declară pur și simplu că el se consideră ca 
un vasal al Faraonului! 

Hattușil zâmbi. 

— Atunci când un vasal are la dispoziţie trupele necesare, 
nimic nu îl oprește să se răscoale. 

Uri-Teșub îl înfruntă din priviri pe Muwattalis. 

- Nu-l asculta, tată, pe incapabilul ăsta și dă-mi mie 
puteri militare depline! Fineţurile diplomatice și viclenia nu 
vor duce la nimic. Eu, și numai eu, sunt în stare să-l distrug 
pe Ramses. 

— Hai să ne întoarcem la Hattuşaş, îi îndemnă împăciuitor 
împăratul; aerul munţilor noștri este potrivit pentru a reflecta 
la toate. 


57 


Dintr-o săritură sprintenă, Ramses se aruncă în bazinul în 
care se îmbăia Nefertari. Regele înotă pe sub apă și o 
cuprinse de talie pe soția sa. Prefăcându-se surprinsă, se lăsă 
trasă la fundul bazinului, după care urcară amândoi la 
suprafaţă, îmbrățișaţi. Străjer, câinele galben-auriu, alerga 
lătrând în jurul bazinului, în timp ce Voinic dormea la umbra 
unui sicomor, cu gâtul împodobit de un colier subţire de aur 
pe care-l primise ca premiu pentru vitejia sa. 

Ramses nu o putea contempla pe Nefertari fără a se simţi 
fermecat de frumuseţea sa. Dincolo de atracţia simţurilor și 
de contopirea corpurilor, o legătură misterioasă îi unea, mai 
puternică decât timpul sau moartea. Soarele blând de toamnă 
scălda feţele lor într-o limpezime binefăcătoare, în timp ce 
ei alunecau în apa albastru-verzuie a bazinului. Când ieșiră, 
Străjer încetă să mai latre și veni să le lingă picioarele. 
Câinele regelui nu putea suferi apa și nu înţelegea care este 
motivul pentru care stăpânul său avea această plăcere de a 
se uda astfel. Copleșit cu mângâieri de perechea regală, 
Străjer se cuibări între labele din faţă ale uriașului leu și se 
bucură de o odihnă meritată. 

Nefertari era atât de ispititoare încât mâinile lui Ramses 
deveniră fierbinţi; ele parcurseră corpul tinerei femei, întins 
pe marginea bazinului, cu nerăbdarea unui explorator care 

pătrunde într-o țară necunoscută. Mai întâi pasivă, fericită 
să se lase cucerită, ea răspunse chemării iubitului ei soț. 


Peste tot în țară, Ramses devenise Ramses cel mare. La 
întoarcerea sa în Pi-Ramses, o mulțime de oameni venise 
să-l aclame pe învingătorul din bătălia de la Kadesh, faraonul 
care reușise să provoace deruta hitiților și să-i respingă chiar 
pe teritoriul lor. Mai multe săptămâni de serbări, în sate ca 
și în orașe, oferiseră ocazia potrivită pentru a cinsti cum se 
cuvenea această victorie răsunătoare; spectrul unei invazii 
fiind risipit, Egiptul se lăsa în voia unei bucurii instinctive 
de a trăi, încununată de o revărsare excelentă a Nilului, ca 
promisiune a unor recolte îmbelșugate. 

Al cincilea an de domnie a fiului lui Seti se încheia cu 
un adevărat triumf. Noua ierarhie militară îi era devotat, iar 
curtea, cufundată în admiraţie, se înclina în faţa monarhului. 
Tinereţea lui Ramses era pe sfârșite; bărbatul de douăzeci și 
opt de ani care guverna cele Două Țări vădea măreţia celor 
mai mari dintre suverani din trecut și-și marca deja epoca 
printr-o pecete de neșters. 

Rezemându-se într-un toiag de trestie, Homer ieși în 
întâmpinarea lui Ramses. 

— Am terminat, Maiestate. 

— Vrei să te sprijini de braţul meu ca să facem câţiva 
pași, sau, mai bine, să ne așezăm sub lămâiul tău? 

— Să mergem puţin. Am muncit mult cu capul și cu mâna 
în ultima vreme; simt nevoia să-mi dezmorţesc puţin 
picioarele. 

— Munca aceasta nouă te-a făcut să întrerupi lucrul la 
Iliada. 

— Sigur că da, însă voi mi-aţi oferit un subiect minunat! 

— Cum l-ai înfățișat? 

- Respectând adevărul, Maiestate; nu am ascuns nici 
lașitatea armatei voastre, nici lupta voastră disperat, de unul 

singur, nici chemarea în ajutor a tatălui vostru divin. Împre- 
jurările acestei extraordinare victorii m-au făcut să mă 
înflăcărez, ca și cum aș fi fost un tânăr poet la prima sa 
scriere! Versurile cântau deja pe buzele mele, scenele se 
înlănţuiau de la sine. Prietenul vostru, Ameni, m-a ajutat 
mult făcându-mă să evit câteva greșeli de gramatică; 
egipteana nu este o limbă ușoară, dar fiind mlădioasă și 
precisă, este o adevărată fericire pentru un poet. 

- Povestirea bătăliei de la Kadesh va fi gravată pe zidul 
exterior de sud al marii săli cu coloane din templul de la 
Karnak, îi explică Ramses, pe zidurile exterioare ale curții 
templului de la Luxor și pe faţada obeliscului său, pe zidurile 
exterioare ale templului de la Abydos și în viitoarea curte 
din faţă a templului meu pentru veșnicie. 

- În felul acesta, piatra veșniciei va păstra peste veacuri 
amintirea bătăliei de la Kadesh. 

— Eu vreau să-l cinstesc în felul acesta pe zeul ascuns, 
Homer, și victoria ordinii asupra învălmășelii, capacitatea 
Regulii de a respinge haosul. 

— Mă uluiţi, Maiestate, și țara voastră mă uimește câte 
puţin în fiecare zi; nu credeam că faimoasa voastră Regulă 
vă va ajuta să învingeţi un inamic hotărât să vă distrugă. 

- Dacă dragostea lui Maat va înceta să-mi însuflețească 
gândurile, domnia mea n-ar întârzia să se încheie și Egiptul 
și-ar găsi un alt suveran. 


În pofida cantităților enorme de mâncare pe care le 
înfuleca, Ameni nu se îngrășa deloc. Tot subțiratic, palid şi 
cu un aspect bolnăvicios, secretarul particular al regelui nu 
mai ieșea din biroul său și, cu o echipă de numai câţiva 
slujbași, rezolva un număr impresionant de dosare. Aflându-se 
într-un contact direct și permanent cu primul-ministru și cu 
miniștrii, Ameni avea cunoștință de tot ceea ce se petrecea 

în ţară și veghea ca fiecare înalt funcţionar să se achite într-un 
mod ireproșabil de sarcinile care-i reveneau. Pentru prietenul 
din copilărie al lui Ramses, o administraţie sănătoasă se putea 
rezuma la un principiu simplu: cu cât postul era mai înalt, 
cu atât răspunderile erau mai largi și tot în aceeași măsură 
pedeapsa trebuia să fie mai severă în caz de greșeli sau de 
incompetenţă. De la ministru la șef de serviciu, fiecare își 
asuma greșelile subalternilor săi și plătea pentru ele. Miniștrii 
demiși și funcţionarii retrogradaţi simţiseră pe propria lor 
piele severitatea lui Ameni. 

Atunci când suveranul se afla în Pi-Ramses, el se întâlnea 
cu eminenţa sa cenușie în fiecare zi. Când monarhul pleca 
la Theba sau la Memphis, Ameni întocmea rapoarte 
amănunțite pe care regele le citea cu mare atenţie. El era 
acela care lămurea lucrurile și decidea. 

Scribul tocmai încheia prezentarea pe care i-o făcuse 
regelui asupra planului său de consolidare a digurilor pentru 
anul următor, când Serramanna primi permisiunea de a intra 
în biroul cu etajerele ticsite de papirusuri triate cu cea mai 
mare grijă. Uriașul sard făcu o plecăciune în faţa suveranului. 

— Mai ești supărat pe mine? îl întrebă Ramses. 

~ Eu unul nu v-aș fi părăsit în învălmășeala aceea. 

— Să veghezi asupra mamei și a soţiei mele era o misiune 
de cea mai mare importanţă. 

- Nu vă contrazic câtuși de puţin, dar mi-ar fi făcut mare 
plăcere să fiu alături de voi și să omor cât mai mulţi hitiţi. 
Înfumurarea indivizilor ălora mă scoate din sărite; când ai 
pretenţia că reprezinţi elita războinicilor, nu te ascunzi într-o 
fortăreață! 

— Timpul nostru este preţios, interveni Ameni; care sunt 
rezultatele cercetărilor tale? 

— Nimic, răspunse Serramanna. 

— Nici o urmă? 

— Am găsit căruţa și cadavrele polițiștilor egipteni, dar 
nu și pe acela al lui Șenar. După cum spun niște negustori 
care s-au refugiat într-o peșteră, furtuna de nisip a fost extrem 
de puternică și a durat neobișnuit de mult. Am mers până la 
oaza de la Khargeh și pot să vă asigur că oamenii mei și cu 
mine am scotocit prin tot deșertul. 

— Mergând orbește, gândi Ameni, Șenar putea să cadă în 
albia vreunui ued secat și corpul i-a fost, probabil, acoperit 
sub o grămadă de nisip. 

— Așa cred toţi cei care au fost acolo, recunoscu 
Serramanna. 

— Dar nu și eu, spuse răspicat Ramses. 

— Nu avea nici o șansă să iasă din infernul acela, Maiestate; 
părăsind drumul principal, s-a rătăcit și nu s-a putut lupta prea 
multă vreme cu furtuna, cu nisipul și cu setea. 

- Ura lui este atât de înverșunată că i-a ținut loc de 
mâncare și de băutură. Șenar n-a murit. 


Regele se reculese în faţa statuii lui Thot, aflată la intrarea 
în ministerul Afacerilor externe, după ce așezase un buchet 
de crini și de papirus pe altarul destinat ofrandelor. Înfăţișat 
printr-un babuin șezând și purtând o semilună pe cap, zeul 
cunoașterii avea privirea înălţată spre cer, dincolo de 
graniţele cunoașterii omenești. 

La trecerea lui Ramses prin dreptul lor, funcționarii din 
minister se ridicară și făcură cu toţii o plecăciune. Acha, 
noul ministru, deschise el însuși ușa biroului; regele și 
prietenul său, devenit un erou în ochii curţii, se îmbrăţișară. 
Faptul că suveranul venea în vizită la el era o strălucită 
dovadă a aprecierii de care se bucura Acha în noul său rol 
de șef al diplomaţiei egiptene. 

Biroul său era foarte diferit de cel al lui Ameni. Buchete 
de trandafiri aduși din Siria, compoziţii florale cu narcise și 


396 CHRISTIAN JACQ 


calendule, vase din alabastru cu forme alungite, așezate pe 
gheridoane, lămpi cu picior, cufere din lemn de acacia și 
tapiserii colorate formau un decor multicolor și rafinat, 
aducând mai mult cu apartamentele unei vile somptuoase 
decât cu un loc de muncă. 

Cu privirile strălucind de inteligenţă, elegant, purtând o 
perucă simplă și parfumată, Acha semăna cu un oaspete la 
un banchet, ușuratic, monden și oarecum încrezut. Cine ar 
fi putut bănui că acest personaj din cea mai distinsă pătură 
a societății fusese capabil să se transforme într-un spion, 
deghizat în hainele soioase ale unui negustor oarecare, și să 
străbată drumurile pline de primejdii ale imperiului hitit? 
Nici o îngrămădeală de dosare nu tulbura atmosfera luxoasă 
de lucru a noului ministru care prefera să păstreze informaţiile 
cele mai prețioase în memoria sa prodigioasă. 

— Mă tem că aș putea fi nevoit să demisionez, Maiestate. 

— Ce greșeală așa de gravă ai putut face? 

- Ineficacitate. Serviciile mele nu și-au precupețit 
eforturile, dar Moise rămâne de negăsit. Este ceva foarte 
curios... De obicei, limbile oamenilor se mai dezleagă. După 
părerea mea, ar mai rămâne o singură explicaţie: s-a refugiat 
într-un loc foarte retras și nu s-a mai mișcat de acolo. Dacă 
și-a schimbat numele și s-a integrat într-o familie de beduini, 
va fi foarte greu de găsit, dacă nu chiar imposibil. 

— Continuă cercetările. Și despre rețeaua de spionaj hitită 
de pe teritoriul nostru ce ai mai aflat? 

- Corpul tinerei femei blonde a fost înmormântat fără a 
se fi aflat cine era; cât despre vrăjitor, a dispărut. Fără 
îndoială, a reușit să plece din Egipt. Și în acest caz, nimeni 
nu a scăpat nici o vorbă, de parcă toţi membrii rețelei s-ar fi 
evaporat în câteva zile. Am scăpat dintr-o primejdie 
groaznică, Ramses. 

— A dispărut ea cu adevărat? 

— Aș fi un înfumurat dacă aș afirma așa ceva, recunoscu 
Acha. 

- Nu slăbi atenția asupra acestei chestiuni. 

— Mă întreb care ar putea fi capacitatea de reacţie a 
hitiţilor, mărturisi Acha; înfrângerea i-a umilit peste măsură, 
iar neînțelegerile dintre ei sunt adânci. Nu vor rămâne liniștiți 
prea multă vreme, dar vor avea nevoie de mai multe luni, 
poate chiar câţiva ani, ca să-și revină la nivelul de odinioară. 

— Cum se comportă Meba? 

- Augustul meu predecesor este un adjunct conștiincios 
care știe să stea la locul lui. 

— Să nu ai încredere în el; ca fost titular al acestui minister, 
nu poate decât să te invidieze. Care sunt informaţiile de la 
șefii noștri de garnizoane din Siria de Sud? 

- Liniște deplină, dar nu am decât o încredere limitată în 
luciditatea lor. Tocmai de aceea, plec mâine spre provincia 
Amurru. Acela este locul în care trebuie să organizăm o 
forță de intervenţie imediată pentru a putea împiedica o 
invazie. 

Ca să-și mai potolească furia, preoteasa Putuhepa se 
refugie în locul cel mai sacru al capitalei hitite, camera 
subterană din orașul de sus, săpată în stâncă, lângă acropola 
pe care se înălța reședința împăratului. După înfrângerea de 
la Kadesh, Muwattalis reușise să-i țină în mod egal la distanţă 
pe fratele și pe fiul său și își consolida puterea personală 
afirmându-se ca singurul care ar fi fost în stare să mențină 
un echilibru între taberele rivale. 

Tavanul camerei subterane era boltit și zidurile erau 
împodobite cu imagini în relief care îl înfățișau pe împărat 
ca războinic și ca preot, având deasupra un soare cu aripi. 
Putuhepa se îndreptă către altarul Infernurilor pe care era 
așezată o sabie mânjită de sânge. 

Acela era locul în care ea venea ca să-și caute inspiraţia 
necesară pentru a-l salva pe soţul ei de atacurile lui 
Muwattalis și pentru a-l ajuta să recâștige favorurile 
împăratului. Cât despre Uri-Teșub, care pleca urechea la 
casta militară cea mai dornică de război, nu rămânea nici 
el inactiv și încerca să-l înlăture pe Hattușil, de fapt să-l 
elimine pe Muwattalis. 

Putuhepa medită până pe la miezul nopții, gândindu-se 
mereu la soțul ei. 

Zeul Infernurilor îi oferi răspunsul. 

Adunându-i împreună pe împăratul Muwattalis, pe fiul 
său Uri-Teșub și pe fratele său Hattușil, sfatul acesta restrâns 
dădu ocazie unei înfruntări violente. 

— Hattușil este singurul răspunzător pentru înfrângerea 
noastră, afirmă Uri-Teșub. Dacă aș fi comandat eu trupele 
aliate, am fi nimicit armata egipteană. 

- Am zdrobit-o, îi aminti Hattușil, dar cine ar fi putut 
prevedea intervenţia lui Ramses? 

— Eu l-aș fi învins și pe el! 

- Nu te lăuda, interveni împăratul; nimeni n-ar fi putut 
înfrânge forța care-l însuflețea atunci, în ziua bătăliei. Când 
zeii vorbesc, trebuie să știi să le asculți vocea. 

Judecata lui Muwattalis îl împiedică pe fiul său să conti- 
nue pe calea pe care pornise; așa că porni la atac pe un alt 
teren. 

- Ce prevezi pentru viitor, tată? 

— Mă gândesc la asta. 

- Nu este timp pentru gândit! Am fost înjosiţi la Kadesh, 
important este acum să facem ceva cât mai repede. Dă-mi 
mie comanda peste ce a mai rămas din trupele aliate și voi 
ocupa Egiptul. 

- Absurd, aprecie Hattușil; prima noastră grijă trebuie să 
fie să ne păstrăm alianțele. Aliaţii noștri au pierdut și ei 
mulți oameni, tronul multor prinți riscă să se clatine și noi 
nu-i susţinem din punct de vedere financiar. 

- Trăncăneală de învins! îl întrerupse Uri-Teșub; Hattușil 
caută să tragă de timp pentru a-și ascunde lașitatea și 
neputința. 

— Măsoară-ţi cuvintele, îi ceru Muwattalis; vorbele astea 
nu-și au rostul. 

- Destule amânări, tată: cer puteri depline. 

- Eu sunt împăratul, Uri-Teșub, și tu nu poţi să mă înveţi 
ce să fac. 

- Rămâi cu sfetnicul tău de două parale, dacă așa vrei; 
eu mă retrag în camerele mele până ce o să-mi dai ordin să 
conduc trupele noastre la victorie. 

Cu pași nervoși, Uri-Teșub ieși din sala de primire. 

- Nu s-ar putea spune că nu a avut oarecare dreptate, 
recunoscu Hattușil. 

— Ce vrei să spui? 

— Putuhepa le-a cerut sfatul divinităţilor din Infernuri. 

— Și ce i-au răspuns? 

- Trebuie să ștergem amintirea eșecului de la Kadesh. 

— Ai vreun plan? 

— Am, dar prezintă riscuri pe care mi le voi asuma eu. 

- Tu eşti fratele meu, Hattușil, și pun mare preț pe viața ta. 

- Nu cred că am făcut vreo greșeală la Kadesh și gloria 
imperiului este cea mai arzătoare dorință a mea. Eu voi 
face întocmai ceea ce vor zeii Infernurilor. 


Nedjem, grădinarul devenit ministru al Agriculturii al lui 
Ramses cel mare, era și educatorul fiului său, Kha; fascinat 
de înclinațiile copilului pentru scris şi pentru lectură, el îi 
permisese să-și satisfacă gustul pentru studiu și pentru 
cercetare. 

Ministrul se înțelegea de minune cu fiul regelui și Ramses 
era fericit văzând acest mod de educaţie. Dar, pentru prima 
oară, Nedjem se simţea obligat să se opună unui ordin al lui 
Ramses, fiind perfect conștient că această lipsă de respect 
ar fi atras destituirea sa. 

— Maiestate... 

— Te ascult, dragul meu Nedjem. 

— Este vorba despre fiul vostru. 

— Este pregătit? 

— Da, dar... 

— Va avea de suferit? 


RAMSES — BĂTĂLIA DE LA KADEsH 401 


— Nu, Maiestate, dar... 

— Atunci, să vină de îndată. 

-~ Cu tot respectul, Maiestate, eu nu sunt convins că un 
copil la o vârstă atât de fragedă este în stare să înfrunte 
pericolul la care doriţi să-l expuneţi. 

— Lasă-mă pe mine, Nedjem, să apreciez asta. 

— Pericolul... Pericolul este destul de mare! 

— Kha trebuie să-și înfrunte destinul, oricare ar fi el. Nu 
este un copi! ca ceilalți. 

Ministrul înțelese că era în zadar să mai lupte. 

— Îmi pare rău de asta, uneori, Maiestate. 


Un vânt aspru sufla peste Deltă, dar nu reușea să alunge 
norii groși și negri prevestitori de ploaie. Așezat în spatele 
tatălui său care călărea un minunat cal sur, micul Kha 
dârdâia de frig. 

- Mi-a frig, tată; n-am putea să mergem mai încet? 

— Suntem grăbiţi. 

— Unde mă duci? 

— Să vezi moartea. 

-— Zeița aceea frumoasă a Apusului, cu un zâmbet atât 
de blând? 

- Nu, moartea aceea este a celor trecuţi în lumea celor 
drepţi. lar tu încă nu ești unul dintre ei. 

— Vreau să devin astfel! 

— Ei bine, treci de prima treaptă. 

Kha strânse din dinţi. Niciodată nu-l contrazicea pe 
tatăl său. 

Ramses se opri lângă un canal a cărui legătură cu un braț 
al Nilului era marcată printr-un mic sanctuar din granit. Locul 
părea perfect liniștit. 

— Ea, moartea, este aici? 

- În interiorul acestui monument; dacă ţi-e frică, nu te duce. 

Kha sări pe pământ și-și repetă în gând formulele magice 
învățate din povești, hărăzite să-i ferească pe oameni de 
pericole. Se întoarse către tatăl său, dar Ramses nu făcu nici 
un gest. Kha înțelese că nu se putea aștepta la nici un ajutor 
din partea Faraonului; singura soluție pentru el era să meargă 
până la sanctuar. 

Un nor acoperi soarele, cerul se întunecă. Copilul înaintă, 
șovăind, și se opri la jumătatea drumului până la sanctuar. 
Pe potecă, o cobră neagră, cu capul lăţit și lungă de peste 
un metru, părea hotărâtă să-l atace. 

Împietrit, copilul nu îndrăznea s-o ia la fugă. 

Cobra prinse curaj și înaintă către el. 

Curând, reptila avea să lovească. Mormăind vechile for- 
mule, poticnindu-se la unele cuvinte, băieţașul închise ochii 
în momentul în care cobra țâșnea înspre el. 

Un baston cu o furcă în capăt țintui șarpele pe pământ. 

- Moartea asta nu era pentru tine, spuse Setau; du-te 
lângă tatăl tău, micuţule. 

Kha îl privi pe Ramses drept în ochi. 

- Cobra nu m-a mușcat pentru că am spus formulele potrivite, 
de asta.... O să devin și eu unul dintre drepți, nu-i așa? 


instalată într-un fotoliu comod și bucurându-se din plin de 
căldura blândă a unui soare de iarnă care poleia cu aur copacii 
din grădina sa privată, Tuya stătea de vorbă cu o femeie înaltă 
și brună, când Ramses veni în vizită la mama sa. 

- Dolenta! exclamă regele, recunoscând-o pe sora sa. 

- Nu fi prea sever, îl sfătui Tuya; sora ta are multe să-ţi 
spună. 

Cu figura obosită, tristă, palidă, Dolenta se aruncă la 
picioarele lui Ramses. 

— lartă-mă, te rog! 

- Te simţi vinovată, Dolenta? 

- Blestematul acela de mag mi-a făcut farmece... Am 
crezut că este un bărbat cumsecade. 

— Și cine este? 

- Un libian, vrăjitor priceput. M-a sechestrat, într-o 
locuinţă din Memphis, și m-a obligat să merg cu el atunci 
când a fugit. Dacă nu-l ascultam, mi-ar fi retezat beregata. 

- De ce era atât de brutal? 

— Pentru că... Pentru că... 

Dolenta izbucni în hohote de plâns, Ramses o ridică și o 
ajută să se așeze. 

- Spune de ce. 

— Magul... Magul a ucis o servitoare și o tânără femeie 
blondă care îi servea ca medium. Le-a suprimat pentru că 
ele refuzau să i se supună și să-l mai ajute. 

— Ai fost de față la crimele acestea? 

- Nu, eu eram încuiată într-o cameră... Dar am văzut 
cadavrele când am ieșit din casă. 

— De ce te ținea prizonieră magul acesta? 

— Credea că am calități de medium și voia să se servească 
de mine împotriva ta, fratele meu! Mă droga și-mi punea 
întrebări despre obiceiurile tale... Dar n-am fost în stare să 
răspund. Când a plecat către Libia, mi-a dat drumul. Am 
trecut prin momente îngrozitoare, Ramses, eram convinsă 
că n-o să mă mai lase în viaţă! 

- N-ai fost cam prea imprudentă? 

— Îmi pare foarte rău, dacă ai ști cât de rău îmi pare! 

- Să nu pleci de la curtea din Pi-Ramses. 

Acha îl cunoștea bine pe Benteshina, prinţul provinciei 
Amurru. Prea puţin sensibil la cuvântul zeilor, prefera în loc 
de aceasta aurul, femeile și vinul. Nu era decât un om corupt 
și venal, preocupat doar de bunăstarea și de plăcerile lui. 

Pentru că Amurru era sortit să joace un rol strategic de 
prim plan, șeful diplomaţiei nu se zgârcise în privinţa 
mijloacelor prin care își putea asigura participarea activă a 
lui Benteshina. Pentru început, Acha se deplasa el însuși, în 
numele Faraonului, arătând astfel câtă apreciere avea faţă 
de prinţ; după aceea, avea să-i aducă o mulţime de mici 
comori, în special stofe de lux, chiupuri cu vinuri rare, veselă 
din alabastru, arme de paradă și mobile demne de curtea 
regală. 

Cei mai mulți dintre soldaţii egipteni staţionaţi în Amurru 
fuseseră mobilizați în armata de rezervă a cărei apariţie, la 
Kadesh, se dovedise a fi decisivă; la întoarcerea în Egipt, 
primeau un lung concediu după care își reluau serviciul militar. 
Așa încât Acha conducea un detașament de cincizeci de ofiţeri 
instructori care trebuiau să se alăture trupelor locale, înainte 
de sosirea de la Pi-Ramses a o mie de infanteriști și de arcași, 
ce urmau să facă din Amurru o bază militară solidă. 

Acha se îmbarcase la Peluz și pornise înspre nord; 
vânturile prielnice și o mare calmă făcuseră ca drumul să 

fie plăcut. Prezenţa la bord a unei tinere siriene se adăugase 
farmecului acelei călătorii. 

Când corabia egipteană intră în portul Beirut, prințul 
Benteshina, înconjurat de curtenii săi, îl aștepta pe chei. 
Bărbat cam de cincizeci de ani, vesel și fermecător, purtând 
o mustață neagră și strălucitoare, el îl sărută pe obraji pe 
Acha și se lansă în laude nesfârșite privind minunata victorie 
pe care Ramses cel mare o repurtase la Kadesh, schimbând 
cu totul echilibrul lumii. 

- Ce carieră strălucită, dragă Acha! Atât de tânăr și ești 
ministru de Externe al unei țări atât de puternice ca Egiptul... 
Mă înclin în faţa dumitale. 

— Nu va fi necesar, am venit ca prieten. 

— Vei fi găzduit în palatul meu și toate dorinţele îţi vor fi 
îndeplinite. 

Privirile lui Benteshina scânteiară. 

— Ai vrea, cumva... vreo fecioară fragedă? 

- Cine ar fi atât de nebun să nu preţuiască minunile 
naturii? Priveşte la aceste modeste cadouri, Benteshina, și 
spune-mi dacă îţi plac. 

Marinarii aduseră pe mal încărcătura. 

Benteshina, bine dispus, nu-și ascunse satisfacția; vederea 
unui pat lucrat cu o remarcabilă delicateţe îi provocă o 
exclamaţie vecină cu fericirea. 

- Voi, egiptenii, cunoaşteţi arta de a trăi! Abia aştept să 
încerc minunăţia asta... Și nu de unul singur! 

Pentru că prinţul era într-o dispoziţie excelentă, Acha 
profită de ocazie ca să-i prezinte pe ofiţerii instructori. 

- Fiind un aliat credincios al Egiptului, tu trebuie să ne 
ajuţi să formăm o linie de apărare care va proteja Amurru și-i 
va convinge pe hitiţi să nu te mai atace. 

— Este dorința mea cea mai fierbinte, afirmă Benteshina; 
m-am săturat de toate conflictele astea care sunt dăunătoare 
pentru comerţ. Poporul meu vrea să fie apărat. 

- În câteva săptămâni, Ramses va trimite o armată; până 
atunci, ofiţerii egipteni îi vor instrui pe soldaţii tăi. 

— Excelent, excelent... Hatti a suferit o înfrângere severă, 
Muwattalis trebuie să facă faţă unui conflict intern între fiul 
său, Uri-Teșub, și fratele său, Hattușil. 

~ Dar casta războinicilor pe care dintre ei îl preferă? 

— Și ea pare să fie divizată; și unul și celălalt își au 
susținătorii proprii. Pentru moment, împăratul menţine ceva 
care seamănă cu coeziunea, dar o lovitură de stat nu este 
exclusă. În plus, anumiţi membri ai coaliţiei de la Kadesh 
regretă că au fost antrenați într-o aventură dezastruoasă, atât 
de costisitoare în oameni și în materiale... Unii își vor căuta 
un alt stăpân care ar putea fi foarte bine Faraonul. 

— Nişte perspective grozave. 

— lar eu îţi promit să petreci o seară de neuitat! 


Tânăra libaneză, cu sânii pietroși și cu fesele frumos 
bombate, se lungi deasupra lui Acha și-l masă cu gingășie, 
cu mișcări ale întregului său corp, înainte și înapoi. Fiecare 
părticică din pielea ei era înmiresmată, iar imaginea sexului 
său blond era o priveliște încântătoare. 

Deși avusese deja mai multe încleștări victorioase cu 
fata, în final, Acha nu rămase pasiv. Îndată ce masajul tinerei 
libaneze își făcu efectul scontat, el o făcu să se întindă alături 
de el. Găsind curând calea spre cele mai intime colţișoare 
ale trupului ei, avu parte de un nou moment de plăcere 
fierbinte. Fecioară fata nu mai era de mult timp; dar știința 
mângăâierilor compensa cu mult această lacună ireparabilă. 
Nici el, nici ea nu scoseseră vreun cuvânt. 

— Lasă-mă, îi spuse el, mi-e somn. 

Fata se ridică și ieși din camera spațioasă care dădea 
înspre o grădină. Acha o și uitase, având acum în minte 
dezvăluirile lui Benteshina despre coaliția formată de 

Muwattalis, coaliţie aflată acum pe punctul de a se destrăma. 
Să fi manevrat cu iscusinţă ar fi fost destul de greu, dar era o 
provocare pentru el. 

Către ce altă mare putere s-ar fi putut îndrepta cei 
nemulțumiți, dacă își pierdeau încrederea în împăratul din 
Hatti? 

Cu siguranţă, nu către Egipt. Țara faraonilor era prea 
îndepărtată, mentalitatea sa prea diferită de cea a micilor 
principate din Asia, belicoase și instabile. O idee se cuibări 
în mintea diplomatului, o idee atât de neliniștitoare încât își 
dori să consulte cât de repede o hartă a regiunii. 

Ușa camerei se deschise. 

Intră un bărbat scund, firav, cu părul strâns de o panglică, 
având la gât un colier discret de argint și o brățară la cotul 
stâng, înfășurat într-o bucată de stofă multicoloră care îi lăsa 
umerii descoperiţi. 

- Numele meu este Hattușil și sunt fratele lui Muwattalis, 
împăratul din Hatti. 

Acha se pierdu cu firea timp de câteva clipe. Oboseala 
călătoriei și hârjoneala amoroasă îi provocau, oare, vreo 
halucinație? 

— Nu visezi, Acha; mă bucur să fac cunoștință cu șeful 
diplomaţiei egiptene și cu un prieten foarte apropiat al lui 
Ramses cel mare. 

- Voi, în Amurru... 

— Eşti prizonierul meu, Acha. Orice încercare de evadare 
este sortită eșecului. Oamenii mei i-au capturat pe ofiţerii 
egipteni, echipajul și corabia voastră. Hatti este din nou 
stăpână în provincia Amurru. Ramses a greșit când a subes- 
timat capacitatea noastră de reacţie; ca șef al coaliţiei în- 
vinse la Kadesh, am avut parte de o umilinţă de nesuportat. 
Fără formidabila mânie a lui Ramses și fără curajul lui fără 
margini, aș fi nimicit armata egipteană. Acesta este motivul 

pentru care trebuia, cât mai repede, să fac dovada adevăratei 
mele valori și să acţionez cu eficacitate în timp ce voi încă 
vă savuraţi victoria. 

- Prinţul din Amurru ne-a trădat, o dată în plus. 

- Benteshina se vinde cui dă mai mult, ăsta-i caracterul 
lui. Niciodată de acum înainte, această provincie nu va mai 
face parte din zona de influenţă a Egiptului. 

- Uitaţi de mânia lui Ramses! 

— Din contra, mă tem de ea; ba chiar voi evita s-o stârnesc. 

— Îndată ce va afla că forţele hitite au ocupat Amurru, va 
interveni. Și sunt convins că voi nu aţi avut timp să vă faceți 
din nou o armată capabilă să-i țină piept. 

Hattușil zâmbi. 

- Dai dovadă de o perspicacitate remarcabilă, dar totul 
va fi în zadar pentru că Ramses nu va cunoaște adevărul 
decât mult prea târziu. 

— Tăcerea mea va spune multe. 

— N-o să taci, Acha, căci îi vei scrie acum lui Ramses o 
scrisoare liniștitoare, explicându-i că misiunea decurge așa 
cum a fost prevăzut și că instructorii egipteni fac treabă 
bună aici. 

-Altfel spus, armata noastră va înainta cu toată încrederea 
către Amurru și va cădea într-o capcană. 

- Aceasta este, într-adevăr, o parte a planului meu. 

Acha încercă să-i ghicească gândurile lui Hattușil. Nimic 
nu-i era necunoscut despre calităţile și defectele popoarelor 
din regiune, despre aspiraţiile și necazurile lor. Egipteanul 
reuși să vadă adevărul. 

- Încă o alianță murdară cu beduinii! 

— Nu există o soluţie mai bună, confirmă Hattușil. 

- Sunt niște tâlhari și niște ucigași. 

- Ţin seama de asta, dar ei ne vor fi utili pentru a crea 
tulburări în rândul aliaţilor Egiptului. 

- Nu faci o imprudenţă că-mi împărtășești asemenea 
secrete? 

— În curând, nu va mai fi vorba despre secrete, ci despre 
niște realităţi. Îmbracă-te, Acha, și urmează-mă; trebuie 
să-ţi dictez o scrisoare. 

— Şi dacă refuz s-o scriu? 

-O să mori. 

- Sunt gata. 

— Nu, nu ești gata pentru așa ceva. Un bărbat căruia îi 
plac femeile cum îţi plac dumitale nu este gata să renunţe 
la plăcerile vieţii pentru o cauză dinainte pierdută. O să 
scrii scrisoarea aceea, Acha, pentru că vrei să trăiești. 

Egipteanul șovăi. 

— Și dacă mă supun? 

- Vei fi închis într-o închisoare care sper să fie confortabilă 
și vei supravieţui. 

— De ce nu mă suprimaţi? 

- În cadrul unei negocieri în mai multe puncte, șeful 
diplomaţiei egiptene va fi o bună monedă de schimb. Așa 
s-a întâmplat și la Kadesh, nu-i așa? 

— Îmi cereţi să-l trădez pe Ramses. 

-Faci asta fiind obligat... Asta nu-i, propriu-zis, o trădare. 

— În viaţă... Nu-i o promisiune prea frumoasă ca să fie 
adevărată? 

— Ai cuvântul meu, în faţa zeilor lui Hatti, pe numele 
împăratului. 

- O să scriu scrisoarea asta, Hattușil. 

Cele șapte fete ale preotului din Madian, printre care se 
afla şi soția lui Moise, scoteau apă din puț și umpleau jghea- 
burile ca să adape oile tatălui lor, când o ceată de vreo zece 
beduini călări năvăliră în oază. Bărboși, înarmaţi cu arcuri și 
cu pumnale, păreau să aibă gânduri nu tocmai pașnice. 

Oile se risipiră, cele șapte fete alergară să se ascundă 
prin corturi, bătrânul își luă toiagul de trestie și ieși în 
întâmpinarea noilor veniţi. 

— Tu ești șeful oamenilor de aici? 

- Da, eu sunt. 

— Câţi bărbaţi sunt? 

~ Eu și un paznic la turma de oi. 

— Canaanul o să se răscoale împotriva Faraonului, cu 
sprijinul hitiţilor; datorită lor, putem avea și noi o ţară. Toate 
triburile trebuie să ne ajute să luptăm împotriva egiptenilor. 

- Noi nu suntem un trib, ci o familie care trăiește aici, în 
bună pace, din tată în fiu. 

— Adu-l aici pe păstorul tău. 

— Este pe undeva, prin munți. 

Beduinii se sfătuiră în șoaptă. 

-O să mai venim, spuse cel care părea să le fie căpetenie. 
Atunci o să-l luăm cu noi și va lupta alături de noi. Dacă nu, 
o să-ţi astupăm fântânile și o să dăm foc corturilor. 

Moise se întoarse în cortul său la căderea nopții. Soţia și 
socrul său se sculară. 

- Unde ai fost? întrebă femeia. 

- Pe muntele sfânt, acolo unde Dumnezeul părinţilor 
noștri își face simțită prezenţa. El mi-a vorbit despre 
necazurile evreilor din Egipt, despre poporul meu supus 
autorităţii Faraonului, despre fraţii mei care se tânguie și 
doresc să scape de asuprire. 

— Situaţia este mult mai gravă, îi spuse preotul din Madian; 
niște beduini au venit aici și vor să pleci cu ei ca să iei parte 
la răscoala din Canaan contra Faraonului, la fel ca toţi 
oamenii valizi din regiune. 

— Asta-i o nebunie. Ramses o să înăbușe orice mișcare. 

- Chiar dacă hitiţii sunt alături de răsculați? 

- N-au fost ei învinși la Kadesh? 

- Asta au povestit și oamenii care au trecut cu caravanele, 
recunoscu preotul; dar parcă poți să crezi tot ce spune lumea? 
Trebuie să te ascunzi, Moise. 

- Beduinii te-au ameninţat? 

- Dacă nu te duci să lupţi alături de ei, o să ne ucidă 
pe toţi. 

Sefora, nevasta lui Moise, se agăţă de gâtul bărbatului ei. 

- O să pleci, nu-i așa? 

- Dumnezeu mi-a poruncit să mă întorc în Egipt. 

- Acolo o să fii judecat și condamnat! îi aminti bătrânul 
preot. 

— Merg și eu cu tine, se hotărî Sefora, și o să-l luăm cu 
noi și pe fiul nostru. 

— Călătoria asta s-ar putea să fie periculoasă. 

- Nu-mi pasă. Tu ești bărbatul meu, eu sunt nevasta ta. 

Bătrânul preot se așeză pe pământ, copleșit de îngrijorare. 

- Fii liniștit, îi prezise Moise: Dumnezeu va veghea asupra 
oazei tale. Beduinii n-o să se mai întoarcă. 

- Ce importanță mai are, din moment ce eu n-o să vă 
mai văd niciodată, pe tine, pe fiica mea și pe copilul vostru! 

- Adevăr grăiești. Sărută-ne de despărțire și Domnul să 
ne aibă sufletele în paza Sa. 


La Pi-Ramses, templele se pregăteau pentru sărbătorile 
miezului de iarnă, prilej cu care energia secretă a universului 
avea să regenereze statuile și obiectele folosite în timpul 
ritualurilor. Forţa care le însufleţea începuse să se epuizeze, 
așa încât perechea regală trebuia să oficieze comuniunea 
cu lumina și să înalțe ofrandele către Maat, cea care dădea 
limpezime universului. 

Victoria de la Kadesh îi liniştise pe egipteni. Nimeni nu 
mai considera acum că armata hitită era de neînvins, toată 
lumea știa că Ramses era capabil să respingă inamicul și să 
apere fericirea de zi cu zi. 

Capitala se făcea tot mai frumoasă; principalele temple, 
cele închinate lui Amon, lui Ptah, lui Ra și lui Seth se înălţau 
în ritmul ciocanelor și dălților cioplitorilor în piatră, vilele 
nobililor şi ale înalţilor funcţionari rivalizau în frumuseţe cu 
cele de la Theba sau de la Memphis, activitatea din port nu 
înceta nici măcar o clipă, depozitele gemeau de felurite 
bogății, iar atelierele de ceramică produceau ţiglele smălțuite 
albastre care împodobeau fațadele caselor din Pi-Ramses, 
păstrându-i renumele de „oraș de peruzea”. 

Una dintre plăcerile favorite ale locuitorilor capitalei era 
să parcurgă în bărci canalele pline de pește și să se îndeletni- 
cească ore întregi cu pescuitul la undiță; mușcând de zor 
din merele cu gust de miere aduse din întinsele livezi de la 
ţară, pescarii se lăsau în voia curentului, admirau grădinile 
înflorite de pe malurile canalului, priveau cum zboară în 
înaltul cerului ibișii, flamingii roșii și pelicanii, uitând deseori 
de peștele care mușca de zor din cârligele undiţelor. 

Trăgând el însuși la vâsle, Ramses îi luase la plimbare pe 
fiica sa, Meritamon, și pe fiul său, Kha, acesta neuitând să-i 
povestească surioarei lui, cu lux de amănunte, întâlnirea pe 
care o avusese cu cobra. Băiatul relata totul pe un ton reţinut, 
fără nici o exagerare. După aceste câteva ceasuri de liniște, 
Ramses era așteptat de Nefertari și de Iset cea frumoasă, pe 
care marea soție regală o invitase la prânz. 

La debarcader îl aștepta, însă, Ameni. 

Numai un motiv serios ar fi putut să-l facă pe scrib să 
iasă din biroul său. 

- O scrisoare de la Acha. 

— Îngrijorătoare? 

- Citește-o și tu. 

Ramses îi lăsă pe copii în grija lui Nedjem, care se temea 
acum de orice posibil incident neplăcut din timpul plimbărilor 
cu barca sau în afara grădinilor palatului; ministrul 
Agriculturii îi luă de mână pe copii, în timp ce Ramses derula 
papirusul pe care i-l întinsese Ameni. 


Pentru Faraonul Egiptului, din partea lui Acha, ministru 
al Afacerilor externe 

Conform ordinelor Maiestăţii Sale, l-am întâlnit pe prinţul 
din Amurru, Benteshina, care m-a primit cu multă amabilitate. 
Ofițerii noștri instructori, având în fruntea lor un scrib regal 
educat, ca tine și ca mine, la universitatea din Theba, au 
început să instruiască armata libaneză. Așa cum presu- 
puneam, hitiţii s-au retras mai la nord, după înfrângerea lor 
de la Kadesh. Cu toate acestea, trebuie să fim în continuare 
vigilenți. Forţele locale nu ar fi suficiente dacă, în viitor, s- 
ar produce o încercare de invazie. Așa că este absolut 
necesar să fie trimis, fără întârziere, un regiment bine înarmat 
pentru a instala aici o bază defensivă care ar asigura o pace 
durabilă și securitatea ţării noastre. 

Fie ca Faraonul să aibă parte de o sănătate excelentă. 

Regele rulă la loc documentul. 

- Este, fără nici o îndoială, scrisul lui Acha. 

- Sunt de aceeași părere, dar... 

- Este Acha cel care a scris acest text, dar fiind obligat 
să-l scrie. 

— Asta este și părerea mea, confirmă Ameni; Acha n-ar fi 
scris în nici un caz că el și cu tine v-aţi făcut studiile la 
universitatea din Theba! 

— Nu, pentru că este vorba despre cea din Memphis. Și 
Acha are o memorie excelentă. 

— Ce ar putea să însemne greșeala aceasta? 

— Că este ținut prizonier în Amurru. 

- Să-și fi pierdut minţile Benteshina? 

- Nu, este și el nevoit să facă acest lucru, bineînţeles 
după ce a negociat un sprijin din altă parte. 

— Ar trebui să înțelegem... 

- Contraatacul hitiţilor a fost fulgerător, aprecie Ramses. 
Au ocupat Amurru și ne întind din nou o cursă. Dacă Acha 
nu ar fi fost atât de șiret, Muwattalis și-ar fi luat revanșa. 

- Crezi că Acha mai este în viaţă? 

-~ Habar n-am, Ameni. Cu ajutorul lui Serramanna, o să 
pregătesc imediat plecarea unui detașament de elită. Dacă 
prietenul nostru este ținut în captivitate, o să-l eliberăm. 


Când faraonul dădu ordin maistrului principal de la 
turnătorie să înceapă din nou producţia masivă de arme de 
atac și de apărare, informaţia se răspândi în capitală după 
numai câteva ceasuri, iar în ţară în zilele următoare. 

Ce rost mai avea să se ascundă realitatea? Victoria de la 
Kadesh nu fusese de ajuns ca să stopeze dorinţa de cuceriri 
a hitiţilor. Cele patru cazărmi din Pi-Ramses fură puse în 
stare de alarmă și soldaţii își dădură seama că, nu peste 
mult timp, vor porni iarăși spre nord pentru noi lupte. 


RAMSES — BĂTĂLIA DE LA KADEsH 415 


O zi întreagă și o noapte, Ramses rămase singur, închis 
în biroul său. În zori, el urcă pe terasa palatului pentru a 
contempla în liniște astrul său protector, renăscut după 
luptele înverșunate duse cu balaurul tenebrelor. 

În colţul dinspre răsărit al terasei, aşezată pe o banchetă, 
Nefertari, nespus de pură și de frumoasă în lumina bătând în 
roz a zorilor. 

Ramses o strânse la piept. 

- Speram ca prin victoria de la Kadesh să înceapă o eră 
a păcii, dar am fost prea încrezător. În jurul nostru, fantomele 
ne dau târcoale: a lui Muwattalis, a lui Șenar care poate că 
mai trăiește, a acelui vrăjitor libian care ne-a scăpat, a lui 
Moise căruia nu-i mai pot da de urmă, a lui Acha prizonier 
sau mort în Amurru... O să fim noi, oare, atât de puternici 
ca să rezistăm în faţa furtunii? 

-— Rolul tău este să stai la cârma corăbiei, oricât de pu- 
ternic ar bate vântul. Tu nu ai nici timpul necesar şi nici 
dreptul să te îndoiești. Dacă îţi este potrivnic curentul, îl vei 
înfrunta, îl vom înfrunta împreună. 

Abia ivit la orizont, soarele îi scăldă în primele sale raze 
pe marea soție regală și pe Ramses, Fiul luminii. 


Christian Jacq 
RAMSES 
*** 
Bătălia de la Kadesh 


Pentru a salva Egiptul, Ramses trebuie să înfrunte puternica 
armată hitită, al cărei armament este mai bun decât al egiptenilor. 
La Kadesh, în fața fortăreței inexpugnabile din Siria de Nord, va 
avea loc ciocnirea directă între cele două armate. 

Cum se va putea pregăti Ramses pentru luptă, în timp ce sotia sa 
regală, Nefertari, victimă a unor vrăji rele, se stinge văzând cu ochii 
şi, chiar pe teritoriul Egiptului, continuă să acționeze o rețea de 
spionaj în slujba hitiților? 

Ramses va merge în Sud pentru a descoperi piatra zeitei, singurul 
leac prin care mai poate fi salvată regina. În cele din urmă, va merge 
spre Nord și va da o bătălie decisivă pentru a-i împiedica pe barbari 
să distrugă lumea civilizată. Dar tatăl său ceresc va răspunde la 
chemarea faraonului? 

